
EDIŢIE SPECIALĂ 

suport didactic 

pentru examenul de bacalaureat 
la limba şi literatura română 


Dedicăm acest număr de revistă 

tuturor celor aflaţi în febra examenelor de absolvire. 
Evident, articolele vor fi utile (mai utile!) 

după 1 septembrie, când încep pregătirile 

pentru viitorul BAC. 

Semnate de cunoscuţi specialişti în domeniu, 

textele vor contribui, sperăm, la diversificarea 

şi optimizarea procesului de predare, la creşterea 
randamentului orelor de română. 


ARGUMENT 


Alexandru BANTOŞ 
BAC-ul, oglindă a şcolii și a societății 


Examenul de maturitate reflectă, în cel mai 
complex și direct mod, starea de spirit a unui 
important segment de populaţie (cea mai tâ- 
nără și de perspectivă!), de care depinde soarta 
Republicii Moldova, dacă avem în vedere exo- 
dul de creier şi forță de muncă fără precedent, 
înregistrat în ultimii ani. Pe cât de dificilă, pe 
AB, editor şi blat atât de categorică este intrebarea, la care ar 
redactor-șefal revistei trebui acum să răspundem: câţi dintre absol- 
„Limba Română” directorul  venţii liceelor vor rămâne acasă, beneficiind 
Casei Limbii Române de condiţii pentru a-și construi o traiectorie 
„Nichita Stănescu: profesională în consens cu preferinţele perso- 
nale și cu necesităţile societăţii. Ar trebui, de 
asemenea, să ne intereseze dacă şcoala noastră 
le oferă tinerilor cunoștințe, abilități, deprin- 
deri pentru a deveni adulți de succes, dacă le 
acordă suficient sprijin informaţional și moral 
pentru a susține cu bine BAC-ul. Cavalcada 
emoțiilor, stresul inevitabil sunt amplificate de 
sentimentul responsabilității trăit în preajma 
acestui moment biografic inedit, dar și de re- 
zultatele examenelor din anul trecut, al căror 
ecou planează sfidător asupra procesului de or- 
ganizare a etapei ce încheie învățământul liceal. 
Informaţiile furnizate de Ministerul Educaţiei 
copleşesc prin mesajul lor dezolant. Cităm din 
documentul publicat pe site-ul instituţiei: 


„Rata de promovare în sesiunea 2013 a fost 
scăzută. În sesiunea de bacalaureat 2013 a fost 
atestată cea mai mică rată de promovare a exa- 
menului de bacalaureat din toată perioada de 

organizare a acestui examen în Republica Moldova — 68,28%. Rata de 
promovare în 2013 a fost cu 20 de puncte procentuale mai mică decât 
în anul precedent. În virtutea introducerii unor elemente noi în meto- 
dologia de organizare și desfășurare a examenelor de bacalaureat, datele 
nu sunt comparabile cu cele din anii precedenţi. În consecinţă, nu este 
posibilă determinarea, dacă rata scăzută de promovare se datorează di- 
minuării calității studiilor sau unei evaluări mai obiective. Reușita absol- 
venților a fost joasă. A fost atestat un număr mic de elevi cu medii mari 
la examenul de bacalaureat: 7 elevi (0,03%) cu media 10, 278 elevi (1%) 
cu media între 9 şi 9,99 şi 1.886 elevi (6,8%) cu media între 8 şi 8,99. 
Discrepanţa între mediile pe anii de studii şi mediile de la examenul de 
bacalaureat indică asupra evaluării deficiente în timpul anului de studiu 
şi «inflaţia» de note. Se constată o discrepanţă dintre mediile elevilor 
pe anii de studii și mediile de la examenul de bacalaureat. Dacă o medie 
de 8 şi mai mare pentru anii de studii au avut-o 41,7% dintre candidaţi, 
atunci o astfel de medie la examenul de bacalaureat au avut-o doar 7,8% 
dintre candidaţi” (http://edu.gov.md/ro/evenimentele-saptaminii/mi- 
nisterul-educatiei-a-anuntat-rezultatele-bac-2013-si-noutatile-din-me- 
todologia-bac-2014-15118/). 


De ce şi, mai ales, cum am ajuns în această situație deloc optimistă? 
Rezultatele BAC-ului din 2013 sunt „consecinţa” noului „mecanism” — 
transparent, de examinare sau, mai curând, un argument al degradării 
sistemului educațional? Oricum am interpreta și justifica „fenomenul', 
bilanţul acestei „probe de foc” constituie un semnal de alarmă fără pre- 
cedent pentru învățământ și, cu tot optimismul unora, pare greu de ima- 
ginat că lucrurile se vor ameliora repede. BAC-ul din 2014 va însemna 
o nouă etapă a testării prestaţiei şcolii naţionale, iar concluziile urmează 
să fie trase. Se ştie însă că schimbarea în domeniu se produce treptat, 
pas cu pas, prin redresarea autentică a întregului sistem de educaţie, cu 
efortul constant, continuu și concertat al tuturor factorilor decidenți: 
clasă politică — minister — şcoală — familie. Cine însă va realiza necesara şi 
multașteptata reorientare, dacă numărul celor care se dedică școlii scade 
an de an, iar circa 30 la sută dintre actualii dascăli sunt de vârstă pen- 
sionară? În pofida „măsurilor” întreprinse, personalul didactic de înaltă 
calificare descrește, învățământul continuând să se confrunte cu nume- 
roase şi tot mai complicate probleme. Unele dintre acestea, arhicunos- 
cute, rămân fără soluţii, indiferent de culoarea politică a guvernanților. 
Tergiversarea procesului de reevaluare și de modificare a programelor de 

studii, aplicarea fără discernământ a experienţei avansate, incompetența, 
nepăsarea și fluctuaţia funcţionarilor publici, la toate nivelurile, salariile 
mici, cumetrismul, corupția, lipsa conlucrării şcolii cu mass-media și cu 
instituţiile neguvernamentale de profil — sunt câteva dintre reflexele unui 
învățământ împovărat de sechelele trecutului, impregnat de nesiguranță, 
impostură şi mediocritate, dominat de proiecte „sofisticate” ineficiente 
și cu finalitate imprevizibilă. 


Frauda, atestată tot mai frecvent, prejudiciază, pe de altă parte, presti- 
giului şcolii, lăsând amprente negative în mentalitatea elevilor (parcă 
pot fi tăinuite marile scandaluri de corupţie din economie, jurispru- 
dență, bănci, ştiinţă etc.?). Să examinăm un detaliu „statistic”, excerp- 
tat din informaţia publicată de Minister: 


„La examenul de bacalaureat (din 2013) au fost admişi 27.730 de can- 
didaţi. Din aceştia, au fost eliminaţi pentru fraudă 1.133 de candidaţi, 
sau 4% din numărul total de candidaţi.” 


Pentru comparaţie vom menţiona că rata celor care încearcă să trişeze 
la bacalaureat în Franţa, de exemplu, este de 0,05% (în Franţa copie un 
elev dintr-o mie, la noi — 40). Regulile de combatere a acestui viciu în 
ţara lui Voltaire (unde nu este utilizat, de altfel, echipament costisitor de 
supraveghere) sunt drastice: cel care a comis frauda nu are dreptul să sus- 
ţină examenele cinci ani consecutiv. Urmările sunt uşor de estimat. Vom 
sublinia în acest context că în Franța, pentru a asigura calitatea studiilor 
şi pentru a diminua factorii de stres, pregătirile de BAC se desfășoară 
după un program special pe parcursul ultimilor doi ani de liceu, elevii 
din clasa a XI-a fiind preocupaţi, în mod prioritar, de examenul la Limba 
şi literatura franceză (scris și oral), pe care îl susțin la sfârșitul lunii iunie. 


De ce nu s-ar prelua această experienţă reuşită şi la noi? Se ştie că Limba 
şi literatura română continuă să fie o disciplină de mâna a doua, motiv 
pentru care absolvenţii vorbesc și scriu cu greșeli, nu-și pot exprima co- 
erent gândurile, sunt marcați de complexul inferiorității. Reforma învă- 
țământului, în faptă, şi nu doar în sloganuri de campanie electorală, ar 
fi bine să înceapă cu regândirea și modificarea radicală a programelor la 
Limba şi literatura română, deoarece disciplina respectivă pune temelia 
identităţii și personalităţii cetățeanului, obligat să aibă un alt statut moral 
şi intelectual, odată cu aderarea noastră la Uniunea Europeană. Numai 
reformarea școlii, proces neîntrerupt, indispensabil, va conduce implicit 
şi la reformarea societății. 

Constantin ŞCHIOPU 


Testul pentru examenul 
de bacalaureat: posibile erori 
și modalități de rezolvare 

işinău. Lucrări recente: 


Metodica predării literaturii 
române, Editura Carminis, 


Piteş 


i, 2009; Arghezi, Barbu, 


Blaga. Poezii comentate. 


Chiși 


Pentru elevi, studenți, 
profesori, Editura ARC, 
nău, 2010; Manuale de 


limba şi literatura română 


pentru clasa a IX-a 
Vlad Pâslaru), a X-a 


coautor 
coautor 


Marcela Vâlcu-Şchiopu), 
a XI-a (coautor Marcela 


Vâlcu-Şchiopu), a XI 


-a, liceu 


(coautor Mihai Cimpoi). 


Înţeleasă ca ansamblu de activități, în funcţie 
de anumite intenţii, ca un proces multidimen- 
sional, evaluarea succesului şcolar, conform 
opiniei lui Sorin Cristea, vizează totalitatea 
rezultatelor elevului, privite din perspectivă 
informativă (nivel ştiinţific, capacități / ap- 
titudini intelectuale) şi formativă (atitudini 
motivaționale și caracteriale importante pen- 
tru reușita școlară). Această acțiune, în accep- 
ţia cercetătorului, relevă şi limitele progresu- 
lui şcolar, care exprimă gradul de realizare a 
obiectivelor specifice la nivelul condiţiilor 
concrete de învăţare ale fiecărui elev şi colec- 
tiv de elevi [1, p. 247]. 


Evaluarea prin teste de cunoștințe este un 
procedeu ce valorifică ansamblul de probe 
standardizate la nivelul conţinutului, al condi- 
ţiilor de aplicare, al criteriilor etalonate. Tes- 
tele constituie, în general, nişte instrumente 
orientate spre cunoaşterea fondului informa- 
tiv-formativ dobândit de personalitate în pro- 
cesul educativ [3, p. 98]. 


La baza oricărui test de cunoștințe stau itemii, 
care reprezintă cele mai mici unităţi de con- 


=» 


Colegiul de redacţie al revistei „Limba Română” expri- 
mă sentimentele de gratitudine colegului Constantin 
Şchiopu pentru implicarea Domniei Sale la elaborarea 
şi coordonarea acestui număr de revistă. 

ţinut, alese în concordanţă cu obiectivele operaţionale, asumate con- 
form programei școlare. 


Aplicate în cazul examenelor, testele de cunoștințe dobândesc statut 
docimologic, conţinutul și structura lor adaptându-se tipului de exa- 
men. Astfel, testul pentru examenul de bacalaureat la disciplina Limba 
și literatura română conţine, de regulă, trei secvenţe / subiecte. Primul 
subiect implică elevul în rezolvarea mai multor sarcini / itemi formula- 
te / formulaţi în baza unui text literar (de regulă, liric), cel de-al doilea 
presupune caracterizarea unui personaj dintr-un fragment de text ne- 
studiat (profil real) sau elaborarea unui eseu structurat pornind de la 
o afirmaţie / temă (profil umanist), cel de-al treilea solicită crearea / 
scrierea unor texte cu caracter funcţional (cerere, CV, anunț etc.). 


Analiza lucrărilor scrise de către elevi pe parcursul anului de învăţă- 
mânt ne-a permis să depistăm un şir de lacune, pe care le-ar putea co- 
mite și în rezolvarea testelor pentru examenul de bacalaureat. În cele 
ce urmează vom analiza câteva erori frecvente, oferind în același timp 
sugestii de rezolvare, pornind de la înseși formulările itemilor: 


1. Identifică un motiv şi comentează-l în câteva enunțuri. 


Problema cu care se poate confrunta elevul este, în primul rând, identi- 
ficarea motivului. De regulă, elevii determină drept motiv orice cuvânt 
atestat în secvenţă. Or, motivul literar reprezintă un element de nivel 
inferior, o subunitate tematică ce contribuie la tratarea temei operei. 
Prin urmare, pentru a identifica un motiv, elevul trebuie să găsească 
în secvenţă / strofă / fragment cuvintele corelative din punctul de ve- 
dere al sensurilor. De exemplu, analiza primei secvenţe a poeziei Floa- 
re albastră denotă că majoritatea cuvintelor („ceruri”, „râuri”, „soare”, 
„nori”, „stele”, „depărtare”, „piramide”, „mare”, „gândire', „a se cufun- 
da”), prin trecerea lor de la sensul propriu la cel figurat, funcţionează 
într-un câmp semantic mai larg, şi anume, în cel al geniului, fapt care 
permite a concluziona că în această parte a operei este prezent motivul 
geniului. Încercările de a considera drept motive imaginile-simboluri 
„piramidele-nvechite”, „câmpiile asire”, „întunecata mare” ni se par ne- 
justificate. Cât priveşte comentariul motivului literar atestat, pentru a 
facilita activitatea elevului, propunem următorul algoritm: a) definirea 
motivului (geniul); b) indicarea secvenţei în care el apare (în prima 
secvenţă a poeziei); c) evidenţierea cuvintelor corelative semantic și 

care scot în evidență motivul respectiv („ceruri”, „râuri”, „soare”, „nori”, 
„stele”, „depărtare”, „piramide”, „mare”, „gândire”, „a se cufunda”); 
d) precizarea câmpului semantic pe care acestea îl instituie (al geniu- 
lui / omului superior); e) descifrarea sugestiilor pe care le transmit 
$ 
cuvintele prin sensurile lor conotative / denotative (...omul superior 
este absorbit / tentat să cunoască tainele lumii, sugerate de simbolurile 
. . . » A .. . » A » 

„piramidele-nvechite”, „câmpiile asire”, „întunecata mare”); f) formu- 
larea temei care este tratată și cu ajutorul motivului în cauză (condiţia 
geniului în contextul lumii terestre). 


2. Comentează, în 4-5 enunțuri, semnificația titlului în raport cu mesajul 


global al operei. 


Conform definiţiei din DEX, prin titlu se înțelege un „cuvânt sau text 
pus în fruntea unei lucrări sau a unei părți distincte a ei, indicând rezu- 
mativ sau sugestiv cuprinsul acesteia”. Referindu-se la titlul operei lite- 
rare, Paul Cornea menţiona că „pentru a-l atrage pe cititor trebuie ca 
numirea operei să fie nu atât corectă, cât și şocantă, nu atât exactă, cât 
sugestivă” [2, p. 125]. De reţinut, de asemenea, că titlul, ca şi versurile, 
este un element al structurii de suprafaţă a operei literare şi, spre deo- 
sebire de temă, de ideea poetică / mesaj, el sintetizează trăiri, gânduri, 
sentimente, viziunea autorului. Deci pus în situaţia de a comenta titlul 
unei opere literare, elevul ar fi bine, mai întâi, să determine: 


a) din ce se compune titlul (dintr-un substantiv / adjectiv, verb, adverb, 
dintr-o îmbinare de cuvinte, dintr-un enunţ, dintr-o figură de stil etc.); 


b) ce legătură are titlul cu tema şi cu mesajul textului (este reluat în 
text / este explicit / încifrat); 


c) ce indică / denumeşte el: o stare (Nevroză de G. Bacovia), o at- 
mosferă (Plouă de G. Bacovia), locul (În parc de G. Bacovia), timpul 
(Când de Gr. Vieru), specia (Elegie de toamnă de Radu Stanca), tema 
(Mama de Gr. Vieru), sentimentul dominant (Singurătate de M. Emi- 
nescu), personajul (Orfeu și Euridice de Şt. Augustin Doinaș), un în- 
demn (Lasă-ţi lumea... de M. Eminescu) etc. 


d) dacă titlul conţine (sau nu) o sinteză a ideilor transpuse în text (Arta 
și iubirea de N. Crainic). 


Pornind de la aceste repere, elevul va putea să comenteze lesne titlul, 
cele patru-cinci enunțuri ale sale având, de exemplu, următoarea for- 
mă: „Titlul poeziei Floare albastră este alcătuit dintr-o îmbinare de 

cuvinte, care, la rândul ei, se constituie dintr-un un substantiv și un 
adjectiv, acesta din urmă făcând parte din sfera cromatică. Reluat în 
ultima strofă a poeziei, titlul are valoare de simbol, «floare albastră» 
fiind expresia însăşi a inexprimabilului, a infinitului. De fapt, titlul 
sintetizează ideile textului: iubirea terestră este efemeră («Şi-a murit 
iubirea noastră») în raport cu cea eternă, din planul idealităţii, spre 
care tinde eul liric, întruchipată de floarea albastră («Floare-albastră, 
floare-albastră> )”. 


3. Interpretează, într-un text coerent de 5-6 enunţuri, un simbol atestat, 
comparându-l cu acelaşi simbol dintr-o altă operă. 


Dincolo de problema cu care s-ar confrunta (să nu-și poată aminti vreo 
operă / vers în care este prezent simbolul respectiv), elevul ar putea 
greşi (şi, evident, ar pierde puncte) limitându-se la formula de tipul: 
„În ambele opere acest simbol sugerează...” / „Acest simbol este atestat 
şi în opera ......, sugerând ...... Considerăm că algoritmul soluționării 
acestui item trebuie să includă cel puţin trei pași: a) să fie comentată 
sugestia simbolului atestat în poezia dată (ex.: „Simbolul lună atestat 
in versurile «Peste vârfuri trece lună / Codru-și bate frunza lin» suge- 
rează eternitatea universului în raport cu efemeritatea ființei umane”); 
b) să fie comentată sugestia simbolului atestat în opera la care se face 
referință (ex.: „Acest simbol, al lunii, este atestat și în poezia Sara pe 
deal de M. Eminescu, în versul «Luna pe cer trece-aşa sfântă şi clară», 
poetul scoțând în evidenţă atât conceptul de panta rhei, cât şi ideile de 
renaștere a sentimentului iubirii odată cu lăsarea serii, de deschidere 
spre cosmos a idilei”); c) să fie comparate cele două semnificaţii ale 
simbolului și să se formuleze concluzia (ex.: „După cum reiese din cele 
două comentarii, simbolul lună are semnificaţii diferite, acestea fiind 
determinate şi de temele abordate de autor în poeziile respective: do- 
rul de moarte și iubirea”). 


4. Analizează, în 5-7 rânduri, rolul pronumelor în personalizarea discursu- 
lui poetic / a vocii lirice. 


Respectivul item urmărește evaluarea cunoştinţelor elevilor refe- 
ritoare la eul liric, la ipostazele acestuia. Prin urmare subliniem că 
descrierea poetică se deosebeşte de una nepoetică și prin faptul că 
limbajul celei dintâi este afectiv, că fondul ideatic al poeziei (mai ales 
în lirica meditativ-filozofică) nu se constituie din concepte și idei 

pure, abstracte, ci subiectivizate prin trăire. În accepţia modernă po- 
ezia este o expresie a eului, „vorbire” despre eu. „Scriu (...) şi pentru 
a scăpa de realitate, dar și pentru a-mi afirma realitatea proprie, de 
asemenea, pentru a-mi da seama mai bine cine sunt”, declara John 
Ashberry într-un interviu. 


Poetul, în creaţia sa, poate genera euri sau fragmente de eu. Scindarea 
eului, dedublarea lui, eul multiplicat, eul personalizat, impersonal etc. 
exprimă, după A. Muşina, tocmai acea situaţie paradoxală: nu poţi co- 
munica o emoție, nu poţi transmite un conţinut psihic, nu poți sensi- 
biliza un cititor (adică să-l smulgi din masa amorfă a publicului şi să-l 
faci să trăiască poezia) decât în măsura în care ieși din tine însuți, devii 
impersonal [4, p. 148-149]. 


Direct ori indirect, explicit ori implicit, spiritul poetului este prezent 
în operă. Omul-poet vede în lumea reală ceea ce starea lui sufletească 
şi gândirea îl determină să vadă. Din această lume el alege și descrie 
în poem ceea ce îl exprimă ca afectivitate și inteligență. Emoţia poate 
fi transmisă fie în mod direct (lirism confesiv), fie printr-un interme- 
diar (lirism „obiectiv”, în care intermediarul este eroul liric sau un alt 
element al liricii reale, care, devenit simbol, sugerează stări afective şi 
viziuni subiective). Prin urmare, profesorului îi revine sarcina de a-l 
ajuta pe elev „să vadă” că poezia este o construcţie în interiorul căreia 
sălășluieşte un suflet, că ea reprezintă o afirmare a eului într-o conti- 
nuă încercare de a se defini pe sine. În final, elevul va putea să des- 
copere emoția dominantă a poeziei (regret, nostalgie, tristeţe, bucurie 
etc.), să determine tipul de lirism (confesiv ori obiectiv), precum și 
ipostazele, înfățişările eului poetic, trăsăturile lui definitorii, relaţiile 
care se stabilesc între el și lume. Or, într-o poezie, eul liric individu- 
al are ca mărci gramaticale pronumele personal / posesiv persoana I, 
singular (eu, meu), forma verbelor la persoana I, singular („...suspin şi 
sufăr”); cel colectiv, care face parte din națiunea sa, dintr-un grup, se 
exprimă prin intermediul pronumelui personal / posesiv persoana I, 
plural (noi, noastre); eul general (entitate metafizică, ce se confundă cu 
întreaga omenire) are ca marcă gramaticală pronumele personal per- 
soana a II-a, singular / plural (tu, voi); eul dual / perechea celor doi 
(îndrăgostiţi) — pronumele noi, eu — tu; iar eul-mască (lirica rolurilor) 
se realizează prin pronumele el, ea sau substantive comune sau pro- 
prii. Aşadar, propunându-şi să comenteze rolul pronumelor atestate în 

text, elevul își poate formula gândurile în felul următor: cu referire la 
poezia Lacul de M. Eminescu - „Pronumele personal eu accentuează 
ipostaza unui eu liric individual, dorința poetului de a-și individualiza 
trăirile. Simţind nevoia de a se destăinui, de a se confesa, el recurge la 
persoana I, singular ( «...suspin şi sufăr» )”; cu referire la poezia Noi de 
O. Goga - „Prezenţa pronumelui personal noi («La noi sunt codri ver- 
zi de brad...» ), a adjectivului pronominal posesiv noastre («...cântarea 
pătimirii noastre» ) accentuează integrarea eului liric în colectivitatea 
etnică din care face parte, solidarizarea lui cu cei mulți, sentimentul său 
de empatie” 


Dacă într-o poezie se atestă o alternare a eului individual cu eul colec- 
tiv / eul general, elevul va insista pe ideea de joc de atitudini ale auto- 
rului operei, în continuare urmând a le preciza (ex.: „În primele strofe 
ale poeziei Testament de T. Arghezi, poetul vorbește de un noi, care 
înseamnă conștiința colectivităţii din care face parte, ca notă esenţială 
distingându-se sentimentul solidarităţii. Persoana I plural e un reflex 
al spiritului de integrare a poetului în colectivitatea socială. Simţind 
nevoia unei destăinuiri, a unei mărturisiri directe și categorice, autorul, 
în versurile următoare, adoptă formele eului individual («Eu am ivit 
cuvinte potrivite...» )”. 


S. Compară, într-un text coerent de 7-8 rânduri, mesajul poeziei date cu 
mesajul similar / apropiat al altui text studiat. 


Menţionăm că, pentru a rezolva itemul respectiv, elevul va trebui: a) să 
enunţe tema poeziei date; b) să desprindă și să formuleze viziunea auto- 
rului asupra problemei / temei abordate din prima operă (viziunea asu- 
pra iubirii / timpului etc.); c) să enunţe tema abordată în cea de-a doua 
operă; d) să formuleze viziunea autorului asupra problemei, desprinsă 
din opera la care se va face referință. Propunem o mostră de rezolvare a 
itemului: „În poezia Singurătate, M. Eminescu abordează tema singură- 
tăţii. Survenită în urma despărțirii de iubită, solitudinea este pentru el 
un hău, un pustiu sufletesc ce-l face să se zbată dramatic între amintirile 
grele care «țârâiesc încet ca greieri» şi tristețea dezamăgirilor (« Ah, de 
câte ori voit-am / Ca să spânzur lira-n cui»). Cufundându-se în lumea 
viselor, a autoiluzionării, eul liric trăieşte deopotrivă sentimentul plinu- 
lui sufletesc («Eu stau şoptind cu draga / Mână-n mână, gură-n gură») 
şi al regretului pentru curgerea implacabilă a timpului («Și mi-i ciudă 
cum de vremea / Să mai treacă se îndură»). 

Mesajul acestei creaţii se regăsește și în poezia Departe sunt de tine, în 
care autorul abordează aceeași temă a singurătăţii. Eul liric, retras în 
solitudinea melancolică, «lângă foc», trăiește emoția unei idile consu- 
mate: «Departe sunt de tine», «...dinainte prin ceață parcă-mi treci». 
În viziunea poetului, durerea este drama unei ființe neînţelese, neîn- 
ţelegerea echivalând cu pustiirea vieţii, cu încremenirea simțirii şi cu 
secarea creaţiei”. 


6. Comentează, în 10-12 enunțuri, mesajul global al poeziei Trecut-au 
anii de M. Eminescu în raport cu afirmaţia „Cu toţii avem câte o maşină 
a timpului. Pe unii ne duce înapoi în timp, această mașină fiind numită 
amintire. Pe alţii ne îndreaptă spre viitor, această mașină a timpului pur- 
tând numele de visare” (Jeremy Irons). 


Conform baremului de corectare elaborat de Minister (un astfel de 
barem poate fi găsit pe site-ul Ministerului, sesiunea 2013), elevul va 
avea: a) de formulat mesajul global al poeziei (3 p.); b) de raportat 
mesajul global la titlu (2 p.); c) de dezvoltat ideea din afirmaţie (2 p.); 
d) de relaţionat propriul punct de vedere despre mesaj cu afirmaţia în 
cauză (2 p.). Ţinem să atragem atenţia asupra faptului că textul elabo- 
rat de elev trebuie să conţină nu mai puţin de 4 alineate, în funcție de 
cerinţe. Textul lui poate arăta în felul următor: 


„Poezia Trecut-au anii reuneşte motivele fugit irreparabile tempus, 
soarta schimbătoare, paradisul pierdut al copilăriei, spaima îmbătrâ- 
nirii, a singurătăţii şi a morţii. În viziunea poetului, viața este ger- 
menele morţii, vremea fabuloasă a copilăriei fiind pierdută dincolo 
de pragul timpului mișcător («Pierdut e totu-n zarea tinereții»). 
Timpul real nimiceşte, destramă. Emoţia eului liric, provocată de 
sentimentul efemerităţii noastre, deci de condiţia tragică a omului, 
este tristeţea apăsătoare, copleșitoare, cu efecte malefice, paralizante 
chiar și asupra muzei, a spiritului său lăuntric: «Cu mâna mea în van 
pe liră lunec». 


Titlul poeziei este alcătuit din verbul «trecut-au» (o formă arhaică a 
perfectului compus cu auxiliarul inversat, care conţine deja sugestia 
vechimii și-l accentuează totodată pe verbul «a trece». Forma grama- 
ticală aleasă pentru substantivul anii (articulat hotărât) transmite o 
concretețe anume: sunt anii pe care poetul îi ştie, îi priveşte în muta lor 
perindare prin văile amintirii. 

Conform lui Jeremy Irons, timpul este implacabil, ireversibil. Amin- 
tirile sunt unica mărturie a vieţii consumate deja, a curgerii ei spre 
veșnicul întuneric. Salvarea de sentimentul timpului sunt visele. Ele îi 
insuflă omului puterea de a învinge sentimentul destrămării. 


Poezia Trecut-au anii şi afirmaţia lui Jeremy Irons exprimă acelaşi me- 
saj. În opera eminesciană, opoziţia dintre trecutul scăldat în lumină, 
sugerat de metafora «zarea tinereții» şi prezentul trist, sfâşietor («azi 
nu mă-ncântă> ) amplifică sentimentul perisabilității iminente a omu- 
lui. Tot ceea ce a oferit farmec vieţii de copil («poveşti şi doine, ghici- 
tori, eresuri» ) a fost înghițit de timpul necruţător. Amintirile și visele, 
despre care vorbeşte autorul afirmației, reprezintă cele două fațete ale 
timpului (trecut și viitor) şi, implicit, destinul implacabil al omului”. 


7. Raportează poezia la un gen și la o specie literară, argumentându-ți opinia. 


Rezolvând acest item, elevii, de regulă, numesc trăsăturile genului și 
ale speciei în cauză. Or, conform condiţiei, ei trebuie și să argumenteze 
orice trăsătură cu exemple din text. Mai jos propunem o variantă de 
răspuns. 


„Poezia Nervi de toamnă de G. Bacovia aparţine genului liric, deoarece: 


a) este scrisă în versuri, aranjate în trei catrene, în care versul al doilea 
rimează cu cel de-al patrulea («oftează» — «burează> ), iar primul şi al 
treilea nu rimează; 


b) este prezent eul liric, ale cărui mărci gramaticale sunt pronumele 
personal, persoana I, singular ( «eu», «mă», «îmi» ), verbele la indi- 
cativ prezent, persoana I, singular («stau», «mă duc», «<mă-ntore» 
etc.). 


c) are un pronunţat caracter subiectiv, afectiv, marcat de stările trăite 
de eul liric (boală, tristeţe, pustiu şi dezechilibru sufletesc), sugerate de 
personificarea «copacii oftează», metonimiile-simbol «tuse», «plân- 
set», simbolurile «ploaie» («burează> ) etc. 


Poezia este o elegie cu elemente de pastel, deoarece: 


a) sentimentul dominant este cel al tristeţii, prezentă într-o gamă vari- 
ată: boală, singurătate, dezechilibru sufletesc, râs absurd; 


b) aspectele de viață care determină sentimentul fundamental al eului 
liric sunt: toamna, ploaia, boala, frigul și, în ultimă instanţă, singurăta- 
tea, care devin și simboluri ale poeziei; 

c) este prezent un tablou de natură («E toamnă, e foșnet, e somn... / 
Copacii, pe stradă, oftează /.../ Şi-i frig şi burează> )” 


8. Caracterizează, în limita a L,5 pagini, personajul-protagonist din frag- 
mentul dat. 


Trebuie de menţionat că orice caracterizare de personaj se realizează în 
baza câtorva parametri propuși de evaluator. În linii generale, elevii se 
descurcă destul de bine în ceea ce priveşte identificarea trăsăturilor de 
caracter şi a modalităţilor de caracterizare a personajului. Dificultăţile 
şi greşelile comise de ei vizează raportarea personajului la un anumit 
tip uman şi la un personaj asemănător dintr-o altă operă. Rezolvând 
această sarcină, elevii, de cele mai multe ori, neglijează fie statutul soci- 
al, fie cel psihologic, fie cel moral al personajului. În cazul în care trebu- 
ie să definească, de exemplu, statutul psihologic al lui Virgil Tonegaru 
(romanul Disc de G. Meniuc), ei vor trebui să releve următoarele ca- 
racteristici şi argumente extrase din fragmentul propus: viguros („era o 
natură plină de vigoare”), satisfăcut de propria îndeletnicire („Era mul- 
tumit că treburile îi merg bine”), nestăpânit („Acasă (...) se irita gro- 
zav, dacă era contrazis”), rece, indiferent, dar cu sentimentul datoriei 
faţă de soţia sa, Năstaca („Faţă de Năstaca n-avea simțăminte gingaşe, 
deși nu-i refuza nimic”), afectiv („(...) față de Ştefania, fiica sa, avea o 
mare slăbiciune. O răsfăța în toate”). Referindu-se la statutul moral al 
acestuia, elevii vor susține cu argumentele de rigoare că personajul este 
avar („în veşnică goană după bani”), dornic de înavuţire, („meseria lui 
de iconar se transformă în mijloc de înavuţire”), lipsit de orice ambiţie 
de a-şi explora şi de a-şi valorifica talentul, dar cu un spirit întreprinză- 
tor („Dacă în tinereţe mai păstrase oarecare ambiţie să se distingă prin 
darul său de zugrav, mai târziu spiritul întreprinzător a evoluat”), auto- 
ritar cu soţia sa („Acasă dădea dispoziţii, cerea să fie respectat”), snob 
(„Acum avea ocazia să calce pragul unor persoane din lumea înaltă, 
să fie și el o «spiță» din roata epocii”). Conform statutului său social 
şi conform ocupaţiei, Tonegaru este iconar, zugrav, soţ şi tată. Ca tip 
uman, el reprezintă artistul / creatorul talentat, dar care nu vrea să se 
distingă prin acest dar, dornic de înavuţire, superficial, avar, snob, afec- 
tiv cu unii şi autoritar cu alții, nefiind în stare să-şi controleze emoțiile, 
cerând, în schimb, să fie respectat. 


Tratând un alt aspect al itemului, relaționarea personajului din frag- 
mentul propus cu un altul dintr-o operă studiată / citită, elevii, de obi- 

cei, scriu enunţuri previzibile, de exemplu, atunci când se referă la Ilie 
Moromete: „Ca și Ion, Ilie Moromete iubește pământul, considerând 
că acesta îi asigură nu numai existenţa, ci și respectul oamenilor”. Chiar 
dacă afirmaţia este justă, ea nu le poate asigura elevilor un punctaj ma- 
xim. Pentru a-l obţine, ei, într-un alineat, trebuie să dezvăluie tipologia 
personajului din opera pe care o alege și, ulterior, să formuleze conclu- 
zia cu privire la asemănările / deosebirile dintre aceste două personaje. 
Deci, înainte de a raporta personajul Ion la protagonistul romanului 
Moromeţii, elevul va trebui să scrie că: „Ilie Moromete este un țăran 
cu pământ, dar permanent ameninţat să-l piardă. Harnic, autoritar cu 
feciorii săi, sociabil, el nu devine un rob al pământului, considerând că 
omul trebuie să aibă și clipe de răgaz pentru a contempla viaţa. Crede 
că va putea să reziste tuturor greutăților vieţii, construindu-și fericirea 
pe iluzie, având convingerea că lumea este aşa cum și-o închipuie el, că 
nenorocirile sunt numai ale altora. Acest fapt explică prăbuşirea per- 
sonajului”. 


În concluzie subliniem că, în procesul receptării textului literar, carac- 
terizarea personajelor este încă tributară unui schematism (se insistă 
excesiv asupra trăsăturilor psihocaracterologice). Ceea ce rămâne în 
afara demersului analitic este tocmai punerea în lumină a anumitor va- 
lenţe ale personajului privit / analizat din diverse perspective. Or, a ca- 
racteriza un personaj înseamnă a-l simţi, a-i înțelege comportamentul, 
a-l raporta la universul de viață ce l-a generat și în care își duce existen- 
ţa, la ideologia epocii exprimată în modelul uman elaborat, a-l judeca 
valoric, a-i desprinde virtuțile sau defectele lui morale ca tip artistic. 
Numai realizând, împreună cu elevii, toate aceste obiective, se poate 
spune că analiza literară a unei opere artistice şi, implicit, caracteriza- 
rea personajului au o finalitate eficientă. 

Între activităţile, procesele şi necesitățile de 
învăţare şcolară autentică, lectura, ca activita- 
te intelectuală, dar şi ca necesitate spirituală 
de formare-dezvoltare a personalităţii, ocupă 
locul central, de aceea competenţa de lectură 
a fost considerată dintotdeauna o condiţie a 
reuşitei elevului în școală și un mijloc de acces 
la cunoașterea generală și specializată. De aici 
rezultă importanţa actului lecturii şcolare în 
paradigma generală a învățării și necesitatea 
formării şi evaluării autentice a competenţei 
de lectură — o competență-cheie necesară atât 
elevului, cât şi adultului pe parcursul întregii 
sale vieți. Prin urmare, competența de lectură 
trebuie urmărită în formarea și evaluarea pe- 
dagogică ca una dintre finalitățile de bază ale 
educaţiei, în general, și ale educaţiei lingvisti- 
ce și literare, în particular. 


În termeni generali, metoda este calea ce 
conturează întregul demers de proiectare și 
realizare a acțiunii evaluative, de la stabilirea 
competenţei de evaluare până la construirea 
şi aplicarea instrumentului de măsurare şi 
apreciere, prin care intenționăm să obţinem 
informaţiile necesare în vederea adoptării 
unei decizii în acest sens: a fost sau nu atinsă 
ţinta demersului de formare, stăpânesc elevii 
la nivelul corespunzător sau încă nu compe- 
tența avută în vedere. 

Principalele metode de evaluare, al căror potenţial formativ susține cu 
adevărat autenticitatea instruirii şi individualizarea actului educaţio- 
nal, prin sprijinul acordat elevului în procesul său de formare-dezvolta- 
re, sunt: observarea activităţii de lectură, dialogul euristic în baza textului 
lecturat, analiza şi comentariul de text, investigația, portofoliul etc. 


Tehnicile de măsurare şi apreciere a competenţei de lectură, care pot fi 
aplicate din perspectiva evaluării autentice, sunt, la rândul lor, multiple 
și diferite: observaţia, discuţia, itinerarul de lectură, dezbaterea, proiectul, 
studiul de caz, autoevaluarea etc., aplicarea acestei diversităţi de mijloa- 
ce sporeşte autenticitatea, veridicitatea şi fidelitatea aprecierii. 


Observarea. Pentru a se ajunge la o evaluare mai validă și mai efica- 
ce în plan didactic, este nevoie, în primul rând, de observarea atentă 
a procesului de lectură realizat în clasă și de intervenția competentă 
a profesorului în acest proces. De aceea, în loc de a căuta sau elabora 
instrumente de diagnosticare sofisticate, sub formă de teste, este mai 
bine să se investească în formarea capacităţii profesorului de a observa 
cum decurge procesul de lectură în cazul fiecărui elev şi de a interveni 
eficient, acolo unde este cazul, prin integrarea procedurilor de evalu- 
are formativă în activitatea didactică, pentru a acorda elevului ajuto- 
rul necesar, susține cercetătoarea O. Costea. Or, evaluarea formativă 
înseamnă, în primul rând, observarea atentă, scoaterea în evidenţă a 
dificultăţilor de învăţare ale fiecărui elev, căutarea cauzelor acestor difi- 
cultăţi, acțiunea corectivă etc. 


Observarea, ca metodă de evaluare formativă autentică, îi poate furni- 
za profesorului informaţii relevante asupra nivelului de formare a com- 
petenţei de lectură a elevilor săi, din perspectiva capacităţii de acțiune 
şi relaționare a cunoştinţelor, asupra integralității abilităţilor de care 
aceştia dispun la o anumită etapă de studiu. 


Pentru aplicarea acestei metode, profesorul trebuie să realizeze urmă- 
torii paşi: 1. să precizeze comportamentele-țintă pe care intenționează 
să le urmărească prin observare în procesul lecturii; 2. să opteze pentru 
una dintre tehnicile de observare (observare continuă, pe un interval de 
timp sau observare secvenţială, la intervale regulate); 3. să elaboreze un 
instrument de măsurare-apreciere adecvat obiectului observării, care 
să-i permită înregistrarea informaţiilor culese prin observare. 

Ce comportamente concrete ale elevului pot fi urmărite de către pro- 
fesor în procesul lecturii unui text literar? De exemplu, modul cum ele- 
vul se pregăteşte pentru activitatea de lectură sau cum îşi îndeplinește 
sarcinile de lectură, atitudinea acestuia în procesul lecturii sau viteza 
cu care parcurge textul. 


Propunem mai jos o listă de comportamente-ţintă, structurată pe aceşti 
parametri ai observării, care poate constitui conţinutul unei fişe de ob- 
servare sistematică a comportamentului elevului în timpul lecturii: 


1. Elevul citeşte cu atenţie, fără întrerupere, mișcând încet buzele, ur- 
mărind cu degetul fiecare rând etc. 


2. Subliniază cu creionul anumite cuvinte, propoziţii, fraze în text. 


3. Când întâlneşte un cuvânt neînțeles, recurge exclusiv la profesor ori 
îl caută în dicționar sau în subsolul paginii. 


4. Manifestă interes, plăcere sau plictiseală pe parcursul lecturii. 


5. A terminat de citit primul / ultimul / odată cu toți. 


În cartea sa De ce și cum evaluăm [S], G. Meyer recomandă utilizarea 
metodei observării atât la procedurile de evaluare continuă / formativă 
a procesului de lectură, cât și în evaluarea finală / normativă a produse- 
lor lecturii. Validitatea şi pertinenţa acestei metode, susține autoarea, 
va depinde, pe de o parte, de situaţiile concrete de lectură construite 
de profesor, în locul unei învățări ordinare, şi, pe de altă parte, de „grila 
de analiză” propusă sau de ansamblul punctelor de reper propuse pen- 
tru o observare clinică (grila de observare fiind gândită pentru fiecare 
elev), precum și, evident, de capacitatea profesorului de a o utiliza și 
exploata, pentru a-i propune un ajutor adecvat elevului. 


În cazul evaluării comportamentului de lectură al elevului prin metoda 
observării, profesorul poate recurge la utilizarea a două instrumente 
de colectare și înregistrare a informaţiilor: fișa de evaluare şi lista de 
control / verificare. Fişa de evaluare se elaborează de către profesor, ea 
poate fi individuală sau colectivă şi ar trebui să includă, aşa cum am su- 
gerat mai sus, principalele comportamente ce urmează a fi observate 
şi, respectiv, înregistrate, la anumite etape ale formării competenţei de 
lectură, astfel încât să configureze întreaga arie comportamentală a ele- 
vului în procesul de formare a competenţei de lectură. 

Propunem, în continuare, exemplul unei fişe de evaluare normativă a 
competenţei de lectură, adaptată după G. Meyer, prin care este vizată 
observarea comportamentului elevului în procesul lecturii a două ti- 
puri de texte literate: narative și descriptive. 


Fişa de evaluare a competenţei de lectură 
Clasa 


Numele elevului 


Perioada 

Data 

Perioade de observare / Com- |Per.1 Per. 2 Per. 3 Per. 4 
portamente-țintă Niveluri Niveluri | Niveluri | Niveluri 
Elevul poate: FB, B, M,S 


1. să citească fluent, cu voce 
tare un text: 

a. cu dominantă narativă 

b. cu dominantă descriptivă 
2. să răspundă la întrebări FB, B, M,S 
asupra unui text: 

a. cu dominantă narativă 

b. cu dominantă descriptivă 
3. să rezume un text: FB,B, M,S 
a. cu dominantă narativă 

b. cu dominantă descriptivă 


4. să realizeze un desen, por- FB, B, M,S 
nind de la un text: 

a. cu dominantă narativă 

b. cu dominantă descriptivă 
5. să producă, pornind de la FB, B, M,S 
textul dat, un text propriu de 
tip: 

a. narativ; 

b. descriptiv. 


Aşa cum se poate lesne de observat, fişa de evaluare include abilităţile 
de bază ale elevului, necesare de urmărit în procesul de formare a com- 
petenţei de lectură a unui text literar de tip narativ sau descriptiv, deci 
care trebuie evaluate formativ, perioadele sau datele concrete pe care 
le stabileşte profesorul pentru observare, precum și nivelurile posibile 
de atins prin fiecare dintre aceste comportamente foarte bine, bine, me- 
diu, satisfăcător, care vor fi înregistrate și apreciate. Aplicată periodic, 
această fişă poate fi utilizată, mai ales, în cazul elevilor precari, pentru a 

se urmări creşterea, de la o etapă la alta, a reuşitei şcolare pentru fieca- 
re dintre comportamentele vizate, înregistrând, de fiecare dată, nivelul 
real de stăpânire a abilităților de lectură literară, şi, cel mai important, 
din punctul de vedere al evaluării formative, cu ajutorul ei profesorul 
poate repera deficiențele şi nevoile de formare în ceea ce priveşte com- 
petenţa dată. 


Dialogul euristic. În condiţiile realizării unei educaţii centrate pe elev 
și a promovării unui stil de învăţare activă, clasa de elevi trebuie gân- 
dită ca un spaţiu al dialogului autentic şi al cooperării profesor — elev 
şi elev — elev. În acest sens, rolul profesorului de limba și literatura ro- 
mână este de a valorifica din plin textul literar ca resursă pedagogică și 
de a utiliza cele mai eficiente tehnici de interogare a textului, care să 
conducă nu doar la o înţelegere adecvată a mesajului global al acestuia, 
ci şi la o înțelegere detaliată dincolo de text. 


În proiectarea demersului de evaluare a înțelegerii lecturii prin tehnica 
întrebărilor vom ţine cont de cele trei niveluri de înțelegere a unui text 
literar, descrise de cercetătoarea E. Calaque (1989), care se suprapun 
pe etapele modelului stadial de lectură plurală: 


1. Înțelegerea imediată, care este nivelul cel mai simplu de percepere a 
datelor / informaţiilor / evenimentelor furnizate, explicate sau descri- 
se într-un text. 


2. Înțelegerea detaliată (logică) presupune reperarea unor detalii și in- 
formaţii din text, punerea lor în relaţie în vederea construirii sensului 
textului dat. Aceste sarcini cer înțelegerea, punerea în relaţie și tratarea 
fiecărei informaţii furnizate în text. 


3. Înțelegerea finală se referă la sensul global al textului citit şi implică 
tratarea în profunzime a înțelesului unui text. La această etapă lectorul 
trebuie să aibă capacitatea de a suplini lacunele și de a adăuga ceea ce 
lipseşte în text. 


Dialogul euristic sau tehnica întrebărilor reprezintă modalitatea cea 
mai simplă de comunicare și de verificare a înțelegerii unui text, prin 
intermediul căruia pot fi primite și transmise informaţii, idei, opinii și 
sentimente în legătură cu textul citit. Dialogul elevilor în baza textului 
lecturat nu înseamnă numai un schimb de idei și sentimente, ci mai 

„permite tatonarea comprehensiunii, cunoaşterea interlocutorului și 
cunoașterea modului în care s-a petrecut înțelegerea, aprofundarea su- 
biectului de reflecţie” (A. Panfil). 


Tehnica întrebărilor poate fi utilizată chiar la etapa pre-lecturii, care 
este momentul proiecției iniţiale a sensului unui text: imediat după 
lectura titlului textului, profesorul poate interoga elevii prin întrebări 
de tipul: Ce gânduri vă sugerează titlul dat? Despre ce credeţi că va fi 
textul? Ce așteptări aveţi vizavi de acest text? etc. Sau, dacă mergem pe 
modelul propus de T. Erica, la etapa întâlnirii cu paratextul, se poate 
solicita observarea de către elevi a unor elemente însoțitoare, cum ar 
fi: Ce vă sugerează subtitlul? Ce imagini are textul? Ce vă spun cuvintele 
din subsolul paginii? etc. 


Aşa cum textul narativ este considerat o re-prezentare a unei / unor ac- 
ţiuni, iar acţiunea poate fi definită prin ceea ce săvârşeşte / face cineva, 
verificarea nivelului de înțelegere a textului, după lectura propriu-zisă, 
poate fi măsurată printr-un sistem de întrebări care să vizeze circum- 
scrierea acțiunii: Ce se săvârşeşte? De către cine? De ce? Împreună cu cine 
şi / sau împotriva cui? Cum? etc. 


Simple, la prima vedere, aceste întrebări ţintesc înţelegerea de către 
elevi a acțiunii ca „o rețea conceptuală” ce include agentul acțiunii, 
scopul pentru care este realizată, motivele din care se face şi circum- 
stanțele realizării, de aceea ele sunt considerate fundamentale pentru 
înțelegerea imediată a textului şi, totodată, ca puncte de plecare pentru 
realizarea etapelor următoare de înțelegere — finală și dincolo de text. 


Întrebările pentru verificarea înțelegerii aprofundate a lecturii sau a re- 
lecturii pot viza succesiunea întâmplărilor sau evenimentelor descrise 
în text, timpul şi spaţiul în care se produc acestea, personajele antrena- 
te în acțiune etc. La această etapă, evaluarea înţelegerii poate fi orga- 
nizată în jurul următoarelor întrebări: Care sunt principalele întâmplări 
sau evenimente produse în text? În ce ordine sunt prezentate? Ce personaje 
sunt antrenate în acțiune? Care este timpul și spaţiul de desfășurare a eve- 
nimentelor? etc. 


Aceste întrebări vor servi drept bază pentru activităţile de rezumare 
sau de povestire a textului, precum și pentru cunoașterea și înțelege- 
rea unor concepte teoretice: cel de structură narativă minimală a unui 

text — stare inițială, eveniment declanșator, complicaţie, rezolvare, fi- 
nalul acţiunii — sau cel de momentele subiectului — expoziţiune, intrigă, 
desfășurarea acțiunii, punctul culminant şi deznodământ. 


La stadiul post-lectural, profesorul va relua dialogul euristic asupra în- 
ţelegerii textului, însă prin întrebări de înțelegere finală. De exemplu: 
Care este mesajul final al textului? În ce măsură textul a răspuns aşteptă- 
rilor voastre inițiale? Ce sentimente v-a provocat lectura textului? etc. De 
asemenea, pot fi formulate și întrebări parvenite dinspre „poliseman- 
tismul operei” (A. Panfil), localizat de autoare „nu în plinurile textului, 
ci în blancurile și în zonele de indeterminare ale acestuia” cum ar fi: Ce 
așteptări ați avut vizavi de acest text? Ce n-a spus în mod direct textul? Ce 
poate fi subînțeles? etc. 


Important este ca rolul profesorului și întrebările formulate în cadrul 
dialogului euristic să fie concepute în viziune modernă, care presupu- 
ne următoarele: 


- profesorul vorbeşte cât mai puţin posibil; 

- profesorul doar facilitează și structurează discuţia; 
- majoritatea întrebărilor sunt puse de elevi; 

— majoritatea întrebărilor sunt problematizate; 


- feedback-ul se dă după consultarea opiniilor celorlalți elevi. 


Itinerarul de lectură. În cadrul orei de curs, înțelegerea unui text se 
construiește atât prin lectură individuală, cât și prin interacțiunea din- 
tre elevi. Reacţiile imediate ale elevilor şi comentariile lor pe marginea 
textului citit sunt considerate de E. Calaque [1] drept date semnifica- 
tive pentru evaluator, ca, de altfel, şi itinerarul de lectură realizat în mod 
individual de fiecare elev. 


Demersul de elaborare a itinerarului de lectură (termenul este preluat 
de la E. Calaque) vizează construirea personală de către elev a sensului 
unui text, fără vreo intervenţie din exterior. În acest mod se poate ob- 
serva capacitatea elevului de a elabora el însuși o reprezentare mentală 
coerentă a textului. Itinerarul de lectură parcurs de elev şi comentariul, 
pe care îl face acesta asupra drumului parcurs în elaborarea sensului 
sunt date observabile care evidenţiază calitatea, dar și singularitatea 
acestei reprezentări. 

Itinerarul de lectură se elaborează în mod individual de către fiecare 
elev, la solicitarea profesorului, care are rolul de moderator și facilitator 
al activităţii de evaluare. Pentru a aplica tehnica respectivă, profesorul 
îşi pregăteşte din timp două instrumente de lucru: 1. Textul de citit 
(copii conform numărului de elevi din clasă) şi 2. Un set de sarcini de 
lucru, repartizate pe etapele consacrate ale procesului lecturii. Schema 
de mai jos exemplifică etapele de lucru în cadrul unui itinerar de lec- 
tură. 


1. Prima lectură 
Citiţi textul o dată, fără a nota sau 
sublinia ceva. 


1. Elevul citeşte şi îşi construieşte prima 
imagine mentală, de ansamblu, despre text. 
Această etapă corespunde unei lecturi fluide, 
orientate spre percepţia de ansamblu a 
textului. 

2. Punerea la punct a primei impresii. 


2. Lectura a doua 


Citiţi textul a doua oară, subliniind 
ce vi se pare mai important, esenţial. 
Reţineţi, elementele subliniate (cu- 
vinte, propoziţii, fraze) trebuie să se 
înlănțuie pentru a forma un text mai 
scurt, dar coerent. 


Elevul obţine o reprezentare mai complexă, 
mai structurată decât prima. Lectorul ierar- 
hizează elementele constitutive ale textului, 
prin selectarea și organizarea a ceea ce este 
esenţial pentru el. 


3. Analiza individuală a lecturii 
Expuneţi oral sau în scris ce v-a deter- 
minat să faceţi anume acest itinerar de 
lectură. 


3. Elevul / lectorul verbalizează comprehen- 
siunea individuală a textului. Este o etapă 

de analiză reflexivă a itinerarului de lectură 
parcurs de fiecare elev în parte şi vizează 
explicitarea de către lector a reprezentării sale 
despre text. 


4. Etapa confruntării lecturilor 
individuale 

Comparaţi itinerarul vostru de lectură 
cu cel al colegei / colegului. 


Este o etapă de discuţii şi negocieri asupra 
înțelegerii sensului textului citit, care permite 
fiecărui elev să-și evalueze lectura personală, 
confruntând-o cu a celorlalți elevi. Etapa 
vizează implicarea lectorului în procesul de 
argumentare și de justificare a itinerarului 

de lectură parcurs, schimbul de experiență 
cu alţii, acţiuni care, eventual, pot conduce 

la modificarea înţelegerii iniţiale a sensului 
global al textului. 


5. Validarea reprezentării despre 
text 

Reveniţi la ceea ce aţi subliniat în text 
şi elaboraţi un itinerar final de lectură. 


Raportându-se la alţii și la modul în care 
aceştia au înţeles textul, elevul / lectorul îşi 
pune la punct comprehensiunea personală a 
textului și elaborează varianta de înțelegere 
finală a textului. 


Itinerarul de lectură parcurs de fiecare elev şi comentariul personal făcut 
de acesta la fiecare etapă de lucru constituie datele observabile referitoa- 
re la calitatea, dar și la singularitatea actului lecturii, care pot fi monitori- 

zate şi evaluate formativ. Acest demers didactic vizează analiza calitativă 
a înțelegerii individuale a lecturii, raportarea la modul de înțelegere al 
altora și elaborarea înțelegerii finale, care este una validă pentru toți. 


Autoevaluarea. Pentru ca evaluarea lecturii, având un efect formativ, 
să fie resimțită şi de către elevi, este necesar și util ca profesorii să exer- 
seze dezvoltarea capacităţii acestora de a se autoevalua. Însă pentru ca 
elevii să se poată autoaprecia obiectiv, trebuie mai întâi să cunoască ce- 
rinţele procesului lecturii, standardele lecturii și criteriile de evaluare a 
competenţei de lectură. 


Cunoaşterea de către elevi a standardelor lecturii este astăzi mai pro- 
blematică, deoarece acestea, din păcate, încă nu au devenit un docu- 
ment public, elaborat, la îndemâna profesorilor şi pe înțelesul elevilor. 
Dar criteriile pe care le utilizează profesorul în evaluarea lecturii pot 
deveni un instrument de lucru şi al elevului, prin care acesta să-şi mă- 
soare / aprecieze nivelul său de competenţă lectorală, astfel încât să-și 
poată regla propria învăţare / autoformare. Astfel, cunoașterea de către 
elev a standardelor și criteriilor de evaluare poate fi transformată într-un 
lucru foarte util pentru dezvoltarea capacităţii sale de autoevaluare, or, 
aflat într-o situaţie concretă de autoevaluare a propriei învăţări, elevul 
are nevoie de niște puncte de referință mult mai concrete, care să-i ara- 
te exact ce şi cât trebuie să ştie / să poată face la un anumit moment al 
învăţării, care să-l ajute să conștientizeze progresele și achizițiile făcute 
în acest proces, dar și lacunele sale, respectiv, nevoile de perfecționare 
sau ceea ce mai trebuie de realizat. 


De precizat că, din perspectiva instruirii şi evaluării autentice, elevul 
trebuie privit nu doar ca subiect al propriei formări, dar şi ca subiect 
activ al evaluării pedagogice, de aceea el trebuie implicat în procesul 
evaluării, iar datoria profesorului este de a-i oferi elevului cât mai des 
astfel de oportunități [3]. Metoda autoevaluării este cea mai adecvată 
scopului de implicare activă a elevului în acțiunea de evaluare, întrucât 
predispune la autoanaliză și reflecţie asupra propriei formări, precum 
şi luarea unei decizii personale în acest sens, dar și în vederea înscri- 
erii actului integrat de predare — învățare — evaluare într-un demers 
interactiv. Tehnica de evaluare adecvată aplicării acestei metode o con- 
stituie testul de autoevaluare, iar instrumentul de evaluare potrivit este 
lista de control sau check list. 

lată un exemplu de construire a unei liste de control pentru elevi, ce 
vizează autoevaluarea competenţei de lectură. Lista include principalii 
indicatori de performanţă, necesari de atins de către elev, în cazul stu- 
dierii textelor literare de tip narativ (pentru clasele gimnaziale): 


Eu sunt capabil: Da |Nu 
l. să citesc cu atenţie un text narativ 


2. să determin locul şi timpul acţiunii în text 


3. să evidenţiez etapele desfășurării acţiunii 


4. să deosebesc personajele principale de cele secundare 


5. să explic din context cuvintele neînţelese 


6. să găsesc în text cuvinte cu sens figurat 


7. să identific o descriere 


8. să împart textul în fragmente 
9. să fac planul textului 


10. să redau pe scurt conţinutul textului 


Deşi pare asemănătoare cu fișa de observare a profesorului, lista de 
control se deosebeşte de prima prin faptul că este, în primul rând, 
un instrument de autoevaluare al elevului, prin care acesta îşi poa- 
te măsura / aprecia propriul nivel de stăpânire a competenţei de 
lectură a textului narativ, chiar dacă, prin intermediul listei date, se 
poate constata doar prezenţa sau absenţa unui indicator concret de 
competenţă, fără a se emite o judecată de valoare oricât de simplă. 
Mai mult, prin informaţiile pe care le furnizează metoda autoevalu- 
ării, testul de autoevaluare și lista de control elaborată în acest sens 
pot avea un rol esenţial în întregirea imaginii de sine a elevului, pe 
care acesta o poate raporta apoi la judecata de valoare pe care o 
emite profesorul. 


În concluzie, menționăm faptul că în articolul de față ne-am concentrat 
atenția asupra metodelor și tehnicilor de evaluare integrată a compe- 
tenței de lectură, care, în opinia noastră, sunt cu adevărat formative şi 
formatoare și pot contribui, finalmente, la achiziționarea de către elevi 
a competenţei respective. Cât priveşte evaluarea normativă a compe- 
tenței de lectură prin metoda testării, subliniem că este reflectată în 
culegerea elaborată de subsemnata Limba și literatura română. Teste in- 
tegrative de evaluare a competenţelor lingvistice, literare şi de comunicare 
[4], pe care o recomandăm spre utilizare tuturor cadrelor didactice și 
elevilor din clasele absolvente. 


EET PT RO MIÂINIĂ 


Bibliografie | 


1. Elizabeth Calaque, Itineraires de lecture et construction 
du sens / / Regards sur la lecture, textes et images, Grenoble, 
ELLUG, 1989. 

2. Octavia Costea, Didactica lecturii. O abordare funcțio- 
nală, Editura Institutul European, Iaşi, 2006. 

3. Maria Hadârcă (coord. şi autor), Proiectarea şi reali- 
zarea evaluării autentice. Cadru conceptual şi metodologic, 
Chişinău, 2010. 

4. Maria Hadârcă, Limba şi literatura română. Teste de 
evaluare a competențelor lingvistice, literare, de comunicare, 
Editura Liceum, Chişinău, 2012. 

5. Genevieve Meyer, De ce și cum evaluăm, Editura Poli- 
rom, lași, 2000. 

6. Alina Pamfil, Limba și literatura română în gimnaziu. 
Structuri didactice deschise, ediţia a II-a, Editura Paralela 
45, Piteşti, 2000. 

7. Ministerul Educaţiei şi Ştiinţei, Limba şi literatura ro- 
mână. Curriculum pentru învățământul gimnazial (clasele 
a V-a — a IX-a), Chişinău, 2000, 2006. 

8. Ministerul Educaţiei, Limba și literatura română. Curri- 
culum şcolar pentru clasele a V-a - a IX-a. 

Marilena PAVELESCU 


Portofoliul de progres. 
Evaluarea complementară 


MP — profesoară de limba 
și literatura română, grad 
didactic |, prof. mentor, 
prof. metodist, Şcoala 
„Mihai Viteazul”, Târgoviște. 
Semnează volumele: Ajută-te 
singur (2003), Metodica 
predării limbii şi literaturii 
române (2010), Limba si 
literatura română. Activități 
şi evaluări interdisciplinare 

și transdisciplinare pentru 
clasele V-VI; VII-VIII (coautor, 
2011), Şcoala şi biblioteca, 
factori mediatori ai 
contactelor culturale (coord., 
2011), Evaluarea finală 
standard, limba și literatura 
română pentru clasa a V-a, a 
VI-a, a Vll-a și a VIII-a (coord. 
2013). 


Suntem, de-a lungul întregii noastre vieţi, 
evaluatori și evaluați. Dintr-un fenomen fi- 
resc al vieţii, benefic pentru individ şi socie- 
tate, şcoala a transformat evaluarea într-o sur- 
să de stres, cu efecte pe termen lung asupra 
personalității noastre și a evoluţiei societăţii. 
Catalogăm și suntem catalogaţi, pentru că așa 
am fost învăţaţi. Nu este deci de mirare nu- 
mărul mare de oameni, adulți complexaţi sau 
prezentând diverse forme de supracompensa- 
re, lipsiţi de iniţiativă şi de spirit critic, uşor 
de manipulat. Esenţa evaluării, finalitatea ei 
şi beneficiile acestui proces scapă, din păca- 
te, multora dintre elevi. Vinovatul principal, 
este, în opinia mea, şcoala. Prea multă vreme 
această instituţie a fost asimilată evaluării, ca 
şi cum acesta ar fi fost rolul ei esenţial. Câţi 
dintre adulți nu-şi amintesc nodul în gât ce li 
se punea când erau ascultați?! Erai elev, trebu- 
ia să fii ascultat, evaluat, catalogat. 


Dacă dorim ca școala să înceteze de a fi 
autotelică, trebuie să recentrăm rolurile eva- 
luării, să le redefinim. Şi nu mă refer aici la re- 
comandările curriculare, generoase în această 
direcție, ci la mentalitatea fiecărui profesor, 
care nu trebuie să uite că evaluarea este doar 
un instrument și nu un scop în sine. Mai mult 
decât atât, profesorul trebuie să pună acest in- 
strument în mâna elevului, învățându-l cum 

să-l mânuiască întreaga lui viață, pentru a se cunoaște, a-i cunoaște și 
înţelege pe ceilalți, pentru a deveni un adult echilibrat, responsabil, ca- 
pabil să-şi evalueze corect, potrivit unor ţinte specifice şi nu la modul 
general, propriile resurse (psihice, fizice, cognitive, emoționale) şi pe 
ale celor cu care interacționează. Oamenii care ştiu să se autoevalueze 
şi să evalueze diverse situaţii, persoane devin mult mai încrezători în 
ei înşişi, mult mai flexibili, aceștia vor rosti mult mai rar enunţul „am 
evaluat greșit situaţia” — semn al eșecului. 


Evaluarea trebuie să prilejuiască un dialog continuu, un parteneriat pro- 
fesor — elev, în care responsabilitatea pentru calitatea învățării să fie echi- 
tabil distribuită. Monitorizarea progresului și identificarea nevoilor de 
învăţare ale elevului nu vor mai cădea exclusiv în sarcina profesorului. 


Prin superioritatea sa epistemică, experienţială, sigur, și deontică, pro- 
fesorul rămâne principalul agent în formarea și modelarea persona- 
lității elevului, dar trebuie să înceteze a fi unic diriguitor, încurajând 
elevul să înțeleagă mecanismele stilului propriu de învățare, ca să le 
poată controla mai bine, câștigând, astfel, o autonomie intelectuală și 
emoțională ce-l va ajuta de-a lungul întregii vieți. 


Un instrument care, după părerea noastră, îndeplinește condiţiile aces- 
tea, integrând în actul evaluării și dezvoltarea unor competențe-cheie, 
îl reprezintă portofoliul. O taxonomie simplă a tipurilor de portofolii 
operează cu următorii termeni: portofolii tematice (cuprind teme co- 
respunzătoare unei unități de învățare sau mai multor); portofolii de 
prezentare (cuprind selecții ale celor mai reprezentative / reuşite teme 
ale elevului) şi portofolii de progres (reflectă activitatea elevului pe o 
perioadă mai mare de timp). 


Am ales ca punct de discuţie portofoliul de progres, datorită caracte- 
rului său holistic, mai apropiat de realitatea complexă a vieţii şi de rea- 
lizarea unor competenţe cu grad ridicat de transfer. Evaluarea, în cazul 
acestei metode, nu se opreşte la produs, ci vizează şi procesul, ceea ce 
explică virtuțile sale puternic formative. 


I. Structura portofoliului de progres 


Structura portofoliului de progres (la disciplina Limba şi literatura ro- 
mână) a fost astfel concepută, încât să poată armoniza cerințele exigen- 
telor curriculare ale disciplinei cu libertatea de alegere a elevului. 

A. Conţinuturi obligatorii 


Deoarece actul educaţiei este unul inevitabil constrângător, pentru 
realizarea primului deziderat (îndeplinirea exigențelor curriculare 
ale disciplinei) profesorul stabileşte conținuturi obligatorii: un capi- 
tol care să cuprindă temele pe fișă (eseuri, compuneri libere, desene, 
rezumate, texte argumentative, scheme, liste, texte funcționale, pro- 
duse realizate în grup, redactate de-a lungul semestrului și, eventual, 
refăcute conform recomandărilor profesorului); un capitol cu mate- 
riale auxiliare (fişe cu algoritmi pentru realizarea de comentarii); un 
capitol cuprinzând lucrările de control, tezele, iar altul pentru jurna- 
lul de lectură. 


În structurarea și realizarea acestor capitole sunt integrate competen- 
ţe de comunicare în limba maternă, limbajul fiind instrument pentru 
construirea şi comunicarea în scris a cunoștințelor despre realitatea în- 
conjurătoare. Fiecare capitol va fi despărțit de celelalte printr-o pagină 
de gardă, a cărei construire presupune operaţii de sinteză și analiză, 
deoarece imaginile trebuie să anticipeze conținuturile. 


B. Conţinuturi la alegerea elevului 


Dacă dorim să realizăm un adevărat parteneriat între profesor şi elev, 
să-l implicăm pe acesta ca factor activ al propriei învăţări, trebuie să-i 
acordăm dreptul de a avea şi opțiuni. Nu ne putem aștepta ca de pe 
băncile unei școli, în care elevul nu a făcut altceva decât ceea ce i-a spus 
profesorul, să iasă un adult cu inițiativă (desigur, excepţiile confirmă 
regula), căci este evident că reușita personală și profesională a indi- 
vidului este determinată de abilitatea de a lua decizii flexibile, depen- 
dente de context. Vor fi prezente în portofoliu, în acest capitol, acele 
piese pe care elevul le consideră reprezentative pentru evoluţia sa la 
limba română și pentru personalitatea lui: fişe bibliografice, ilustraţii 
de carte, rebusuri, compuneri libere, scenarii, interviuri, afișe publici- 
tare, recenzii, reclame etc. 


Orice alegere presupune o renunțare și, de aceea, trebuie făcută cu res- 
ponsabilitate — ceea ce înțeleg în momentul dat elevii. În acest capitol 
sunt exersate competenţe de inovare şi creativitate, antreprenoriale, iar 
la nivel valoric şi atitudinal este dezvoltată sensibilitatea estetică a spi- 
ritului critic, a gândirii autonome. 

Elevul este pus în situaţia de a selecta, sintetiza şi organiza materialul 
creat de el însuși. 


Portofoliul reprezintă un produs cu valențe multiple: este o minioperă 
de artă, care reflectă cultura estetică, gradul de autonomie și motivația 
față de învăţare. 


II. Procesul redactării 


Spre deosebire de alte forme de evaluare, chiar alte tipuri de proiecte, 
portofoliul de progres cere un efort mare de gestionare, de monitoriza- 
re a propriei învățări. Cuprinzând o largă perioadă de timp, realizarea 
unui portofoliu presupune perseverenţă, concentrare și autodisciplină. 


Portofoliul înseamnă, deopotrivă, responsabilitate (gestionarea tim- 
pului, a materialului), constrângere (termenul final este stabilit de pro- 
fesor, conţinutul majoritar, de asemenea), libertate (opţiunile perso- 
nale), prilej de reflecţie și invitaţie la autocunoaștere, prin sesizarea, 
descoperirea intereselor, a punctelor sale tari și slabe. 


Sunt valorificate şi dezvoltate competenţe transversale precum: 

— inițiativă şi antreprenoriat (deprinderi de management proactiv, in- 
cluzând activități de planificare, organizare, gestiune, revizuire, evalu- 
are); 


— a învăţa să înveți (abilitatea de a persevera în învățare, concentrarea 
pe perioade extinse şi reflectarea critică asupra scopurilor şi țintelor 
învățării; abilitatea de învăţare autonomă pe baza autodisciplinei). 


S-a dovedit, de-a lungul timpului, că gestionarea produselor proprii, 
a temelor pe fişă, verificate de profesor, a căror realizare a presupus 
efort, este deficitară, elevii rătăcind multe dintre aceste teme. Respon- 
sabilitatea reprezintă o atitudine, o valoare morală, de care omul are 
nevoie de-a lungul întregi sale vieţi. Este foarte probabil ca cel care nu 
controlează administrarea acestor produse va întâmpina dificultăți şi în 
gestionarea documentelor din profesia, meseria sa, ori, și mai grav, va 
avea dificultăți în gestionarea propriei vieți. 


Libertatea care îi revine elevului în formarea aspectului final al porto- 
foliului este prilej de cunoaștere mai bună a punctelor forte și slabe, 
atât pentru el însuși, cât și pentru profesor. 

De exemplu, unii elevi se simt mai confortabil lucrând digitalizat, alții 
preferă să-și ilustreze fişele, clasic. În imaginile de mai jos sunt prezen- 
tate două forme diferite prin care elevii au ales să ilustreze timpurile 
modului indicativ. 


Batai SĂ me 
Sings le îi pir 


Se obţine, astfel, o radiografiere a gradului de însușire a competențelor 
digitale. Gestionarea timpului este o deprindere ce se transferă ușor în 
varii situaţii de viață, de aceea este foarte important ca elevii să o exer- 
seze cât mai des. 


Organizarea, construirea fizică a portofoliului, cere și deprinderi spe- 

cifice competenţei matematice. Aranjarea, forma finală, numerotarea pa- 

ginilor în cuprins cere o apreciere numerică pentru a evita prea multe 

erori (mulţi elevi, mai ales în clasa a V-a, spun că au refăcut de câteva 
ori cuprinsul pentru că nu au apreciat corect numărul de pagini). 

KARAS 

7, a. VA de d 

Ordonarea, aranjarea fişelor / a pieselor ridică probleme de natură 
ecologică: cum se poate reconcilia dorința de a avea un portofoliu 
cât mai frumos și funcțional cu cea de a proteja, în același timp, me- 
diul. În acest moment sunt valorificate deprinderi ale competenţei 
de bază în ştiinţe și tehnologii (B) şi anume înţelegerea impactului 
ştiinţei și tehnologiei asupra lumii. Problema care se pune este: vor 
îmbrăca fiecare fişă într-o folie de plastic, ceea ce conferă un aspect 
mai elegant sau vor îndosaria filele? Elevii trebuie să înțeleagă că la 
baza cunoașterii unei societăţi stă ideea de sustenabilitate economică 
şi este necesar să respingă caracterul consumerist, promovat agresiv 
de societatea actuală. 


Colectarea și gestionarea materialelor solicită deprinderi și aptitu- 
dini necesare de-a lungul întregii vieţi, în diferite situații, începând 
cu momentul întocmirii primului CV, a proiectului de diplomă, or- 
ganizarea unor dosare la locul de muncă şi chiar după ce părăseş- 
te câmpul muncii (să ne gândim la vârsta a treia, de exemplu, când 
existența și completarea unei agende poate fi extrem de importantă 
pentru supravieţuire). 


III. Autoevaluarea 


Înainte de a fi evaluat de către profesor, portofoliul va fi autoevaluat de 
elev, prin completarea unor fişe de evaluare, acestea reprezentând un 
capitol distinct (Anexa nr. 1). 


În procesul autoevaluării sunt integrate competenţe transversale, pre- 
cum cele matematice (stabilirea notei presupune operarea cu nume- 
re, determinarea de relații, de proporţii); de sensibilizare și exprimare 
culturală (judecăţile de valoare cer deprinderi de apreciere critică şi 
estetică a operelor de artă); competenţe pentru a învăţa să înveți. Con- 
ceptul de originalitate, creativitate, de exemplu, este de multe ori lipsit 
de consistenţă pentru elev, de aceea exemplele venite de la colegi au un 
puternic rol formativ, stimulativ. 


Întocmirea listei de greșeli implementează competenţa de a învăţa să 
înveţi prin formarea deprinderilor meta-cognitive. 
IV. Prezentarea portofoliului 


Competența presupune o activitate, deci este nevoie de un context 
în care ea să se manifeste. De obicei, contextele în care sunt exersate 

competențele de exprimare şi argumentare la ora de limba română au 
un caracter artificial, fiind lipsite, pentru elev, de relevanţă practică. Cu 
totul altfel stau lucrurile în momentul în care elevul este nevoit să pre- 
zinte un produs propriu în fața unui public, ştiind că modul în care se 
exprimă influențează nota pe care o va primi și părerea colegilor despre 
el. Ultimul act al evaluării prin portofoliu, prezentarea orală a produsu- 
lui integrează valori vehiculate de disciplina Limba și literatura româ- 
nă, dar având capacităţi de transfer foarte largi. 


Prima este conştientizarea impactului vorbirii asupra altora şi a ne- 
voii de a înţelege și utiliza limba într-un mod responsabil pozitiv şi 
social. Expunerile de acest tip sunt pregustări ale discursurilor publi- 
ce de mai târziu, exerciţii prin care este dezvoltată abilitatea de a face 
față stresului și frustrării şi prin care elevul învaţă să le exprime în 
mod constructiv, pregătiri ale ieșirii la rampă în calitate de membru 
al Cetăţii. 


Anexa nr. 1 


CRITERII DE EVALUARE A UNUI PORTOFOLIU 


1. Evaluarea produsului va urmări: 

Aspectul estetic (aspectul exterior; structurarea și aranjarea materialului); 
Integralitatea pieselor din conținutul obligatoriu (eventual, prezentarea în pro- 
cente); 

Calificativul dominant obținut la temele corectate; 


Jurnalul de lectură (notarea va urmări atât aspectul calitativ, 
cât şi cantitativ). s0p. 


2. Evaluarea procesului va urmări: 

Capacitatea de a redacta texte coerente, adecvate cerinţelor; 

Utilizarea unui material diversificat; 

Nivelul simțului estetic şi al creativităţii dovedit în redactarea portofoliului; 
Competenţe de autocunoaștere; 

Abilități de comunicare scrisă; 

Abilități de organizare și disciplinare; 

Atitudine responsabilă față de disciplină; 

Punctualitate în predarea temelor pe fişă. 40p. 


3. Autoevaluarea portofoliului: 
Prezenţa grilei de autoevaluare completată; 
Prezenţa fişei de analiză a modului de învăţare. 10p. 

Anexa nr. 2 
Fişa de analiză a procesului de învăţare 
Am înţeles cu ușurință ... 
A fost dificil să... 
Cea mai ușoară temă a fost... pentru că..... 
Învăţ mai uşor când... 
Învăţ cu dificultate când. ... 
Îmi propun să. ... 
Anexa nr. 3 
Fişa de autoevaluare a portofoliului 
1. Ai efectuat integral și la timp temele? da / nu 
2. Ţi-ai corectat greșelile? Ţi-ai refăcut temele greșite? da / nu 


3. Respectă portofoliul tău structura corespunzătoare? 

(coperte, pagina de titlu, pagina de gardă, cuprins)? da / nu 
4. Urmărind calificativele şi notele obținute la lucrări şi teme constaţi că: 
ai progresat / ai regresat / eşti constant; 
S. Numeşte cea mai reușită temă şi subiectele la care ai luat 
cele mai bune note... ; 
6. Numeşte două elemente originale din portofoliul tău ........cee aan i 
7. Ce reușeşti să faci mai bine acum față de începutul anului sau al semestrului? 
8. Consideri că ai dovedit originalitate, imaginaţie 
în organizarea portofoliului? da / nu 
9. Ţi-a plăcut să lucrez la redactarea lui? da / nu 
10. Consideri că portofoliul tău merită calificativul / nota ... 

pentru Că: sis căci aci iai câtă câine să aa sâasae dă de 


Bibliografie | 1. Integrarea competențelor-cheie în demersul didactic (curs 
de formare), pe platforma elearning, CiO ISE. 
2. A. S. Langouche, V. Petit, M. C. Philippe, M. Romain- 
ville, Les compétences transversales: une incitation à faire 
apprendre à apprendre, http://www.restode.cfwb.be/ 
download/infoped/info24c.pdf 

Constantin ŞCHIOPU 


Evaluarea competențelor de lectură 
ale elevilor prin intermediul testelor 


TESTUL nr.1 


Argumentaţi într-un eseu, făcând referințe la liri- 
ca poetului, afirmaţia: „În plan afectiv, legământul 
poetului Grigore Vieru cu Mama este o formă a iu- 
birii; din punct de vedere psihologic, Ea (mama) 
polarizează toate sentimentele și trăirile, generând 
specifica îngândurare a ființei şi potenţând neliniș- 
tile ontologice ale secolului nostru; din punct de 
vedere moral, este întruchiparea celor mai înalte 
calități; sub aspect filozofic, constituie principiul 
matern al întregului univers” (M. Cimpoi). 


Cerinţe 


I. Indicaţi titlurile a 4 volume de versuri ale po- 
etului. 


II. Relevaţi ipostazele mamei, stările lirice şi ati- 
tudinea poetului față de ea. 


III. Comentaţi câteva simboluri ale maternității 
din lirica poetului. 


Rezolvare 


I. Grigore Vieru a publicat mai multe volume de 
versuri: Un verde ne vede, Taina care mă apără, 
Rădăcina de foc, Steaua de vineri, Acum şi în veac, 
Strigat-am către tine ş.a. 


II. Tema mamei, dominantă în lirica poetului, 
este abordată într-un număr impresionant de 
poezii, printre acestea înscriindu-se şi urmă- 
toarele: Sufletul mamei, Tăcerea mamei, Mamă, 
tu eşti, Mă rog de tine, Făptura mamei, Aer verde, 
matern, Sub stele trece apa ş.a. 

Mitul matern, în lirica poetului, are semnificaţii profunde și complexe. Din 
poeziile pentru copii desprindem imaginea unei mame de care este atașat 
afectiv copilul („Copil, de fruntea mamei / Eu fruntea mi-o lipeam”), a 
unei ființe unice în univers, precum soarele („Soarele e unul / Mama una 
este”). Mama apare ca reazem moral, ea veghează, apără şi îi insuflețeşte 
copilăria („Această punte, Doamne, / De se va prăbuși, / Întinde-s-or în 
locu-i / Mâini două-a maică-mi”), are capacitatea de a reface întregul, sta- 
rea de echilibru („Această lună lină, / De nu va răsări, / În locu-i răsări-va / 
Lin chipul maică-mi”). 


Într-un şir de poezii, mama reprezintă valoarea supremă („Câtă vreme 
rămân / Mamele jos, pe pământ, / Nicio ţară nu este săracă”), memo- 
ria noastră, izvorul din care ne tragem seva, neuitarea casei părintești, a 
locului unde ne-am constituit ca neam („Cu roua spicului sub pleoa- 
pe / Mă-ntorc / Spre ce mi-e sfânt şi-aproape: / Spre chipul tău de aur, 
mamă /Şi-mi curge sufletul ca grâul”, Spre chipul tău!). 


O altă ipostază a maternității este mama-natură, mama-cosmos. În acest 
caz, vorbim despre o identitate organică între mișcările sufleteşti mater- 
ne și cele cosmice. Ontologic, mama se identifică cu elementele naturii și 
ale cosmosului. Astfel, tremurul frunzelor poamei este consubstanţial cu 
tremurul sufletului matern, întregul univers astral, transformat într-o cu- 
nună de lauri, este pus pe fruntea mamei. Steaua și mama devin două en- 
tități inseparabile, lumina universală și cea emanată de chipul matern sunt 
sinonime cu eternitatea, busuiocul și floarea-soarelui seamănă cu chipul 
mamei („Dincolo de cerul ochilor tăi, mamă, — Valurile mării. Codrii de 
aramă, / Iar pe valuri — steaua. Şi pe frunza poamei — / Tremurândă um- 
bra sufletului mamei”). 


În viziunea poetului, mama și patria sunt două noțiuni care se suprapun. 
Din poezia Mamă, tu ești se desprinde imaginea cosmică a patriei ca me- 
diu geografic, a baştinei, a plaiului, cărora li se dă viață prin ființa mamei. 
Caracteristicile chipului fizic al mamei sunt complementate de sugestii 
ale unor trăsături spirituale: mama e veşnică precum patria. Gândul e ge- 
nerat de asociația dintre vârful acoperit de nea al muntelui şi părul cărunt 
al mamei. Ochii mamei sunt ca nişte mări albastre care adună liniştea, 
frumuseţea și zbuciumul vieții, mâinile mamei, asemenea arăturii, sunt 
dătătoare de rod, respiraţia ei naşte ploi peste glie, insuflă viață pe tot cu- 
prinsul patriei. 


Indiferent de ipostaza în care apare mama (mama reală, mama-simbol, 
mama-valoare spirituală, mama-natură / cosmos etc.), înregistrăm legă- 
tura afectivă dintre ea şi fiu / eul liric. Neliniştea, dorul, regretul, tristețea, 

bucuria de a fi alături de ființa dragă, îngândurarea sunt stările dominante 
desprinse din universul liric al creaţiei lui Grigore Vieru la tema materni- 
tății. Neliniştea poetului este de natură metafizică, provocată de curgerea 
timpului („Pe drum alb, înzăpezit, / Pleacă mama. / Pe drum verde, înver- 
zit, / Vine draga” sau „Tot mai mititei, / Maică, ochii tăi / Soarele luceș- 
te, / Cu greu îi găsește”). Durerea vine din același sentiment al pierderii 
fiinţei dragi („Mă doare căsuţa, / Grădina ta verde, Toate / Câte-au rămas 
fără tine / Nu-mi mai e dor de nimeni, mamă, / Numai de tine mi-e dor”). 
Trăind sentimentul întregului, eul liric se regăsește în chipul mamei ca 
într-un Altul superior, ideal. 


III. Un simbol al liricii vierene este lumina. Divină ca substanţa cosmică 
(Făptura mamei), mama este însăşi alba lumină („Albei tale lumine închi- 
na-mă-voi mult”), lumina fără margini („Lumină fără margini — Preasu- 
flete al mumei”), alba stea, care luminează „faţa cestui vechi pământ” Pre- 
făcută într-o stea, mama poate fi găsită după lumina ce-o emană („Mamă, 
dacă-ai fi o stea-n cer lină, / Te-aş găsi după lumină”). 


Apa, la Vieru, apare ca „expresie a comunicării între lucruri şi ființe, ca 
substanță unificatoare a universului” (M. Cimpoi). Curgerea neîntrerup- 
tă a apei simbolizează curgerea sufletului mamei. Dezlănţuirile acvati- 
ce stihiale înseamnă autocontemplare, o privire întoarsă spre sine. Apa 
predispune eul liric la meditații asupra trecerii timpului şi asupra sorții 
schimbătoare. Lacrima este apa sufletului, treapta de vârf a trăirii („Sub 
stele trece apa cu lacrima de-o seamă”). Totodată, apa este oglinda în care 
poţi vedea oricând ochii mamei (Ochii mamei). 


Pasărea albastră, pasărea argintie, pasărea din ceruri (Cine-i pasărea?) 
simbolizează cele trei perioade ale vieții umane: tinerețea, bătrâneţea și 
moartea. În Pasărea ea e materializarea protestului spiritului matern îm- 
potriva morții nefireşti, a devotamentului și a marii iubiri faţă de copiii săi 
(„L-a căutat / Pân-îi albise pana / Pân-când în cioc / Sămânţa a-ncolțit”). 


TESTUL nr. 2 

Să se comenteze sugestia elementelor de expresivitate din poezia Făptura 
mamei de Gr. Vieru: 

„Uşoară, maică, uşoară, 

C-ai putea să mergi călcând 

Pe seminţele ce zboară 


Intre ceruri și pământ. 

În priviri c-un fel de teamă, 
Fericită totuşi ești 
Iarba ştie cum te cheamă, 


Steaua știe ce gândeşti”. 


Rezolvare 


a) Un prim element de expresivitate îl constituie repetiţia. Adjectivul 
„uşoară”, însoţind cuvântul „maică”, creează o imagine cu semnificaţii 
profunde: mama reprezintă o făptură despovărată de materialitatea 
lumii; ea pare numai spirit; făptura ei este asemenea unei Sfinte Marii 
de pe zidurile bisericilor, care merge pe nori, fără a le simţi împotri- 
virea. 


b) Simbolul „Semințele ce zboară / între ceruri și pământ” ar sugera ho- 
tarul dintre divinitate / spiritul universal şi existența terestră a oamenilor; 
razele de lumină sau însăși lumina, pe care mama o aduce lumii; credința 
în bine şi frumos. 


c) Forma verbului la condițional-optativ („ai putea”), care exprimă o acţi- 
une prezumtivă, accentuează ideea că totuşi mama nu este o ființă cereas- 
că, ci doar o asemănare cu aceasta. De aici rezultă şi neliniştea din priviri, 
care nu-i un semn al neîmplinirii rostului ei pe pământ, ci, mai degrabă, 
îngrijorarea, zbuciumul sufletesc, venit din adâncul inimii acestei ființe 
terestre („în priviri”: ochiul — fereastra sufletului). 


d) Forma de plural a substantivului „cer” („ceruri”), are valoare stilistică, 
ea scoțând în relief ideea de spirit universal, la care poate fi raportată făp- 
tura mamei. 


e) Personificările „Iarba ştie cum te cheamă / Steaua știe ce gândeşti” su- 
gerează atât ideea de potenţare a singurătăţii și a durerilor mamei, cât și 
cea de eliberare, prin însăși stabilirea unei comuniuni, ca ființă pămân- 
tească (iarba — element terestru) și cosmos / universul spiritual al lumii 
întregi (steaua — element cosmic). 


f) Adverbul „totuși” anulează îngrijorarea, accentuând ideea că fericirea 
mamei nu poate fi eclipsată. Or, conştientizarea apartenenţei la cosmos şi, 
implicit, la sacru o face fericită. 


g) Din punct de vedere prozodic, cele două strofe sunt catrene: rima — în- 
crucişată, ritmul — troheu, cu excepția primului vers, în care primul picior 
este alcătuit din 3 silabe (- I —), al doilea din 2 silabe (1 —) şi al treilea din 
3 silabe (— I —). La sfârșitul versurilor al doilea și al patrulea din fiecare 
strofă este atestată cezura (lipsa unei silabe). 


EVALUARE ES 


h) Specia literară — imn. Autorul venerează mama, exprimându-și senti- 
mentul de admiraţie, de elogiu. 


TESTUL nr. 3 


Să se comenteze titlul poeziei Făptura mamei de Gr. Vieru, în raport cu 
versul „Uşoară, maică, uşoară”. 


Rezolvare 


Titlul poeziei este alcătuit din două substantive, primul fiind un deter- 
minat la cazul nominativ, cel de-al doilea — un determinativ la genitiv. 
Sensurile de dicționar ale substantivului „făptura” sunt: 1) creatură, ființă 
înzestrată cu facultatea de a simţi și a se mișca; 2) înfăţişare fizică, aspect 
exterior, profil, structură a corpului; 3) mod de a fi; 4) divinitate, dumne- 
zeu, idol. 


Raportat la primul vers al poeziei, titlul îşi descoperă semnificaţia sa. Ast- 
fel, în viziunea poetului, mama, ca ființă / făptură seamănă cu o divinitate, 
cu o sfântă, care e plămădită din spirit, din lumină. Modul ei de a fi este 
acela de a aduce lumină (lumina este un substitut al eternității) din marea 
lumină. Acest fapt îi şi conferă statutul de idol. 


TESTUL nr. 4 


Comentaţi versurile: 
„Mă rog de tine, ploaie, 
Când zbori către planete, 
Stropeşte gura mamei 


Şi-o apără de sete. 


Mă rog de tine, codru, 
Căci anii tăi tot fi-vor! 
Cuprinde-i cald ființa 


Şi-o apără de vifor. 


Mă rog de tine, iarbă, 
Mângâie-i talpa goală 
Şi sarea grea din oase 


Şi-o apără de boală. 

Mă rog de tine, munte, 
Cât zboru-o să mă poarte 
Sărută ochii mamei 
Şi-i apără de moarte” 
(Gr. Vieru, Mă rog de tine). 


Cerinţe 
I. Integraţi poezia respectivă în universul liric vierean. 
II. Interpretaţi rolul invocaţiilor retorice, raportându-le la stările eului liric. 


III. Raportaţi poezia la o altă operă a scriitorului, în care este abordată 
tema mamei, relevând asemănări și deosebiri. 


Rezolvare 


I. Poezia Mă rog de tine, alături de alte opere ale lui Grigore Vieru, ilustrea- 
ză plenar atât viziunea poetului asupra maternității, cât şi maniera lui ar- 
tistică de abordare a temei respective. Această creaţie a fost inclusă, prac- 
tic, în toate volumele scriitorului (Un verde ne vede, Fiindcă iubesc, Scrieri 
alese, Taina care mă apără ş.a... 


O scurtă trecere în revistă a creaţiei sale poetice, în care este abordată 
tema mamei, evidenţiază câteva trăsături definitorii: 


a) tema respectivă este tratată prin intermediul mai multor motive semni- 
ficative, cum ar fi: moartea, iubita, patria, apa, izvorul, codrul, părul ma- 
mei, făptura mamei, tăcerea, războiul, casa părintească (Nu am, moarte, cu 
tine nimic, Tăcerea mamei, Cămăşile, Război, Izvorul mamei, Mamă, tu eşti, 
Făptura mamei, Acasă etc.); 


b) nota majoră, axa acestor poezii este legământului afectiv, spiritual al 
fiului cu mama; 


c) poeziile la tema mamei iau forma unor litanii (ciclul Litanii pentru orgă), 
imnuri (Imn, Făptura mamei), meditații (Floare a mamei, O, mamă), elegii 
(Cântecul mamei, Mama), poeme (Poem), balade (Cămășile), cântece de 
leagăn (Cântec de leagăn pentru mama, De leagăn), naraţiuni lirice (Ono- 
mastică), de cele mai multe ori întrebarea retorică (Ghicitoare fără sfârşit), 
invocaţia retorică (Rugă), adresarea retorică (Mamă, de-ai fi o stea), repe- 
tiția-laitmotiv (Părul mamei), dialogismul (Steaua mamei) fiind modalită- 
tile artistice preferenţiale de exprimare a unei atitudini, a unor stări sau de 
creionare a unui portret / imagine al / a mamei. Poezia Mă rog de tine se 
înscrie perfect în acest context al universului liric vierean. 


EVALUARE ES 


II. Din punct de vedere structural, poezia este alcătuită din patru catrene, 
relaţionate unitar atât prin anaforicele „mă rog de tine”, „şi-o apără”, cât 
şi prin cuvintele-cheie „ploaie”, „codru”, „iarbă”, „munte” (elemente ale 
naturii şi cosmosului) și „fruntea”, „talpa”, „fiinţa”, „ochii” — metonimii ce 
desemnează maternitatea. 


Atitudinea poetului față de mamă este scoasă în evidenţă de invocaţiile re- 
torice, în baza cărora este organizat discursul liric. Retorismul comunică 
emoție, tensiune, o relaţie puternică a eului cu ființa pe care vrea s-o apere 
de vicisitudinile vieţii şi, mai ales, de moarte. Tocmai din aceste conside- 
rente el invocă ploaia, codrul, iarba, muntele — simboluri, respectiv, ale 
frăgezimii, protecţiei / eternității, alinării și statorniciei / nemuririi. S-ar 
putea spune că atmosfera versurilor este senină, răspândind în jur un co- 
pleşitor sentiment de gingășie, cu ușoare note nostalgice. Totuși senzația 
unei neliniști, a durerii ascunse trăite de eul liric nu ne părăsește la lectura 
poeziei. 'Trăirile respective vin din conştientizarea efemerităţii ființei, a 
sorții schimbătoare, a existenţei fragile sau accidentate dramatic de destin 
şi de timp. În această ordine de idei, setea, viforul, sarea, boala, moartea 
reprezintă forţele amenințătoare, distructive. Personificările „cuprinde-i 
cald ființa”, „mângâie-i talpa goală”, „sărută ochii mamei”, „şi-i apără de 
moarte” — părți componente ale invocaţiilor retorice — sugerează iubirea 
filială față de mamă, ca formă desăvârșită a legăturii afective, iubire conju- 
gată cu ideea de nemoarte, de veșnicie. Ideea respectivă este scoasă în evi- 
denţă și de titlul poeziei. Verbul „mă rog”, prin sensul direct şi prin forma 
lui gramaticală (indicativ prezent — exprimă o acțiune reală ce se realizea- 
ză în momentul vorbirii), imprimă poeziei caracterul de rugă. 


III. Poezia respectivă poate fi raportată la majoritatea creaţiilor poetului, 
în care este abordată tema mamei. Una dintre acestea este Sub stele trece 
apa, operă din care desprindem aceeași legătură afectivă a fiului cu mama, 
relaţie sinonimă cu sentimentul de dor. Versul-epiforă „Mi-e dor de tine, 
mamă” (repetat la sfârșitul fiecărei strofe) accentuează ideea că întreaga 
lui ființă este consubstanţială cu dorul. Remarcăm în această ordine de 
idei că în Mă rog de tine acest rol îl au anaforicele „mă rog de tine”, „şi-o 
apără”. Metafora „a ochilor lumină” e o formaţie veche în sistemul de ima- 
gini al gândirii artistice a poporului nostru şi se întâlneşte mai des în bo- 
cete. Semnificaţia ei este viaţa — măicuța i-a dat feciorului viață. Aceeaşi 
idee se desprinde şi din metafora „măicuţă — văzduhul gurii mele”. Şi în 
Sub stele trece apa, eul liric trăieşte intens starea de neliniște, provocată 
de curgerea ireversibilă a timpului. Simbolurile „vânt hulpav”, „leul ier- 
nii cu vifore în coamă”, ca şi „setea”, „viforul”, „sarea”, „boala”, „moartea” 
din poezia Mă rog de tine sunt însemnele sorții schimbătoare. Înregis- 

trându-le, eul liric exclamă și în acest caz nemoartea, veșnicia mamei: 
„Măicuţo, tu: vecie, nemuritoare carte / De dor şi omenie / Și cântec fără 
moarte”. O deosebire esenţială între prima și a doua poezie rezidă în fap- 
tul că în Sub stele trece apa feciorul / eul liric simte suflul îmbătrânirii şi al 
morţii („Sunt alb, bătrân aproape”, „O stea mi-atinge faţa / Ori poate-a ta 
năframă”), steaua simbolizând veșnicia, iar năframa mamei — o chemare 
de a urma aceeași cale. 


Analizate din perspectiva structurii, ambele poezii au forma unor cercuri, 
ce se desprind unul din altul, datorită anaforei (în prima poezie) și epi- 
forei (în cea de-a doua), insistându-se astfel la evidenţierea crescendo a 
stărilor eului liric, exprimate simplu, ca și sute de ani în urmă: „mă rog de 
tine” și „mi-e dor de tine” 


TESTUL nr. 5 


Alcătuiţi un eseu structurat pe tema „Particularităţi ale poeziei de dragos- 
te a lui Grigore Vieru”, dezvoltând următorul plan de idei: 


I. Motive dominante și stări lirice atestate în poezia erotică a poetului. 
II. Viziunea poetului asupra iubirii și iubitei. 


III. Modalităţi artistice atestate în poezia erotică a scriitorului. 
Rezolvare 


I. Poezia de dragoste participă într-o măsură foarte însemnată — și nu nu- 
mai prin numărul textelor — la constituirea integrității operei lui Grigore 
Vieru. 


Tema respectivă este abordată într-un şir de poezii, cum ar fi: Cântec de fe- 
meie, Tu, Pădure, verde pădure, De dragoste, Vreau să te văd, Dor, Singuri, o, 
ca dorul, Iubitule, Blestem de dragoste, Leac divin ş.a. Însuşi volumul Fiindcă 
iubesc este reprezentativ pentru poezia de dragoste a lui Grigore Vieru. 


Motivele dominante atestate în lirica erotică a poetului sunt: flacăra, la- 
crima, lumina, sărutul, inelul, soarele, dorul, neliniştea, pădurea, femeia, 
bărbatul etc. 


Un motiv frecvent atestat este cel al dorului. În viziunea poetului, dorul 
rămâne starea molipsitoare, mistuire, ce adânceşte perspectivele trăirii. El 
vălură asemenea „râului roșiatic” ori asemenea ierbii dese și nimeni nu-i 
poate opri vălurarea („Vălură dorul / Des ca o iarbă, / Parcă răspunde, / 
Parcă întreabă”, „Cine-i poate îngrădi / Vălurarea?”). După afirmaţia cri- 
ticului literar M. Cimpoi, dorul vierean este „trăire care duce spre esenţă, 

spre taină şi deci spre revelaţia contopirii cu Totul cosmic” („M-am ames- 
tecat cu dorul / Ca sângele cu izvorul, / M-am amestecat cu tine / Ca 
ce-așteptă cu ce vine”). 


Un alt motiv este cel al lacrimii. Având valoare de metafora-simbol, la- 
crima înregistrează în poezia lui Vieru un întreg registru de trăiri. Fiind 
a timpului, ea pătrunde în lutul sufletesc, punându-l sub zodia dorului 
şi devenind astfel expresia acestui sentiment. Din această viziune rezultă 
şi imaginea „dorul — lacrimă, ce mai plânge o dată după ce a fost plânsă” 
(Dor). Totodată, lacrima înseamnă tensiune şi așteptare, chin și înălţare, 
leac divin ( „Iubire! Ram de rouă sfântă, / Cânt unic, o, ce mă adaşti! / 
Asupra-ngândurării mele / Tu nu plângi lacrima - o naşti”, Leac divin). 
Alte sensuri pe care le dobândește acest motiv-simbol sunt: lacrima — 
filtrul prin care se vede lumea / echilibrul durerii / semnul singurătăţii 
omului ca început al dramei sale existenţiale, eliberare de povara intensi- 
tății / vrajă. 

Pădurea, codrul, marea, spaţii ale reveriei romantice, în lirica lui Vieru de- 
vin simboluri ale înstrăinării de iubită („Nu mi-s dragi pe cer nici stele, / 
C-ai privit şi tu la ele. / Nici pădurea verde nu. / C-ai trecut prin ea şi tu”, 
Nu mi-s dragi), ale căutării și uitării („Draga i-a fugit. Cu altul. / S-a ascuns 
în codru. Uuu! / El a smuls pădurea toată, / Însă n-a găsit-o, nu”, „A plecat 
pe mări, s-o uite. / Clătinat de ape-adânci”). 


II. La nivelul trăirilor organice, iubirea - „leac divin”, „ram de rouă sfântă”, 
„cânt unic”, „vâlvătaie deasă, când se stinge, când se-aprinde” — e resim- 
țită ca trăire unică şi eternă („Pe tine doar te am pe lume / Și nu voi alte 
veşnicii”). Ea este implorată mereu patetic („lubeşte-mă, cât tânără mai 
sunt”, „Vreau să te văd, femeie / Sau vino să mă vezi”). Iubita e gândită 
şi așteptată cu ardoare fie senzuală („Sărută-mă mereu, mereu”, „Te cau- 
tă — eşti unde? — / A sânilor mei lapte /.../ Revino, tu! / Vino, hai, sau eu 
la tine viu / Cântă-mă, cât tânără mai sunt”), fie într-un spațiu al arderii 
sacre. Sentimentul erotic este unul existenţial şi are o dimensiune abso- 
lută („Te-am iubit așa de tare / Că-nverzea pădurea-n cale /.../ Şi aşa de 
înainte / Mai departe de morminte”, Cântec; „Şi ne vom iubi atât de tare 
şi aproape, / că nici simţi-vom, din nou, la rădăcină / cum ne seceră ace- 
eași grea lumină”, Cântec pentru femeie). Poetul caută sensul înalt al trăirii 
erotice, transpunându-se într-o sferă ideală, „nemernicul foc” fiind meta- 
fora cea mai sugestivă din întreaga lui lirică, iar „floarea focului” — expresia 
oximoronică ce „închide dialectica erosului, îmbinarea stranie de zeitate 
şi demonie” (M. Cimpoi). Sarea pizmei, presurată pe rănile sângerânde 
ale iubirii, este simbolul imposibilității identificării ideale („Egali pân” di- 
mineaţă / Vom fi eu și tu, / Doamne, / Cum de-ncăpem în noapte, / lar 

în lumină nu”). Eul liric rămâne de unul singur în sfera ideală, unde-şi mai 
aşteaptă iubita. El nu cade pradă amintirilor, ci continuă înverşunat să cu- 
noască / să recunoască, în toată plinătatea ei, starea trăită. 


Poezia de dragoste a lui Vieru este, în esenţă, un elogiu adus femeii, vă- 
zută ca o făptură eternă, nelumească („De unde-a coborât? / Făptură 
nelumească! / Rouă cerească / Pe gura uscată-a / Pământului / Stelele 
sus / Or fi urmele-i / Toate cuvintele / Se topesc / În numele ei”, „Iar tu, 
iubito,-mi vine / Să cred că ești eternă”) sau ca „spic cosit” („Şi-mi cădeai 
în brațe / Spic cosit, iubito”). Identificată cu o taină, iubita devine ființa 
sacră, ideală, unică. Astfel, ochii ei fac cerul mai tainic, părul ei, „înrourat 
ca busuiocul, / Sfințeşte aerul de sus”, genele-i „sărută pasărea în zbor / Şi 

locul unde cântă” (Această ramură). 


„Lumină stinsă în lumină”, consubstanţială cu natura, femeia se aseamănă 
până la confuzie cu vegetalul („Crezând că mângâi părul tău / Eu mângâi 
jilavele ierbi. / Crezând că ochii îți sărut, / Sărut izvoarele-n amezi. / Cre- 
zând că ard la sânul tău, / A spicelor mă ard dogori. / Crezând că numele-ți 
şoptesc, / Se-acopăr teii dulci de flori. / Şi pretutindeni eşti doar tu, / 
Frumoasa mea, doar tu, doar tu - / Lumină stinsă în lumină”). Idila din- 
tre cei doi înseamnă mai mult sărut și privire. Sărutul are valoarea darului 
suprem („Sărută-mă pe lacrimi / Să-ţi nasc copii frumoși”). 


Într-un șir impresionant de poezii, iubita ocupă locul mamei, eul liric tră- 
ind profund teama îndepărtării / înstrăinării de femeia care i-a dat viață 
(„Tu mereu ţineai capul / Spre umărul meu aplecat / Şi părul tău lung și 
superb / Curgea negru între noi / Asemenea unei cascade / Şi nu mai era 
loc / Pentru mama, / Nu mai era loc”, Onomastică). 


III. Susţinută de o mare idee despre iubire, cântând femeia, poezia lui Vi- 
eru este în chip necesar solemnă, imnică, uneori gravă. Mai exact ea își 
găseşte formula, care nu este însă foarte stabilă, căci seninătatea, bucuria, 
extazul, senzualitatea se interpătrund cu neliniștea, tristeţea, acestea din 
urmă fiind determinate de obsesia curgerii timpului, a sorții schimbătoare 
şi a morții inevitabile. Astfel, în locul imnului apare elegia, care menţine 
gravitatea de ton și de sentiment a poeziei imnice. Modulaţiile de rugă, 
acordurile solemne de imn, cele ușor-sentimentale de madrigal, tonalită- 
tile elegiace, refrenele (Cântec), aliteraţiile și asonanţele — toate se supra- 
pun grațios într-un registru melodic. 


Menţionăm și dialogismul ca procedeu compozițional, atestat la nivelul 
chemărilor, invitaţilor galante (Iubitule), al îndemnurilor (Vreau să te văd, 
femeie), al şoaptelor, adresărilor (A, iubite, A), al interogațiilor (Dor, Feme- 
ie frumoasă), al invocaţiilor (Rugă), al blestemelor (Blestem de dragoste). 

Autorul recurge şi la alte procedee de compoziţie, cel mai des întâlnite 
fiind inelul compozițional (Rugă, Dor), repetiţia-laitmotiv( Tu, Ramule), 
paralelismul compozițional (Ce tânără ești!, Alb-albastru) şi antiteza com- 
poziţională (Dacă). 


Un rol important îl joacă interjecţia ca procedeu stilistic şi ca mod de ex- 
teriorizare a trăirilor copleșitoare, a pasiunii, care irump într-un anumit 
moment (Singuri, o, ca dorul). 


Construindu-şi discursul său liric, în mare parte, cu ajutorul metafore- 
lor-simbol, devenite motive sau laitmotive ale poeziilor, Grigore Vie- 
ru explorează mai multe câmpuri lexicale, cum ar fi: cel al intensității 
(dogoarea, flacăra, jarul, fulgerul, furtuna, arșița), al perspectivei (de- 
partele, aproapele, nesfârșitul, eternul, efemerul), al vegetalului (roua, 
frunzele, florile, iarba, trandafirul, râul, busuiocul), al cosmicului (cerul, 
soarele, stelele, luna, lumina, întunericul, aerul), al sacralităţii (pâinea, 
ploaia, muntele, marea), al permanenţei (vatra, codrul, pământul), al 
cromaticii (alb, verde, albastru) etc. În acest caz putem vorbi despre di- 
versitatea imaginilor sinestezice atestate în lirica viereană: cromatice, 
auditive, tactile. 


TESTUL nr. 6 

Se propune textul: 

„lubire! Tu, cea ocrotită 
De dulcele luminii mirt, 
Ca miezul unei sfinte azimi 


De coaja ei doar ocrotit. 


Înconjurată de lumină, 
Tu însăţi din lumină vii. 
Pre tine doar te am pe lume 


Şi nu voi alte veșnicii. 


Iubire! Ram de rouă sfântă, 
Cânt unic, o, ce mă adaști! 
Asupra-ngândurării mele 
Tu nu plângi lacrima — o naști” 
(Gr. Vieru, Leac divin). 

Sarcini 


I. Identificaţi termenii cei mai sugestivi care fac parte dintr-un anumit 
câmp semantic. Formulaţi în baza acestora tema poeziei. 


II. Comentaţi renunţarea poetului la „alte veşnicii” în numele iubirii. 
Comparaţi această viziune a lui Vieru cu cea eminesciană, desprinsă din 
următoarele versuri: „O oră să fi fost amici, / Să ne iubim cu dor, / S-as- 
cult de glasul gurii mici / O oră şi să mor” (Mihai Eminescu). 

III. Definiţi viziunea poetului asupra sentimentului iubirii, insistând şi 
asupra modului artistic de exprimare a acesteia în poezie. 


IV. Comentaţi titlul poeziei din perspectiva mesajului și al ideii ce suge- 
rează că în creaţiile lirice populare, dar și în cele culte, fata îndrăgostită, de 
obicei, caută un leac ce ar vindeca-o de stările provocate de iubire. 


Rezolvare 


I. În această poezie autorul abordează tema iubirii, scoasă în evidență de 
lexemele iubire, mirt, dulce, tu, lumină, ocrotită, cânt, sfântă. 


II. Asemenea eului liric eminescian, care este gata să-şi sacrifice întreaga 
viață în numele unei dulci ore de iubire („Astfel de noapte bogată, / Cine 
pe ea n-ar da viaţa lui toată?”), Grigore Vieru identifică acest sentiment 
cu veşnicia, renunțând și el la orice altă perspectivă. Or, consideră poetul, 
iubirea este eternă ca însăşi lumina. 


III. Chiar în prima strofă a poeziei atestăm o comparaţie dezvoltată, care 
scoate în evidenţă un prim aspect al viziunii poetului asupra iubirii. Por- 
nind de la sensul propriu şi de la semnificaţiile simbolice ale cuvântului 
„mirt” — un arbust decorativ, cu lemnul preţios, o emblemă a gloriei și 
a castităţii — deducem că, pentru poet, iubirea reprezintă un sentiment 
dulce, pur, tandru, cast, sinonim cu lumina universală („tu însăți din lumi- 
nă vii”). Pe parcurs, această viziune a scriitorului este completată de cele 
două metafore: „iubire — ram de rouă sfântă” și „cânt unic”. Astfel, iubirea 
devine, în concepţia scriitorului, o expresie a binecuvântării cerești, gra- 
ţia care însuflețeşte şi, totodată, oferă posibilitatea de a atinge nemurirea. 
Din această înțelegere rezultă și refuzul „altor veșnicii'. 


IV. Titlul poeziei este destul de sugestiv, mai ales, dacă îl raportăm atât la 
mesajul operei, cât și la afirmaţia din item. Or, dacă în poezia populară eul 
liric (de regulă, fata) caută / doreşte un leac pentru a se vindeca de dor, 
întrucât acesta îi provoacă și durere, în opera viereană iubirea — sentiment 
sacru (adjectivul „divin”) — este dorită, ocrotită, impactul ei asupra eului 
fiind unul tămăduitor. 


EVALUARE E 
TESTUL nr. 7 
Comentaţi versurile: 
„Pe ramul verde tace 
O pasăre măiastră, 
Cu drag şi cu mirare 


Ascultă limba noastră. 


De-ar spune şi cuvinte 
Când cântă la fereastră, 
Ea le-ar lua, ştiu bine, 
Din sfânta limba noastră” 


(Gr. Vieru, Frumoasă-i limba noastră). 


Cerinţe 

I. Comentaţi poezia, insistând asupra: 

- viziunii poetului privind limba română; 
— sugestiei figurilor de stil atestate; 


— titlului, raportat la mesajul global. 


Rezolvare 


În prefața volumului de poezii Taina care mă apără, încercând să defineas- 
că limba română, Grigore Vieru o compară cu o „oglindă, în care, ca o vie 
şi roşie frunză, se vede sufletul nostru”, cu un „cristal incandescent”, cu 
un „diamant șlefuind asprimile zilei”, cu „o punte bătută cu mărgăritare 
peste vârtejurile vremii, cu „un murmur astral”. Astfel, asemenea mamei, 
pământului, patriei, iubirii, limba este „o stea fixă a universului liric al po- 
etului, din centrul căruia se desprinde o pulbere fosforescentă, care e a 
scripturilor bătrâne, a tinereţii naive, a stilului cronicăresc” (M. Cimpoi). 
Aşadar, alături de alte poezii (În limba ta, Graiul), Frumoasă-i limba noas- 
tră se înscrie perfect în acest univers al creaţiei scriitorului. 


În poezia propusă, poetul elogiază limba maternă, recurgând la motivul 
păsării măiestre, care, în mitologia românească, este considerată regina 
păsărilor, mesagerul zânelor, ea fiind de rang regal. Foarte scumpă la vede- 
re, pasărea măiastră are puteri magice. Trimiterea la acest simbol nu este 
întâmplătoare. Or, în viziunea lui Grigore Vieru, limba română este atât 
de sclipitoare, încât și personajul mitologic pare fascinat de armoniile ei. 
Ea, limba română, asemenea păsării măiestre, are puterea de a vrăji, de a 
fascina ascultătorul. Ideea este sugerată de personificarea „Cu drag şi cu 

mirare / Ascultă limba noastră”. Cuvintele „cu mirare” accentuează și mai 
mult aceste calități ale limbii. Cea de-a doua personificare atestată în po- 
ezie („Ea le-ar lua, ştiu bine / Din sfânta limba noastră”) sugerează ideea 
de armonie ca trăsătură a limbii române. Astfel, eul liric / poetul rămâne 
fidel ideii că limba română farmecă prin sonoritatea ei, fiind consubstan- 
ţială cu cântecul păsării măiestre. Menţionăm și rolul epitetului „sfânta”, 
care scoate în evidență caracterul sacru al limbii, dat al poporului nostru. 
Titlul poeziei este alcătuit dintr-o propoziţie enunţiativă, afirmativă, în 
care rolul primordial îl deţine adjectivul „frumoasă', parte componentă 
a predicatului nominal, plasat înaintea subiectului și verbului copulativ. 
Abaterea de la topică / inversiunea respectivă accentuează calitatea limbii 
române — frumusețea, idee desprinsă din întreg textul operei. În același 
timp, titlul accentuează și viziunea poetului asupra limbii române. 


TESTUL nr. 8 

Se propun versurile: 

„Un grai e-un strop de sunet 
Topit ca într-o mare 

În zvonul veşniciei, 


În muzica cea mare. 


Ci în cuprinsu-i rodnic, 
Cu cele vechi şi nouă, 
Noi încăpem cu toții 


Şi nu ni-e frig când plouă. 


Mă-trebi de unde vine 
Cu spicul lui şi apa 
Arzându-mi, umezindu-mi 


Şi fruntea, şi pleoapa? 


Din munții omeniei, 
De-acolo curge râul 
Şi nu-i cântar să poată 
Să-i cântărească grâul” 
(Gr. Vieru, Graiul). 


EVALUARE EEE 


Sarcini 
I. Stabiliți locul acestui fragment în poem și comentaţi succint ideile lui. 
II. Comentaţi metafora subliniată. 


III. Stabiliţi şi motivaţi specia literară în care se încadrează acest fragment. 
Rezolvare 


I. Fragmentul propus se cuprinde în prima parte a poeziei Graiul, operă în 
care poetul, folosind o serie de metafore, dă o definiţie laconică și expresivă 
limbii române („Un grai e-un strop de sunet / Topit ca într-o mare / În 
zvonul veşniciei, / În muzica cea mare”), demonstrându-i calitățile, în pri- 
mul rând muzicalitatea şi unicitatea ei. Această definiţie este o teză de pro- 
gram şi totodată o viziune, ce îndeamnă la reflecţie. Legământul prin limbă 
al poetului se revelează ca hrană spirituală (,...de unde vine / Cu spicul lui 
şi apa?”). După Grigore Vieru, graiul / limba maternă este asemenea unui 
fluviu ce curge din tainele sufletului neamului, din adâncuri străvechi de is- 
torie, irigând și fertilizând prezentul şi viitorul ei („Din munţii omeniei, / 
De-acolo curge râul”). Valoarea limbii noastre este incontestabilă şi fără de 
preț („Şi nu-i cântar să poată / Să-i cântărească grâul”). Limba este pentru 
Vieru acel „șirag de piatră rară”, cum o definea A. Mateevici. 

II. Metafora „în cuprinsu-i rodnic, noi încăpem cu toţii” sugerează ideea 
că limba ne poate adună grămăjoară ca neam, că prin ea şi sub constelația 


ei noi dăinuim ca popor, ca naţiune. Rodnicia limbii va fi sesizabilă de 
fiecare dintre noi din momentul valorificării ei. 


III. Poezia este o odă, deoarece autorul proslăveşte limba maternă („Un 
grai e-un strop de sunet..”), exprimându-și în acelaşi timp sentimentul de 
admiraţie („un grai e-un strop de sunet”, „cuprinsu-i rodnic”). 


TESTUL nr.9 

Se propun versurile: 

„Ştiu: cândva, la miez de noapte, 
Ori la răsărit de soare, 
Stinge-mi-s-or ochii mie 


Tot deasupra cărţii Sale. 


Am s-ajung atunce, poate, 


La mijlocul ei aproape, 

Ci să nu închideți cartea 


Ca pe recile-mi pleoape. 


S-o lăsaţi aşa, deschisă, 
Ca băiatul meu ori fata 
Să citească mai departe 


Ce n-a dovedit nici tata. 


Iar de n-au s-auză dânşii 
Al străvechii slove bucium, 
Așezaţi-mi-o ca pernă 
Cu toţi codrii ei în zbucium” 
(Gr. Vieru, Legământ). 


Cerinţe 

I. Demonstraţi că „Legământ este una dintre cele mai profunde elogii ale 
infinitului eminescian” (Fănuş Băileşteanu)). 

II. Explicaţi titlul poeziei. 


III. Demonstraţi caracterul testamentar al poeziei. 
Rezolvare 


I. Poezia Legământ este o operă cu multe valenţe artistice, toate ajustate 
pe pilonul viziunii lui Grigore Vieru vizavi de creaţia literară și persona- 
litatea lui Eminescu. Creaţia eminesciană, sugerată de metonimia „cartea 
Sa” (sintagma deţine o poziție privilegiată în text), reprezintă pentru Vi- 
eru valoarea supremă, sub a cărei constelații el își recunoaște, cu pleni- 
tudine, statutul de poet: „Stinge-mi-s-or ochii mie / Tot deasupra cărții 
Sale”. Afirmația este accentuată şi de adjectivul pronominal posesiv „Sa” 
scris cu majusculă. Adverbul „tot” evidenţiază în mod deosebit ideea de 
lectură continuă, permanentă în timp, a operei lui Eminescu. Versurile 
„Am s-ajung atunce, poate, / La mijlocul ei aproape” denotă dimensiunea 
creaţiei eminesciene, pe care eul liric / poetul doreşte să o valorifice, con- 
ştient însă de faptul că „Eminescu este o cetate cu o singură intrare şi cu o 
sută de ieșiri” (Grigore Vieru). Această idee justifică prezenţa simbolului 
„carte deschisă”, care scoate în evidenţă motivul legăturii dintre generaţii. 
Or, această relaţie, în cazul poeziei respective, se realizează graţie litera- 
turii, implicit, cărţii eminesciene, purtătoare de valori şi de spiritualitate: 
„Ca băiatul meu sau fata / Să citească mai departe / Ce n-a reușit nici 

tata”. Însăși viaţa poetului Vieru, sensul ei suprem se contopește cu car- 
tea Măriei sale, pe care urmează s-o citească feciorul sau fiica (cititorul, 
fiecare dintre noi). Cartea aceasta ne orientează spre esenţele neamului. 
Prin cartea Sa noi ne perpetuăm, urmăm atitudini morale, din care cauză 
devine de căpătâi, sprijin spiritual („Aşezaţi-mi-o ca pernă”). 


II. Raportat la întreaga poezie, titlul semnifică, pe de o parte, legătura in- 
disolubilă a eului liric / a poetului cu opera eminesciană şi, pe de altă par- 
te, angajamentul lui de a transmite Cartea generaţiilor care vin. 


IV. Sentimentul de existență efemeră trăit de eul liric ( „Ştiu: cândva (...) / 
Stinge-mi-s-or ochii mie”) îl determină să lase urmaşilor săi un testament 
spiritual, idee atestată, în mod special, în versurile 7-16. Dacă în secven- 
ţa întâia a poeziei (versurile 1-6) accentul predicativ cade pe două verbe 
la indicativ, viitor („stinge-mi-s-or”, „am s-ajung”), care scot în evidență 
confesiunea, atunci în partea a doua se recurge la o succesiune de verbe 
la modul conjunctiv („să nu închideți”, „să lăsaţi”, „să citească”) şi unul la 
imperativ („aşezaţi-mi-o”), acestea accentuând dorința-testament a eului 
liric. Obiectul acestui testament spiritual îl constituie „cartea Sa” — creaţie 
artistică, cod de legi, sprijin, mijloc de legătură între generaţii. Atestăm și 
o umbră de îndoială a eului liric în ceea ce priveşte disponibilitatea / capa- 
citatea / dorinţa tinerei generaţii de a prelua această moştenire. Pentru a 
convinge, autorul revine în finalul poeziei la ideea de carte-reper, treaptă, 
suport (metafora „pernă”). 

Maria ABRAMCIUC 


Receptarea romanului Ultima noapte 
de dragoste, întâia noapte de război 
de Camil Petrescu în liceu: 
componente ale demersului teoretic 


1. Preliminarii: Camil Petrescu, teoretici- 
an al romanului românesc modern. Eseul 
Noua structură şi opera lui Marcel Proust 


Personalitate marcantă a literaturii române 
din perioada interbelică, prozator tenace, 
dramaturg, poet, teoretician al romanului, fi- 


MA. — poet, critic literar,  lozof, gazetar și publicist, eseist, cronicar dra- 
eseist. Dr. conf. univ, matic, Camil Petrescu, admirator al operei lui 
Catedra de literatura PE Ea g 

„sucul Marcel Proust, îşi justifică, pe bună dreptate, 
romana ŞI universală, A N i i A 
Facultatea de Filologie, titlul de întemeietor al noului roman româ- 


Universitatea „Alecu Russo” nesc. Desfășurând o campanie de negare a sti- 


din Bălţi. Membră a Uniunii ului calofilic, scriitorul susţine cu principiali- 
Scriitorilor din Republica 


Moldova şi a Uniunii , i , i 
Scriitorilor din România. A Sens, jurnalul, reportajul, confesiunea, analiza 


tate naraţiunea anticalofilică. Afirmă, în acest 


publicat versuri, articole psihologică, romanele sale devenind astfel ve- 
de critică literară, eseuri — ritabile „dosare de existență”. 
în reviste din ţară şi de 
peste hotare: Basarabia" Preocupările teoretice pentru roman ale lui 


„Contrafort',„Dacia literară" Camil Petrescu s-au cristalizat în mai multe 
„Semn',„Poezia" „Convorbiri 


literare” „Familia”, semnând 
Margareta Curtescu. Cărţi 

. SA . . “vI 
publicate: Prinsă între blică în „Viaţa literară” eseul De ce nu avem ro- 
clamele speranței, Chişinău, man, în care constată, apelând la termeni duri, 
997; Simple bluesuri, 


Chişinău, 2003; Eternul N i ; : ; 
Orfeu, Chişinău, 2005. autohton înregistrase deja o diversitate spec- 


taculoasă de experienţe (Ion de Liviu Rebrea- 


articole şi eseuri. In 1927, cu câţiva ani îna- 


intea debutului său ca romancier, scrie şi pu- 


= 


fisuri serioase în cadrul genului. Deși romanul 

nu, Hanul Ancuţei, Baltagul, Zodia Cancerului de Mihail Sadoveanu, ci- 
clul La Medeleni de Ionel Teodoreanu, Craii de Curtea-Veche de Mateiu 
I. Caragiale, De două mii de ani de Mihail Sebastian etc.), genul nu se 
modernizase definitiv, tradiționalismul mai persistând în dimensiuni 
defel neglijabile. Însuși Camil Petrescu își anunţă dezacordul cu starea 
romanului românesc, ajuns în impas sămănătorist, plătind tribut sti- 
lului calofilic. Criticul se pronunţă categoric pe marginea subiectului 
în articolul De ce nu avem roman? („Viaţa Românească”, 1927), în care 
ostracizează piesele epice în vogă și meditează, totodată, la condiția 
unei literaturi veritabile. Accentele polemice din articol se conjugă cu 
discuţii teoretice asupra condiţiei personajului romanesc, a literaturii 
în general: „Cu eroi care mănâncă trei săptămâni cinci măsline, care 
fumează doi ani o ţigară, cu cârciuma din târgușorul de munte și gos- 
podăria cu trei coteţe, a dascălului din Moldova, nu se poate face ro- 
man şi nici măcar literatură. Literatura presupune fireşte probleme de 
conștiință. Trebuie să ai deci ca mediu o societate în care problemele 
de conştiinţă sunt posibile” În opinia autorului, personajul constituie 
entitatea fundamentală a romanului, căci: „Eroul de roman presupu- 
ne un zbucium interior, lealitate, convingere profundă, un simţ al răs- 
punderii dincolo de contingenţele obişnuite. Sau cel puţin, chiar fără 
suport moral, caractere monumentale, un real conflict cu societatea”. 


Debutul ca romancier al lui Camil Petrescu a fost urmat imediat de 
câteva explicaţii teoretice, în care autorul își expunea opiniile asupra 
genului. În faimosul eseu Noua structură și opera lui Marcel Proust, ros- 
tit, iniţial, în formă de conferință, apoi publicat în „Revista Fundaţii- 
lor Regale” (noiembrie, 1935), iar ulterior inserat în volumul Teze și 
antiteze (1936), teoretizează conceptul de autenticitate. În literatură, 
autenticitatea exclude abordarea schematică, geometrică a realului, 
căci „orice construire raționalistă, deductivă, apodictică, tipizantă” 
generează dogma acestei literaturi, „caracterul”, „adică o comportare 
imanentă, logică dintr-o cauzalitate morală cu consecvență mecanică, 
înfățișată, am spune, more geometrico!... Literatura oferă cu preferință 
tipuri ori, mai bine spus, arhetipuri de oameni. Iată un erou... Cum tre- 
buie să se comporte un erou? ... Destul de simplu: un erou e totdeauna 
viteaz... lată un avar... Cum trebuie să se comporte un avar? E necesar 
ca în fiecare manifestare a lui să se vaiete că n-are bani, că e furat. Prin 
îngrămădire de trăsături — termen consacrat și uimitor de caracteristic 

pentru acest spirit geometric — prin sporuri de trăsături deci, de același 
fel, ca şi psihologia raționalistă, construiește tipul risipitorului, al pasi- 
onatului, al intrigantului, al generosului, al devotatului total”. 


Pretenţiile literaturii de a evoca tipaje nu sunt justificate. Tipurile uma- 
ne au constituit preocupările literaturilor clasicistă, romantică, realistă, 
naturalistă, literaturi anacronice în raport cu realizările ştiinţei și filo- 
zofiei, or, „o literatură trebuie să fie sincronică structural filozofiei și 
ştiinţei ei.... Autorul eseului depreciază perspectiva raţionalistă asupra 
realului, adoptată de literatura epică de până la Proust, mecanicistă și 
necorelată nici cu psihologia („faţă de psihologi, îndeosebi, această li- 
teratură pare întârziată cu un veac”). Noua modalitate de reprezentare 
a realului se bazează pe intuiţie, şi nu pe rațiune, care, conform teoriei 
filozofului Bergson, „nu ne dă decât forme aproximative, globale, că 
un concept nu se poate aplica realităţii concrete, că numai cunoașterea 
intuitivă nemijlocită ne dă aspectul originar, mobilitate vie, inefabilul 
devenirii... calitatea şi intensitatea”. „Noua structură” a prozei, în opinia 
lui Camil Petrescu, denotă o relaţie directă cu spiritul ştiinţelor moder- 
ne, în special, cu psihologia și filozofia, iar intuiționismul bergsonian” și 
fenomenologia lui Husserl” produc un impact evident asupra ei. Berg- 
son și Husserl sunt, în accepţia eseistului, „cele mai originale figuri ale 
filozofiei de azi”. Marcel Proust, scriitorul „vieții celei mai intime, aproa- 
pe inefabile, din câte s-au manifestat vreodată în scris”, este influențat, 
în special, de filozofia lui Bergson. Camil Petrescu explică pertinent 
relaţia în cauză: „Această întoarcere înăuntru, această convingere că 
absolut nu cunoaştem decât propriul nostru eu, această preţuire a in- 
tuiţiei în dauna deducţiilor raționale, această așezare a eului în centrul 
existenţei, cu convingerea că ceea ce ne e dat prin el e singura realitate 
înregistrabilă, acest video analog lui cogito constituie terenul comun 
dintre metafizica lui Bergson și opera lui Marcel Proust. În acest vi- 
deo (în sensul intuiției complete, evident) găsim cheia care explică şi 
fondul, şi particularităţile atât de izbitoare ale lui Proust, felul atât de 
neobișnuit al structurii lui”. 


Arta romancierului francez, în opinia lui Camil Petrescu, e microsco- 
pică, infinitezimală şi se caracterizează prin abordarea detaliului, prin 
intensitatea scăzută a vocii, prin afirmarea intuitivului în detrimentul 
raționalului și aplicarea analizei psihologice. Eseistul cedează demon- 

straţia filozofului. Respingând pretențiile literaturii raționaliste de a 
construi caractere bine definite, el neagă existența vreunui concept 
care ar presupune aplicarea unor scheme în vederea inițierii prozato- 
rului în zonele sufletului uman: „Un suflet este el însuşi o unitate ma- 
tematică etern identică ei însăşi, cum etern un triunghi echilateral este 
făcut din trei laturi și trei unghiuri egale. 


E concepţia raționalistă clasică a substanţei imuabile, doctrina leibnizi- 
ană despre monadele structurale“. Sufletul este anume o impermeabilă 
monadă și e deci de la începutul lumii neschimbător, indestructibil, 
veşnic prin urmare şi predestinat”. 


Intuirea „substanţei” — iată esenţa scrisului artistic, iar la substanţiali- 
tate se ajunge doar prin evocarea experienţelor trăite de autor, căruia 
eseistul îi recomandă să abandoneze haina obiectivităţii. Omnisciența 
în expunerea romanescă nu constituie decât „propuneri de realitate”, 
în schimb, naraţiunea la persoana întâi, proprie romanelor lui Marcel 
Proust, comportă cel mai înalt grad de autenticitate, căci naratorul își 
comunică propriile experienţe vitale. După Camil Petrescu, autorefe- 
renţialitatea va conferi discursului dimensiunea autentică. În articolul 
comentat, declară că se desolidarizează de naratorii care confundă „o 
propunere de realitate dedusă, cu realitatea originară”. Pretenţiilor na- 
ratorilor omniscienţi, care evocă o existenţă obiectivă, autorul artico- 
lului le opune enunțarea evenimentelor doar de o singură persoană, în- 
tâi, reflectarea lor într-o singură conștiință: „Ca să evit asemenea grave 
contradicții, ca să evit arbitrariul de a pretinde că ghicesc ce se întâmplă 
în sufletele oamenilor, nu e decât o singură soluţie: să nu descriu decât 
ceea ce văd, ceea ce aud, ceea ce înregistrează simțurile mele, ceea ce 
gândesc eu. Aceasta-i singura realitate pe care o pot povesti, dar aceas- 
ta-i realitatea conştiinţei mele, conținutul meu psihologic. Din mine 
însumi eu nu pot ieși. Orice aș face, eu nu pot descrie decât propriile 
mele senzaţii, propriile mele imagini. Eu nu pot vorbi onest decât la 
persoana întâi”. Autenticitatea „halucinantă” a operei lui Marcel Proust 
constă în unitatea de perspectivă şi în „aplicaţia de a spune ceea ce e 
originar în conștiința proprie” Pentru claritatea ideii, Camil Petrescu 
apelează la exemple din domeniul teatrului și al artelor plastice. 


O altă problemă discutată în eseu este cea a timpului romanesc. Roma- 
nele vechi, tip Dickens, reproduc în mod succesiv traseul existenţial al 

eroului central, care „crește şi scade analog tabloului cunoscut cu roata 
vieții, abstractizat”. Prezentul reprezintă unica dimensiune temporală 
a artei, opinează autorul articolului, argumentând: „Dacă existenţa e 
pură devenire, dacă e durată ireversibilă în curgerea ei, atunci e toată în 
prezent, oarecum de vreme ce acesta este termenul ultim al devenirii. 
Prin urmare, obiectul artei ar trebui să se reducă la descrierea conți- 
nutului prezent. Din trecut nu pot lua, pentru că procedeul meu ar fi 
o abstractizare insolită, viitorul e anticipare goală; prezentul, dacă s-ar 
putea spune aşa, căci nu e oprire, singur îmi oferă preaplinul existenţei 
absolute, cum precizează metafizica bergsoniană”. Timpul trecut, ma- 
terializat doar în amintiri involuntare, se include şi el în fluxul conștiinței, 
al duratei. 


În continuarea demonstraţiei, Camil Petrescu afirmă că, prin excelen- 
tă, discursul romanesc autentic se constituie din explorarea resurse- 
lor memoriei active, involuntare, al cărei mecanism nu funcționează 
în conformitate cu un plan, „cu regulile învățate la estetică”, cum se 
întâmplă în cazul memoriei voluntare. Romanul clasic este construit 
astfel, căci „cunoştea o prezentare a personajelor, o îmbogăţire treptată 
a lor, un început de conflict, o gradaţie în acţiune și pe urmă culminația 
şi un soi de peroraţie”. O carte alcătuită în acest mod nu poate fi decât 
falsă, consideră teoreticianul, care îşi expune, într-o formulă accesibilă, 
conceptul său novator: „În mod simplu, voi lăsa să se desfăşoare fluxul 
amintirilor. Dar dacă, tocmai când povestesc o întâmplare, îmi aduc 
aminte, pornind de la un cuvânt, de o altă întâmplare? Nu-i nimic, fac 
un soi de paranteză și povestesc toată întâmplarea intercalată. Dar dacă 
îmi strică fraza? N-are nicio importanţă. Dacă îmi lungește alineatul? 
Nu-i nimic, nici dacă digresiunea durează o pagină, două, treizeci ori o 
sută cincizeci”. Această tehnică de narare este preferată de Marcel Pro- 
ust în A la recherche du temps perdu (În căutarea timpului pierdut). Sem- 
nificaţiile în proza scriitorului francez, raportată la creaţia lui James 
Joyce, nu derivă din „formale asociaţii de senzaţii”, ci din fluxul nestăvilit 
al memoriei involuntare, „singura care ne poate da realitatea concretă”. 
Ritmul acestui proces mnezic este instrumentat de elementul afectiv, 
ce constituie însuși „cimentul” întregii opere proustiene. 


La finele studiului, autorul polemizează cu Paul Souday, criticul care îi 
reproşa lui Proust lipsa de măsură și dezordinea în expunere, inutilita- 

tea digresiunilor. Opinia lui Camil Petrescu avansează ideea că, în zo- 
nele scrisului artistic, economisirea mijloacelor de redare este „destul 
de neserioasă”, de vreme ce „spaţiul e nelimitat, când timpul e infinit, 
când oamenii se îndeletnicesc atât de puţin cu fapte vrednice de stimă”. 


Noua structură şi opera lui Marcel Proust a redirecționat evoluţia roma- 
nului românesc interbelic, imprimându-i sigla modernităţii. Pornind 
de la modelul epic, oferit de scriitorul francez Marcel Proust, Camil 
Petrescu respinge principiile prozei tradiționaliste (clasicistă, roman- 
tică, realistă), propunând paradigme inedite în elaborarea unei opere 
narative. Autenticitatea, exprimată prin subiectivism auctorial, naraţi- 
une prolixă şi introspectivă, stil anticalofilic, prin explorarea fluxului 
memoriei involuntare, inclus metodic în expunerea la prezent, devine 
relevantă în ambele romane ale prozatorului român, care îi şi ilustrează 
aceste opţiuni teoretice. 


2. Geneza romanului Ultima noapte de dragoste, întâia noapte de 
război 


Primele încercări în proză ale lui Camil Petrescu datează din 1919, când 
publică în revista „Banatul” din Lugoj, sub titlul comun O recunoaștere 
ofensivă, trei foiletoane. Apoi, în „Vitrina literară” din 21 octombrie 
1929, scriitorul se anunţase cu un volum de nuvele despre război, ca, 
un an mai târziu, publicaţia „Omul liber” să relateze despre existen- 
ţa unei proze despre viaţa de după război, semnate de acest autor. În 
același an, „Vremea” comunica despre două romane, inspirate din ex- 
perienţa sa de combatant, Romanul Căpitanului Andreescu şi Ultima 
noapte de dragoste, întâia noapte de război. Aceeaşi publicaţie semnala 
dinamica elaborării ultimului, atestat cu titlul provizoriu Proces verbal 
de dragoste şi război“. Apariţia variantei definitive a romanului în cauză 
va fi anticipată de publicarea în periodice, pe parcursul anului 1930, a 
fragmentelor Drum cu ocol la Odobeşti („Liparniţa literară”, nr. 2-3) şi 
Ultima noapte... („Facla”, nr. 381). 


Ilustrând, în parte, experienţa personală a autorului, Ultima noapte de 
dragoste, întâia noapte de război constituie debutul de romancier al lui 
Camil Petrescu. Opera anunţă începutul unei ere noi în evoluţia genului, 
confirmând prezenţa implantului proustian în tradiția romanului nos- 
tru din prima jumătate a secolului al XX-lea. Elementul inedit vizează 

structura, perspectiva narativă, raportul autor — narator — personaj, for- 
mulei romaneşti tradiționale adăugându-i-se discontinuitatea naraţiunii, 
absenţa liniarităţii în expunerea subiectului, renunţarea la conceptul de 
fabulaţie în sine în favoarea impactului pe care îl produc circumstanţe 
concrete din cotidian asupra actului de conștiință. Autorul anulează, re- 
almente, convențiile discursului calofilic, impunând analiza psihologică, 
descrierea trăirii autentice şi a conştiinţei subiective, inserarea, în textul 
beletristic, a faptului frust, a informaţiei documentare. 


Editat şi promovat de Al. Rosetti (opera apare în două volume la Edi- 
tura Cultura Naţională din Bucureşti şi este difuzată la începutul lunii 
noiembrie a anului 1930), romanul Ultima noapte de dragoste, întâia 
noapte de război produce un efect de breșă în interiorul fenomenului. 
Într-o conferință, la Ateneul Român (15 mai, 1943), Camil Petrescu 
dezvăluie procesul devenirii acestui roman: „Din motive care rămân 
numai pentru mine, aveam nevoie în anul 1929 de bani și atunci m-am 
adresat celui mai luminat dintre editorii noștri, profesorului Al. Ro- 
setti, care pe vremea aceea dirija Editura Cultura Naţională. I-am spus 
că vreau să scriu un volum de nuvele. Ideea l-a încântat, dar am spus 
că am nevoie cât mai repede să scriu. Mi-a explicat că este ceea ce 
vrea, deoarece fiind la începutul lui martie ar fi vrut ceva pentru mai. 
M-a întrebat care ar fi prima nuvelă, pentru a-i da titlul volumului. Mă 
gândeam adesea că prima nuvelă s-ar petrece în preziua declarării răz- 
boiului şi atunci i-am dat acest titlu care a rămas. Ne-am înțeles, prin 
urmare, că va apare un volum de nuvele. Am dat amănunte despre alte 
nuvele care ar fi putut apare acolo. Am scris în 15 zile prima nuvelă, dar 
n-a fost nuvelă, fiindcă s-a întins atât de mult, încât a luat 150 de pagini. 
M-am dus la profesor și i-am explicat marea încurcătură. A fost părerea 
mea de a-i pune încă 70 de pagini și să-l fac roman de 220 de pagini”. 


3. Compoziţie, subiect, conflict 


Scris în manieră proustiană, romanul Ultima noapte de dragoste, întâia 
noapte de război se compune din două părţi distincte, în care sunt evo- 
cate, la persoana întâi, două experienţe, „bine conturate, oarecum si- 
metrice, între care există un relativ echilibru” (Marian Popa). În prima 
parte, este mărturisită, la timpul trecut, povestea iubirii dintre Ştefan 
Gheorghidiu și soţia sa, Ela. După un debut fericit, relaţia lor de iubire 
degradează în gelozie și suferințe. Proiecţii fictive, întâmplările recon- 

stituie o acută dramă sentimentală, suportată de un intelectual hiperlu- 
cid, al cărui spirit analitic îi devine, în ultimă instanţă, cauza propriului 
supliciu. Rememorările încep cu descrierea unor pasaje luminoase din 
biografia studentului la filozofie, care nutrește sentimente sincere pen- 
tru Ela, studentă la litere. Mariajul cu aceasta decurge armonios până 
când o moștenire neașteptată, provenită de la un unchi bogat, îi dezvă- 
luie tânărului realități nebănuite: societatea mondenă, pe care acesta 
o respinge fiind preocupat de lumea ideilor, o preocupă tot mai mult 
pe soţia sa, care, satisfăcută de noul statut social, se lasă absorbită de 
mrejele vieţii materiale. Existenţa tinerei sale neveste se derulează între 
distracţii nocturne, escapade în locurile pitorești, flirturi şi aventuri de 
amor, ceea ce îi declanșează în sufletul soțului-filozof stări dramatice. 


Partea a doua, axată pe evenimente reale, include memorialul de com- 
batant al protagonistului, care, aflat în primele rânduri ale frontului, 
participă la confruntările armate din Ardeal dintre trupele române și 
cele imperiale. Drama de conștiință, trăită acut de Ştefan Gheorghidiu 
în prima parte a romanului, se dizolvă într-o dramă comună. Veridici- 
tatea evocărilor se confirmă prin inserarea, în cadrul acestei părți, a jur- 
nalului de campanie aparținând plutonierului Camil Petrescu. Atmo- 
sfera din timpul primului război mondial este relatată obiectiv, autorul 
propunându-şi să fixeze nu atât episoade batalice (doar capitolul Ne-a 
acoperit pământul lui Dumnezeu evocă imagini apocaliptice), cât imen- 
sa catastrofă umană, provocată de marele flagel, condiţia individului în 
situații-limită. Ca şi în articolele sale de publicistică, romancierul, în 
manieră polemică, demitizează imaginea războiului, insistând pe ideea 
de experienţă cognitivă şi de modalitate de verificare a propriului eu. 
Războiul este proiectat în două ipostaze: realitate obiectivă (spaţiu al 
morţii) şi reflex în conștiința eroului. 


Deşi critica literară din anii '30 (Eugen Lovinescu, Pompiliu Constan- 
tinescu, George Călinescu), în virtutea unor prejudecăţi, găsea lacuna- 
ră acest gen de structură, imputându-i lipsa unui unităţi faptice, legătu- 
ra accidentală dintre părți, neomogenitatea narațiunii etc., totuși între 
cele două cărți există o relaţie organică. Ambele experienţe fuzionează 
în una singură — cea a scriiturii. Iubirea şi războiul sunt aduse cu abilita- 
te „la numitorul comun al aceleiași situaţii umane: o dramă a lucidității 
agresate” (Gabriel Dimisianu). Jurnalul, nu ca gen, ci ca formă a scri- 

sului autentic, asigură unitatea romanului. În fond, opera în ansamblu 
este concepută ca un memorial de front al combatantului Ştefan Ghe- 
orghidiu, aflat împreună cu trupa la graniță, deasupra Dâmbovicioarei. 
Şirul de evenimente este întrerupt, căci mai jos naratorul se anunță 
preocupat doar de ampla istorie despre iubire și gelozie, actualizată în 
urma unei discuţii despre căsătorie, dragoste şi gelozie, declanșată la 
popota ofițerilor de o ştire penibilă: achitarea la proces a unui ofițer 
care își omoară soţia infidelă. Urmează o narațiune aglomerată în deta- 
lii, o relatare precisă, lucidă, dintr-o singură perspectivă, a bărbatului, 
a situaţiilor, comentate, analizate cu scrupulozitate de către persona- 
jul-narator. Erosul este disociat la modul psihologic, trecut prin siste- 
mul inteligibil al intelectualului. După o expunere extinsă a experienței 
de război”, trăirile erotice, restabilite în totalitate, se epuizează odată cu 
ultimele fraze ale textului. Dominat de conștiința eșecului, de incer- 
titudini şi gelozie, Ştefan Gheorghidiu, după necontenite meditații și 
analize lucide, într-o teribilă confruntare cu sine şi cu războiul, obosit 
şi indiferent, renunţă la Ela, pe care o concepe ca pe o femeie ordinară. 
În final, revenit acasă, pune punct acestei relaţii: „A doua zi m-am mu- 
tat la hotel pentru săptămâna pe care aveam s-o mai petrec în permisie. 
I-am dăruit nevesti-mi încă o sumă ca aceea cerută de ea la Câmpulung 
şi m-am interesat să văd cu ce formalitate îi pot dărui casele de la Con- 
stanța. I-am scris că-i las absolut tot ce e în casă, de la obiectele de preţ 
la cărți... de la lucruri personale, la amintiri. Adică tot trecutul”. 


„Un asemenea roman se rupe de ordinea prozei tradiționale prin faptul 
că e îndeajuns de complicat prin detalii pentru a fi dificil de rezumat 
sau extrem de lesne de indicat prin câteva rânduri generale”, conchide 
Marian Popa, comentatorul operei lui Camil Petrescu. 


4. Cuplul Ştefan Gheorghidiu — Ela 


Lumea romanului se organizează în jurul unui număr nesemnificativ 
de personaje, fiecare reprezentând conştiinţe şi opţiuni individuale. 
Protagonistul, Ştefan Gheorghidiu, este, în primul rând, o perspectivă 
naratologică (unică!), o „reprezentare mentală, ghidată strict de indi- 
caţiile textului” sau „un orizont de conștiință” (Vasile Popovici). Fiind 
unica marcă a enunţării şi un unic punct de vedere, acest eu-narator şi, 
concomitent, actant organizează subiectul romanului, care se constituie, 
în exclusivitate, din propriile-i evocări. Statutul personajului-povestitor 


RECEPTARE ŞI INTERPRETARE EEE 


se profilează clar din atitudinea sa față de cele relatate, din raportul său 
cu celelalte personaje, în ambele cazuri prevalând subiectivitatea. În 
amplele expuneri ale experienţelor de dragoste și suferință, aglomerate 
în cartea întâi, eroul îşi relevă identitatea, scindată între rațiune şi pa- 
siune, între luciditate şi autosugestie. În capitolele dedicate războiului, 
însă, individualitatea personajului se atenuează și se dizolvă în galeria 
de chipuri, el transformându-se într-un simplu combatant. Spiritul său, 
exaltat odinioară de reflecţii, axiome, incertitudini, supoziţii, în virtu- 
tea unor întâmplări spontane, se stinge și se dizolvă în lumea traversată 
de mari crize existenţiale. 


Antrenat într-o dificilă aventură de cunoaştere şi autocunoaștere, diso- 
ciind cu înverșunare situaţiile, demontându-le, apelând la un complicat 
mecanism analitic, fostul student la filozofie trăieşte în interior, la cotele 
maxime ale unei sensibilități acutizate, drama intelectualului superior, 
care aplică lumii propriile dimensiuni — cele ale perfecțiunii și chiar ale 
absolutului. Prin această prismă, îşi concepe relaţia de dragoste cu Ela, 
considerând că: „acei care se iubesc au drept de viaţă şi de moarte, unul 
asupra celuilalt”, axiomă neconfirmată până în finalul romanului. Sufe- 
rinţa i-o declanșează propriile supoziţii, bănuieli, el însuși reclamând lip- 
sa de certitudine în ceea ce priveşte fidelitatea soţiei sale: „eram însurat 
de doi ani și jumătate cu o colegă de la Universitate și bănuiam că mă 
înşală”. Critica literară a insistat pe ideea de gelozie, atribuindu-i erou- 
lui camilpetrescian acest viciu. Însuși eroul confirmă că nu gelozia, ci 
neconcordanţa de principii și valori îl derutează și îi provoacă un grav 
dezechilibru lăuntric, că motivul catastrofei personale se explică prin ne- 
corespunderea propriilor tipare cu cele ale lumii: „Nu, n-am fost nicio 
secundă gelos, dar am suferit atâta din cauza iubirii”. 


Captiv al unei conștiințe supralucide, al unor principii și tipare existen- 
ţiale, racordate la sublim, antrenat mereu în descifrări de enigme, în de- 
finirea unor certitudini, Gheorghidiu devine un tip inflexibil, fapt ce, 
până la urmă, îi induce eșecul în raportul său cu lumea obiectivă. Per- 
sonajul nu admite relativitatea adevărului, replicându-i verișoarei sale, 
care, în contextul discuţiei despre obiectivitate, consideră că, uneori, 
este necesar să recunoști că şi adversarul tău are dreptate: „Raportate 
la același punct nu pot să existe două adevăruri, opuse, în același timp. 
Dacă adversarul meu are dreptate, nu uneori, ci foarte adeseori, atunci 

renunţ eu la opinia mea - şi pentru asta încă îţi trebuie curaj — și o îm- 
părtăşesc pe a lui, dar tot cu pornire şi hotărâre. Indiferenţă nu poate fi 
în niciun caz, căci există o pasiune a adevărului”. 


Linear și rigid, personajul „pune în toate o patimă”, conform Elei. Pole- 
micile sale vizează o lume care nu va fi vreodată perfectă şi în raport cu 
care el este cu desăvârşire incompatibil, căci, aplicându-i măsura idea- 
lităţii, o vede tot mai defectuoasă. De aici rezultă drama sa, consumată 
în interior, exteriorizată doar prin gesturi sumare, inexpresive, inadec- 
vate trăirilor lăuntrice, prin replici ironice, convenţionale, cel mai frec- 
vent. Este, în opinia unui contemporan al autorului, scriitorul Mihail 
Sebastian, „drama inteligenţei care se simte atacată, până în adâncuri, 
la cea dintâi abatere de la ordinea ideală a existenţei”. 


Spirit introvert, Ştefan Gheorghidiu concepe lumea obiectivă doar ca 
pe un reflex în propriul sistem mental, căci, susține filozoful, „singura 
existenţă reală e aceea a conștiinței”. Şi Ela, femeia vieţii lui, devine o 
componentă a acestei dimensiuni: „Şi, în organizarea și ierarhia conști- 
inţei mele, femeia mea era mai vie și mai reală decât stelele distrugător 
de uriașe, al căror nume nu-l știu”. 


Cuplul Ştefan Gheorghidiu — Ela, antrenat în același spectacol, al iubirii, 
este constituit din două perspective diferite asupra existenţei: filozofului 
profund, analist i se opune mentalitatea materialistă, superficială a soţiei 
sale, o altă Galateea, zămislită de conștiința bărbatului care îşi asumă ire- 
vocabil această ființă: „Simţeam că femeia aceasta era a mea în exemplar 
unic, așa ca eul meu, ca mama mea, că ne întâlnisem de la începutul lu- 
mii, peste toate devenirile, amândoi, şi aveam să pierim la fel amândoi”. 


Personajul feminin întruchipează un concept auctorial, întreținut şi 
ilustrat minuţios pe tot parcursul romanului. Evoluţia sa are loc doar 
prin decizia personajului-narator: în conştiinţa lui, Ela constituie, ini- 
ţial, întruchiparea unicităţii. Proiectate retrospectiv, frecventele schi- 
te de portret din cartea întâi o desemnează ca pe expresia frumuseţii 
desăvârşite: „Cu ochii mari, albaștri, vii ca niște întrebări de cleştar, cu 
neastâmpărul trupului tânăr, cu gura necontenit umedă și fragedă, cu o 
inteligență care irumpea, izvorâtă tot atât de mult din inimă cât de sub 
frunte, era, dealtfel, un spectacol minunat”. „Frumuseţea ei era toată 
spontaneitate și mișcare”, constată îndrăgostitul Gheorghidiu. 

Conştientizându-şi inferioritatea intelectuală în raport cu soțul-filo- 
zof, Ela îşi revede condiţia, după intrarea lor în cercurile mondene, 
când, mărturiseşte personajul-narator, „a descoperit că neșştiința mea 
la dans e o inferioritate, că neglijența (relativă, foarte relativă) în îm- 
brăcăminte e un fel de dovadă de «lipsă de rasă». Treptat, prinsă în 
mrejele snobismului, ea îşi dezvăluie interesele meschine, ca, în ulti- 
mele capitole, să degradeze (tot în viziunea naratorului) până la ideea 
de prezenţă plată și vulgară. Teatrală și falsă, făcându-și din interese 
mărunte distincții, „aservită stilului vulgar al lumii pe care o admiră”, 
încă în finalul primei cărți, Ela își pierde identitatea de femeie unică, se 
uniformizează. Toate se întâmplă iarăși în conştiinţa naratorului: „Am 
privit-o cu indiferența cu care priveşti un tablou. Și frumuseţea ei blon- 
dă era acum de reproducere în culori, vreau să spun că avea ceva uscat, 
fără viaţă, aşa cum e diferența între culoarea uleioasă şi grea a tabloului 
original și între luciul banal al cromolitografiei”. 


Ultima noapte de dragoste, întâia noapte de război, definit de autor drept 
„un roman cu o tehnică anapoda”, constituie o inovaţie în arta roma- 
nescă de la noi. Autentică, în primul rând, prin transferarea subiec- 
tului din spațiul realului în cel al conștiinței, cartea este elaborată în 
mod riguros, autorul explorând cu luciditate orice detaliu: psihologic, 
comportamental, vestimentar etc. Aglomerarea de amănunte, caracte- 
ristică, în special, primei părți, complică narațiunea. În partea a doua, 
unde, de rând cu tema războiului, se prelungește și subiectul erotic, 
expunerea devine temperată, sobră. Stilul anticalofilic, aplicat metodic 
de autor, implică, întâi de toate, analiza lucidă a stărilor de conștiință, 
abordarea minuțioasă a zonelor rațiunii, explorarea stărilor interioare 
ale personajelor. Astfel, sunt motivate frecventele deducţii la care re- 
curge personajul-narator. Referindu-se la substanţa narativă a roma- 
nului, Tudor Vianu îl definește ca pe „...o scriere în care arta analizei 
câştigă unul din succesele ei cele mai mari” 


Verificaţi-vă cunoştinţele: 
e Explicaţi diferenţele dintre un narator omniscient şi unul subiectiv. 


e Ce teorii filozofice ale lui Marcel Proust au stat la baza concepţiilor 
despre roman? 


e Prin ce se caracterizează „noua structură” a prozei moderne, în opinia 
lui Camil Petrescu? 

+ Care a fost impactul operei lui Marcel Proust asupra romancierului 


român? 


e Explicaţi în ce constă relaţia dintre cele două cărți ale romanului Ul- 
tima noapte de dragoste, întâia noapte de război. 


+ Comentaţi drama erotică a eroului camilpetrescian, din perspectiva 
afirmației sale: „Pentru mine, dragostea aceasta era o luptă neîntrerup- 


tă, în care eram veşnic de veghe, cu toate simțurile la pândă, gata să 


previn orice pericol”. 


+ Realizaţi caracterizarea Elei, urmărind raportul naratorului cu perso- 


najul feminin. 


Note | 


1 În mod geometric. 

? Henri Bergson (1859-1941), filozof idealist francez, 
promotor al teoriei că lumea evoluează ascendent, iar 
acest proces se produce conform unui principiu spiritual, 
mistic („evoluţia creatoare”). Pentru Bergson gândirea 
rațională echivalează cu o abordare mecanică și convenţi- 
onală a lumii, esenţială, în acest sens, fiind intuiţia, forma 
iraţională de cunoaştere a adevărului. De aici derivă şi in- 
tuiționismul, concept promovat cu insistenţă de filozof. 
Iraționalismul lui Bergson a influențat asupra literaturii şi 
artei europene din prima jumătate a secolului al XX-lea. 
3 Edmund Husserl (1859-1938), filozof idealist german, 
fondator al fenomenologiei. A susținut că domeniul „con- 
ştiinţei pure” îl constituie obiectele ideale suprasensibile, 
care pot fi cunoscute doar prin intermediul intuiţiei. 

+ Aluzie la teoria filozofului german Gottfried Wilhelm 
Leibniz, adept al idealismului obiectiv. Conceptul său fi- 
lozofic se axează pe ideea că materia este constituită din 
monade, substanţe spirituale active, indivizibile, indepen- 
dente unele de altele. Fiecare monadă oglindește întregul 
univers. Monada supremă este Dumnezeu, care asigură 
concordanța dintre activitatea celorlalte şi creează „ar- 
monia prestabilită. 

5 Germenele viitorului capitol Post înaintat la Cohalm din 
romanul Ultima noapte de dragoste, întâia noapte de război. 
é Un alt titlu provizoriu al romanului este Proces-verbal 
de dragoste și răzbunare. 

7 Imaginea războiului este evocată de personajul-narator 
pe două planuri: din perspectiva evenimentului real, tră- 
it, dar şi ca o reflectare în conştiinţa sa. 

Marin IANCU 
Opera dramatică. Comedia. 


O scrisoare pierdută de I. L. Caragiale 
(repere interpretative) 


M.. — dr., profesor titular de 
limba și literatura română 
la Colegiul Bilingv„George 

Coșbuc”, București, și la 
Şcoala Gimnazială nr. 1, 
Voluntari, jud. Ilfov. Autor 
de manuale şcolare. Critic 
şi istoric literar. De-a lungul 
anilor semnează volumele: 
Dicţionar de personaje 
călinesciene (2001), Creangă, 
altfel (2008), Marin Preda, el 
însuși. Antologie de reflecții, 
opinii literare, confesiuni și 
pilde morale (2013), AL, Piru. 
Severitatea spiritului critic 
(2013). Membru titular 

al Uniunii Scriitorilor din 
România. 


I. Succint portret al scriitorului (drumul 
spre cunoaşterea esenței operei caragialeşti). 
Repere: I. L. Caragiale, geniul incontestabil și 
maestrul suprem al comediei şi prozei scurte; 
spirit de observaţie și o extremă luciditate. 
Opera lui I. L. Caragiale - amplă imagine a 
moravurilor și instituţiilor timpului său (Mo- 
mente şi schițe). Ca dramaturg, I. L. Caragia- 
le pune bazele comediei moderne prin: O 
noapte furtunoasă, O scrisoare pierdută, Conu’ 
Leonida faţă cu Reacțiunea. Se va comenta ur- 
mătoarea opinie critică: „Nu va fi posibil să se 
scrie istoria socială a veacului nostru al XIX-lea 
fără o continuă referință la opera lui Caragia- 
le” (Tudor Vianu). 


II. Studiul textului. Se vor selecta fragmente 
din O scrisoare pierdută, ilustrative pentru: 

e caracterul şi evoluţia conflictului; 

e momentele subiectului; 


e relaţiile între personaje şi evoluţia compor- 
tamentală a acestora; 

e carenţele intelectuale ale personajelor; 

e contrastul între pretenţia de a aparţine unei 


lumi nobile şi originea / nivelul real. 


Lecţia se poate desfășura în baza unor mo- 
mente de muncă independentă, organizată 

pe grupe: grupa I - probleme de vocabular, grupa a II-a - probleme 
morfo-sintactice, grupa a III-a — particularitățile ortografice, fonetice și 
de punctuație. 


Elevii se familiarizează cu suportul lingvistic al textului (mijloacele le- 
xicale de portretizare a personajelor, diversitatea lexicală, coexistenţa 
formelor corecte şi a celor incorecte). Se are în vedere, de asemenea, 
expresivitatea frecvenţei unor semne de punctuație și oralitatea textu- 
lui. După citirea comediei și a fragmentelor din manual, subiectul poate 
fi astfel realizat de către elevi: 


Acţiunea se desfășoară în capitala unui judeţ de munte. Conflictul în- 
tre ambițiosul avocat Nae Caţavencu, din opoziţie, şi grupul fruntaș 
al conducerii locale este generat de pierderea de către Zoe Trahana- 
che a unei scrisori de amor ce i-a fost adresată de Tipătescu, prefectul 
județului. Scrisoarea este găsită de Cetăţeanul turmentat și sustrasă 
de Caţavencu, pentru a fi folosită ca mijloc de șantaj pentru a obţine 
candidatura. Şantajul o sperie mai ales pe Zoe, care, de teama com- 
promisului public, îi influenţează pe Zaharia Trahanache și pe Tipă- 
tescu, obținând de la aceştia promisiunea candidaturii lui Caţavencu. 
Tipătescu îi oferă acestuia diferite funcţii în schimbul scrisorii, dar 
adversarul nu cedează. Când totul părea rezolvat, lucrurile încep să 
se complice. De la București se cere, fără explicaţii, să fie trecut pe 
lista candidaţilor un nume necunoscut: Agamemnon Dandanache. 
În final, conflictul se rezolvă, scrisoarea revine la Zoe prin interme- 
diul Cetăţeanului turmentat. Sosit de la Bucureşti, Dandanache își 
dezvăluie strategia politică, dovedindu-se la acelaşi nivel de ticălo- 
şie cu Nae Caţavencu. Fără scrisoare, Caţavencu se simte dezarmat, 
umil şi speriat, acceptând să conducă festivitatea în cinstea noului 
ales. Toată lumea se împacă, pasiunile dispar ca prin farmec și totul 
se termină într-o atmosferă de carnaval, de mascaradă, de sărbătoare 
şi împăcare. 


III. Interpretarea textului. Elevii analizează structura compozițională 
a piesei O scrisoare pierdută — comedie în patru acte, primele trei ur- 
mărind o acumulare gradată de tensiuni și conflicte, acțiunea din actul 
final desfășurându-se într-o atmosferă destinsă, asemănătoare cu cea 
de dinaintea pierderii scrisorii. 

Tehnica este cea a amplificării treptate a conflictului, întreaga mişcare 
se derulează concentric, în jurul pretextului, piesa O scrisoare pierdută 
având arhitectură circulară. 


Se pot propune următoarele tipuri de exerciții: 


a) Urmărind acţiunea comediei O scrisoare pierdută, povesteşte pe 
scurt subiectul fiecărui act, urmărind acţiunile grupurilor Tipătescu — 
Zoe — Trahanache (A) şi Farfuridi — Brânzovenescu — Dandanache — 
Caţavencu (B). 


b) Indică personajele reprezentative în comedie pentru următoarele 
instituţii: presă, administraţie publică, şcoală, poliţie, justiţie şi fami- 
lie. 

c) Având în vedere eforturile personajelor pentru salvarea aparenţelor, 
motivează acțiunile lor, precizând ce ar fi însemnat publicarea scrisorii 
pierdute pentru Tipătescu, Zoe, Trahanache și, în altă ordine de idei, 
ce semnificaţii are deținerea unei scrisori pentru grupul Caţavencu, 
Dandanache şi Farfuridi. 

d) Explică, din perspectiva luptei pentru puterea politică, ce categorii 
de personaje reprezintă: Tipătescu — Zoe - Trahanache; Caţavencu — 
Farfuridi - Dandanache. 


IV. Opera dramatică. Se vor dezbate la clasă următoarele probleme: 

e structura operei și delimitarea secvenţelor; 

+ modul de expunere caracteristic; 

e poziţia autorului în text, relația specifică autor — personaje, prin ra- 
portarea la opera epică — lirică; 

e structura unei opere dramatice, prin raportare la piesa de teatru O 
scrisoare pierdută de I. L. Caragiale. 

+ selectarea unor replici ilustrative pentru frecvența elementelor comi- 
ce (care stârnesc hazul). 

Repere: 

— Piesa de teatru pune în lumină un conflict dramatic ce a cunoscut 
forme diferite şi al cărui tip de rezolvare determină existența mai mul- 
tor specii dramatice. 

- Structura operei dramatice cuprinde, de obicei, acte (părţi), tablouri, 
scene. 

- Conflictul dramatic desemnează elementul fundamental al structurii 
operei dramatice. 


— Opera dramatică denotă o deosebită intensitate, o anumită gradație 
şi o concentrare remarcabilă a conflictului. Conflictul dramatic antre- 
nează personaje sau grupuri diferite de personaje, generând și dezvol- 
tând, de fapt, subiectul piesei de teatru. Ciocnirea forțelor angrenate în 
conflict este urmată de criză, apoi de dezechilibru şi, în final, de dez- 
nodământ. 


Se va indica modul de expunere dominant în opera O scrisoare pierdută 
de I. L. Caragiale. De observat acţiunea ce se desfășoară concentric în 
jurul unui pretext, deznodământul comic. Sarcini de lucru: 


a) Comentează modul de organizare a textului dramatic O scrisoare 
pierdută. 

b) Transcrie, din diferite scene ale piesei, câte patru indicaţii scenice și 
de decor, relevante pentru portretele personajelor şi pentru descrierea 
atmosferei. 


c) Identifică, în fragmentele reproduse în manual, elemente proprii 
creaţiei dramatice: replici ale personajelor, sub formă de dialog sau de 
monolog; indicaţii de regie și de decor. 

d) Numeşte pretextul în jurul căruia se desfășoară întâmplările evoca- 
te. 


e) Dă exemple de două situaţii conflictuale din piesă. 


- Opera dramatică O scrisoare pierdută se defineşte prin: intriga (în- 
tâmplările provocate de pierderea unei scrisori de amor); conflictul 
(intersectarea intereselor și sentimentelor personajelor în desfășurarea 
evenimentelor prezentate); desfășurarea acțiunii (declanșarea conflic- 
tului și desfășurarea gradată a acțiunii); compoziţia (modul de expune- 
re: dialog, monolog); indicaţiile autorului de regie şi scenografie; uni- 
tăți (etape) succesive în desfăşurarea acțiunii (subiect dramatic, intrigă 
dramatică, conflict dramatic, deznodământ). 


— Opera dramatică este creaţia literară scrisă sub formă de dialog și 
destinată interpretării scenice. 


V. Caracterizarea personajelor se poate efectua prin muncă indepen- 
dentă. 

Exerciţiu 
Alcătuiţi o succintă caracterizare a personajelor, respectând următorul 
plan: 
e indicaţiile autorului asupra personajelor; 
e principalele acțiuni ale acestora; 
e evoluția comportamentului; 
e trăsătura cea mai evidentă a caracterului; 
e analiza limbajului; 
e încadrarea personajului într-o tipologie. 
Model: Ştefan Tipătescu, ca prefect al judeţului, își foloseşte avantajele 
de serviciu în propriile lui interese. Disperat de pierderea scrisorii şi 
transformat de Caţavencu în obiect de şantaj, Tipătescu aplică o tac- 
tică de atac împotriva lui Caţavencu, încălcând legea chiar. Apărându- 
se, Tipătescu îşi dezvăluie mentalitatea și firea. Abuzul de putere este 
arma principală. Deși pare un orgolios fără măsură, personajul nu are 
ambiţii politice, mulțumindu-se cu liniştea pe care i-o asigură Zoe: 
„Moșia — moşie, foncția — foncţie, coana Zoiţica — coana Zoiţica: trai, ne- 
neaco, cu banii lui Trahanache... babachii!”. 
Reper: 
- Modalităţi de portretizare specifice textului dramatic: prin acţiune 


(fapte, atitudini, gesturi); prin limbaj (efecte comice); prin nume. 


Realizate într-o viziune clasică, personajele se încadrează într-o tipolo- 
gie comică, având o dominantă de caracter. 

Elevii sunt solicitaţi să răspundă unor întrebări de tipul: 

a) Evidenţiază evoluţia personajului Zoe pe întreaga desfăşurare a acţi- 
unii piesei O scrisoare pierdută de I. L. Caragiale. 

b) Analizează rolul lui Nae Caţavencu în dezvoltarea unei suite de si- 
tuaţii comice. 

c) Indică stereotipurile de comportament și de limbaj ale lui Trahanache. 
d) Completează portretul moral al lui Ştefan Tipătescu, precizând ce 
trăsături ne dezvăluie replica sa: „Eu sunt un om căruia-i place să joace 
pe față. 

VI. Natura şi mijloacele comicului. Aspecte descoperite de elevi 
prin activitatea în grup, dirijată spre reliefarea mijloacelor de realizare 
a comicului: 


e comic de situaţie — rezultat din fapte complet neprevăzute şi de com- 
binaţii neobişnuite între personaje (pierderea și găsirea scrisorii; întâl- 
nirea Tipătescu — Caţavencu); 

e situație comică — personaje comice — idei cu un limbaj comic; 


e comicul de limbaj — ticurile verbale, greșelile de vocabular, încăl- 
carea regulilor gramaticale, ticuri verbale, clișee verbale, stâlcirea cu- 
vintelor; 


e comicul de caracter (ipostazele personajelor); 
e comicul de moravuri (relația Tipătescu — Zoe, de exemplu); 


e comicul de nume (Trahanache, Caţavencu, Dandanache ș.a.). 
VII. Comedia. Sursele şi procedeele comicului. 


Elevilor li se cere să observe și să sintetizeze mijloacele de caracterizare 
a personajelor: 


e Comicul de nume: sugerează originea, viața sufletească, modul în 
care acționează personajele. 
e Comicul de limbaj: subliniază contrastul între aparenţă şi esență. 


e Comicul de situaţie: ilustrează lupta eroilor pentru a impune aparen- 
ţa spre care aspiră sau pentru a salva aparențele. 


În activitatea pe grupe se pot propune următoarele exerciţii de identi- 
ficare a surselor comicului, importante pentru cunoașterea categoriilor 
comediei (situaţiile, limbajul, moravurile, caracterul). 

a) Alegeţi pasaje ilustrative pentru ticurile verbale ale personajelor 
Zaharia Trahanache, Ghiţă Pristanda, Tache Farfuridi. Ce trăsături vă 
sugerează aceste ticuri? 

b) Indicaţi două replici pe care le consideraţi reprezentative pentru 
portretul moral al lui Agamiță Dandanache (actul IV, scena III). 

c) Evidenţiaţi situaţiile comice în care este surprins Zaharia Trahana- 


che. 


d) Demonstraţi că O scrisoare pierdută este o comedie de moravuri. 

- Comedia este specia genului dramatic care înfățișează personaje, 
moravuri sociale într-un mod ce stârneşte râsul, având întotdeauna un 
final comic. 


- O scrisoare pierdută este o comedie de moravuri sociale, politice, fa- 
miliale, ilustrate prin comportamentul unor personaje aflate în con- 
flict. 


VIII. Exerciţii de autoevaluare. 


a) Argumentaţi care dintre atitudinile de mai jos vi se pare că exprimă 
poziţia autorului față de lumea evocată: a) râde cu simpatie de eroii săi; 
b) lasă personajele să se compromită, detașându-se de ele; c) critică 
societatea descrisă, chiar prin situaţiile şi eroii aleşi. 

b) Referindu-vă la piesa O scrisoare pierdută, indicaţi patru elemente 
specifice comediei. 


c) Explicaţi, din această perspectivă, semnificaţia titlului comediei O 
scrisoare pierdută. 


d) Comentaţi, într-o compunere de 10 pagini, pornind de la replica 
1” 


finală a lui Pristanda „Curat anticonstituțional!”, caracterul comic al 
conflictului din O scrisoare pierdută de I. L. Caragiale. 


e) Demonstraţi, într-o compunere de maximum 15 rânduri, că O scri- 
soare pierdută de I. L. Caragiale este o comedie. Valorificaţi, în acest 
sens, și următoarea afirmaţie: „Limba pe care o pune Caragiale în gura 
personajelor sale este deci un mijloc al dotării, al localizării, al tipizării, 
ca atare un mijloc al criticii” (Tudor Vianu). 

Mihaela CALENICI 


Formarea la elevi a deprinderilor 
de a formula ideile unui text narativ 
(Căprioara de Emil Gârleanu) 


M.C. — profesoară de limba 
română, şcoala „lon Jalea”, 
Constanţa, România. Studii 
de doctorat la Universitatea 
Pedagogica de Stat,lon 
Creangă" din Chisinau. A 
publicat articole vizând 
didactica limbii şi literaturii 
române: Compunerea- 
caracterizare a personajului 
literar: repere teoretico- 
literare şi metodologice, 
Stimularea creativităţii 
elevilor prin metoda 
ipostazelor fantastice ş.a. 


Textul narativ este rezultatul procesului de 
enunţare, reprezentând o istorie reală sau fic- 
tivă. Acest tip de text ia forma povestirii. Într-un 
text narativ sunt relatate evenimente care im- 
plică unul sau mai multe personaje, prezenta- 
te în locuri şi momente de timp determinate. 
Concret, textul narativ se prezintă ca o istorie 
povestită, cu început, conţinut și final. Indicii 
temporali fac posibilă derularea istoriei. Per- 
sonajele săvârşesc acţiuni, vorbesc, au emoții, 
sentimente. Povestirea este redarea universu- 
lui ficţiunii, univers constituit din logica acțiu- 
nilor și din logica personajelor, și se realizează 
prin înlănțuirea şi alternarea discursului nara- 
torului cu cel al personajelor. Elevii vor par- 
curge textul narativ şi se vor concentra asupra 
întâmplării povestite, pentru ca în timp, prin 
lecturi succesive și studiu pe text, însoțit de 
repere clare explicative, să dobândească cele 
mai importante concepte operaţionale speci- 
fice unui text narativ. 


Apreciind importanţa formării deprinderilor 
de a formula ideile principale ale unui text, în 
activitatea de dirijare a învăţării se vor parcur- 
ge cinci etape ce urmează a fi conștientizate 
şi aplicate, în vederea rezolvării sarcinilor de 
muncă independentă cu textul. 

1) Formarea deprinderii de a delimita în text un fragment ale cărui enun- 
turi sunt grupate în jurul unei idei principale. 


Elevii sunt deja familiarizați cu structurarea conţinutului narațiunii pe 
momentele subiectului. Fiecare fragment, centrat în jurul unei idei, 
reflectă conţinutul unei etape a naraţiunii sau o întâmplare: situația 
inițială, cauza, care determină schimbarea situaţiei inițiale, provoacă 
desfășurarea acțiunii în continuare, depășirea situației-limită şi situația 
finală. 


Corelând cele două modalităţi de lucru cu textul, structurarea pe etape 
a narațiunii și structurarea fragmentelor grupate în jurul unei idei, ele- 
vii vor delimita cu uşurinţă secvenţele-cheie ale textului. 


Aspectul formal al textului, constituirea sa în unități logice structurate 
în paragrafe distincte poate ajuta elevul în realizarea cu succes a acestei 
sarcini de lucru. 


2) Iniţierea elevilor în modul de formulare a unei idei principale. 


Formularea ideii principale se realizează printr-un enunţ care transmite 
o informaţie esenţială desprinsă din fragment, poate cuprinde cuvinte- 
le-cheie, cu încărcătura semantică revelatoare. Ideea principală nu are 
o singură formă obligatorie. Ea poate fi exprimată printr-o propoziție 
dezvoltată, enunţiativă sau interogativă, printr-un titlu (grup de cuvin- 
te care nu conțin un verb cu funcție de predicat) sau printr-un enunţ ce 
cuprinde 2-3 propoziţii legate prin înţeles. Indiferent de forma în care 
este exprimată o idee, conținutul ei trebuie să rămână acelaşi. Toate 
ideile principale ale unui text narativ vor fi formulate respectând ace- 
eaşi formă, aleasă ca avantajoasă. 


3) Iniţierea elevilor în redactarea planului de idei principale în corelaţie cu 
momentele narațiunii. 


Pentru fixarea momentelor principale ale naraţiunii, ca şi pentru 
facilitarea actului de formulare a ideilor principale, activitatea de 
redactare a planului de idei se poate realiza sub forma unei scheme 
sau într-un tabel liniat, elevii observând corelarea ideilor cu mo- 
mentele narațiunii. 

Momentele principale ale naraţiunii Idei principale 

Situaţia iniţială (expoziţiune) 1. Căprioara îşi dezmiardă iedul cu dragoste. 
Cauza care determină acțiunea (intri- |2. Fiindcă a venit vremea înțărcatului, căpri- 
ga) oara trebuie să se despartă de puiul ei. 
Desfăşurarea acțiunii 3. Căprioara se îmbărbătează și porneşte 


împreună cu iedul ei spre ţancuri. 


4. Căprioara şi iedul ajung în pădurea întu- 
necată. 


5. Când pătrund în luminiș, apare lupul. 


Depășirea situaţiei-limită 6. Căprioara se jertfeşte pentru puiul ei. 
(punctul culminant) 

Situaţia finală 7. Iedul îşi continuă drumul, iar viaţa căpri- 
(deznodământ) oarei se stinge. 


4. Punctul culminant: 
- căprioara se jertfeşte 
pentru puiul ei. 


— căprioara se îmbărbătea- 
ză şi porneşte împreună cu 
iedul spre ţancuri. 

- căprioara şi iedul ajung în 
pădurea întunecată. 


2. Intriga: - când pătrund în luminiş, 5 Deznodămåntul: 
— hotărârea căprioarei apare lupul. — Iedul îşi continuă 
de a se despărţi de puiul drumul, iar viața 
ei, fiindcă a venit vremea căprioarei se stinge. 
înțărcatului. 


i 


1. Expozițiunea: 
- Locul: în pădure, „pe 
mușchiul cald...”; 
- Timpul: ziua „luminiş”; 
- Personaje: căprioara şi 
iedul său. 


Pentru fixarea succesiunii ideilor și a întâmplărilor în naraţiune, se pot 
realiza exerciţii de tipul celor propuse în manual, prin care se pune 
accent pe observarea semnificației verbelor folosite: „Notaţi în caiete 
verbele care surprind acțiunile celor două animale de-a lungul drumu- 
lui lor.” Cerinţa îmbinării stilurilor de învăţare pe parcursul secvenţelor 
de învăţare se poate realiza prin folosirea unor imagini sugestive pentru 
momentele narațiunii: „Ordonaţi desenele date pentru a reface firul lo- 
gic al întâmplărilor din narațiune” sau care, prin caracterul static / di- 

namic, pot ilustra modurile de expunere folosite de autor (descrierea / 
naraţiunea): „Căutaţi în text verbele corespunzătoare celor două situ- 
ații ilustrate mai jos. Scrieţi aceste verbe în două coloane. Comparaţi 
verbele din cele două coloane. Arătaţi prin ce se deosebesc momentele 
în care sunt surprinse personajele.” 


Elevii ar putea rezolva astfel: 


stă se îmbărbătează 
a întins sare 
se lasă dezmierdat porneşte 
se avântă 
zburdă 
să scoboare 
să străbată 
Elevii vor observa că verbele din prima coloană exprimă starea, atitu- 
dinea statică, în timp ce verbele din a doua coloană sunt de mișcare. 
Prin succesiunea rapidă a verbelor la modul indicativ, timpul prezent, 
întâmplările sunt aduse în prim-plan, exprimând dinamismul acțiunii. 
Autorul reușește să-l facă pe cititor să trăiască drama căprioarei, să în- 
ţeleagă pilda de curaj și sacrificiu. 


Prima imagine este corelată cu tabloul calm, plin de dragoste și duioșie. 
Într-o atmosferă de linişte și frumuseţe, căprioara își dezmiardă puiul. 
Modul de expunere folosit este descrierea. Fragmentul face parte din 
expozițiune. 


A doua imagine ilustrează, prin acțiune, „sufletul ei de fugarnică', însu- 
şire caracteristică personajului principal, anunţată în intrigă. Persona- 
jele sunt surprinse în desfăşurarea acţiunii, modul de expunere utilizat 
fiind, de această dată, naraţiunea. 

La una dintre orele de sistematizare a cunoștințelor se poate aplica o 
metodă activă care să antreneze elevii în dezvoltarea capacităţii orale 
și scrise. Se propune elevilor un exerciţiu de comunicare: jocul de 
puzzle. Elevii clasei vor fi împărțiți în trei grupuri. Fiecare grup dispu- 
ne de DEX, textul suport Căprioara de Emil Gârleanu și notații ştiin- 
ţifice despre căprioară sau lup (fişe / referate). Pe tablă vor fi fixate trei 
cercuri, structurate astfel: 


Grupul I: 

a) date ştiinţifice despre căprioară; 

b) date încărcate de emoție artistică (extrase din textul lui Emil Gâr- 
leanu); 

c) de creat câte un enunţ în care cuvântul „căprioară” să formeze un 
epitet şi o comparaţie. 

Grupul al II-lea: 

a) date ştiinţifice despre lup; 

b) lupul în viziunea artistică a lui Emil Gârleanu; 


c) de creat un acrostih / catren / enunţ satiric (ironic) despre lup. 
Grupul al III-lea: 


Observaţi complexitatea sentimentelor exprimate prin cuvântul ochi: 


a) căprioara (complexitate emoţională, sensuri artistice); exemple: 
„priveşte (...) simțământ” = mângâiere, grijă maternă; „ochii se tulbu- 
ră de apa morţii” = jertfa; „cu capul întors spre iedul ei” = dorinţa de 
ocrotire şi dincolo de moarte; 


b) lupul (sensurile artistice ale privirii); exemple: „ochii străluceau la- 
com” = bucuria vânatului; „văzând prada mai mare uită iedul și se repe- 
de la ea” = lăcomie satisfăcută; 


c) iedul (emoţii artistice): „cu ochii închiși se lasă dezmierdat” = bucuria 
ocrotirii; „deschide ochii (...) behăind vesel” = simte libertatea. 


Echipa care va completa prima cele trei segmente ale cercului va înce- 
pe prezentarea. Prezentările tuturor echipelor nu vor depăși 15 minu- 
te. Se finalizează cu o concluzie. Prin acest joc de puzzle elevii învață 
cooperând, comunică, iar partea de joc stimulează trăiri variate, în ciu- 
da regulilor ce se respectă. Marele avantaj al metodei rezidă în faptul că 

la sfârşitul orei toţi elevii au parcurs aceleași sarcini de lucru, în ritmul 
propriu, reţinând concluziile formulate: textul literar nu poate face 
abstracţie de studiile ştiinţifice, fiecare tip de text oglindind un anume 
tip de gândire: narativă sau, respectiv, logico-științifică. 


Bibliografie | 1. Emil Gărleanu, Din lumea celor care nu cuvântă, Editura 
Regis, București, 2009. 

re, clasa a V-a, Editura Carminis, Piteşti, 2000. 

5. Alina Pamfil, Narațiunea — strategie fundamentală de 

Literatura de frontieră beneficiază de mai mul- 
te nume, fără a avea unul „canonizat”, osci- 
lând, periodic şi ocazional, între literatura de 
mărturisire, paraliteratură sau literatură fără 
ficțiune, literatură a biograficului etc. 


Chiar în absenţa unui „nume de botez” omo- 
logat, acest tip de literatură invadează spec- 
taculos rafturile librăriilor, angajându-se într-o 
competiție fermă cu speciile consacrate. 
Minunată revanșă a „autorului eliminat din 
ecuaţie”, vorba lui Eugen Simion, literatura 
de frontieră rămâne un segment ce își seduce 
necondiţionat cititorii. Autorii, la rândul lor, 
sunt generoşi. Jurnalele, confesiunile, aminti- 
rile retrăite prin scris, interviurile, autobiogra- 
fiile necenzurate, corespondenţele, eseurile 
autobiografice, convorbirile eclipsează non- 
şalant, în ultima vreme, literatura de ficțiune. 


În acest context, ne-am propus să configurăm 
dimensiunea didactică a literaturii de frontie- 
ră, importantă în sensul însuşirii de către elevi 
atât a literaturii române, cât şi a celei universa- 
le, în formulă diacronică, dar și interpretativă. 


În urma analizei curriculei, am constatat că 
speciile autobiografice se studiază în ciclul 
gimnazial, în clasa a V-a, conform ediţiei din 
2010. În ediția din 2006, la ciclul gimnazial 
speciile autobiografice nu erau preconizate 


RECEPTARE ŞI INTERPRETARE ED 


pentru studiere. Concomitent, se optează, în vederea ilustrării speciei, 
pentru un text care este mai degrabă de ficțiune, deși cu un profund 
substrat autobiografic, decât de mărturisire, cum este cel al lui Ion 
Creangă, Amintiri din copilărie, propus pentru studiere de către autorii 
manualului de limba şi literatura română, clasa a V-a!. 


În Curriculumul la limba şi literatura română pentru ciclul liceal, ediţia 
din 2006, lucrările autobiografice erau recomandate pentru lectură și 
interpretare în toate cele trei clase: 


e în clasa a X-a, predarea literaturii era axată pe studiul particularităților 
de gen, precum și valorizarea operei literare, indicându-se necesitatea 
cunoaşterii şi asumării conceptelor literare ce contribuie la conturarea 
specificului unei opere autobiografice (naraţiune — narator — naratar — 
personaj — timp — spaţiu). La capitolul Proza cultă era indicat modulul 
Statutul autorului — naratorului personajului în romanul mitic, obiectiv, 
social, psihologic, autobiografic etc. 

e în clasa a XI-a, conținuturile recomandate se structurau pe studiul 
diacronic al literaturii, ceea ce permitea şi valorificarea autobiografiei 
ca aspect al unui anumit curent literar (cum ar fi modernismul sau, mai 
exact, proza existenţialistă românească). 


e în clasa a XII-a, elevului i se mai oferea şansa de a studia textul auto- 
biografic, dacă profesorul opta pentru studierea monografică a unor 
scriitori care au ilustrat şi această specie literară, cum ar fi Marin Preda 
(Viaţa ca o pradă). În respectivul context era recomandată şi lucrarea 
lui Lucian Blaga Hronicul și cântecul vârstelor. 


De asemenea, curriculumul pentru clasa a IX-a prevedea studierea lite- 
raturii române după principiul tematic, ceea ce nu excludea studierea 
textelor de factură autobiografică. Să luăm drept exemplu modulul Eu 
şi semenii mei, adolescenţii, în cadrul căruia erau propuse, printre alte 
texte, volumele: Hronicul și cântecul vârstelor de Lucian Blaga și Aventu- 
rile unei fete cuminţi de Simone de Beauvoir. 


Constatăm că actualul curriculum vădește o discretă orientare către spe- 
cia jurnalului. Dacă aceasta era, practic, ignorată de conținuturile curri- 
culare ale ediției din 2006, în actuala ediție ne sunt propuse o serie de 
texte relevante: Jurnal de călătorie în China de Nicolae Milescu-Spătaru; 
Jurnal de călătorie în Africa de Vasile Alecsandri; Europolis de Jean Bart 

ș.a. Pe lângă aceasta, sunt propuse spre studiere și alte scrieri care pleacă 
de la convenţia jurnalului (Romanul adolescentului miop de Mircea Elia- 
de), de la cea a amintirilor (Ocheanul întors de Radu Petrescu) sau de la 
cea a memoriilor (Viaţa ca o pradă de Marin Preda). Considerăm că un 
spor calitativ în ceea ce priveşte receptarea de către elevi a jurnalului s-ar 
realiza prin studierea unor fragmente din Jurnalul fericirii de N. Stein- 
hardt, Însemnări zilnice de Titu Maiorescu, Jurnal de Mircea Cărtărescu, 
Jurnalul unui jurnalist fără jurnal de Ion D. Sârbu ş.a. 


Analiza operelor diaristice, practicată în școli, rămâne încă tributară 
schematismului excesiv, care impune demersului analitic o ordine inva- 
riabilă; practicilor dualiste, care analizează separat „conţinutul” şi „for- 
ma” operei; tendinţelor de a închide semnificaţiile plurivoce ale operei 
în anumite formule critice, considerate unicele posibile. Această situ- 
ație trădează un anume dogmatism metodologic, ieșit dintr-o concep- 
ţie depășită despre literatură, care pune în penumbră specificitatea ei 
artistică. 


Ca şi în cazul textelor de ficțiune, metodologia modernă a analizei li- 
terare a operelor diaristice trebuie să ţină seama „de principiul tratării 
diferenţiate a textelor, de principiul analizei simultane a relației dintre 
conținut şi expresie, de principiul participării active a elevului, toate aces- 
tea așezate pe o viziune organică asupra operei literare”. 


Propunem în cele ce urmează câteva sugestii didactice de predare a jurna- 
lului în ciclul liceal. Am luat drept suport literar Jurnalul de călătorie în Chi- 
na al lui Nicolae Milescu-Spătaru, recomandat de autorii Curriculumului 
la limba şi literatura română, ediţia 2010, pentru studiere în clasa a XII-a. 


La etapa actualizării unor cunoştinţe și impresii de lectură se poate pro- 
pune realizarea „Diagonalelor unui eu enciclopedic”, elevii fiind solici- 
taţi să pregătească în prealabil eseuri în care să analizeze, să dezbată și să-și 
formeze opinii personale privind viaţa şi preocupările ştiinţifice ale 
lui N. Milescu Spătaru. Efectul acestei abordări a lucrurilor va fi sporit 
prin lectura textelor-suport, extrase de profesor din jurnalul scriitoru- 
lui. În modul acesta, elevii se familiarizează cu opera ştiinţifică a lui 
Milescu Spătaru, devenind cunoscători ai creaţiei şi vieţii sale. 


Cooperarea dintre profesor şi elev solicită, inevitabil, comunicare, adică o 
discuţie orientativă. Elevii vor fi întrebaţi dacă socot că există un mod 

specific de a scrie, în cazul fiecărui scriitor; sau dacă pot oferi o formulă 
de gândire a actului creator. În modul acesta, elevii vor identifica şi vor 
valorifica importanţa laboratorului de creaţie a autorului. În cazul lui 
N. Milescu Spătaru acesta poate fi raportat la spaţiul călătoriei. 


Pentru explorarea jurnalului propriu-zis vom pleca de la următoarele 


fragmente: 


1. „Oraşul Beijing are în partea de mia- 
zăzi două ziduri de construcţie puternică şi 
se povestește că pe aceste ziduri pot alerga 
fără nicio piedică 12 călăreţi, atât sunt de 
late, căci între ziduri au turnat pământ de 
l-au bătătorit... Noaptea, în orașul Beijing 
veghează străji pe ziduri şi pe ulite, iar ziua 
străjuiesc în fața porților eunuci, care adună 
taxele de la toţi aceia care intră în oraş, însă 
de la străini nu iau nimic... În oraşul Beijing 
puţine sunt ulițele care să nu fi fost aşternute 
cu piatră, iar pe ulițe se află săpate fântâni 
şi de amândouă părțile sunt săpate şanţuri 
mari îndreptate spre râuri şi lacuri. Şi când 
plouă, prin aceste şanţuri se scurge apa de pe 
ulițe şi ulicioare, iar din curți apa de ploaie 
se scurge în ulite prin nişte tuburi...” 


Lectura fragmentelor ne dezvăluie o uni- 
tate a reflecţiei ştiinţifice, afânate de capa- 
citatea uimitoare de descriere. 

Paginile descriptive sunt în strânsă legă- 
tură cu activitatea de cercetare ştiinţifică 
a autorului, care i-a furnizat material pen- 
tru a re-pune în funcțiune evenimente 
consumate într-un timp istoric. 

Arta îi oferă posibilitatea de a pătrunde 
misterele universului; îl cunoaşte pe aces- 
ta prin intermediul culturii şi îl re-con- 
struieşte în / prin actul scriptural. 


2. „Cetatea cea roșie, împărătească, clădi- 
tă... prin măreție şi prin frumusețe, ea întrece 
toate cetățile împărătești europene. Şi aici se 
află palate minunate, grădini mari, păduri, 
pâraie şi dealuri făcute de mâna omului... 
Zidurile sunt din cărămidă dar tavanul de 
lemn este sprijinit pe coloane înalte, rotunde, 
sculptate și aurite, iar grinzile sunt vopsite în 
felurite culori...” 


Creaţia vs. Istorie este pentru N. Milescu 
o bătălie câştigată în favoarea celei dintâi. 
N. Milescu Spătaru este o fire enciclope- 
dică, care, prin deprinderi şi informaţii 
dobândite de-a lungul vieţii, reuşeşte să 
dea viață unei panoplii de opere știinţifi- 
ce, ce dobândesc profunzime bazându-se 
unele pe altele. 


3. „Zidul începe la Marea de răsărit şi încon- 
joară toate ulusurile (satele) imperiului chinez 
peo lungime de 1500 de verste (1000 de mile). 
El urcă peste stânci și munţi înalți şi coboară 
prin văi adânci şi înguste. Zidul este clădit la 
temelie din bolovani mari de granit necioplit, 
deasupra căruia s-a Zidit cărămidă. Când chi- 
nezii vorbesc despre el, spun că atunci când a 
fost clădit, în munţi n-a mai rămas piatră, în 
pustiuri n-a mai rămas nisip, în mări apă, iar 
în păduri copaci...” (Nicolae Milescu Spăta- 
ru, Jurnal de călătorie în China). 


Opera accentuează latura afectivă, spiri- 
tuală, însă, fără voia autorului, emoţiile și 
ideile se întrepătrund. 

Discursul scoate la iveală inteligența, abi- 
litatea şi, nu în cele din urmă, calităţile 
excepţionale de spion ale primului amba- 
sador rus și călător român la porţile etern 
bine păzitei Ţări a Florii de Mijloc. 
Notaţiile diariste formează un tot fără 
să aibă un scop artistic / literar, sporind, 
astfel, autenticitatea și expresivitatea dis- 
cursului. 

O altă aplicaţie pe text poate porni de la următoarea sarcină: 


Spre comprehensiunea și interpretarea faptelor expuse diaristic, putem 
porni de la activizarea elevilor prin adresarea unei probleme teoretice: 


Titlul textului 

face trimitere la specia 
autobiografică în care 
se încadrează (Jur- 
nal), dar și la tematica 
acesteia (Jurnal de 
călătorie); includerea 
în titlu a toponimicului 
(China) e simptoma- 
tică pentru scrierile 
referenţiale. 


Marcarea sau indicarea cro- 
notopului, în calitate de reper 
temporal, dar și convenţie a 
speciei — consecinţe vizibile în 
fragmentările mediului social, 
familial. În cazul jurnalului 

lui N. Milescu Spătaru nu se 
respectă legea lui Blanchot (ex. 
miercuri, 3 ianuarie), ci avem 
de a face, mai degrabă, cu trimi- 
terea spre unii indici temporali 
ce permit localizarea. 


Identitatea autor — nara- 
tor — personaj. 
Atenţionăm că pactul 
autobiografic (P. Lejeune) 
are un aspect mai special. 
Naratorul se ascunde în 
spatele persoanei întâi plu- 
ral, ca imagine a „monocu- 
plului” (în accepţia lui Dan 
C. Mihăilescu). Persoana 
utilizată conferă un grad 
sporit de autenticitate. 


Pretinzând să aducă o informaţie despre realităţi exterioare ale textului, 
lucrările subiective au drept scop nu simpla verosimilitate, ci adevăra- 
ta asemănare, nu efectul de real contează, în cele din urmă, ci imaginea 
realului. Asemănarea poate fi identificată la două nivele: al elementelor 
povestirii (criteriul exactităţii, ce vizează informaţia) și, mai important, 
al totalităţii povestirii (criteriul fidelității, ce vizează semnificația). 


În cazul de față, jurnalul reprezintă, mai degrabă, o cronică cu accen- 
te culturale, în care monotonia și banalitatea ţin de o anumită regu- 

laritate a informaţiei. Astfel, Jurnalul lui N. M. Spătaru se poate citi 
pentru lucidele constatări și judecăţi asupra unei întregi epoci și a 
oamenilor ei. 


Prin urmare, un atare demers didactic poate scoate din monotonie 
receptarea textului literar în cadrul orelor din liceu, reuşindu-se un 
comentariu la care participă afectivitatea, interesul și nivelul cognitiv 
și metacognitiv al elevului, conștienți de faptul că orice metadiscurs 
despre literatură, extrinsec operei, aparținând scriitorului — jurnalul, 
în cazul nostru — oferă elemente pentru constituirea unei poetici care 
generează noi interpretări. 


În urma studierii fragmentelor de jurnal, elevii ar trebui orientaţi spre 
o serie de concluzii, cum ar fi: 


V Îmbrăcat deopotrivă în haina însemnărilor zilnice de drum, dar şi în 
cea a unei „scrisori a spătarului către Țarul Alexei Mihailovici, trimisă 
din satele de pe Naun cu fiul boierului Daur, Ignati Milovanov, în 17 
aprilie 1675”, jurnalul lui N. M. Spătaru respectă principiul calendaris- 
tic dintr-o perspectivă memorialistică. 


v Autenticitatea acestor notații este indiscutabilă, având în vedere 
imensa responsabilitate pe care şi-o asumase spătarul și pioşenia mani- 
festată faţă de cneazul rus. 


V Pe lângă relatările vizând evenimentele trăite de echipa misiunii 
diplomatice în China, obligat să le facă prin specificul angajamentu- 
lui, Nicolae Milescu Spătaru relevă, în această lucrare, foaia de ob- 
servaţie a explorării ştiinţifice a unor ţinuturi prea puţin cunoscute 
europenilor. 


V Sentimentul de participare directă a cititorului la călătoria prin ți- 
nuturile îndepărtate este atât de puternic, încât unele aridităţi ale con- 
semnării stricte a râurilor, orașelor, gârlițelor, prin ritmicitatea interi- 
oară, conferă dinamism lecturii, descătușând imaginaţia. 


v Pe N. Milescu Spătaru nu-l interesează numai aspectul geografic al ți- 
nuturilor, ci şi cel etnografic. Privirea lui iscoditoare caută să surprindă 
şi viaţa specific omenească pe care o trăiesc populaţiile atât de variate 
ca înfățișare pe acele îndepărtate meleaguri: ocupaţia, armele, manifes- 
tările religioase, superstiţiile. 

În cele din urmă, Jurnalul de călătorie în China reprezintă un exemplu 
elocvent de surprindere a pulsului unei comunități, deopotrivă cu a 
cotidianului cultural al unui om plasat într-un topos specific. 


Note | 1 Alexandru Crişan, Sofia Dobra ş.a., Limba și literatura 
română, clasa a V-a, Editura Ştiinţa, Chişinău, 2005. 
? Corneliu Crăciun, Metodica predării limbii şi literaturii 
române în gimnaziu și liceu, Editura Emia, Deva, 2004, 
p. 13. 

Ana GHILAŞ 


Textul literar din perspectiva 
psihologiei procesului de creație 


Receptarea textului literar, realizată în dis- 
cursul critic şi în cel didactic, presupune atât 


analiza literară a imaginarului artistic (abor- 
ij dare intrinsecă), cât şi interpretarea textului ca 
d J demers nodal al hermeneuticii literare (abor- 
; dare extrinsecă). Se ştie că analiza literară, ca 
3 7 
descoperire și conştientizare a resorturilor 


AG. conferenţiar emopției produse de lectura textului, scoate 


universitar doctor în fn evidență valoarea estetică a discursului şi, 
filologie, Departamentul 


Literatura Română şi Teoria 
Literaturii, Universitatea d 
Stat din Moldova. Membr 


e 
u 
al Asociației de Filologie modului de realizare artistică a lor la diverse 
qa 
e 
ă 
d 


respectiv, specificul viziunii artistice a per- 
sonalității creatoare, prin relevarea structurii 
compoziționale, a problemelor abordate și a 


Şi Hermeneutică Biblic niveluri ale textului. Interpretarea implică, 
din România. Domenii d 


cercetare: literatura român 
contemporană, relați 
Biblie — literatură artistică, a unor aspecte teoretice din alte domenii ale 


psihologie şi literatură. gândirii și spiritualității umane: filozofie, psi- 

A publicat monografia hologie, psihanaliză, antropologie, mitologie 
Romanul anilor '60. Modelul fel. după b E Š | 
bonus pastor (2006), mai etc. Astfel, upă cum observă cercetătoru 


multe studii şi articole. Adrian Marino, hermeneutica presupune o 


în principal, explicarea și înțelegerea textu- 
lui, precum şi cunoașterea de către receptor 


interpretare subiectivă, dar nu arbitrară a unui 
text [7, p. 287]. Or, dacă ne referim la reali- 
zarea traseului hermeneutic literar, receptorul 
trebuie să aibă drept punct de plecare cunoş- 
tinţele sale din domeniul respectiv, demon- 
strând în fapt că alegerea „grilei” de interpre- 
tare implică „nu o simplă tehnică a descifrării, 
ci un mod de gândire” [4, p. 487]. În aşa fel, 

descoperim și alte lumi ale imaginarului artistic al unui autor, descope- 
rindu-ne totodată și pe noi înşine. 


Este evident că asemenea demers critic şi / sau didactic se edifică, în 
primul rând, pe metoda interdisciplinarităţii, un exemplu elocvent 
constituindu-l relația psihologie — literatură, „colaborare” dintre cu- 
noașterea artistică şi cunoașterea ştiinţifică psihologică realizată, 
respectiv, de scriitor, critic literar, cadru didactic. În cele ce urmează 
ne vom axa cercetarea pe conceptul de psihologie a procesului de 
creaţie, ca perspectivă de interpretare a textului literar, urmărind 
cum se manifestă spiritul de observaţie, talentul de transfigurare ar- 
tistică a etapelor procesului de creaţie în nuvela Sania a lui Ion Druţă 


[6, p. 253-268]. 


Din punct de vedere metodologic, se impune mai întâi abordarea as- 
pectului teoretic al problemei. Astfel, creativitatea, dimensiune com- 
plexă a personalităţii, este o capacitate sau o funcţie a unor aptitudini 
speciale şi a imaginaţiei. În literatura de specialitate, dimensiunile 
creativității sunt considerate a fi: procesul de creaţie, produsul creat, 
personalitatea creatoare, mediul sau climatul social al creaţiei. Procesul 
creativ se prezintă ca o succesiune productivă şi o desfășurare discur- 
sivă de operaţii, stări, mecanisme psihologice ale creatorului. Opera 
artistică este situată „între un proces inefabil, premergător (creaţia) şi 
un altul observabil, ulterior (contemplarea); (...) deschizătoare a unui 
alt proces — receptarea — în afara căruia își pierde rațiunea finalistă, cea 
de a comunica” [9, p. 3]. 


Dintre investigaţiile estetice ale psihologiei procesului de creaţie le 
evidențiem pe cele ale lui L. Rusu care accentuează rolul contemplării 
artistului în procesul de creaţie, cercetătorul insistând asupra creaţiei 
ca proces şi asupra personalității artistului [10]. Esteticianul și criticul 
literar T. Vianu a dezvoltat abordarea estetică a procesului creativ, 
adoptând modelul explicativ: prepararea, inspiraţia, inovarea, execuția 
[11]. Cercetătorii M. Bejat, N. Pârvu, ca și G. Neacșu și S. Marcus — 
pentru psihologia artei actorului — au adoptat același model explicativ 
al psihologiei creaţiei, în special, al artei [cf. 9]. Un rol deosebit îl are 
studiul monografic al cercetătorului bulgar M. Arnaudov, intitulat Psi- 
hologia creaţiei literare. 

În abordarea noastră vom avea drept punct de plecare etapele sau faze- 
le procesului de creație propuse de Graham Wallas în lucrarea sa Arta 
gândirii, şi anume: pregătirea sau faza de acumulare, incubaţia sau gesta- 
tia la nivelul inconştientului, iluminarea sau inspirația, verificarea rezul- 
tatelor [12], dar vom apela şi la alte idei privind evoluţia, dinamica și 
manifestarea acestui proces. 


Intrând în lumea imaginarului artistic al lui Ion Druţă, chiar dacă din 
perspectivă psihologică, nu estetică, constatăm specificul viziunii au- 
torului asupra lumii, lirismul și psihologismul prozei sale, umorul fin și 
stilul popular al narării. Din punct de vedere al psihologiei procesului 
de creaţie, nuvela Sania începe cu descrierea şi nararea apariţiei ideii, 
concepţiei. Această fază incipientă, numită și primum movens, este un 
punct de plecare printr-o germinare relativ lentă: „Când într-o bună 
vreme nucul din fața casei s-a uscat, moş Mihail și-a scos cârja din tin- 
dă, şi-a dat pălăria pe ochi şi a început a se plimba în jurul lui de-ți părea 
că-i numără crengile. I-a măsurat tulpina și din ochi, şi cu şchioapa, a 
încercat de nu dă drumul la coajă şi tocmai spre chindii, când ciubotele 
au început să i se pară cam grele, a pus cârja la locul ei și a aşezat pălăria 
omeneşte. Pe urmă și-a zis în gândul lui: «Am să fac o sanie». 


Mesajele non-verbale — detaliul „şi-a așezat pălăria omeneşte”, descrie- 
rea / urmărirea fiecărui gest al personajului — transmit un anume tip de 
gândire al acestuia, firea lui cumpătată și, în același timp, modul de apa- 
riție a ideii-imagini, ceea ce Th. Ribot numește „încolţirea ideii”. Tot 
din incipit se conturează două personaje principale — bătrânul și nucul, 
de asemenea îmbătrânit; dar şi ideea că vârsta nu este un impediment 
pentru a visa și a realiza ceva frumos. 


Specialiştii afirmă că, odată „încolțită ideea” sau tema fiind descoperi- 
tă, urmează o perioadă de gestație, de incubație. Iluminarea difuză, în- 
soțită de emoții, poate să se dezvolte, să se amplifice, să prindă contur 
clar sau poate să dispară, dacă nu are suport forte, în acest context un 
rol important revenindu-i personalităţii creatoare și circumstanțelor în 
care aceasta se află. În cazul personajului din nuvela druțiană, apariția 
concepţiei, intenţia creatorului este susținută de imaginaţia sa, trans- 
figurată artistic prin lirism creat prin mijlocirea asonanței, repetiţiei, 
fapt ce evidenţiază specificul stilului autorului — împletirea elementu- 
lui epic cu cel liric în discursul narativ (ca și în cel dramatic, de altfel): 

„O sanie — atâta îi trebuie omului şi iar e om. Numai să-i faci o sanie pe 
care au visat-o toți lemnarii de pe lume câţi au fost, o sanie pentru care 
şi cel de seama ta ţi-ar zice bade, o sanie care ar plânge după drum și 
drumul după dânsa. Mare lucru-i o sanie... 


Descoperirea şi interpretarea temei de către artist — moş Mihail ocupă 
un spaţiu esenţial în economia discursului, autorul demonstrând astfel 
că fantasma pune stăpânire pe omul de creaţie, indiferent dacă acesta 
are o experiență bogată în domeniul respectiv sau nu are defel, esen- 
ţială este credinţa în realizarea și trăirea acestei idei / imagini. Ca un 
moment de saturație vine următoarea etapă ce urmează după prepara- 
re — incubaţia, considerată și o fază de aşteptare, în care creatorul, deși 
este racordat încă la problemă, îşi schimbă terenul de confruntare din 
zona conștientului într-o zonă mai periferică, mai obscură a psihicului 
[8], cum afirmă psihanaliștii — în inconștient [2]. 


În același timp, incubaţia impune o orientare spre experienţa interi- 
oară și aici naratorul apelează la momente din trecutul personajului, 
accentuând, astfel, o trăsătură de caracter a acestuia — cumpătarea. Prin 
îmbinarea planurilor real — imaginar, prezent — trecut, obiectiv — su- 
biectiv, din punct de vedere psihologic asistăm la desfășurarea proce- 
sului germinării, care este întrerupt, perturbat de factori exteriori, aici 
de soţie. Acest personaj este introdus în acţiune, la nivelul discursului, 
prin conjuncţia adversativă dar, care, după cum se ştie, în textul literar 
are funcţia stilistică de a răsturna cele afirmate anterior: „Dar l-a zărit 
baba stând pe gânduri cu toporul subțioară și l-a pus să-i facă niște sur- 
cele, să nu prindă toporul rugină. Apoi i-a trebuit (...) o căldare de apă 
proaspătă şi moşul și-a văzut de necazuri”; „Dar şi asta a fost până la o 
vreme — până a luat baba sama că buza toporului a început a se întu- 
neca’, iar zilele „fugeau una după alta, de parcă erau de furat” Prin stil 
indirect liber, aspect caracteristic pentru discursul narativ al autoru- 
lui, sunt create tipurile psihologice ale celor doi soți și, totodată, starea 
creatorului — moş Mihail care există / trăieşte parcă în două lumi: una 
obiectivă, exterioară și cealaltă subiectivă, interioară. Detaliul artistic, 
gestul devin procedee de realizare artistică a psihologismului, autorul 
subliniind nu atât rolul muncii în viața omului, cum se vehicula, ci pro- 
cesul psihologic al creaţiei, urmărind stări, gânduri, trăiri ale artistului- 
ţăran: 

„Răsărea soarele şi-l găsea (...) mutând toporul în mâna stângă. Şi zile 
întregi îl vedeai umblând prin ogradă cu luleaua stinsă în dinţi. Părea că 
a uitat și de nuc, și de sanie. Tocmai spre chindii, când găsea, în sfârșit 
chibriturile în buzunar, îi făcea deodată vânt toporului într-o ciotcă și 
rămânea dus pe gânduri. 


Pe urmă, zi după zi, îl vedeai tot mai des stând în mijlocul ogrăzii și 
privind undeva deasupra cămării, de parcă mai venise o primăvară în 
anul cela și el aştepta să se arate cocostârcii”. 


Gesturile trădează momentele de reverie ale personajului (luleaua 
stinsă în dinți; găsea, în sfârșit, chibriturile în buzunar; rămânea dus 
pe gânduri). Spaţiul şi timpul sunt diferite: curtea (ograda) şi zborul, 
înălțimea cocorilor şi a fantasmelelor care îl duc departe, în alte lumi și 
în alte timpuri; se pare că în această ogradă este puţin loc pentru zborul 
gândurilor, ideilor, imaginaţiei sale, el „privind undeva deasupra cămă- 
rii”, deasupra ideilor pragmatice ale babei și ale vecinului. De aici și 
comparaţia care aduce în imagine lumina, înnoirea, albul ce pluteşte 
deasupra, ca şi ideea sa, numai de el ştiută şi văzută cu ochii lăuntrici 
(„de parcă mai venise o primăvară în anul cela și el aștepta să se arate 
cocostârcii”). 


La nivel inconștient și subconștient, imaginea apare în formă difuză, 
gesturile și detaliul artistic contribuind, în mai mare măsură, la obiecti- 
varea concepției şi la sugerarea stărilor. Fantasma, reveria devin aspecte 
ale vieții interioare a personajului, pe care autorul le transfigurează ar- 
tistic printr-un psihologism de factură obiectivă, exterioară: naratorul 
numește procesul psihic și transmite, explică gândurile personajului: 


„Şi zi de zi — fie că îngropa via, fie că înnoia gardul — se gândea numai la 
sanie. Din vreme în vreme îşi mijea ochii şi parcă vedea în faţa lui ceva 
ușurel, sprinten şi frumos — o învăluire voinicească ce-l tulburase pe la 
opt ani, când ridicase pentru întâia oară toporul în mână. Şi toată viaţa, 
cum găsea un topor bun, cum prindea miroznă de surcele proaspete, îi 
răsărea în minte acest ceva ușurel, sprinten și frumos. 


Şi tocmai acum, la bătrâneţe, a înțeles că era vorba de o sanie. O sanie, dar 
nu din cele care seamănă iarna paie pe drumuri, iar vara nici câinele nu-și 
poate găsi umbră sub dânsa. Avea să fie o sanie cum n-a mai fost alta pe 
lume — o sanie, că i se oprea moșului suflarea când se gândea la dânsa” 

Constatăm două aspecte ale procesului creativ, din exemplul de mai 
sus: incubaţia are o structură inconștientă şi impune o orientare spre 
experienţa interioară a artistului. În această fază este pregătită ilumi- 
narea sau clipa de inspiraţie, care (incubaţia sau germinarea) în textul 
druțian decurge lent, pe o perioadă de un an. Naratorul se opreşte asu- 
pra fiecărui moment din viața personajului, relevând astfel amplifica- 
rea ideii iniţiale, fapt ce trădează și firea introvertită, lirică a lui moş 
Mihail. Totodată, ne convingem de faptul că materialului și tehnicilor 
de lucru li se adaugă prin invenţie ceva esenţial - stilul creatorului. Re- 
veriile personajului sunt întrerupte în discurs de descrieri de natură 
ce denotă trecerea timpului și pare că el, creatorul, nu face nimic, nu 
întreprinde nimic în realizarea planului său: „Greu venea primăvara... 
(...) Vara de vreo cinci ori a mutat nucul de pe un loc pe altul (...), îi cu- 
noştea fiecare ciotişor (...), şi când se culca noaptea pe pătişorul dintre 
cei doi prăsazi, începea să-l cioplească în gând. (...) Apoi se apuca s-o 
lege şi dinspre ziuă îi părea că vede alături o săniuţă lipită și cu tălpile, 
şi cu inima de pământ, vedea coșul ei alb, fecioresc, şi-i părea că aude 
cum își desface ea aripile, gata-gata să zboare”. 


În planul receptării, încetinirea acţiunii, prin inserția peisajului sau 
prin descrierea meticuloasă a fiecărui instrument pe care îl pregăteşte 
moșul pentru a începe lucrul, pregătește cititorul, ținând acțiunea în- 
cordată, pe care, stilistic, naratorul o degajă cu o frază de umor: baba, 
supărată, „îi făcea niște borşuri, că i se opreau în gât”. Factorii interni și 
externi, care declanșează și întreţin demersul creator, sunt diferiţi, une- 
ori chiar nu coincid defel. Or, soţia abia așteaptă ca el să construiască 
cât mai repede sania pentru a o vinde („Şi nu mai rămăsese chiar atâta, 
dar cu cât era mai aproape de minunea sa, cu atât mai multe zile fripte îi 
făcea baba”), iar vecinul îi tot sprijină ușa zile întregi, „îi plătea pe tălpi 
cât a cere, restul îl face el la alt lemnar. Dar moșul vedea de acum săni- 
uța — o viață de om ciopleşte el lemn, i-a amorţit fiecare încheietură, 
(..., — el vede acum săniuţa, vede caii înhămaţi la ea, vede fețe zâmbind 
asupra vântului — și râdea când Niculăieș suna gologanii, mutându-i 
dintr-un buzunar în altul”. 


Momentul inspiraţiei (ca etapă a procesului de creaţie) este transfigu- 
rat artistic prin elemente poetice, iar la nivel psihologic printr-o pen- 
dulare între planul cognitiv şi cel afectiv, prin muncă asiduă și tensiune 

psihică, prin vibraţie afectivă a creatorului: „Şi ca să nu-și mănânce 
inima amândoi, moș Mihail şi-a făcut un pat în cămară (...) şi nu se 
mai arăta zile întregi. De dimineaţă încuia ușa, lua o bucată de lemn 
şi erau pe lumea aceasta numai el şi sania. Domol, tăcut, sta zile întregi 
în picioare lângă vârstac și cioplea, şi vorbea cu sania, și-i îngâna melodii 
apucare din bătrâni. Erau pe lume numai el cu sania și săvârşea bătrânul 
taina cea mare a omenirii — taina muncii”. Am spune mai curând: „taina 
creaţiei”. 


Personajul druțian construiește sania din reveriile sale în primăvară, 
clipele de inspiraţie, spontaneitatea gândirii și a mișcărilor fiind trans- 
figurate de autor prin detaliu artistic: „(...) niciodată în viaţa lui de lem- 
nar surcelele nu săreau așa de departe. (...) Lucra într-un fel de amețea- 
lă. Atâta doar că deseori i se usca cerul gurii — pesemne, nu mâncase 
demult”. 


Naratorul încetinește și de această dată acţiunea, însemnând fiecare 
gest, mișcare a personajului în momentul executării operei, demon- 
strând cum este materializată, în cele din urmă, ideea creatoare şi / sau 
cum omul de creație armonizează întregul: „Pentru prima dată s-au 
așezat tălpile saniei în dungă, apoi au apărut oplenele, coşul, dar mogul 
se străduia să n-o vadă în întregime -— clipa asta o păstra pentru sfârșit. 


Spre amiază sania era gata. A adunat surcelele din jurul ei, a dus instru- 
mentul în cămară şi l-a aşezat la locul lui. Apoi şi-a aprins o lulea, a ieşit 
în prag, s-a rezemat de ușor și s-a uitat la sanie. O săniuţă sprintenă 
sta în mijlocul ogrăzii, soarele se scălda în coșul ei și sania lucea, de-ţi 
părea că s-a mai vărsat o picătură de lumină peste acest mult pătimit 
pământ”. 


Stilul şi viziunea lui I. Druţă se observă aici prin contopirea naratoru- 
lui cu personajul și al artistului-personaj cu creaţia sa — moş Mihail și 
sania. Timpul şi spaţiul însă par a fi opuse bucuriei creatorului: e pri- 
măvara, iese iarba, e soare, iar bătrânul a pregătit sania care nu are unde 
zbura - stă în mijlocul ogrăzii. Totuşi semnificaţiile spaţial-temporale 
ale imaginii sunt de natură spirituală, căci centrul este „prin excelență 
un indicator simbolic al zonei sacrului, al punctelor de contact cu rea- 
litatea absolută”, fiind considerat şi „ca «loc» unde tendințele contrare 
din interiorul creaţiei se anulează” [3, p. 89; 92]. Astfel, centrul care 

uneşte cerul cu pământul unește artistul cu creaţia sa și cu divinitatea. 
Imaginea devine un omagiu creatorului și creaţiei, prin luminozitatea 
şi căldura pe care o emană. 


Aflăm aici, din punctul culminat al acţiunii, o similitudine cu aforismul 
lui Lucian Blaga din Pietre pentru templul meu: „Poţi dori ceva așa de 
chinuitor şi de tare, încât împlinindu-ţi-se, nu te mai bucuri: — te-a cos- 
tat prea mult suflet” ÎI recunoaştem pe personajul druţian, care, după 
ce priveşte cu bucurie sania, exclamând: „Îi frumoasă, bat-o pustia...’ 
„s-a aşezat pe prag — au venit bătrâneţile, nu mai poate. S-a uitat prin 
ogradă — o ogradă pustie, fără stăpân. Un pom dezbinat lângă gard — 
n-a avut cine să-l lege la vreme”. Este ieșirea din starea de obsesie, este 
coborârea pe pământ, în spaţiul profan din înalturile creaţiei. 


Etapa verificării (evaluării) în procesul creativ presupune o confrun- 
tare între modelul mental și rezultatul obiectiv, concret, realizat deja, 
pe care personajul druţian îl apreciază mulțumit: „Îi frumoasă, bat-o 
pustia.... Dar mai necesită și verificarea receptorilor ce pot primi sau 
respinge opera, produsul final: sania lui moş Mihail nu este apreciată 
de soţie, care l-a părăsit până a fi aceasta finisată, iar sătenii au păreri di- 
ferite: „— Ia te uită, măi! — Vrăjmașşnică sanie. - Bunișoară, numai când 
a gătit-o! Cui îi trebuie?” Detaliul artistic sugerează gândurile și perse- 
verenţa personajului, ca şi chinurile creaţiei prin care a trecut acesta: 
„Şi a Zâmbit moş Mihail — sărmanul om surd, multe a mai pierdut pe 
lume! Și-a ascuns sub căciulă cele câteva șuviţe încleiate de sudoare şi s-a 
apucat de lucru”. 


Simbolul focului, al frunzelor arse aduce în memorie stările din ti- 
nereţe, în inconştientul personajului intuim că se perindă fantasme, 
frânturi de cuvinte, care, treptat, prind contur într-o imagine concretă: 
„Apoi, zâmbind, a tot răscolit focul multă vreme, alegând câteva cuvin- 
te, aşezându-le în rând și, în sfârșit, când au fost gata, le-a rostit: «Dacă 
nu era sanie, trebuie să fi fost căruță. Căruţa-i mare lucru»”. În acest 
context, urmărim, din punct de vedere psihanalitic, primele două faze 
(din cele cinci, după D. Anzieu [1]) ale unui alt proces de creaţie al 
personajului: a încerca o stare de sesizare (surprindere, presimţire) și 
a conştientiza un reprezentant psihic inconştient; vor urma: a instanța 
respectivul reprezentant ca un cod al operei și a alege un material apt să 
doteze acest cod cu un corp, a compune opera în detaliile ei; a prezenta 

opera în afară. Aceasta însă va fi o altă istorie a omului pentru care a 
crea înseamnă descoperire, căutare, chin și plăcere, recunoașterea sau 
neînţelegerea celor din jur. 

Diana VRABIE 


Contextualizarea didactică a temei 
cărții în ciclul gimnazial 


Scopul receptării literaturii române în şcoala 
de cultură generală este de a forma gustul es- 
tetic, ca parte integrantă a educaţiei generale a 
elevilor. Indiscutabil, în scopul formulat mai 
sus — urmărit de lectura literară — se includ şi 
alte obiective formative, cum ar fi: „dezvolta- 
rea gândirii, formarea orizontului intelectu- 
al-cultural, a concepţiei despre lume și viață, 
cultivarea dragostei față de patrie, de cultura 
naţională ş.a”. Finalitatea esenţială a însușirii 
literaturii române în școală rămâne însă: „de 
a forma din elevi cititori avizaţi de literatură, 
oameni cu deprinderea de a citi şi capabili 
să adopte o poziție personală față de lectu- 
rile lor”. Un rol deosebit de important în 
realizarea sarcinilor formative ale obiectului îi 
revine profesorului. Prin participarea activă, 
emoţională în procesul de receptare, profe- 
sorul creează o atmosferă specifică, climatul 
necesar ajustării sensibilităţii elevilor la înalta 
tensiune de sentimente și idei ale operelor. 


În Concepţia educațională a disciplinei? este 
menționat faptul că lingvistica și ştiinţa litera- 
ră reprezintă cele două domenii educaţionale 
care se integrează în disciplina Limba și litera- 
tura română. 


Scopul educaţiei literar-artistice este formarea 
cititorului cult de literatură artistică şi a pre- 

miselor pentru educaţia artistic-estetică generală“. Componenta literară 
a conţinuturilor EL / ELA se constituie astfel din: 


a) texte literar-artistice şi folclorice; 


b) texte literare interpretative consacrate: studii și eseuri de analiză și 
comentarii (hermeneutica literară); 


c) texte științifice: de teorie şi istorie literară, estetică etc.; 


d) texte / materii didactice despre învățarea / realizarea activităților 
de lectură. 


Așadar, pentru configurarea viziunii de ansamblu asupra predării 
unei teme din cartea de gimnaziu, profesorul trebuie să-și creeze un 
portofoliu didactic conținând opere literare la tema cărții, fragmente 
şi texte de istorie literară, care să analizeze tema cărții în creaţia unui 
scriitor, dar și suporturi didactice în vederea predării temei literare 
în cauză. 


Analizând conținuturile Curriculumului la limba şi literatura română 
pentru ciclul gimnazial, am constatat că tema cărții apare recomanda- 
tă pentru toate clasele, de unde deducem atenţia justificată a autorilor 
curriculumului pentru subiectul dat. Astfel, aceasta apare fixată înce- 
pând cu clasa a V-a, la capitolul Cartea - obiect cultural. Texte literare şi 
nonliterare. Regăsim tema cărții şi în programa clasei a VI-a, la modulul 
Cartea — obiect cultural. Structura cărții, dar şi la clasa a VII-a, în cadrul 
unui modul, cu un conţinut dens, Cartea — obiect cultural (momente din 
istoria cărții-manuscris, ale cărții tipărite şi ale cărții electronice). În clasa a 
VIII-a tema va fi abordată la modulul Cartea — obiect cultural. Biblioteca 
virtuală / electronică. Cărţile audio, iar în clasa a XI-a, la modulul Cartea 
ca mijloc de comunicare. Publicaţiile periodice. 


Textele de lucru propriu-zise sunt lăsate la discreția profesorului, care 
are libertatea să aleagă dintr-un areal tematic suficient de generos (Cu- 
vânt de Tudor Arghezi, Tiparniţe mănăstirești de Lucian Blaga, Mono- 
logul interior al unui e-book de Umberto Eco, Cum ar trebui să citim o 
carte? de Virginia Woolf etc.) 


De menţionat că predarea temei cărții în gimnaziu își propune să for- 
meze şi să dezvolte competenţa literară a cărei trăsătură definitorie „o 
constituie «creativitatea» deoarece în orice lectură literară nu e vorba 


EET PT RO MIÂINIĂ 


doar de utilizarea (adecvată «situaţiei» ) a diverselor convenţii, care 
formează genul, stilul, gruparea, autorul, ci și de capacitatea de a inven- 
ta sensuri complementare, de a stabili legături și a produce inferenţe. 
Căci orice operă se înscrie într-o zonă a posibilului literar pe care n-o 
epuizează, practic, nici un sistem de convenții”. De aceea considerăm 
necesar ca profesorul să dea dovadă de multă perspicacitate în alegerea 
textelor care ar trebui să depășească linia tradiționalistă și să cuprindă 
creaţii din literatura modernă și postmodernă, pentru a îmbogăţi perce- 
perea elevilor față de literatură. 


Lectura operelor care tratează tema cărții dezvoltă şi competența cultu- 
rală atunci când sunt aplicate mecanisme adecvate, unul dintre acestea 
fiind identificarea corectă a textelor care să-i ajute pe elevi să-și dezvolte 
„aptitudinea de a integra și ierarhiza cunoştinţele, de a le folosi în mod 
productiv”. 


Pentru o mai bună contextualizare a temei date, ne-am propus să cerce- 
tăm şi conținuturile manualelor în vederea evaluării concordanței din- 
tre conținuturile curriculare și cele ale manualelor. Deoarece investiga- 
ţia noastră vizează identificarea temei cărţii în clasa a VII-a, am cercetat 
manualul de Limba și literatura română semnat de Tatiana Cartaleanu, 
Mircea Ciobanu, Olga Cosovan”. 


Manualul demarează cu unitatea Cartea — obiect cultural, pentru studi- 
ere fiind propuse textele Tiparniţe mănăstirești de Lucian Blaga şi Mo- 
nologul interior al unui e-book de Umberto Eco, foarte sugestiv selectate, 
în opinia noastră. Ele ilustrează evoluţia în timp a cărții ca obiect: de la 
tiparnițele mănăstirești la e-book-urile moderne. Receptarea lucrărilor 
este ghidată de rubricile Studiul textului; Lectura interogativă; Aplicare 
și creație; Deschideri. Remarcabile sunt reproducerile picturale care în- 
soțesc textele, facilitând apropierea de tema cărţii: Labirint de Albertas 
Gurcsas; Tiparniţă medievală, imagine dintr-un manuscris de la 1520; 
Evanghelistul Marcu, tetraevanghel din 1492 etc. Aceste reproduceri pot 


servi drept soluții de activare: 

Descrieţi interiorul Despre ce ar fi cartea, Face parte dintr-o serie 
acestei cărți... dacă aţi scrie-o voi? / colecţie de cărți? 


Pentru studiul textului, autorii manualului propun o serie de exerciții 
lexico-semantice: 


| x AA 
N A (4 b Ce sens are a 


Formaţi câmpul 2 
P lexical al cuvântului îmbinarea engleză 
„memorie”/ „carte”. > Explicaţi sensul e-book? 


Lectura interogativă ghidează elevul în „pliurile” textului, invitându-l: 

e să identifice factura textului: literară / nonliterară; 

e să identifice particularitățile limbajului poetic; 

e să comenteze afirmaţia („umbra mănăstirilor este prielnică gândului 
ridicat în cer”); 

e să comenteze rolul anumitor figuri de stil; 


e să divizeze textul, pornind de la modalităţile tehnice de reproducere 
a lucrărilor scrise etc. 


La formularea sarcinilor autorii manualului au ţinut cont de „princi- 
piul valorii certificate: valoare naţională / universală a operei / creaţiei 
scriitorului”, dar și de „principiul plinătăţii axiologice”* 


Pentru rubrica Aplicaţie şi creație s-au propus o serie de exerciţii, având 
ca miză dezvoltarea creativităţii elevilor, gen Fabrica de literatură: 


ÎN o uram Mea 


La rubrica Deschideri sarcinile vizează o completare a informaţiilor cu 
deschidere spre domenii complementare (grafică, internet, tipografie): 

Considerăm că elevilor le-ar fi de un real folos informaţiile vizând ele- 
mentele paratextuale ale cărții, care constituie tot atâtea chei de desci- 
frare a acesteia. Spre exemplu: 


Supracoperta este coperta care mediază primul contact, cel superficial, dintre carte și 
cititor. Tehnologia modernă permite realizarea unei infinite game de modele și culori 
pe care cărţile le pot „îmbrăca”. Doar că acest „înveliș” facilitează abia contactul fragil 
cu oameni și opere, strict vizual şi vag informativ (prin prezența pe coperta exterioară 
şi pe coperta propriu-zisă a numelui / numelor autorului / autorilor și a titlului cărții). 


Pagina de gardă este prima pagină din volum, pe care figurează doar numele autorului / 
autorilor şi titlul cărții (inserate în partea de sus a paginii). 


Pagina de titlu este „cartea de vizită”, componenta care furnizează cea mai mare parte a 
informaţiilor privitoare la statutul şi structura cărții (motiv pentru care aceasta trebuie 
consultată atunci când se realizează descrierea bibliografică a unei cărți, şi nu supraco- 
perta sau coperta). 


Autorul este persoana care a conceput, scris şi căreia îi aparţine de drept conţinutul 
cărții publicate; are obligaţiile şi drepturile ce decurg din acest statut. 


Noţiunile respective ar completa informaţia din manual referitoare la 
editură, tipografie, siglă etc., iar elevul ar avea o imagine clară asupra 
procesului de producere a cărții ca obiect, dar şi a mărcilor acesteia. 


Dincolo de avantajele pe care le comportă lucrul cu manualul, aceas- 
tă acţiune nu trebuie suprasolicitată. Manualele rămân să reprezinte o 
permanenţă în procesul de învățământ, dar valorile lui funcționale tre- 
buie sporite de către profesor. Utilizarea creatoare amplifică valenţele 
informative şi formative avute în vedere de către autori. 


Totodată, improvizaţia, superficialitatea produc o impresie dezagrea- 
bilă asupra elevilor și afectează esenţa atitudinii lor față de manual. În 
desfășurarea acestui prim contact cu cartea şcolară, profesorul are la 
îndemână Cuvântul autorului / autorilor, în care sunt precizate concep- 
iile după care a fost realizat manualul, este comunicată structura lucră- 
rii şi obiectivele urmărite. Este bine ca profesorul să acorde o atenţie 

importantă acestei prefețe. Didacticianul Corneliu Crăciun ilustrează 
numita operaţie prin interpretarea unui eventual text, care să preceadă 
manualul de clasa a IX-a. Noi îl considerăm potrivit, inclusiv pentru 
clasa a VII-a, acceptabil pentru analiză, ca un text nonliterar. 


Dragi elevi, 


Un manual este ușa care vă așteaptă să o deschideţi. Dincolo de ea sunt 
promisiuni și certitudini. Dacă ați deschis-o, pășiţi cu încredere mai depar- 
te, fără să uitaţi că fiecare pas în plus spre cunoaştere presupune, în acelaşi 
timp, efort şi bucurie. Bucuria de a reîntâlni ceea ce aţi învățat în anii de 
dinainte, de a descoperi lucruri şi perspective noi, texte originale şi elemente 
inedite de comunicare, așa cum au fost ele pregătite și adunate între pagini 
de carte şcolară pentru a servi preocupărilor și așteptărilor celor care acum 
sunt în clasa a IX-a. Unele pagini mai păstrează ceva din spiritul de joacă 
al copilăriei, altele sunt mai grave și mai pretențioase, pentru că voi înşivă 
ați mai crescut. Vi se adresează acum texte şi chestiuni de limbă mai com- 
plicate, mai sugestive, deși simțiți încă nevoia ca, din când în când, să trageţi 
cu ochiul spre copilărie. 


Un manual este o invitație pe care, aşa cum se întâmplă și în cazul unei 
poezii, al unei cărți de călătorii sau de eseuri, al unei piese de teatru, autorul 
a realizat-o convins că va găsi în cititori (de data aceasta elevi și profesori) 
un partener. De aceea vă invit să parcurgem împreună cele cinci teme în 
jurul cărora a fost selectat materialul de literatură, să însuşim tehnicile de 
interpretare a textului literar, să identificăm vocile autorului şi țesăturile 
narative ori profilul distinct al fiecărui text, să reflectăm asupra componen- 
telor limbii, pentru a-i da importanța cuvenită şi respectul meritat, fiindcă 
o exprimare corectă, coerentă și clară ne prezintă în fața oamenilor într-un 
mod convingător şi ne câştigă respectul lor. Să acordăm atenţia cuvenită 
atât textului literar, cât şi textului nonliterar, pentru că amândouă sunt ex- 
presii actuale ale comunicării umane şi ne privesc îndeaproape, în calitatea 
noastră de fiinţe ale unui secol pe care-l dorim mai intelectual, mai moral şi 
mai tolerant prin cunoaștere şi acceptare. 


Un manual poate deveni un prieten, dacă oferă experienţe utile pentru a 
păși mai departe în viață; şi le oferă cu dragoste și grijă, iar voi — şi acesta 
este gestul de recunoștință supremă — să-i întoarceți paginile, să vă străduiţi 
să intraţi în dialog cu autorii lui, să polemizați cu ei, să călătoriţi alături de 

ei, să visafi laolaltă, dar să şi vă exprimaţi ceea ce credeți şi ceea ce ați vrea 
să întrebaţi sau să contestați. Dacă unele lucruri par mai dificile, gândiţi-vă 
că prietenul bun nu trebuie să vă ferească de greutăți, să le elimine din fața 
voastră, pentru ca drumul să fie neted şi fără asperități, el trebuie doar să vă 
ajute să le depășiți, mai cu seamă să vă învețe cum să nu cedaţi în fața lor. 


Un manual este un instrument de lucru, pus la îndemâna voastră şi a profe- 
sorilor voştri. El nu este făcut să stea pe un raft ca un bibelou, nici în servietă 
ca un obiect uitat. El trebuie folosit la şcoală şi acasă, trebuie respectat, dar 
nu menajat. Cu cât este deschis mai des, cu atât i se confirmă valoarea. Da- 
torită lui veţi învăţa să învățați. 


Cu aceste gânduri, vă doresc vouă şi dascălilor voştri să aveţi parte de succe- 
se în descoperirea lumii comunicării, a literaturii, a cinematografiei, căreia 
să-i aduceți partea voastră de energie, sensibilitate şi frumuseţe. Și de încă- 
pățânare de a duce mai departe ceea ce este. 

Sugestii de interpretare a textului: 

1. Câte părți pot fi identificate în text? Care este conținutul lor? 

2. Cine vorbeşte? Cui i se adresează? 


3. Câte alineate conţine? Cum începe fiecare alineat? Există vreun ele- 
ment comun care le apropie? Ce vă sugerează acest fapt? 


4. Descoperiţi structuri specifice adresării directe. 


5. Care sunt promisiunile autorului? Cum v-aţi dat seama că lucrarea 
are un singur autor? 


6. Ce vor învăţa elevii prin intermediul acestui manual? 

7. Care sunt funcțiile manualului (așa cum se desprind ele din text)? 
8. Care este tonul adresării? (alegeţi o variantă de răspuns sau mai multe) 
v sobru; 

V amical; 

v distant; 

v confesiv; 

v mobilizator etc. 

Observăm că unitatea „Cartea — obiect cultural” este extrem de pro- 


ductivă, din punct de vedere didactic, deschisă celor mai variate me- 
tode didactice. Ca strategii de lucru ar putea fi aplicate diverse tehnici 

de scriere sub impactul lecturii, de la Reacţia cititorului la Jurnalul dublu 
(triplu). De asemenea, poate fi eficientă aplicarea tehnicii În căutarea 
autorului, având în vedere că mărcile stilistice ale textului, în mod nor- 
mal, reflectă epoca scrierii lui. 


Sunt recomandabile tehnicile de stimulare a creativităţii, care duc „la 
libertatea în gândire și în expresia verbală, dar şi la înțelegerea de alt 
nivel a textului”. În acest context, Biografia cărții ar fi o tehnică intere- 
santă de ghidare a imaginaţiei, pe care o putem aplica prezentând ele- 
mentele paratextuale ale unei cărți (imagine, grafică, titlu, autor etc.). 
O altă strategie originală, valabilă, mai ales, pentru lecţia de sinteză, 
ar fi Blogul scriitorului, care nu implică obligatoriu accesul elevilor la 
internet în timpul orelor, însă e necesar ca ei să cunoască fenomenul 
de blog și blogging și să aibă cel puţin experienţa lecturii blogurilor. Blo- 
gul poate fi folosit în accepţia sa de „carnet de notițe” online, cu idei, 
impresii despre cărţile citite, reacţii la evenimente. Blogul poate reflec- 
ta un moment important al vieţii scriitorului sau o anumită perioadă 
biografică. În calitate de text paraliterar, blogul le permite creatorilor 
un anumit grad de libertate a imaginaţiei, însă profesorul va defini clar 
limitele ficţiunii şi va urmări ca personalitatea reală a scriitorului să ră- 
mână în vizorul bloggerilor. Dacă ideea de blog este străină elevilor sau 
profesorului, se poate recurge la varianta tradițională a tehnicii, Jurna- 
lul scriitorului, care presupune simularea unor pagini din jurnalul intim 
al autorului. 


În concluzie, procesul didactic trebuie să fie cât mai variat din perspec- 
tiva utilizării strategiilor și tehnicilor de predare, mizându-se atât pe 
creativitatea profesorului, cât și a elevului. Totodată, metodele utiliza- 
te trebuie să-l determine pe elev să conştientizeze necesitatea de a cere 
informaţii textului şi de a decide importanţa acestor informaţii, rele- 
vând impactul cărții ca sursă de cunoaștere. 


Curriculumul şcolar la disciplina Limba și literatura română oferă o 
mare libertate profesorului în alegerea operelor de referință, de aceea 
el trebuie să selecteze cu grijă textele literare, ținând cont de vârsta 
elevilor şi de interesele lor de lectură, pentru că numai în acest fel 
strategiile didactice îşi vor atinge scopul: formarea personalităţii ele- 
vului. 

Dezvoltarea inteligențelor multiple 
la orele de literatură 


Una dintre importantele teorii recente din do- 
meniul psihopedagogic este legată de numele 


americanului Howard Gadner, care publică 
în 1983 lucrarea Teoria inteligențelor multiple. 
Autorul formulează ideea conform căreia nu 
există un singur tip de inteligenţă, fiecare din- 
tre noi fiind de fapt deţinătorii unui profil de 
inteligență. „Este de cea mai mare importanţă 


„ 
T.M. — profesoară, Liceul 


de Creativitate şi Inventică f , 
„Prometeu-Prim” mun, Să recunoaștem și să dezvoltăm toată diversi- 


Chişinău. tatea de inteligențe umane şi toate combina- 
ţiile de inteligenţe. Dacă recunoaștem acest 
lucru, cred că vom avea cel puţin o mai bună 
şansă de a ne ocupa în mod adecvat de pro- 
blemele pe care le întâmpinăm în viață.” 


Teoria lui H. Gardner susține că omul prezin- 
tă următoarele tipuri de inteligență: 

1. Inteligența verbal-lingvistică; 

2. Inteligența logico-matematică; 

3. Inteligența vizual-spaţială; 

4. Inteligența corporal-chinestezică; 

S. Inteligența muzical-ritmică; 

6. Inteligența interpersonală; 

7. Inteligența intrapersonală; 

8. Inteligența naturalistă. 

Problema inteligenţelor multiple se regăsește 


şi în cercetările autohtone. Astfel, autoarele 
Maria Hadârcă şi Tamara Cazacu menţționea- 

ză: „cunoaşterea profilului de inteligență de care dispune un elev sau 
altul, a interesului și dezinteresului elevului pentru anumite discipline 
şcolare îi va permite cadrului didactic să personalizeze actul educaţio- 
nal, stabilind strategii didactice de diferenţiere și individualizare a in- 
struirii” [$, p. 21]. 


Dezvoltând acest tip de învăţare, profesorul stimulează elevii să devi- 
nă capabili să elaboreze proiecte personalizate de învăţare, să-şi asu- 
me responsabilitatea desfășurării învăţării, conştientizând, aplicând, 
(auto)evaluând, gestionând şi dobândind progresiv autonomie în pro- 
pria formare [1, p. 63]. 


Scopul cercetării aplicative a acestei teorii este studierea literaturii de spe- 
cialitate și relevarea unui set de tehnici didactice care vor contribui la 
dezvoltarea inteligențelor multiple la elevi. 


Obiectivele cercetării aplicative vizează următoare acțiuni: 

— determinarea profilului de inteligenţă la elevi şi realizarea în acest 
sens a unor demersuri educative; 

— valorificarea şi dezvoltarea inteligențelor individuale la elevi bazate pe 
instruirea diferențiată în cadrul activităţilor curriculare și extracurriculare; 
- dezvoltarea atitudinii activ-participative a elevului în cadrul lecţiei şi 
sporirea motivaţiei învățării; 


- formarea și dezvoltarea competenţei comunicative a elevului. 


Ipoteza cercetării aplicative. Procesul de formare și dezvoltare a inteligen- 
telor multiple la elevi poate deveni eficient dacă tehnicile şi mijloacele 
didactice utilizate de profesor sunt centrate pe elev şi oferă posibilitatea 
ca acesta să perceapă, să înțeleagă și să-și valorifice potenţialul creativ. 


Lucrând asupra cercetării şi implementării acestei teorii la clasă, este 
necesar ca profesorul să propună elevilor, mai întâi, un chestionar, 
pentru a determina ce tipuri de inteligenţe caracterizează colectivul de 
elevi. Identificarea profilului de inteligență permite stabilirea metode- 
lor didactice pe care le poate utiliza profesorul, de exemplu: învățarea 
prin descoperire, descoperirea prin analogie, eseul de cinci minute, harta 
conceptuală, metoda de explorare mijlocită bazată pe demonstraţie prin 
scheme și imagini. De asemenea, în organizarea activităților extracurri- 
culare care prevăd participarea la conferinţe, concursuri de creaţie, se 
poate utiliza metoda proiectului sau a sintezei. 

Ulterior, profesorul pune în fața elevilor o serie de sarcini didactice 
care stimulează dezvoltarea inteligențelor multiple ale fiecărui copil și 
care permit valorizarea tuturor elevilor, inclusiv a elevului cu dificultăți 
de exprimare, oferindu-le tuturor şansa de a avea satisfacția propriei 
reușite. Deşi este foarte dificil să dezvolți toate tipurile de inteligență 
în cadrul unei ore, totuși prin lucru în echipă — formă de activitate care 
facilitează învăţarea prin cooperare - elevii cu profil de inteligență ase- 
mănător sunt stimulaţi să interacţioneze, să se simtă parte integrantă a 
unui grup care le pune în valoare aptitudinea / talentul. Iată, de exem- 
plu, cerinţele aplicate elevilor în clasa a X-a în baza poeziei Cuplu de 
Ana Blandiana: 


Grupul inteligenței vizual-spațiale, naturaliste: 

- Realizaţi o reprezentare grafică a raportului eu — 
tu, aşa cum se configurează în poezia Cuplu de 
Ana Blandiana (fig. 1). 

— Stabiliți relaţiile polare existente în poezie, în- 
cercând o clasificare a opoziţiilor care se contu- 


rează la nivelul imaginilor artistice (fig. 2). 

Grupul inteligenței muzical-ritmică, interperso- Fig.1 
nală: 

— Creați un portativ imaginar pentru textul poe- | 

ziei, utilizând simbolurile cunoscute ale notelor |» 

muzicale. 

Grupul inteligenţei logico-matematică: 


Fig. 2 
- Decodificaţi printr-un grafic sau printr-o formu- Z 


lă matematică mesajul poeziei (fig. 3). 

Grupul inteligenței lingvistice: E o o 
- Sintetizați, în 7-8 rânduri, ideile esențiale 2 cs E ro 
expuse de colegii voştri din cele 3 grupuri. Fig. 3 


Aceşti itemi au stimulat interesul elevilor, 

făcându-i să coopereze activ, distribuindu-şi rolurile în grup, fără parti- 
ciparea profesorului, acesta având doar funcţia de îndrumător. Bazân- 
du-se pe competențele anterioare, elevii au fost capabili să realizeze cu 
ușurință sarcinile propuse. 

În clasa a XI-a, după studierea romanului Pădurea spânzuraților de Li- 
viu Rebreanu, se propun patru variante de evaluare formativă. Elevii 
realizează unul dintre itemii propuși (la alegere), în funcție de tipul de 
inteligență dominant. 


1. Scrie un eseu de o pagină despre evoluţia personajului principal din 
romanul Pădurea spânzuraţilor de L. Rebreanu, care să aibă ca motto 
întrebările lui Klapka din Capitolul 5: „Cum să zic eu toate acestea pen- 
tru ceva... pentru un vis?” (inteligența lingvistică). 


2. Prezintă într-un grafic dezechilibrul sufle- 
tesc al lui Apostol Bologa. Interpretează-l în 
5-6 rânduri (inteligența logico-matematică)) 
(fig. 4). 

3. Asociază stările sufletești ale personajului ps 

cu elementele naturii identificate în roman E sem 
(inteligența naturalistă). Fig. 4 


4. Comentează, pe o pagină, următoarea teză: Apostol Bologa — expresia 
unei crize morale şi psihologice (inteligenţa intrapersonală). 


Evaluând lucrările elevilor, s-a constatat că ei au realizat doar primele 
trei variante dintre cele patru propuse. Aceasta denotă faptul că inte- 
ligenţa intrapersonală este mai puțin caracteristică grupului de elevi 
supus experimentului. 


Stimularea inteligențelor multiple, în aceeași 
clasă de elevi, presupune favorizarea unui 
mediu de învățare interactiv, asigurarea dez- 
voltării unui climat favorabil activităților di- 
ferenţiate, crearea premiselor pentru dezvol- 
tarea gândirii critice a elevului. 


În clasa a XII-a, dezvoltarea inteligenţelor 
multiple vizează implicarea activă a elevilor 
în diverse activităţi de cercetare. Bunăoară, 
în cadrul Conferinţei ştiinţifice „Muncă, Ta- 
lent, Cutezanţă”, un grup de elevi au prezen- 
tat lucrarea Cosmologia, economia şi geopoliti- 
ca în opera eminesciană (fig. 5). Fig. 5 

O altă activitate în care elevii au putut să-și 
manifeste competențele formate în cadrul 
orelor de literatură română a fost Confe- 
rinţa ştiinţifică „Grigore Vieru, un spirit 
care a aprins cuvintele neamului românesc” 
(fig. 6). Evoluţia elevilor a fost reflectată și 
în cadrul Conferinţei ştiinţifice „Mihai Emi- 
nescu, omul deplin al culturii românești”. 


Polivalenta simbolului 


Aplicarea teoriei inteligențelor multiple la 
clasă prezintă o serie de avantaje. Clasa de- 
vine un adevărat laborator de cercetare, sco- 
pul nefiind doar acela de a-i antrena pe elevi 
în formularea de răspunsuri şi întrebări, ci 
şi acela de a-i ajuta să descopere căile de a 
pune întrebările şi de a găsi răspunsuri. Fig. 6 


Elevii își pot dezvolta deprinderea de a sintetiza și abstractiza mesajul 
unui text literar printr-o formulă sau printr-o imagine / desen, își pot 
dezvolta imaginaţia, sunt motivaţi să înveţe, se simt atrași de activitate 
şi au posibilitatea de a explora. 


Utilizarea acestei teoriei face învățarea autentică şi relevantă, promo- 
vează autoevaluarea elevilor în alegeri, decizii şi control, foloseşte o 
gamă largă de metode, tehnici și procedee care reduc gradul de difi- 
cultate al sarcinilor de învățare. Aplicată cu discernământ, oferă o va- 
rietate de activităţi, în scopul unei dezvoltări armonioase, potrivite cu 
particularitățile de vârstă ale fiecărui copil. 

Competența proiectivă: 
abordare managerial-pedagogică 


VG.-P — dr. în pedagogie, 
conf. univ. la Catedra de 
ştiinţe ale educaţiei de la 
Universitatea de Stat din 
Moldova, vice-preşedinte 
al Centrului Educaţiona 
PRO DIDACTICA. A publica 
peste o sută de titluri în 
domeniul pedagogic şi 
flologic- articole, broşuri, 
suporturi de curs, ghiduri 
metodologice, manuale 
şcolare şi monografiile 
Psihopedagogia dezvoltării 
competenţelor de 
comunicare la elevi (2005) şi 
Managementul proiectelor 
educaționale de intervenţie 
(2013). 


Recunoaştem, în mod comun, că problema 
proiectării de scurtă și de lungă durată a ac- 
tului educaţional se află în epicentrul preo- 
cupărilor cadrelor didactice și manageriale, 
opiniile polarizându-se deseori în jurul nece- 
sităţii acesteia, dar și al formalităţilor cronofa- 
ge și stresante. Profesorii de limbă și literatură 
română nu se confruntă cu lipsa abilității de 
scriere, ci mai mult cu consumul exagerat de 
timp şi energie, adesea în defavoarea centrării 
pe proces, pe relaţiile și rezultatele așteptate. 


Competența de proiectare / proiectivă se pre- 
zintă ca ansamblu de cunoștințe, capacități şi 
atitudini pedagogice, mobilizate pentru anti- 
ciparea demersului didactic în toată comple- 
xitatea sa, pentru asigurarea calității educați- 
ei. Acţiunea de proiectare este componenta 
esenţială a competenţei proiective, reprezen- 
tând în același timp chintesenţa elaborării şi 
managementului proiectelor educaţionale 
de intervenţie, în general. A ști, a putea și a 
fi motivat să planifici, să anticipezi acțiunea 
educațională, în mod ordonat și optimist, cu 
orientare pozitivă şi mobilizatoare, la nivel 
de micro-, mezo- și macrostructură educați- 
onală, devin finalități educaționale. De vreme 
ce gândirea strategică şi sistemică constitu- 
ie baza psihologică a acțiunii de proiectare, 
oferind principii de dezvoltare a acesteia, de 

educare pentru conştientizarea necesităţii şi utilității, antrenarea 
propriu-zisă a echipelor de pedagogi, dar și a elevilor / studenţilor în 
procesul de planificare, inclusiv prin intermediul metodelor activ-par- 
ticipative, vine cu suport pedagogic şi metodologic. 


Planificarea individuală și de grup, aşa cum se produce în cadrul ma- 
nagementului proiectelor de intervenţie, ca forme consacrate, urmează 
să se încetățenească și în procesul educaţional, având impact asupra 
calității educaţiei, dar și asupra evoluţiei personalităților implicate. 
Deosebirea pregnantă dintre planificarea proiectului de intervenţie și 
alte acţiuni educaţionale, care se desfăşoară în instituția de învățământ, 
inclusiv lecţia, constă în faptul că acțiunile planificate în proiect trebuie 
să comporte precizie, apropiată de totalitate, pe când cele obişnuite 
de la clasă permit abateri de la proiectul iniţial în diferite proporţii, în 
funcţie de situaţia de învăţare creată la moment. 


Planificarea didactic-educativă mai este numită și design instrucțional, 
cerința principală față de care este abordarea integralistă a unei sec- 
vențe educaţionale de proporţie. O formă a designului instrucțional, 
portofoliul, conform opiniei Elenei Joiţă, se lansează pentru a cuprinde 
„rezultatele întregii acţiuni de proiectare” [11, p. 266] şi nu se referă 
la o singură lecţie, ci la o temă, un modul, o unitate didactică, aborda- 
te individual sau prin cooperare, în care problema se tratează științific 
şi constructivist, cu certitudinea că soluţia elaborată este eficientă, că 
dezvoltă capacităţi de adaptare la situaţii noi, de acțiune profesionistă, 
responsabilă și creativă, demonstrate, în particular, şi de capacitatea de 
a construi softuri instrucționale [ibidem]. 


Componentele principale ale proiectării sunt, de obicei: competențele, 
obiectivele urmărite, conținuturile, metodologia didactică, condițio- 
nate de cunoașterea concretă a resurselor de care dispunem, precum și 
de anticiparea dificultăţilor ce pot să apară. Astăzi, în mediul şcolar, dar 
mai ales în cel universitar de la noi, este greu să ne despărțim de „sfânta 
tradiţie”, axată pe conţinuturi, când profesorul actualizează tema, ce o 
are de predat conform curriculumului şi improvizează, deseori, în mod 
intuitiv demersul didactic, în baza resurselor informative păstrate cu 
grijă mai mulți ani şi completate, în mod empiric, ocazional. Accentul 
pus de postmodernitate pe competenţe, determinate, la rândul lor, de 
cerinţele sociale și cele ale dezvoltării elevilor, sugerează foarte clar im- 

perativul modificărilor permanente ale proiectelor didactice, care nu 
sunt dogme și care trebuie să ofere șanse pentru un proces de calitate, 
relaţii eficiente de parteneriat şi, desigur, rezultate bune şi foarte bune. 


Pedagogia contemporană este numită de unii cercetători pedagogia 
proiectării sau pedagogia proiectului, adepţii acestei concepţii conside- 
ră că proiectarea unităţilor de predare — învăţare constituie elementul 
principal în demersul didactic. Fără a minimiza rolul mare al proiec- 
tării, susţinem aserțiunea că tot atât de importantă este realizarea cu 
succes a ceea ce am proiectat [10, p. 290]. 


Planificarea curriculară și managerială constituie un drum logic, care 
urmăreşte parcurgerea unor etape pedagogice obligatorii în perspec- 
tiva realizării optime și eficiente a activității didactice [cf. 3, p. 142]. 
Paradigma didactică modernă de tip psihocentrist abordează elevul ca 
subiect al instruirii, iar paradigma postmodernă, de tip curricular, so- 
ciocentrist, impune întrebările: 


e Cum re-trăim, de fiecare dată, cursul cu elevii din faţa noastră? 


e Portofoliul proiectării, alcătuit din curriculum, proiecte de lungă du- 
rată, manuale, caiete, culegeri, ghiduri etc., apare în faţa elevilor într-o 
manieră actualizată și funcțională? 


+ Cum se conturează profilul elevului cu necesităţile sale, prin proiec- 
tarea didactică ce o aplică sistematic? etc. 


S. Cristea susține că „în termenul competenţelor definite în cadrul 
programelor de instruire, proiectarea didactică permite diferenţie- 
rea pedagogică a standardelor de absolvire la niveluri medii-maxime, 
care vizează performanţele unui elev concret, capabil de progres șco- 
lar permanent” [4, p. 312]. În acelaşi context, se poate lejer extrapola 
perspectiva curriculară de proiectare din mediul preuniversitar în cel 
universitar, care schițează o nouă curbă de diferenţiere a performanțe- 
lor standard — „curba în formă de J”. Aceasta evidenţiază faptul că dife- 
renţele dintre elevi, valorificate în sens prioritar formativ, pot asigura 
un nivel de performanţă acceptabil pentru majoritatea (90-95%), în 
condiţiile realizării unui model de învăţare deplină. Sunt valoroase ase- 
menea afirmaţii, curajoase şi optimiste, inclusiv în mediul educaţional 
de la noi, când elevii au nevoie să simtă o continuitate logică și firească 
a ceea ce s-a produs la diferite trepte și să se simtă angajaţi și vizaţi, la 

modul cel mai direct, de demersul didactic proiectat pentru ei, care îi 
implică și îi motivează, dar nu merge paralel cu interesele, așteptările, 
potenţialul lor intelectual-afectiv. Pentru o proiectare didactică de cali- 
tate este esenţială cunoașterea detaliată a profilului elevului constituit 
din competenţe, trăsături caracteriale, comportamente şi aptitudini, 
care se relevă atât prin observări directe, cât și prin întrebări, teste de 
aptitudini, teste de inteligență, chestionare etc. Resursele de timp in- 
fluenţează, în mod direct, strategia didactică proiectată și realizată și ne 
oferă informaţii utile pentru valorificarea trăsăturilor biopsihosocio- 
culturale ale elevilor. 


Strategia didactică, după cum bine se ştie, include pe lângă metodolo- 
gie şi materialele didactice folosite la oră. Chiar dacă, aici și acum, pro- 
fesorul şcolar şi universitar din Republica Moldova urmează să-și asu- 
me, în mod conștient, rolul de „om-orchestră”, simulând că le reușește 
pe toate, urmează să reiterăm că avem nevoie de echipe de cercetare, 
de elaborare, care ar sta în serviciul predării şi ne-ar pune la dispoziţie 
produsele curriculare necesare, inclusiv alternative de proiecte didac- 
tice, structurate după diverse criterii, ca, cei care urmează să predea, 
să aibă de unde alege și să poată exersa rolul de facilitator și mentor 
spiritual. 


Cadrul de proiectare și învățare Evocare — Realizarea Sensului — Re- 
flecţie — Extindere (ERRE), încetățenit la noi, graţie intervențiilor fä- 
cute de proiectul internațional Lectură și Scriere pentru Dezvoltarea 
Gândirii Critice, a devenit în ultimii ani o practică uzitată în mediul 
educaţional preuniversitar și universitar, oferind avantaje vizibile 
pentru cei care îl practică, în primul rând, în opoziţie cu tradiționa- 
lele evenimente instrucționale ale lui Gagne, cărora nu le ignorăm 
utilitatea. Cadrul descris se impune prin funcţionalitate şi modul re- 
lativ simplu de aplicare, când poţi cuprinde la nivel mental mai ușor 
schița demersului, fixând ce, cum și cu ce voi preda / instrui la o uni- 
tate didactică: 


— prin evocare se proiectează şi se realizează actualizarea cunoştinţelor 
elevilor la un subiect sau altul, sunt încadrate în contextul celor studi- 
ate până acum, este motivată învăţarea temei date etc.; profesorul co- 
relează cunoştinţele şi capacităţile ce vor fi dezvoltate cu cele formate 
anterior, trezind emoţii, amintiri, unde e cazul; 

- la realizarea sensului ca etapă de bază, se studiază subiectul nou, se 
explică, se experimentează, se acumulează idei, informaţii, învățarea 
devine semnificativă; 


- reflecția conectează cunoştinţele noi cu cele vechi, conține exersarea 
abilităţilor, importantă pentru a pune punctul pe i, sintetizând ce s-a 
studiat, la ce bun; 

— extinderea presupune activitatea individuală de studiere a elevului, 
pentru documentare suplimentară, care, de asemenea, trebuie minuţi- 
os proiectată și dirijată [vezi: 9, p. 16-17]. 


Variatele forme de activitate didactică, recunoscute astăzi în practica 
preuniversitară, insistența asupra trecerii de la un învățământ pentru 
toţi la un învățământ pentru fiecare, prin instruirea centrată pe elev, 
oferă multiple posibilități de creaţie și reflecţii teoretico-practice. Or, 
inovațiile enunțate anterior oferă libertate de acţiune și de reflecţie atât 
elevului, cât și profesorului, creând oportunităţi de libertate în alege- 
re pentru dezvoltarea spiritului, dar și responsabilitate față de propria 
formare, față de deciziile luate, în funcţie de cunoștințele, aptitudini- 
le şi atitudinile individuale. Elevul urmează să conştientizeze că el, în 
primul rând, devine autorul propriei formări, fiind subiect şi partener 
al profesorului. Toate acestea menţinându-se în centrul atenţiei ma- 
nagerului / profesorului-proiectant / designer al procesului de studii 
creează premise pentru succese și calitate pluridimensională în proce- 
sul de studii, cu proiecţii clare pentru viitoarea activitate profesională / 
socială a elevilor. 


Un alt model de proiectare de scurtă durată, care are unele afinități cu 
cadrul ERRE, este Modelul celor 5 E, un model constructivist relevant, 
inclusiv pentru învățământul universitar, prezentat de E. Joiţă astfel: 


+ Pregătirea, antrenarea, angajarea elevilor (engage): prezentarea pro- 
blemei, a obiectivelor și a competenţelor, a necesităţii rezolvării ei, 
reactualizarea experienţelor și a informaţiilor; motivarea participării, 
prezentarea unor modele comparative (chiar la calculator), schițarea 
unui plan, formularea de aşteptări și temeri. 

e Explorarea directă (explore): găsirea oportunităţilor de folosire a re- 
surselor date pentru sarcină; analiza critică şi comparativă a lor; con- 
semnarea observaţiilor; formularea de ipoteze; punerea de întrebări; 

notarea observaţiilor; organizarea pașilor în căutare; manipularea ma- 
terialelor; încercarea de combinaţii sugerate; 


e Formularea de explicaţii, argumente, reflecții, interpretări proprii în 
baza celor explorate (explain), analize critice, susținerea unor idei con- 
turate; structurarea constatărilor; prezentarea lor celorlalți; implicarea 
în discuţii la temă; efectuarea de comparații; clasificări; generalizări; 
analiza erorilor ş.a. 


e Prezentarea finală a rezultatelor (elaborate); dezbaterea şi negocierea 
în grup; extinderea câmpului de înțelegere; efectuarea de corelaţii va- 
riate; formularea de concluzii; definirea conceptelor; luarea de decizii; 
verificări noi; soluționarea problemei / sarcinii; formularea de reguli; 
corelarea cu alte activități nonformale ș.a. 


e Valorificarea rezultatelor (evaluate), aprecierea punctelor tari și a ce- 
lor slabe în realizarea obiectivelor; aprecierea progresului în formare; 
consecinţe pentru recuperare / dezvoltare; aprecierea procedurilor fo- 
losite, a produselor cognitive elaborate ş.a. [11, p. 270-271]. 


Considerăm util acest model, relativ nou pentru contextul nostru, 
preluat din didactica occidentală, care se centrează pe elev, acţiunile 
enumerate aparțin acestuia, profesorul fiind manager, facilitator, care 
proiectează, organizează, ia decizii, coordonează, îndrumă, apreciază, 
reglează, ca orator şi furnizor de cunoştinţe, „motiv pentru care nici nu 
poate detalia pașii, ei fiind variabili după evoluţia elevilor, în construc- 
ţia înțelegerii şi rezolvării sarcinii...” [11, p. 271]. 

Fără a insista asupra abordării rutinare a proiectării didactice ca ele- 
ment component obligatoriu al portofoliului profesorului, ne expri- 
măm convingerea că acest pas atât de important în designul instruirii 
asigură calitate, fiind un proces bine dirijat și gândit, permite atingerea 
obiectivelor şi formarea competenţelor preconizate la elevi. 


Proiectarea în grup, aşa cum se face în cadrul managementului proiec- 
telor de intervenţie, urmează să fie promovată ca experienţă pozitivă 
în practica școlară de la noi, de vreme ce în Ţările Baltice aceasta este 
inclusă ca prima lecţie în orar la începutul săptămânii. Profesorii care 
predau la aceeași clasă / grupă se adună și împărtășesc conținuturile 
şi metodologia proiectată, o coordonează cu alți colegi, așa încât să se 
evite suprapunerile, să se unifice abordările, individuale sau colective. 

Beneficiile sunt evidente pentru elevi, sporeşte randamentul școlar 
şi, în mod evident, se ameliorează reușita academică. Ca propunere 
pentru optimizarea acțiunii educaționale, la nivel de mezostructură, 
insistăm asupra introducerii acestei ore şi în programul săptămânal al 
profesorilor noştri, atât la nivel preuniversitar, cât şi universitar. 


Proiectarea, în cheia învăţării centrate pe elev, în viziunea lui ]. Gibbs, 
este procesul ce oferă mai multă autonomie și control asupra alegerii 
obiectivelor de studiu, a metodelor, a mijloacelor didactice şi a ritmu- 
lui de învăţare. Ea urmează a fi implementată în luarea de decizii vizavi 
de ce, cum, cu ce, din ce şi când se va învăța. De asemenea, printr-o pro- 
iectare didactică rațională, adaptată la contextul de instruire, centrată 
pe calitate și pe cel care învaţă, preocupat de funcţionalitatea celor stu- 
diate şi de necesitatea de a folosi tehnologiile informaţionale moderne, 
devine deosebit de relevant Crezul instruirii (după K. Both): „Ce aud, 
uit. / Ce aud și văd, îmi amintesc puţin. / Ce aud, văd şi întreb sau 
discut cu cineva, încep să înţeleg. / Ce aud, văd, discut şi fac, însușesc 
şi deprind. / Ce redau altcuiva, învăţ cu adevărat. / Ceea ce pun în 
practică, mă transformă.” Susţinem cu optimism aserțiunea lui I. Jinga, 
conform căreia „proiectarea nu face altceva decât să invite la mai multă 
rigoare în pregătire și să asigure trecerea de la proiect la realizare fără 
ezitări, fără improvizații și deci fără eşec” [9, p. 420], eludând improvi- 
zaţiile facile de moment, secvențele educaţionale hazardate. 


Un ultim aspect cu caracter inovativ din practica pedagogică, relați- 
onat în mod direct cu proiectarea în cheia competenţelor, este cel le- 
gat de proiectarea pe unități de învăţare (vezi Anexa), care compor- 
tă multiple avantaje şi dezavantaje. Unitatea didactică se prezintă ca 
structură didactică unitară din punct de vedere tematic; cuprinde mai 
multe subiecte; se desfășoară pe o perioadă determinată de timp; este 
coerentă în raport cu competențele specifice; se finalizează prin eva- 
luare sumativă; operează prin intermediul unor modele de învăţare / 
predare; subordonează lecţia, ca element operațional [12, p. 8]. Dis- 
cutând problema cu profesorii, în cadrul unui seminar metodologic, 
la capitolul avantaje s-au enunțat: economisirea timpului, posibilitatea 
de a aborda actul didactic de o manieră holistică, mai coerentă şi mai 
generalizatoare, oportunitatea de diferenţiere a metodelor și tehnici- 
lor de predare — învăţare — evaluare, facilitarea cooperării mai ample a 

cadrelor didactice în procesul de proiectare, atât a celor care predau la 
aceeași clasă, cât și a celor care predau aceeași disciplină; dezvoltarea 
gândirii strategice a cadrelor didactice; sporirea obiectivităţii probelor 
de evaluare de la finele unităţii etc. La capitolul dezavantaje s-au enu- 
merat: proces dificil pentru cadrele didactice fără experienţă, deficitul 
în cunoașterea și aplicarea mai multor metode și tehnici, acțiune com- 
plexă, inaccesibilă pentru unii etc. 


Didacticienii recomandă, pentru identificarea unităților de învățare, 
următoarele acțiuni din partea cadrului didactic: va determina teme 
majore din curriculum, care pot constitui unități de învățare; va aso- 
cia competenţelor specifice temele majore identificate; va determina 
conținuturile vizate pentru fiecare unitate de învăţare; va stabili succe- 
siunea parcurgerii unităților de învăţare; va stabili cât de relevante sunt 
conținuturile în raport cu competențele vizate; va stabili dacă ansam- 
blul competenţe - conținuturi permite o evaluare autentică și, dacă 
e cazul, se va dezice de unele conţinuturi, ca, ulterior, să le utilizeze 
pentru altă unitate de învățare; va stabili numărul de ore alocate pen- 
tru fiecare unitate de învăţare și pentru conținuturile corespunzătoare, 
ţinând cont de componenta respectivă a curriculumului. Numărul de 
lecţii în cadrul unei unități de învățare poate varia (de ex. de la 4 lec- 
ţii la 12 lecţii). Unitatea de învăţare poate fi echivalentă cu modulul / 
capitolul din curriculum / manual sau poate să nu coincidă întocmai 
[ibidem]. Determinarea unităţilor de învățare reprezintă un prim pas în 
elaborarea proiectării didactice de lungă durată pe unități de învățare, 
care este în cheia învăţării centrate pe formare / dezvoltare de com- 
petenţe. Experienţe de succes în acest sens pot fi văzute / studiate pe 
site-ul „Didactica studiului integrat” [13]. 


În concluzie, acţiunea de proiectare, în calitate de comportament final, 
ce face parte din competenţa proiectivă, comportă valenţe formative 
esenţiale pentru cadrul didactic şi managerial, asigurând reuşita acțiu- 
nii educaţionale la diferite niveluri şi trebuie perfecționată / dezvoltată 
mereu. 


Anexă 
Proiectarea pe unităţi de învăţare 
Unitatea de învăţare / Modulul 
Competenţe specifice 

Nr. lecţiei | Sub- Evocare | Realizarea sen-|  Reflecţie | Extindere 
/'Tema | compe- | (metodă, sar- | sului (metodă, | (metodă, sar- | (metodă, 
tenţele | cini didactice: | sarcini didactice | cini didactice: | sarcini 
(se selec- | Implică-te) de tipul: Comunică şi | didactice: 
tează din Informează-te! decide! Acţionea- 
Curricu- Procesează Exprimă-ți ză!) 
lum) informaţia!) opinia!) 

Lecţia 1. — Asociaţii — Graficul M Agenda cu Interviu 

Introdu- libere - Ex. 111,115, |notiţe paralele | structurat... 

cere - Tema de manual EX 

acasă: reflecții | — ...... 

Lecţia 2. 

Lecţia 3. 

Lecţia 4. 

Lecţia $. 

Lecţia 6. 

Lecţia 7. 

Evaluarea 

Repere teoretico-metodologice 
în abordarea stilului individual 
al scriitorului 


LR. — dr. în filologie, 
conferenţiar la Catedra de 
limba română şi filologie 
romanică a Facultăţii de 
Litere a Universităţii de 
Stat,„Alecu Russo” din Bălți. 
Domenii de competenţă: 
stilistică, hermeneutică, 
lingvistica textului, 
traductologie. Autoare a 
monografiei Variabilitatea 
diafazică în cadrul unor serii 
stilistico-istorice (2010) şi a 
altor studii: Variabilitatea 
unor grupuri nominale din 
lirica stănesciană („Limbaj 

şi context" /„Speech and 
Context” 2010); Lefficacite 
de l'utilisation de la 

méthode d'analyse semique 
dans larecherche de la 
variabilité diaphasique (La 
méthodologie de la recherche 
scientifique — moyen dune 
meilleure valorisation de 
l'intelligence des débutants 
dans la recherche (2009) etc. 


Stilul — o problemă de extremă complexita- 
te — este considerat „definitoriu pentru condi- 
ţia umană” [7, p. 33-34], iar predarea stilului 
individual al scriitorului în învățământul pre- 
universitar obligă la un parcurs didactic mo- 
dern, marcat de pluridisciplinaritate. 


Paradigmele stilistice tradiționale postulea- 
ză integrarea autorilor în istorie, legându-i 
de tradiţiile literare, de preferința cu carac- 
ter sociologic, regional, național etc. Ori- 
entările moderne însă, ca, de pildă, studiul 
devierilor stilistice de la normă (Spitzer), 
cuplajele (Levin), cuvintele-cheie ale stilo- 
metriei și cuvintele-temă (Terracini), cau- 
tă, mai degrabă, definirea stilului individual 
[10, p. 144-145]. 


În literatura de specialitate se estimează, pe 
bună dreptate, că descrierea sistemului stilis- 
tic este mult mai dificilă decât a altor sisteme 
[10, p. 145]. Dificultățile, explică Segre, ar re- 
zulta din faptul că „sistemul stilistic al fiecărei 
opere constituie, în sine, un corpus lingvistic, 
retoric, metric etc., cu limite determinate, re- 
prezentând, mai degrabă, o sumă de părți de 
sisteme, decât o sumă de sisteme; elementele 
acestor părți de sisteme, chiar dacă adesea pot 
fi definite in praesentia prin comparația cu alte 

elemente, se sustrag analizei in absentia, refuză proba comutaţiei stilis- 
tice” [10, p. 146]. Reprezentând o structură reflexivă „etajată”, ce con- 
jugă viziunea personală asupra lumii cu o reacție umană, stilul este, în 


ultimă instanţă, produsul unui proces ce se desfășoară pe două planuri: 
alegerea elementelor de pe axa paradigmatică și combinarea acestora 


pe axa sintagmatică. 


Repere teoretice 


Actualmente se cunosc peste 200 de definiţii ale conceptului de stil. 
Acest număr impunător se datorează faptului că noţiunea în cauză este 
înțeleasă și definită în mod diferit în trei planuri: „1. în teoria generală 


a artei / în semiotică; 2. în teoria generală a limbii; 3. în domeniul be- 
letristicii” [8, p. 69]. 
Fişa 1. Definiţii ale stilului 


STILUL 


I. „ansamblul notaţiilor pe care el (scriitorul) le adaugă expresiilor sale 
tranzitive şi prin care comunicarea sa dobândește un fel de a fi subiectiv, 
împreună cu interesul ei propriu-zis artistic” [13, p. 35]; 

II. „organizare textuală rezultată din selecția mijloacelor lingvistice aduse 
dintr-o stare semantică potenţială şi generală (nivelul paradigmatic) în 
stare de actualizare concretă şi individuală (nivelul sintagmatic) şi devenită 
formă a expresiei, solidară ca modalitate de existenţă şi manifestare cu 
forma conţinutului, conţinut exprimând o atitudine implicată în mesaj” [6, 
p. 38]; 

III. „accentuare (expresivă, afectivă sau estetică) a informaţiilor prin struc- 
tură lingvală, fără nicio modificare a înțelesului” sau „ instrument prin care 
scriitorul sau «codatorul» de jargon lingval se asigură că «mesajul» său 
este «decodat» în așa fel, încât cititorul nu numai că înțelege informaţiile 
redate, dar, în plus, este capabil să împărtășească atitudinea scriitorului faţă 
de aceste informaţii” [4, p. 67]; 

IV. „termen ce serveşte pentru a desemna atitudinea pe care o ia scriitorul 
faţă de materia pe care viaţa i-o propune” [5, p. 10]; 

V. „aspectul și calitatea ce rezultă din alegerea între mijloacele de expresie” 
[ibidem]; 

VI. „soluție diversificată pe care o practică structurantă o acceptă în vede- 
rea obținerii aceluiași rezultat sau obiect” [G. Granger, apud. 9, p. 15-16]; 
VII. „totalitatea particularităților lexicale, morfologice, sintactice, topice 

şi fonetice sau textuale, precum și a procedeelor caracteristice modului de 
exprimare — orală şi scrisă — al unui individ, al unei categorii sau colectivi- 
tăți de vorbitori” [1, p. 21] etc. 


Repere metodologice 


Studierea stilului individual va urmări mai multe obiective: 

+ înțelegerea stilului individual ca „fapt global”! [ 10, p. 145]; 


+ relevarea faptului că elementele marcate stilistic colaborează în egală 
măsură cu elementele slab marcate sau nemarcate la crearea stilului; 


. . » . . o DIDA . . 
e evitarea „erorilor de adaos” și a celor de „omisiune” în reconstituirea 
valorilor stilistice?, cu referință la autorii din alte epoci; 


e relevarea faptului că opțiunile stilistice ale autorilor se manifestă pe 
3 niveluri [3, p. 193]: 

nivelul extern — individualitatea stilistică a scriitorului (mărcile stilis- 
tice ale identității auctoriale în opoziție cu ale celorlalți scriitori); 


nivelul intern de suprafață al operei — individualitatea stilistică a tex- 
tului (mărcile stilistice determinate de gen, specie, curent literar, coor- 
donate spațio-temporale etc.) în opoziție cu alte texte ale autorului: de 
exemplu, comediile lui I. L. Caragiale versus drama Năpasta etc.; 


nivelul intern de adâncime al operei — individualitatea stilistică a 
personajelor (stilurile interne / alostiluri) în opoziţie cu altele și cu 
planul naratorului [ibidem]. 


Descrierea eficientă a stilului individual este asigurată de cunoaşterea 
şi aplicarea principiilor şi metodelor de cercetare a stilului. Profesorii 
îşi vor propune, în cadrul unităţilor de studiu axate pe studierea sti- 
lului individual, ca elevii să înțeleagă / să cunoască și să aplice aceste 
principii și metode. În acest sens, profesorul va familiariza elevii și cu 
principiile cercetării stilului elaborate de T. Vianu - fondatorul stilisti- 
cii literare în arealul ştiinţific românesc: 


Fişa 2. Principiile cercetării stilului după T. Vianu 


e necesitatea identificării și intuirii valorilor expresive, pornind de la ideea că particula- 
rităţile de expresie sunt fapte de apreciere, valori; 


e înţelegerea raporturilor scriitorului cu alte stiluri, cu limba, în general; 


e determinarea modului în care valorile de stil ca sunete, lexic, morfologie, sintaxă gre- 
fează pe nucleul comunicării; 


e studierea, în ordine, a faptelor de stilistică fonetică (distribuirea sunetelor, vecinătăți, 
accent, intonaţie, simbolism fonetic, armonii imitative, grafie), a lexicului, a flexiunii, 
mai ales a substantivului și verbului, a sintaxei (topică, structuri), a figurilor de stil; 


e identificarea faptelor particulare de stil, cu ecou în propria sensibilitate, ce revin cu 
oarecare frecvenţă și care presupun o anumită unitate; 


e raportarea stilului scriitorului la premergători și la urmași; 


e raportarea şi integrarea operei literare în istoria literară [1, p. 100]. 


EEE PT ROMIÂINIĂ 


Ne vom limita în acest demers doar la analiza stilului la nivel lexico- 
semantic, deoarece comportă un grad înalt de complexitate și, respec- 
tiv, dificultate pentru elevi. Este ştiut faptul că nivelul lexico-semantic 
constituie un segment de manifestare, prin excelenţă, a individualității 
creatoare a scriitorului, capabil să ofere rarisime „delicii” interpretati- 
ve. 


La analiza lexicului elevii vor fi ghidaţi de un algoritm de analiză bazat, 
preponderent, pe metoda statistică? ce va urmări: 


Fişa 3. Posibile repere pentru cercetarea stilistică la nivel lexico-semantic 


+ frecvenţa cuvintelor / construcţiilor dintr-o anumită categorie lexicală (neologisme, 
arhaisme, regionalisme etc.) — identificarea constantelor şi variabilelor; 


e câmpurile lexico-semantice — relaționarea lexicului folosit cu semnificaţia textuală 


globală; 


e etimologia cuvintelor — relevanţa în planul efectelor stilistice la nivel textual; 


e apartenenţa cuvintelor la fondul principal lexical sau la masa vocabularului; 

+ derivatele (diminutive, augmentative, peiorative etc.) — interpretarea valenţelor sti- 
listice; 

e schimbarea valorii gramaticale — relevarea efectului în plan semantico-stilistic. 


La nivel semantic, predomină metodele analizei structurale şi globale, 
urmărindu-se astfel: 


e polisemia cuvintelor utilizate — interpretarea sensurilor contextuale; 


e sinonimia — analiza acumulărilor de sinonime, seriilor sinonimice etc.; 


e antonimia — descrierea rolului relaţiilor semantice de opoziţie în obţinerea antitezei; 


e omonimia şi paronimia — evidenţierea rolului acestora în crearea efectelor comice; 


e figurile de stil — identificarea figurilor semantice şi decodarea lor. 


Aplicaţii 


Pentru formarea competențelor de analiză stilistică la nivel lexico-se- 
mantic, cadrul didactic va propune exerciţii axate pe reperele de mai sus. 


Mostră: Fişa 4. Figurile de stil 


Explicaţi semnificaţia oximoronului eretic papă din textul dat: 
„O mână rade licărul şi floarea 
Pe-al depărtării spart iconostas. 
Eretic papă, soarele-a rămas 
Sărac în mir, să drămuie culoarea” 
(Şt. Aug. Doinaș, Toamna). 


RECEPTARE ŞI INTERPRETARE EEE 


Model: Mecanismul oximoronului dat se bazează pe negarea semului nuclear al lexe- 
mului eretic [+ susținător al unei doctrine sau credinţe religioase, care se abate de la 
dogmele consacrate] de către semul celuilalt lexem papă [+ susținător şi supraveghetor 
al cultului religios consacrat], adică primul exprimă opoziţia față de biserică, iar ulti- 
mul adeziunea și propovăduirea valorilor bisericii. Să nu uităm însă că soarele este cel 
investit de poet cu funcţia de eretic papă, rămas sărac în mir. Elementele se intersectează 
metaforic la nivel conceptual: soarele, prin importanţa sa în sistemul planetar, evocă 
importanţa pontifului în lumea creștinătății. Echivalenţa lexemelor pe axa sintagmati- 
că este mediată deci de semul comun [+ importanță capitală într-un segment al reali- 
tăţii]. Prin sintagma oximoronică eretic papă se realizează transferul sememului soare 
din registrul inanimatului în cel al animatului, al umanului. Soarele, simbol primordial 
al vieții (sursă a vieţii), aflat într-un anotimp crepuscular — toamna, nu mai are aceeași 
intensitate, nu mai „susţine atât de ardent cultul luminii” (sărac în mir), prin aceasta 
comiţând, în viziunea poetului, o erezie. În structura de adâncime a textului, această 
erezie echivalează cu declinul (toamna) vieții umane, care angajează, în mod firesc, 
prin sentimentul morţii, conştiinţa individului la un nivel spiritual superior. 


Analizând şi cercetând stilul individual al scriitorilor, elevii vor conşti- 
entiză că particularităţile stilistice sunt determinate de caracteristicile 
psihoindividuale ale Eului creator al scriitorului (percepția, sensibili- 
tatea estetică, imaginaţia şi intuiţia artistică, structura cognitivă şi afec- 
tiv-socială, libertatea totală a opțiunii stilistice, posibilitatea inovației 
etc.). De asemenea, elevii vor înțelege că preocupată de relaţia subiec- 
tivă în limbaj, stilistica rămâne a fi o „ştiinţă a creativităţii, prin exce- 


lență” [8, p. 25]. 


Note | 1 Precizând că stilul reprezintă un fapt global, Cesar Se- 
gre arată că „o trăsătură stilistică luată separat nu e aproa- 
pe niciodată univocă: funcţia ei precisă nu rezultă decât 
din comparaţia cu celelalte trăsături stilistice, concomi- 
tente sau concurente deci din identificarea unei serii de 
constante” [ 10, p. 145]. 

2 Stephen Ulmann insistă asupra dificultăţilor legate de 
reconstituirea valorilor stilistice în studierea literaturii 
trecutului, prin „erorile de adaos” având în vedere greşea- 
la de a proiecta în text propriile noastre reacții moderne 
şi de a descoperi în cuprinsul textului efecte stilistice care 
nu existau încă în perioadele respective” [Ulmann, p. 105- 
110, Lexic, gramatica]; „erorile de omisiune” ar rezulta din 
necunoaşterea unor valori stilistice care au existat în trecut, 
dar, ulterior, au dispărut [idem, p. 110-119]. 

3 Pentru detalii în ceea ce privește reperele analizei lexi- 
cului a se vedea [1, p. 124-125]. 

Tudor ZBÂRNEA 
l Între speranțe şi capcane 


În cadrul manifestărilor organizate de Ziua 
Națională a Culturii, în Sala Mare a Muzeu- 
lui Naţional de Artă al Moldovei, se înscrie şi 
expoziţia de artă contemporană, „Arta anilor 
'50-'85 ai secolului trecut: de la comanda so- 
cială la rezistenţa prin artă”, care cuprinde 74 
a) de lucrări de pictură, sculptură, grafică şi artă 
T.Z. —artist plastic, Repu- decorativă din colecția Muzeului Naţional de 
blica Moldova. Membrual Artă, producţie artistică realizată într-o peri- 
Uniunilor Artiştilor Plastic a AA 
| >, oadă în care statul îşi propunea să adopte un 
din Moldova, România și a . del est ti f ideologi 
Asociaţiei Internaționalea Singur model estetic, conform cu ideologia 
Artistilor Plastici Profesionisti proletcultistă. Expoziția trebuie înțeleasă, în- 
în cadrul UNESCO. Peste200 tâi de toate, ca un act de repunere în valoare 
de expoziţii organizate în ţa a unor opere care au stat închise în depozite, 


și în străinătate (inclusiv 25 fără să circule, mai bine de un sfert de secol. 
expoziţii personale): Be 
Belgia, Cipru, Finlanda, Frant 
Germania, Italia, Lituan 
Moldova, Olanda, Român 
Rusia, Ucraina. Lucrări î 
colecţii publice în Belar 
Franţa, Kârgâzstan, Republi 


= 
ak 


(Sa) 


[as] 
= 
= 
v 


Cu riscul de a provoca polemici printre ama- 
torii artei şi poate în mediul artiştilor, ne pro- 
punem, în următorii ani, să readucem periodic, 
în spațiul expozițional, creații artistice realizate 
într-o perioadă de totală confuzie a tematici- 
Wedana nma A. „LEE impuse de regimul ideologic și adoptate, 
tor și coordonator de proiecte CU O anumită loialitate, de întreaga comunita- 
în domeniul artelor vizuale: te artistică, prin abordări estetice adesea la fel 
„Vecinii de la Răsărit”, Utreht, de confuze stilistic. Artistul din acea perioadă 
Olanda, 2006;„Moldova, Arta nu avea alternative, întrucât contextul expozi- 
Contemporană - Bruxelles, tional, cu excepţia saloanelor de toamnă, era 

Belgia, 2006. Curatorul Biena- A gJ. 4 i ia A ; 
~- < gândit în cancelariile puterii, în conformitate 
lei Internaționale de Pictură, DR 4 Sici , 
Chisinău-2009, Chisinău-2011. CU agenda politică: „60 de ani glorioși ai Uniu- 
Din 2002 - Directorul Muzeului nii Sovietice”, „Pământ şi oameni”, „Intotdeau- 
National de Artă al Moldovei. na de veghe”, „Cultura fizică şi sportul în arta 

> ri > 

plastică”, „Maeştri ai culturii pentru pace” şi 


g 


= „3 
25 555 

alte titluri legate de diverse aniversări ideologice. La rândul lor, criticii 
de artă, cei care puteau oarecum orienta mediul artistic către tendinţele 
noi ale artei moderne, pe lângă folosirea ostentativă în texte de analiză a 
unor expresii bizare, abracadabrante, gen: „incomparabilitatea deciziilor 
de culori”, „povestire în limba simbolică a graficii despre faptele eroice 
ale sportivilor sovietici”, „bine organizat ritmic și frumos după culoare”, 
„senzaţie furtunoasă a mișcării”, „laconismul deciziei compoziționale”, 
„valoare plastică bine meritată”, „înţelegere adâncă a temei” etc. rămâ- 
neau docili sistemului recurgând, de regulă, la elogierea expunerilor pu- 
blice, iar uneori limitându-se doar la enunțarea numelor artiştilor expo- 
zanţi, a titlurilor lucrărilor şi a datelor de catalog. 


Expoziţia actuală nu promovează modele nominale, ierarhii artistice sau o 
tematică ideologică tendenţioasă. Selecţia reprezintă o parte dintre lucră- 
rile realizate la comanda politică, în special cele dedicate „cântării muncii” 


În cadrul expoziţiei se regăsesc și câteva lucrări din perioada cea mai dură 
pentru manifestările artistice din Moldova, cea postbelică, în care puterea 
impunea agresiv modelul „realismului socialist”. În acele vremuri, artiștii 
loiali puterii s-au preocupat exclusiv de ilustrarea vieţii socialiste, iar arta 
acestora, influențată sau dependentă de mecanismele puterii, s-a transfor- 
mat într-un mijloc de propagandă. Se promova o estetică conservatoare, 
adaptată intereselor politicului şi care ilustra, într-un mod distorsionat, re- 
alitatea. Vorbim de o artă depersonalizată, care se adresa maselor și care 
trebuia, în totalitatea ei, să aparțină maselor. Originalitatea, creativitatea 
sau libertatea de expresie nu erau acceptate în niciun caz (M. Gamburd, 
Brigadirul Boiarschi, 1949 ul. p., C. Cobizev, Seceriș, 1952, aluminiu, I. Bog- 
descu, O. Kaciarov, Bună ziua, stepă, 1953, ul. p., D. Sevastianov, La culesul 
strugurilor, 1953, ul. p., M. Grecu, Savanţi în colhoz, 1954, ul. p.). 


La sfârşitul anilor '50, odată cu așa-numitul dezgheț hrușciovist, s-a 
produs o oarecare relaxare ideologică, de care au profitat o parte din- 
tre artişti, încercând să-și aleagă singuri subiectele și să-și reorienteze 
discursul artistic spre arta modernă. Această stare de lucruri n-a durat 
însă prea mult, în scurt timp sunt restartate mecanismele ideologice 
care au înregimentat întreaga comunitate artistică în slujba puterii. 
Fără piața de artă, existând doar o singură cerere de achiziție a produc- 
iei artistice, cea venită din partea statului, puterea a reușit să atragă 
creatorii, inclusiv datorită onorariilor generoase, într-o utopie artistică 
şi politică bazată pe cenzura dură. Cei care nu se aliniau rigorilor impu- 
se şi nu răspundeau comenzilor ideologice, erau supuși unui proces de 

intimidare și persecutare incalificabile. O parte dintre artiştii perioadei 
respective şi-au pliat discursul plastic pe imperativele puterii, alții au 
răspuns doar parţial solicitărilor oficiale, producând, în paralel, aşa-nu- 
mita artă pentru mediul artistic, şi doar puţini au ignorat în totalitate 
comanda politică. În fapt, tocmai aceştia din urmă au avut o influență 
benefică asupra mişcării artistice, promovând modelul estetic euro- 
pean orientat către tendinţele estetice inovatoare. 


Majoritatea lucrărilor expuse aparțin plasticienilor care au marcat în- 
treaga perioadă, deși sunt lucrări ancorate exclusiv în realitatea con- 
cretă, inspirate simplist din procesul de producere: munca pe șantier, 
oţelari în turnătorii, scene ale unor brigăzi fruntașe de muncă, peisaje 
panoramice proslăvind munca în colhoz, la ferme etc. Aici e cazul să 
fim oneşti cu noi înșine şi cu unii dintre artiștii plastici care şi-au riscat 
destinele și să recunoastem că unele dintre lucrările apărute în acele 
timpuri vitrege sunt creaţii veridice, atât graţie talentului fiecărui artist 
în parte, cât și datorită limbajelor plastice moderne care se încadrau în 
concepte estetice individuale. Vom aminti aici doar câţiva artişti ale 
căror lucrări ne demonstrează, fără drept de tăgadă, viabilitatea aces- 
tei teze: V. Rusu Ciobanu, Plantarea pomilor, 1961; M. Grecu, Stăpâ- 
nii oțelului, 1961; Gh. Dmitriev, Toamna, 1966; A. Grigoraș, Brigada 
comsomolistă, 1966; A. David, Roada, 1977; D. Iancu, De la muncă, 
1972; P. Jereghi, Clacă, 1970; N. Bahcevan, Fierarii, 1975; Gh. Vrabie, 
Construcţia casei, 1975; Şt. 'Tuhari, De la muncă, 1965; A. Colâbneac, 
Pescarul bătrân, 1970; I. Bogdesco, Mama. Din seria Patria mea, 1961. 


Contemplând aceste lucrări, ne putem da seama că modelul estetic co- 
lectiv, impus de regimul totalitar de la acea vreme, a eșuat. 


Expoziţia se bucură de un real succes atât din partea iubitorilor de artă, 
cât şi a mediului artistic. Oferă ocazia inedită de a ne reaminti de o 
serie de creaţii şi de a percepe şi asimila, dintr-o altă perspectivă, inten- 
tiile artistice din acea vreme. 


Nu putem ignora o perioadă istorică în care puterea, prin instrumentele 
sale ideologice, a avut o influență negativă asupra procesului de creație. 
Este o etapă pe care mediul artistic a traversat-o și care trebuie asumată. 


Din aceste considerente, proiectul inițiat va continua, cu certitudine, 
prin alte expoziţii tematice, reflectând anumite perioade ale istoriei, în 
cadrul cărora noua generație va descoperi și alte nume notorii, care 
şi-au adus contribuţia la dezvoltarea artelor plastice autohtone. 

Marcela VÂLCU 


Despre unele greșeli de exprimare 
a relaţiei sintactice de coordonare 


An 
r’ 
t) 
MY. — lector superior la 
Catedra de limba română și 
filologie clasică, Facultatea 
Filologie, Universitatea 
Pedagogică de Stat,lon 
Creangă” din Chișinău. 
Cursuri predate: Fonetica, 
Ortografia, Punctuaţia în 
limba română, Praxiologia 
limbii române. Lucrări: 
Limba şi literatura română. 
Bacalaureat. Teste 
integratoare de evaluare a 
competenţelor lingvistice, 
literare şi de comunicare, 
(coautor C. Șchiopu), 
manuale Limba și literatura 
română pentru clasa a 
X-a (coautor Constantin 
Şchiopu), a XI-a (coautor 
Constantin Şchiopu). 


Actul comunicării este un proces continuu, a 
cărui calitate, în situaţii concrete, depinde de 
mai mulți factori: nivelul intelectual al celor 
implicaţi în comunicare, timpul (suficient sau 
nu) rezervat pentru un anumit subiect, im- 
portanţa acordată subiectului etc. În funcţie 
de aceştia și de situația comunicării, persoa- 
nele implicate respectă sau nu normele de 
limbă şi de logică implicite. 


Raporturile sintactice substituie, în planul 
limbii, relaţiile între obiectele (fenomenele) 
realității înconjurătoare. Actul comunicării se 
constituie, practic, dintr-un lanţ de raporturi 
sintactice, pe care vorbitorul le constată sau le 
preia din planul realităţii obiective, în baza unei 
experienţe de viață și de comunicare. În cazul în 
care vorbitorul percepe şi exprimă corect aceste 
raporturi, mesajul transmis va fi logic şi veridic. 
În caz contrar, el va fi alogic și neobiectiv. 


Raportul de coordonare se stabileşte între 
unități sintactice independente din punct de 
vedere gramatical, care „stau pe același plan 
sintactic şi se completează ca înţeles, fără să 
depindă una de alta” [1, p. 290]. Acestea, în 
funcție de modul în care sunt organizate sin- 
tactic, pot fi propoziţii (principale), propoziţii 
sau părți de propoziţie subordonate aceluiași 
termen regent sau părți de propoziţie și 
propoziţii subordonate, aflate pe același plan 

sintactic. După natura relaţiei dintre unităţile independente, există co- 
ordonare copulativă, adversativă, disjunctivă şi conclusivă, fiecare ma- 
nifestându-se prin mijloace specifice. 


Raportul de coordonare copulativă se stabilește între termeni 
(propoziţii, părţi de propoziţie) care nu depind unul de altul. Termenii 
raportului copulativ sunt prezentaţi de vorbitor ca fiind asociaţi. Legă- 
tura dintre ei se face prin alăturare (juxtapunere) sau prin joncțiune, 
cu ajutorul unor conjuncții şi locuţiuni conjuncţionale, care nu întot- 
deauna sunt folosite cu chibzuinţă, în conformitate cu norma. 


Mijloacele specifice de exprimare a acestui raport sunt destul de 
puţine: conjuncţiile și, nici şi locuţiunile conjuncționale cât și, cum și, 
ci şi, dar şi, precum şi etc. Unele dintre acestea pot însoţi ambii termeni 
ai raportului sintactic, formând perechi. Dintre ele conjuncţia nici şi 
locuţiunile conjuncționale cât și, ci şi, dar şi (cu excepţia locuţiunilor 
cum şi, precum şi) pot fi folosite doar în construcţii cu elemente core- 
lative (adverbe sau conjuncții). Adică nu este suficient să se folosească 
doar conjuncţia / locuţiunea respectivă, ci trebuie utilizată întreaga 
structură din care aceasta face parte. E vorba, așadar, de cuplurile co- 
relative atât..., cât și; nu numai... ci şi; nu numai că..., dar şi, nici... nici, 
termenii cărora, disociaţi, se despart prin virgulă. Datorită faptului că 
aceste cupluri corelative sunt structuri fixe, ele nu admit omiterea unuia 
dintre termeni sau substituirea lui cu altul. Anume la utilizarea acestor 
cupluri corelative se comit greșeli: adesea vorbitorul, din considerente 
de economie a forțelor / mijloacelor sau, mai ales, din ignoranță, omite 
termenul corelativ, astfel generând structuri / raporturi false. Vom exa- 
mina câteva exemple preluate din presa scrisă: 1. Ministrul sănătăţii cât 
și alți angajați ai ministerului au întreprins o vizită la Spitalul de Urgență; 
2. Să presupunem că este o persoană care are o sumă de bani şi pe care 
vrea s-o investească; 3. Au fost încălcare prevederile legii aprobate în luna 
decembrie şi care a intrat în vigoare din luna ianuarie a anului următor; 
4. Astăzi, cu părere de rău, şi cărți nu se mai cumpără, şi oamenii nu citesc. 


În primul caz, emițătorul uită (sau nu ştie?!) că locuţiunea 
conjuncțională cât și se foloseşte doar împreună cu corelativul său atât 
(cuplul atât..., cât și). Prin urmare, ar fi trebuit să spună: Atât ministrul 
sănătății, cât şi alți angajaţi ai ministerului au întreprins o vizită la Spita- 
lul de Urgenţă. În exemplul următor atestăm exprimarea raportului de 
coordonare copulativă unde, de fapt, nici nu există un astfel de raport. 

Aici conjuncţia coordonatoare și este utilizată greșit, deoarece propo- 
zițiile atributive care are o sumă de bani şi pe care vrea s-o investească nu 
se află în raport de coordonare, ele neavând același termen regent. Pri- 
ma subordonată atributivă determină substantivul persoană, iar a doua 
(pe care vrea s-o investească) determină substantivul sumă. În acest caz, 
ar trebui să se spună: Să presupunem că este o persoană care are o sumă 
de bani, pe care vrea s-o investească. Şi în al treilea exemplu conjuncția 
coordonatoare și este folosită greșit, deoarece o propoziţie subordo- 
nată atributivă nu poate intra și în relație de coordonare cu termenul 
său regent. Ar fi un paradox: în același timp şi subordonată, şi coor- 
donată față de același termen. În acest exemplu trebuie, pur și simplu, 
eliminată conjuncţia și: Au fost încălcare prevederile legii aprobate în luna 
decembrie, care a intrat (legea!) în vigoare din luna ianuarie a anului ur- 
mător. În ultimul enunţ din seria de exemple puse în discuţie, cele două 
propoziţii se află, într-adevăr, în raport de coordonare copulativă, dar 
mijloacele cu care acesta este exprimat nu sunt potrivite contextului 
dat (conjuncţiile și..., și). Acestea sunt indicate pentru contexte cu ver- 
be la forma afirmativă („Şi iarnă, și vară coboară-amândouă, / Şi plouă, 
şi ninge, / Şi ninge şi plouă..”, G. Bacovia). Într-un enunţ cu verbe-pre- 
dicat la forma negativă, este recomandată folosirea conjuncției nici: As- 
tăzi, cu părere de rău, nici cărți nu se mai cumpără, nici oamenii nu citesc. 


Raportul de coordonare adversativă presupune existenţa unor unități 
independente care se opun, exprimându-se, de obicei, prin conjuncţiile 
dar, iar, însă, ci. Una dintre cele mai frecvente greșeli în acest sens este 
tendinţa de a crea un fals raport adversativ acolo unde, de fapt, terme- 
nii sunt asociaţi. E vorba despre construcții de tipul: La ședință au fost 
invitaţi elevii-absolvenţi, dar şi părinţii acestora; Se ştie că bananele sunt 
foarte folositoare prin conținutul lor bogat de vitamine şi minerale, dar şi 
că au destul de multe calorii. 


Conjuncţia dar este una adversativă, exprimând o opoziţie faţă de uni- 
tatea de care se leagă (de exemplu, Lupul păru-și schimbă, dar năravul 
ba). În aceste exemple însă există doar conjuncţia adversativă, nu şi 
sensul pe care ar trebui să-l exprime ea. Cu alte cuvinte, în cazul de 
faţă conjuncția nu-și exercită funcţia. În ambele exemple exprimarea 
este destul de confuză, din cauza conectivului cu care se face legătura 
dintre cele două propoziţii. Prezenţa conjuncţiei dar creează aparenţa 
că între ele este un raport adversativ. Dacă e să pătrundem mai atent 
în sensul lor, vom constata că cele două propoziţii nu sunt în raport de 

opoziţie, ci de asociere, deci de coordonare copulativă (La ședință au 
fost invitaţi şi părinții, şi elevii-absolvenți; bananele sunt folositoare prin 
conținutul lor bogat de vitamine şi minerale şi au destul de multe calorii). 


Relaţia de coordonare copulativă dispune de câteva mijloace de ex- 
primare (menţionate mai sus), ele incluzând și cuplul corelativ nu 
numai, „..ci şi, cu care ar fi trebuit exprimat corect acest fals raport ad- 
versativ. Așadar, corect ar fi: 1. a) La ședință au fost invitați nu numai 
elevii-absolvenţi, ci şi părinții acestora. b) La şedinţă au fost invitați elevii- 
absolvenţi și /, precum şi părinţii acestora. 2. a) Se ştie nu numai că bana- 
nele sunt foarte folositoare prin conținutul lor bogat de vitamine şi mine- 
rale, dar şi că au destul de multe calorii. b) Se ştie că bananele sunt foarte 
folositoare prin conținutul lor bogat de vitamine şi minerale şi /, precum şi 
că au destul de multe calorii. 


Trebuie să menţionăm că, în ultimul timp, construcția precum și este 
percepută ca învechită, arhaică; ea este uzitată tot mai rar, fiind înlocu- 
ită cu dar și. Probabil, e un fel de modă lansată de cei certaţi cu norma. 


O altă greșeală se atestă în exemplul următor: Anume din cauza aces- 
tei dependențe, deputaţii, în realitate, aparțin nu atât poporului, nu atât 
intereselor ţării, ci intereselor partidului. În acest enunț este exprimat 
greşit raportul adversativ dintre complementele indirecte coordonate 
poporului, intereselor țării, intereselor partidului. Lucrurile sunt cam în- 
curcate în ceea ce priveşte mijloacele de exprimare a raportului dintre 
cuvinte. Adverbul atât care precede primul cuvânt din șirul termenilor 
coordonaţi (nu atât poporului) este un corelativ al adverbului cât cu 
care formează cuplul (atât..., cât). După cum se știe, cuplurile corelati- 
ve nu admit vreo substituire de elemente şi nici omiterea acestora. Prin 
urmare, sau trebuie restabilit cuplul cu care se exprimă raportul copu- 
lativ, sau trebuie exprimat corect raportul adversativ, prin conjuncția 
specifică ci: a) Anume din cauza acestei dependențe, deputații aparțin nu 
atât poporului, nu atât intereselor țării, cât intereselor partidului. b) Anu- 
me din cauza acestei dependențe, deputaţii nu aparțin poporului, nici inte- 
reselor țării, ci intereselor partidului. 


Un alt tip de relație de coordonare este cea disjunctivă, care se stabileşte 
între două părţi de propoziţie sau între două propoziţii independente, 
prezentate de vorbitor ca alternând sau excluzându-se reciproc. Aces- 
ta poate fi exprimat cu ajutorul conjuncţiilor fie, ori, sau; dintre ele, 
un statut special îl are conjuncţia fie, care se foloseşte întotdeauna în 

perechi sau în serii mai mari, repetându-se înaintea fiecărui termen. 
Echivalenţa semantică cu conjuncţiile sau şi ori nu permite corelarea 
ei cu vreuna dintre acestea. Se admit doar cuplurile corelative formate 
din elemente identice fie..., fie, ori... ori, sau.., sau, care doar în acest caz 
se despart prin virgulă. Conjuncţiile sau, ori pot fi utilizate și singure, 
fără corelativ (Vine sau pleacă?; Nu știu: dealul s-a mărit ori eu am îmbă- 
trânit?), pe când gruparea coordonatoare disjunctivă fie..., fie nu poate 
fi dispersată. 


Vom examina în continuare câteva exemple în care raportul disjunc- 
tiv este greșit exprimat: Fie că vorbim despre probleme sau despre lucruri 
plăcute, e necesar să ne respectăm reciproc opiniile; În această şcoală copiii 
au posibilitatea să-și descopere toate talentele, fie ele vocale sau de dans; La 
şedinţă vom discuta despre unele modificări ale planului de învățământ, pe 
care le vom accepta și le vom respinge. 


În primele două cazuri, conjuncţia coordonatoare disjunctivă fie este 
folosită în contradicţie cu prevederile normei. Această conjuncție nu 
poate apărea decât cu un element corelativ, iar echivalența ei semantică 
cu conjuncțiile sau şi ori nu permite corelarea cu vreuna dintre acestea. 
Prin urmare, este corect să se spună: Fie că vorbim despre probleme, fie 
că — despre lucruri plăcute, e necesar să ne respectăm reciproc opiniile; În 
această şcoală copiii au posibilitatea să-și descopere toate talentele, fie ele 
vocale, fie de dans. 


În enunţul al treilea, pe lângă greșeala de natură sintactică atestăm și o 
greşeală de logică. Unele modificări ale planului nu pot fi adoptate și res- 
pinse simultan — un greșit raport copulativ. Aceste acțiuni pot fi făcute 
doar alternativ: sau una, sau alta, ele excluzându-se reciproc. Deci între 
ele există doar raport disjunctiv, care trebuie exprimat prin mijloace 
specifice: La ședință vom discuta despre unele modificări (...), pe care le 
vom accepta sau / ori le vom respinge. 


Menţionăm că, spre regret, aceste greșeli sunt tipice, ele fiind atesta- 
te frecvent, inclusiv în comunicarea emițătorilor din mass-media, fapt 
care îngrijorează. Considerăm că este de datoria fiecărui vorbitor de 
limba română, cu atât mai mult a persoanelor publice, să-și supraveghe- 
ze exprimarea, să manifeste distincție, să tindă spre autoperfecționare. 


Bibliografie | 1. I. Bărbuţă, A. Cicală, E. Constantinovici ş.a., Gramati- 
ca uzuală a limbii române, Editura Litera, Chişinău, 2000, 
p. 290. 

Funcţia și valoarea definitorie a comunică- 
rii verbale în devenirea şi desăvârşirea fiinţei 
umane conferă și cultivării limbii o funcție şi 
o valoare pe măsură, ireductibile la acţiunile 
de cosmetizare a vorbirii și a scrierii publice. 
Vorbirea, recunoscută de către marii lingviști 
ai sec. XX drept forma principală de existență 
a limbii (cf: 1-6), îşi revendică un loc de frun- 
te printre factorii de existenţă, de formare şi 
dezvoltare a omului. Un rol apropiat de cel 
al vorbirii îl au actualmente scrierea şi lectura, 
concurate sănătos, mai recent, de înțelegerea 
după auz. 


Coordonata individuală. Examinată din 
această perspectivă, cultivarea limbii se 
asociază cu educaţia şi metaeducaţia — do- 
meniile care conferă lui homo loquens di- 
mensiunea „devenirii întru propria ființă” 
(C. Noica), marcată anterior, în formă po- 
etică, de către M. Eminescu prin genialul 
vers final din Odă (în metru antic) - „Pe 
mine mie redă-mă'. 


Primul lucru care se cere menţionat în legă- 
tură cu predarea limbii române în școală este 
înțelegerea faptului că timpul didactic n-ar 
trebui consumat exclusiv pentru studiul siste- 
melor limbii, care reprezintă forma abstractă 
a acesteia, ci gestionat cu pricepere şi eficiență 

pentru valorificarea limbii în funcțiune — obiectul de studiu al cultivării 
limbii. 

Readucerea obiectului de studiu din domeniul teoretic-abstract în do- 
meniul funcţional al disciplinei Limba și literatura română și valorifi- 
carea pedagogică a limbii sunt, în fond, acţiuni de mutare de accente, 
căci în realitatea educaţională rămân a fi valorificate ambele domenii, 
dar în măsură diferită. Limba în funcţiune şi educaţia lingvistică (EL) 
sunt marcate de existenţe comune, definite de Şt. Lupaşcu drept di- 
namică contradictorie [7], ambele, constructul abstract al limbii și 
conținuturile educaţionale sau materiile de învăţare, vizând aceleaşi 
sisteme abstractizate ale limbii. 


Abordarea exclusiv teoretică a limbii îi reține însă pe subiecţii educaţiei 
preponderent în domeniul cunoștințelor, teleologia educaţiei lingvisti- 
ce fiind mult mai bogată și mai complexă, angajând competențele de co- 
municare (cunoştinţe — capacităţi — atitudini) şi trăsăturile caracteriale 
ale vorbitorului, comportamentele şi viziunile sale comunicativ-lingvistice. 
Finalităţile de bază ale educaţiei lingvistice sunt rezumate in senso latu 
în cotidian de termenul generic capacitate, sensul îngust fiind rezervat 
celei de a doua componente a competenţei. Capacitatea de comunica- 
re, ca şi orice alt tip de activitate, se formează în procesul comunică- 
rii, în special al comunicării profesor — elev / student, care reprezintă, 
în fapt, un dialog permanent între cei doi, purtând un mesaj cultural 
sau / şi profesional cu conotaţie emoţional-afectivă, deci este o activi- 
tate atitudinală: aici atitudinea se manifestă, se formează și se dezvoltă. 
Atitudinile se identifică și cu actul de cultură, în general, și cu cel de 
educaţie (= cultivare a persoanei), în special, căci actul educațional 
este echivalent cu procesul formării unor atitudini fundamentale care 
sunt înglobate de termenul generic cultură. Aria semantică a cuvântu- 
lui „cultură” exprimă totalitatea valorilor create de omenire în relaţiile 
sale cu natura, societatea, cu ea însăşi şi cu sfera metafizică sau religi- 
oasă. Problema primordială a şcolii contemporane este condiționată 
deci de atitudinea sa față de valorile culturii. Nicio valoare înglobată de 
termenul cultură însă nu se produce altfel decât prin cuvânt. 


Generaţia tânără se integrează valoric în cultură, întâi de toate și în cea 
mai mare măsură, prin cuvântul matern. Acest proces nu trebuie redus 
la însuşirea de cunoştinţe despre valorile culturii şi nici cunoştinţele nu 

trebuie identificate cu informaţia. „Cunoştinţele, statuează E. Stones, 
nu sunt un dat, ele sunt obținute de noi. Omul creează cunoștințele, 
explicând lumea și, de fapt, creează cu ajutorul limbii o lume proprie” [8, 
p.70-71] (evid. n. - VIP). 


De aici, sarcina educaţiei lingvistice, tip de educaţie identificabil cu 
cultivarea limbii, este de a contribui la crearea, prin limbă şi comunica- 
re, a unei noi lumi — propria fiinţă în desăvârșire. 


Coordonata comunitară. Plasarea disciplinei școlare Limba (mater- 
nă) şi literatura (naţională) pe primul loc în planul de învățământ gene- 
ral a devenit un principiu universal, verificat pe parcursul a mai multor 
secole, toate popoarele lumii înțelegând să-și edifice un învățământ 
centrat pe ideea națională, adică un învățământ responsabil nu numai 
de formarea la copii a unei culturi generale, ci, în primul rând, de culti- 
vare a identităţii naţionale. 


Formarea prin educaţie a identității naționale nu este însă un demers 
strict naţionalist, orientat exclusiv spre menţinerea și conservarea 
comunităţii etnice. Identitatea etnică reprezintă chiar condiţia sine 
qua non a universalităţii, a general-umanului, căci universalitatea nu 
se poate produce și nu poate exista altfel decât ca produs al valorilor 
naționale, acceptate și de către celelalte comunităţi etnice. Faptul că 
universalul își are originea în național este o axiomă, verificabilă prin 
consultarea oricărui dicționar enciclopedic sau chiar a dicționarelor 
explicative ale limbilor naţionale. 


Educaţia îi ajută pe cei implicaţi să avanseze din natură în cultură — 
să-şi adaoge fiinţei biologice (fiinţei naturale), pe care au obținut-o prin 
naștere, o ființă intelectuală şi o ființă spirituală. Acesta nu-i un proces 
de acumulare prin adunare, ci unul de acumulare și formare prin sin- 
tetizare, obținându-se continuu ființa umană — finalitatea generică a 
educaţiei. 


Fiinţa umană (cea care ființează, care devine întru fiinţă — C. Noica), 
nici ca ființă biologică, dar nici ca ființă intelectuală și ființă spiritu- 
ală, nu există altfel decât ca produs, respectiv, biologic, intelectual și 
spiritual al unei comunități umane: ginta / familia — tribul — neamul / 
poporul - națiunea. Cele mai multe naţiuni europene s-au constituit ca 
atare în a doua jumătate a sec. XIX, inclusiv națiunea română. M. Cos- 

tin deci n-a greșit intitulându-și lucrarea De neamul moldovenilor, pe 
atunci comunitatea etnică românească aflându-se la stadiul de neam/ 
popor. Națiunea este forma cea mai dezvoltată a comunităților umane 
legate genetic. Asociate sau produse ale naţiunilor sunt comunitățile 
sociale naționale (locale / zonale / regionale, statale), internaționale 
(zonale / regionale — geografice, lingvistice) și mondiale (religioase, 
economice, culturale). 


Coordonata educativ-didactică. Ultimul factor care dă rațiune prio- 
rității disciplinei Limba și literatura română față de celelalte discipline 
şcolare constituie şi filonul conceptual al învăţării limbii materne, in- 
stituit în bază de cercetare pedagogică și lingvistică. Concomitent cu 
N. Chomsky [1] şi R. Jakobson [2], E. Coșeriu [3, 4] și T. Slama-Ca- 
zacu [5, 6] etc., domeniul pedagogiei moderne al învăţării limbilor, re- 
cunoscut tot mai mult în haina termenului educaţie lingvistică, al cărui 
părinte este românul basarabean E. Coșeriu [4], construieşte un de- 
mers axat pe recunoașterea vorbitorului — a oricărui vorbitor! — drept 
creator al limbii pe care o vorbeşte: copiii, elevii și studenţii nu doar 
învață să comunice, ci creează continuu limba, creându-se astfel și pe 
sine ca ființe umane. 


Iată de ce, spre deosebire de alte discipline școlare, care în perioada de 
reformare a învățământului au fost mai mult sau mai puțin moderni- 
zate (preponderent teleologic, dar şi conţinutal), Limba și literatura 
română este o disciplină re-creată: conceptual, teleologic, conţinutal 
şi metodologic. 


Conceptual, Limba și literatura română s-a consolidat prin demersul 
metaeducaţional, fuzionat dintre social și cognitiv, socialul determi- 
nând-o să-şi sporească multiplu potențialul și funcția educativă (lupta 
pentru independenţă asociindu-se cu revendicarea dreptului la comu- 
nicare în limba română şi revenirea la alfabetul românesc), iar cogni- 
tivul readucând pedagogia lingvistică în domeniul filozofiei limbii și 
comunicării. Învăţarea limbilor și a comunicării în şcoală a avansat de 
la obiective strict uzuale şi modest culturale la demersuri pentru for- 
marea identității şi libertăţii umane a educaţilor. 


Aspectul conceptual al disciplinei a afectat toate componentele și ele- 
mentele sale, unul dintre care s-a realizat interdisciplinar prin integra- 

lizarea celor două discipline școlare sovietice, Limba moldovenească 
şi Literatura moldovenească, concepute astfel pentru a le controla mai 
ușor și pentru a le supraideologiza. Am obţinut ca rezultat nu doar o 
revenire la denumirea ştiinţifică a disciplinei — Limba şi literatura ro- 
mână; am căpătat o disciplină integrată pe nou - prin interacțiunea 
principiilor educaţiei lingvistice și principiilor educaţiei literar-artisti- 
ce (ELA). În timp ce disciplina tradițională doar recomanda folosirea 
textelor literare drept materii pentru învăţarea limbii şi comunicării, 
noua disciplină Limba și literatura română structurează sisteme de 
principii clare pentru educaţia lingvistică și educaţia literar-artistică, 
care reglementează activitatea elevilor și a profesorilor la nivel teleo- 
logic, conţinutal şi metodologic, deduse prin delimitarea netă a tipu- 
rilor de cunoaștere umană și a modului în care interacționează aces- 
tea în cadrul disciplinei Limba și literatura română. În rezultat, prin 
Concepția EL/ELA [9], modelul teoretic al Curriculumului de LLR 
[10] și ediţiile din 1999-2000 și 2006 ale acestuia [11, 12] și prin stu- 
diile de conceptualizare a disciplinei [13, 14], a fost elaborată o bază 
epistemică [9, 13, 14] şi un demers teoretic-metodologic expres pen- 
tru interacțiunea optimă a tipurilor de cunoaştere umană în cadrul 
activităților de educaţie lingvistică și a celor de educaţie literar-artis- 
tică [11, 12], menționându-se tipul predominant de cunoaștere pen- 
tru fiecare dintre cele două educaţii: cunoașterea empiric-tehnologi- 
că, pentru educaţia lingvistică şi cunoașterea artistic-estetică, pentru 
educaţia literară a elevilor. 


Teleologic, Limba și literatura română a fost dotată cu două sisteme de 
obiective: de formare a vorbitorului cult de limbă română și de forma- 
re a cititorului elevat de literatură, ambele reprezentând centrarea EL 
şi a ELA pe persoana celui educat. Identificabile în învățământul in- 
formativ-reproductiv cu cunoștințele despre materiile de învățământ, 
obiectivele disciplinei reconceptualizate Limba şi literatura română 
sunt formulate în termeni de competenţe, iar finalităţile EL / ELA -— 
drept competenţe, aptitudini, trăsături, comportamente și viziuni co- 
municativ-lingvistice şi literare-lectorale [13, ed. 2013]. 


O schimbare categorică de optică s-a realizat și în privinţa 
conţinuturilor educaţionale, cunoscute și ca materii de învățământ / de 
studiu: considerate principale în învățământul informativ-reproductiv, 

conținuturile educaţionale (materiile lingvistice, operele și fenomene- 
le literare, materiile despre sistemele de activitate comunicativ-lingvis- 
tică și literară-lectorală a elevilor), fără a-și pierde câtuşși de puţin din 
valoarea informativă, sunt suplimentate în învățământul formativ-pro- 
ductiv cu funcția formativă, superioară acum celei informative [vezi şi: 


8, 13, ed. 2013]. 


Metodologic, disciplina Limba și literatura română este reorientată 
către metodele, procedeele / tehnicile, formele și mijloacele specifice 
cunoașterii empiric-tehnologice (pentru educaţia lingvistică) şi, re- 
spectiv, artistic-estetice (pentru educaţia literară). Esenţială este racor- 
darea activității comunicativ-lingvistice și literare-lectorale a elevilor, 
recunoscuţi drept subiecţi ai cunoașterii, la natura raportului subiect — 
obiect în cunoașterea lingvistică și în cunoașterea literară realizată în 
cadrul formal. Aceasta presupune adecvarea formării competenţelor — 
trăsăturilor — comportamentelor — viziunilor şi dezvoltării aptitudi- 
nilor comunicativ-lingvistice și literare-lectorale la structura activității 
comunicativ-lingvistice şi literare-lectorale a elevilor, adecvare înves- 
tită cu putere de principiu fundamental al EL [9] şi al ELA [13, 15]. 


Astfel, în conformitate cu conceptul marilor lingviști și esteticieni ai 
epocii, dar şi cu conceptul educaţional modern, elevii nu mai sunt 
limitați la cunoașterea materiilor lingvistice, ci sunt ajutaţi să se forme- 
ze în calitate de creatori ai limbii materne / limbii vorbite; nu li se mai 
cere să reproducă doar sentinţe ale exegeților despre operele și feno- 
menele literare, ci și să facă opinii şi aprecieri, să elaboreze judecăţi de 
valoare, idei și concepte proprii despre acestea, adică să se manifeste 
efectiv în calitate de adeveritori şi creatori ai operei literare [16, 17]. 


Blocaje. Se ştie că orice inovaţie este întâmpinată nu numai cu en- 
tuziasm, dar şi cu suspiciuni, reticenţe și chiar cu impedimente crea- 
te în mod intenționat. Și dacă suspiciunile sunt cauza necunoașterii, 
reticenţele — a necunoașterii și temerilor de a-și pierde poziția profesi- 
onală și cea socială, blocajele sunt acte în esență agresive și subversive. 
Astfel poate fi calificată şi acțiunea de demolare a noilor valori ale dis- 
ciplinei reconceptualizate Limba și literatura română, dar și a celorlalte 
discipline, prin ediţia a III-a a Curriculumului de LLR (2010), acesta 
fiind văduvit de obiectivele educaţiei lingvistice și literare și pângărit 
prin includerea aşa-numitelor „subcompetenţe” - cuvânt impostor, 

umilitor prin sensul pe care-l sugerează pentru oricine se identifică 
drept vorbitor de limba română și, de aceea, inexistent în dicționarele 
limbii române. Nici cei 180 de ani de ocupaţie rusească a Basarabiei 
n-au prejudecat atât de mult limba română în școală cât diriguitorii şi 
autorii ediţiei a III-a a Curriculumului de LLR şi ai manualelor care l-au 
urmat, precum și slugile lor care au implementat, continuă să imple- 
menteze, ba și să-i oblige pe subalterni să promoveze aceste inepţii, pe 
care le-au adunat între coperţile lor cele două piese curriculare. Căci 
altfel decât neghiobii nu pot fi considerate nişte acțiuni care le-au in- 
terzis copiilor să devină oameni în propria lor ființă, umilindu-i prin 
urâcioasele „subcompetenţe”. Acţiunea a fost multiplicată şi la nivelul 
standardelor educaţionale (vezi mai amănunţit despre această diversi- 
une împotriva elevilor vorbitori de limba română în VI. Pâslaru, (Im) 
Posibila educaţie [18)). 


Şi educaţia literar-artistică a fost atacată subversiv în chiar inima sa: 
imaginea artistică. Opera literară este un sistem de imagini artistice, re- 
ceptarea cărora se realizează în funcţie de experienţele de viață și cele 
literar-estetice ale elevilor, iar textul operei literare — doar un cod de 
semne. Rău-formatorii Curriculumului de LLR din 2010, dar şi auto- 
rii manualelor în baza acestuia au deplasat accentul de pe percepţia — 
comprehensiunea — comentarea — interpretarea — (re)crearea imagini- 
lor poetice pe activități de studiere a textului literar și pe elemente de 
intertextualitate, astfel eliminând, practic, din şcoală formarea cititoru- 
lui de literatură. 


Concluzii. Disciplina școlară Limba și literatura română a fost re- 
conceptualizată în baza celor mai noi teorii comunicativ-lingvistice și 
principii estetice și pedagogice, reorientând elevii la activitatea de co- 
municare uzuală și literară-lectorală, la formarea calităţii şi viziunii de 
creatori ai limbii și literaturii prin propria formare de vorbitori culți şi 
cititori elevaţi de literatură. Acestui demers îi răspunde în totalitate și 
conceptul modern de cultivare a limbii. Obstacolele ridicate în calea 
acestui proces pot fi înlăturate consecvent prin formarea și autoforma- 
rea profesională corectă a cadrelor didactice, care, față în față cu clasa 
de elevi, se pot opune erorilor epistemice şi teoretic-metodologice şi 
diversiunilor ideologice, în calitate de subiecți primi ai cunoașterii și 
educaţiei. 

Gheorghe MOLDOVEANU 
Să ne înțelegem limba, să o iubim 
şi să o respectăm 


„„„.cugetă bine, adică după legile cugetământului (lo- 
gicei) ; răspică fiecare cugetare prin cuvânt anumit și 
fiecare referință de cugetare prin formă anumită, iar de 
n-ai cuvânt şi formă pentru vreo cugetare şi pentru vreo 
referință, formează-le amândouă; scrie cum vorbeşti; 
însă vorbeşte, scrie şi formează fiecare cuvânt așa cum să 
fie regulariu, uşor de rostit şi dulce sunătoriu.” 

Aron Pumnul. 


G.M. - profesor la 
Facultatea de Litere a 
Universităţii Ştefan cel E dat oricărui individ să se formeze într-o 
Mare" din Suceava, până limbă, limba sa maternă, pe care, risc să fiu 
în 2005, când a trecut la : a Za % y 
| considerat mecanicist, o asimilează odată 
pensie. Autor a numeroase ] | CA lică si atributul 
lucrări știinţifico-didactice. CY laptele mamei. Așa se explică şi atributu 
Volume recent publicate: matern. Oricât s-ar apropia de altă limbă, ce 
Afinajionalsau anu fi poate deveni una în care se exprimă mai uşor, 
j D i a x 3 
„(Editura PIM, laşi, 2013), eventual chiar deplin, aceasta nu va fi şi ma- 
Dicţionarul limbajului poetic ai cae y d aa ; 
l ternă, căci limba maternă e unică, e limba prin 
al lui Octavian Goga (Editura individul î sial A e 
Academiei Române, Care individul în cauză ia lumea în stăpânire, 


Bucureşti, 2013). învățând să-i descifreze tainele, apropriind- 


o, formându-și propriul univers. Așa trebuie 
înțeleasă afirmaţia lui Eminescu, după care 
limba e stăpâna noastră. Ea ne ghidează în 
labirinturile nesfârşite ale realității. De aici 
rezultă una dintre sarcinile fundamentale ale 
şcolii, cultivarea limbii; fără o limbă suficient 
cultivată, evoluţia spirituală a omului este de 
neconceput. 


Facem abstracţie de situația nevăzătorilor sau 
a surdo-muţilor, căci ei au modul lor de a co- 

munica, au deci limbajul lor, fundamentat pe limbajul articulat, întocmai 
ca alte limbaje, cum ar fi cel, elementar, al semnelor de circulaţie. Nu se 
exclude de aici nici comunicarea prin artă, fie vizuală, acustică sau com- 
binată; înţelegerea artei — creație a unor oameni cu aptitudini speciale — 
se realizează tot prin intermediul cuvintelor, ca şi educarea pentru artă. 


Afirmația conform căreia nimic nu există dincolo de cuvinte (nu e ni- 
meni pe pământ să mă scoată din cuvânt, spune o veche vorbă româneas- 
că) e un truism, care reclamă o precizare privind virtuțile cuvântului, 
atât din perspectiva vorbitorului, cât şi din perspectiva receptorului. 


Vom ilustra afirmaţia noastră folosindu-ne de Eminescu, oferit adesea 
drept model de limpezime a tot ceea ce spune. Adresându-se Lucea- 
fărului, fata de împărat îi mărturiseşte incapacitatea de a pricepe ceea 
ce acesta îi spusese pe înţeles: „Deşi vorbeşti pe înţeles, / Eu nu te pot 
pricepe” Nedumerit rămâne și cititorul atent al poemului, căci ce e pe 
înţeles n-ar trebui să rămână nepriceput, de aceea trebuie să revadă di- 
alogul purtat anterior de cele două personaje. Se rețin cele două per- 
spective asupra aceleiaşi realități. Ceea ce oferă Luceafărul, palate de 
mărgean în afundurile oceanului sau cerurile înalte, o sperie pe pămân- 
teana fată de împărat, căci se află dincolo de hotarele vieţii, iar dincolo 
de viață e moartea. I-o spune Luceafărului chiar de la prima lui întru- 
pare: „eu sunt vie, tu ești / Şi ochiul tău mă-ngheaţă”. Antiteza viață — 
moarte capătă alt contur în viziunea Luceafărului: „eu sunt nemuritor / 
Şi tu eşti muritoare”. Ceea ce pentru el e nemurire („Acolo-n palate 
de mărgean / Te-oi duce veacuri multe”) pentru ea e moarte. Opoziţi- 
ei viață — moarte i se opune opoziţia vremelnicie — veșnicie. La nivelul 
structurii de suprafață totul e pe înţeles, dar în structura de adâncime 
semnificaţiile se restructurează, nemaifiind totdeauna pricepute. Este 
ca în cazul lui Păcală, care, invitat ca, la plecare, să tragă ușa după el, 
rămâne, în mod voit, la nivelul structurii de suprafață, ca atare scoate 
ușa din țâțâni și o trage după el, fie târâș, fie în spinare. 


S-a vorbit adesea despre capacitatea limbii de a asigura veșmintele ne- 
cesare oricăror gânduri, acceptată de unii, contestată de alții. Indiferent 
de poziţie, un lucru trebuie recunoscut de toată lumea: ca gândul să se 
înalțe, are nevoie să se întrupeze în cuvinte, oricare ar fi statutul cultu- 
ral sau domeniul de activitate al celui în cauză. Aceasta reclamă însă 
cunoaşterea profundă a virtuţilor limbii, idee ce reactualizează sarci- 

na școlii, iar virtuțile limbii se manifestă pe compartimente și registre, 
unele mai conservatoare, mai riguros normate, altele mai deschise la 
inovaţii, mai permisive pentru manifestarea individualității fiecăruia. 
Morfologia, foarte conservatoare, probând în cea mai mare măsură ro- 
manitatea limbii române, este şi cel mai riguros normalizată, în timp ce 
vocabularul, legat cel mai strâns de viața socială, este compartimentul 
cel mai mobil, în care individualitatea se manifestă în cel mai înalt grad, 
atât pe axa paradigmatică, cât și pe axa sintagmatică, ce angajează sin- 
taxa. În aceste compartimente se produc cele mai numeroase abateri, 
uneori cu implicaţii în evoluţia limbii. 


Se cuvine să lămurim, înainte de toate, conceptul abatere, confundat 
adesea cu greșeala. Orice tendinţă din limbă se manifestă la început 
ca abatere de la normele limbii, dar pe parcurs unele se impun, devin 
norme. Tendinţele care nu se impun ca norme pot continua să existe 
ca greşeli, unele fiind abandonate. Trecerea de la lat. cena la rom. cină 
s-a produs ca urmare a tendinței de închidere a lui a neaccentuat şi 
a lui e accentuat urmat de n. Această tendință, manifestată la început 
ca o abatere de la normele de pronunțare din latina clasică, a avut ca 
rezultat schimbarea normelor de articulare a celor două sunete şi chiar 
apariția unui sunet nou, ă. Astăzi ar fi greşeală ca cineva să pronunţe 
românește cena, cu gândul că așa îi va respecta etimologia. 


Abaterile de la normele limbii române literare, promovate într-o vreme 
pentru a susține existența limbii moldovenești, ca o realitate diferită de 
limba română, s-au dovedit a fi o greșeală, chiar dacă este adevărat că 
vorbirea românească de la est de Prut are particularități prin care se de- 
osebeșşte de vorbirea din alte regiuni, afirmaţie valabilă pentru vorbirea 
din orice alt teritoriu al limbii române. 


Există astăzi greșeli datorate nerespectării registrelor și confundării 
planurilor limbii. Se întâmplă în cazul folosirii unor expresii ca mea 
culpa „greşeala mea”, in extremis „în ultimă instanţă”, persona non grata 
„persoană nedorită” etc., expresii latinești ce trebuie să fie rostite după 
normele limbii latine, nu după normele limbii române. Limba latină 
clasică nu avea diftongii ea şi oa şi nici vocala î, ca atare mea se pronunță 
în două silabe, me-a, chiar dacă lat. mea este la originea rom. mea, cu 
care însă nu trebuie să se confunde, deosebindu-se prin rostire şi apar- 
ţinând unor limbi diferite. Situaţia este similară pentru persona, cuvânt 

latinesc ce nu trebuie confundat cu rom. persoană, împrumutat din la- 
tină. În limbajul comentatorilor sportivi, şi nu numai, apare frecvent 
pronunţarea în extremis, confundându-se prepoziţia latinească in cu 
rom. în, care au același sens. Dar confuzii de acest fel, mărturisind lipsa 
de cunoștințe a celor care nu ştiu că nu ştiu şi lipsa de interes adevărat 
pentru propria exprimare, producând expresii hibride, nu sunt specifi- 
ce perioadei actuale. E suficient să amintim unul dintre personajele lui 
Caragiale, care anunţa în L'Indépendance roumaine: „Madame Esmeral- 
de Piscopesco, five o'clock tea tous les jeudies”, într-un amestec ciudat 
de franceză şi engleză — frangleză!. 


Astfel de greșeli, ce privesc folosirea unor cuvinte sau a unor expresii 
din alte limbi în enunţuri românești, au atras atenţia în ultima vreme, 
datorită frecvenţei lor, nu numai specialiştilor, ci şi, mai ales, a nespe- 
cialiștilor, scandalizaţi pentru agresarea personalităţii limbii române și 
scăderea calității comunicării. O privire atentă asupra evoluţiei limbii 
române evidenţiază însă faptul că astfel de momente au mai existat. 


S-a vorbit mult despre şocul pe care l-a suferit limba română când a înce- 
put traducerea textelor de natura cea mai diversă din limba slavă. Lipsiţi 
de cunoştinţe suficiente privitoare, fie la limba slavă, fie la limba română, 
fie la ambele, dar și de ştiinţa și arta traducerii, la începuturile ei, iar pe de 
altă parte încorsetaţi de concepţia timpului, care accepta doar traducerea 
mot ă mot şi păstrarea sintaxei originalului, traducătorii au contribuit la 
preluarea multor cuvinte şi expresii slave, precum și a unor structuri sin- 
tactice improprii limbii române. A fost un val care în prima parte înde- 
părta limba scrisă de cea vorbită, dar o şi pregătea pentru ceea ce urma să 
fie, instrument capabil să asigure accesul la alte culturi, îmbogăţindu-i 
vocabularul cu cuvintele necesare și creând o sintaxă mai flexibilă, în sta- 
re să exprime judecăţi și trăiri mai complexe, proces accentuat odată cu 
apelul la alte surse ale traducerilor. Traducerile succesive pentru părți din 
Biblie (Palia de la Orăştie, Noul Testament de la Bălgrad) sau pentru 
Biblie în întregul ei (Biblia de la București, Biblia lui Samuil Micu etc.) 
sunt argumente suficiente în favoarea afirmației făcute. 


Același lucru s-a întâmplat cu influenţa franceză în secolul al XIX-lea și 
mai târziu, considerată la un anumit moment sufocantă pentru limba și 
cultura română?, o situaţie asemănătoare având în Transilvania, Banat, 
Bucovina influența germană. Şi de această dată însă limba română a 

ieşit îmbogăţită, devenind un instrument apt să asigure veşminte adec- 
vate oricăror nevoi de comunicare pretinse de societate. 


Suntem astăzi martorii unei situaţii similare, puse pe seama influenței 
engleze, fie ea la nivelul unui nou jargon, fie la nivelul limbii literare. Sti- 
lul publicistic, aspect particular al limbii literare, pare a fi cel mai bântuit 
de această pornire, iar faptul este explicabil, dacă avem în vedere rolul 
pe care şi-l asumă astăzi presa. Nevoia de transpunere cât mai rapidă în 
româneşte, pentru a avea primatul asupra punerii veștilor în circulaţie, 
dublată, în unele cazuri, de insuficientă cunoaștere a limbii engleze, ca 
şi a limbii române, provoacă neajunsuri în asigurarea ținutei corespun- 
zătoare a limbii. Atragerea atenţiei asupra ţinutei neglijente sau a unor 
greşeli flagrante în folosirea unor cuvinte sau formanti (determinat, în loc 
de hotărât; focusa, care l-a înlocuit pe focaliza şi pe tehnicul cala, în loc 
de centra, concentra; locaţie, cu accepţii total neaşteptate, ca în exemplul 
locaţia cu denumirea doar din vocale „localitatea cu numele format doar 
din vocale”, probând folosirea cuvintelor cu sens în cel mai bun caz apro- 
ximativ; mega etc.) este utilă, punând în lumină nu numai greșelile, ci şi 
pericolul șablonizării limbii”. Avem însă convingerea că și aceste fapte de 
limbă, ca tot ce e impus de modă, vor fi abandonate și limba noastră îşi 
va păstra personalitatea și își va spori strălucirea. 


Voi pune aici în discuţie greșeli care s-au impus și sunt astăzi accep- 
tate ca normale, impuse de uz și greșeli pe cale de a se impune, fără 
a fi determinate de vreo influenţă străină. Voi ilustra ambele situaţii 
cu pronunțarea numelor de persoane, care, spre deosebire de numele 
comune, nu pot fi evitate în comunicare“. Discuţia aceasta este utilă 
pentru onomastica românească, în general, dar, în mod special, pen- 
tru onomastica din Basarabia, supusă unei foarte puternice influențe 
rusești şi îi voi omagia din tot sufletul pe cei care au militat pentru cul- 
tivarea structurilor de profunzime ale limbii şi ale onomasticii româ- 
nești, pentru recâștigarea structurilor periclitate. 


Încercările de impunere a ortografiei etimologice și derivaţioniste din 
secolul al XIX-lea şi abandonarea după scurtă vreme a normelor ce nu 
apucaseră să fie pricepute şi să se impună au lăsat urme până astăzi, pro- 
ducând devieri de la normele firești ale limbii. Una dintre norme preve- 
dea scrierea sunetelor /ș/ şi /ţ/, inexistente în latină, prin s şi t, din care 
proveneau în cele mai multe cazuri, urmate de i, iar o altă normă preve- 

dea că în cuvintele flexibile i final nesilabic (semivocalic sau simplu semn 
grafic) va fi urmat de u, care nu se rostește. Cuvinte ca moș, hoț, bici, unghi, 
nai etc. se scriau mosiu, hotiu, biciu, unghiu, naiu etc. Scrierea numelor co- 
mune s-a schimbat odată cu schimbarea normelor, în vreme ce numele 
proprii, neprinse în vreun glosar, dar prinse în acte oficiale, şi-au păstrat 
scrierea. Așa au apărut nume ca Turcasiu, Chisiu, Cocisiu, Onitiu, Ratiu, 
Popoviciu, Prichiciu, Bunghiu, Naghiu, în loc de Țurcaș, Chiş, Cociș, Onuţ, 
Raț, Popovici, Prichici, Bunghi, Naghi etc. Nemaifăcându-se legătura cu 
normele care generaseră acea scriere, dar apropiindu-se de pronunțarea 
numelor, ș, ¢ au fost repuse în dreptul lor, dar s-a păstrat și pronunţarea 
literelor finale. Dacă, în general, scrierea urmează pronunțarea, cel puţin 
pentru limba română, în cazul de față scrierea a determinat pronunţarea. 
De fapt, acesta nu e singurul caz. Așa s-a întâmplat, printre altele, cu for- 
mele verbale sunt, suntem, sunteți, care s-au impus nu prin apropiere de 
formele latine ale verbului, dispărute între timp din uz, ci prin urmarea 
în rostire a modelului scris. În lucrarea sa Neatirnarea limbei romînesci în 
desvoltarea sa şi în modul de a o scrie, Aron Pumnul făcea, în 1850, ob- 
servaţia că „nu se poate anumi după regulă litera cu care se scrie sunetul 
o şi x”, iar Gheorghe Adamescu preciza, în 1932, că „formele cu î ale 
verbului a fi se scriu cu u”. 


Toate numele proprii au avut la început un sens, au circulat ca orice alte 
nume în limba în care au fost create. Multe nume de persoane româ- 
neşti au funcționat la început ca porecle, unele dintre ele, formate cu 
sufixul -ar(i), continuare a sufixului lat -arius, indicând ocupaţia. În for- 
ma articulată, căci numele propriu individualizează, ceea ce se realizea- 
ză prin articol’, sufixul a devenit -aru, cu varianta -ariu'€. Stau mărturie 
nume de familie precum Bouaru, Curelaru, Fusaru etc., răspândite pe 
întreg arealul limbii române. Cu varianta -ariu nume de aceeaşi factură 
s-au impus în vreme mai veche sau în zone unde sufixul încă circulă cu 
această formă, deci numele au forma Morariu (Murariu), Văcariu (Va- 
cariu), Purcariu, Cheptănariu, Olariu, Rotariu etc. Pronunțarea acestor 
nume n-ar trebui să pună vreo problemă de pronunțare, accentuarea 
fiind aceeași ca a perechilor formate cu sufixul -ar. Totuşi s-a răspândit 
în ultima vreme pronunțarea sufixului cu hiat și accentuarea pe i în loc 
de a: Olari-u, Rotari-u, Murari-u, Purcari-u, Vacari-u etc., îndepărtân- 
du-se de formatele cu sufixul -aru. Am cunoscut o familie în care soțul 
se chema Racăriu, venise din spaţiul unde aceasta era pronunţarea, şi 

soția era Racari-u, deşi ambii lucrau în învățământ. Numele formate 
cu varianta -ariu, de circulaţie periferică, din punctul de vedere al sis- 
temului, nu prezintă importanţă pentru onomastică. Numele proprii 
nu se pot transpune și nu trebuie să se transpună în varianta literară, 
dovadă fiind aici nume ca Murariu, Purcariu, Vacariu, Cheptănariu, la 
care am putea adăuga Drochia, numele oraşului din Basarabia. 


Abaterea în pronunţarea numelor de acest fel s-a produs prin apropierea 
de nume formate cu sufixul -iu, pronunţat cu hiat, i-u, de altă origine și cu 
alt sens. S-a ajuns, astfel, la o pronunțare greșită, care, credem, ar putea fi 
corectată. Din păcate, această accentuare s-a extins și asupra altor nume 
cu finala -iu, fără legătură cu sufixul -iu, sau -ariu, apărând pronunțări de 
tipul Cociși-u, Chiși-u, Naghi-u, transpuneri în românește ale numelor 
maghiare Kocsis, Kiss, Nagy, sau Onuţi-u, despre care vorbeam mai sus. 


Pronunţări de acest fel, rezultate dintr-o abatere prin apropiere, gregi- 
tă, de un alt model, prin falsă asemănare, sunt pe cale de a se impune 
datorită pronunțării promovate prin canalele media de oameni ce ar 
trebui să constituie modele de folosire a limbii, căci au o mare influen- 
tă asupra receptorilor. Rău e că, în anumite situaţii, chiar slujitorii ca- 
tedrei folosesc astfel de forme, constituind ei înșiși surse de răspândire 
a formelor greșite. 


Din mulţimea abaterilor devenite sau pe cale de a deveni greșeli, dintre 
acestea unele acceptate ca norme, am adus în discuţie două, în a căror re- 
zolvare şcoala se poate şi trebuie să se implice, măcar cu explicaţii, pentru 
conştientizarea mecanismului de funcționare a limbii și formarea unei 
atitudini active a vorbitorilor față de faptele de limbă. Aceasta înseamnă 
nu numai cunoașterea normelor promovate de programele școlare, ci și 
existența unei viziuni asupra funcţionarii sistemului limbii şi a subsiste- 
melor lui. Fără această cunoaştere, şcoala rămâne în afara procesului de 
stimulare a atitudinii critice în valorificarea valențelor limbii, renunțând, 
în cunoștință sau fără cunoştinţă de cauză, la calitatea de arbitru avizat și 
pierzând din rolul pe care trebuie să-l aibă. Vorbind despre Aron Pum- 
nul, fostul său profesor de limba și literatura română de la gimnaziul din 
Cernăuţi, care extinsese studierea limbii române pentru mai toți elevii 
gimnaziului, I. G. Sbiera spunea că întreaga lui activitate viza stimularea 
valenţelor creatoare ale elevilor săi, în sensul celor afirmate la începu- 
tul demersului nostru. Aceasta însemna pentru el ca elevii, români sau 

străini, să fie familiarizați „cu graiul țării, cu graiul românesc, cu istoria 
şi literatura lui; pre unii ca să-i facă să-l iubească și să-l prețuiască ca pe 
odorul cel mai scump din lume, ca pe sufletul său și al poporului din care 


fac parte, iar pe ceilalți ca să-i îndemne să-l respecteze și să țină seama de 
el”"!. Este unul dintre monumentele ridicate lui Aron Pumnul și probea- 


ză adevărul indubitabil al puterii credinţei în misia asumată de slujitorii 
școlii, formulată în puţine cuvinte de Arghezi: „Altarul ca să fie și pietrele 
să ţie, / Cer inima şi sufletul zidite-n temelie”. 


Note | 


1 De altfel, la Caragiale apar și enunţuri în care se combină 
mai multe limbi, ca în scrisoarea de amor în care autorul 
își dedică lira iubitei: „pentru o eternitate și per toujours”, 
amestec de română ilogică (eternitate nu poate primi de- 
terminativul o, fiind nedeterminată, căci e eternitate), 
franceză şi italiană, limbă în care îşi transpune şi numele; 
Venturiano nu e altceva decât Vânturianu, „vorbe în vânt”. 

2 În 1906 N. Iorga organiza manifestații de stradă împotriva 
acestei influenţe, cu ocazia unei conferințe la Ateneul Ro- 
mân despre folclorul românesc, susținută în limba franceză. 
3 Folosirea termenului standardizare în loc de șablonizare 
produce confuzii, dat fiind că prin limba standard se înţe- 
lege limba literară sau o anumită varietate a limbii literare. 
+ Ce e val ca valul trece, spunea cândva Eminescu. 

5 Şi uzul e producător de abuzuri. 

é Este foarte interesantă definiția sinonimelor dată de un 
copil: cuvintele pe care le folosim în locul celor cărora nu 
le cunoaștem ortografierea. 

7 Aron Pumnul, Voci asupra vieții și însemnătății lui, dim- 
preună cu documente relative la înființarea catedrei de limba 
şi literatura românească în gimnaziul superior din Cernăuţi, 
precum și scrierile lui mărunte şi fragmantare, publicate de 
D-rul Ion al lui G. Sbiera, Cernăuţi, 1889, p. 224. 

3 Gh. Adamescu, Ortografia românească după modificările 
din 1932. Regule și explicări urmate de un glosar, Bucureşti, 
1932, p. 16. 

? Unii lingviști consideră articolul morfem al determinării. 
De îndelungă vreme articolul -1 nu se mai folosește la 
numele de persoane (cf. titlul nuvelei lui C. Negruzzi Ale- 
xandru Lăpuşneanul). 

"Jon. G. Sbiera, Aron Pumnul, în Aron Pumnul. Voci asu- 
pra vieții şi însemnătății lui, dimpreună cu documente relati- 
ve la înființarea catedrei de limba și literatura românească în 
gimnaziul superior din Cernăuţi, precum şi scrierile lui mă- 
runte şi fragmentare, publicate de D-rul Ion al lui G. Sbie- 
ra, Cernăuţi, 1889, p. 63. 

Constantin CUCOŞ 


Reconsiderări privind obiectivele 
educaţiei estetice 


Educaţia estetică este acea dimensiune a for- 
mării care urmăreşte pregătirea persoanei 
pentru a recepta, interpreta, interioriza şi crea 
valori estetice concretizate în diferite supor- 
turi sau situaţii (artă, natură, conduita umană, 
comunitate etc.), în perspectiva sporirii îm- 
plinirii spirituale şi a imprimării unui sens su- 


C.C. — prof. univ., | i | 
Universitatea „Al. loan perior existenţei persoanei. Valoarea centrală 


Cuza” din laşi, director al vizată este cea de frumos, dar în corelaţie sau 


Departamentului pentu completitudine cu alte categorii / stări care 
pregatirea personalului generează trăiri estetice (sublimul, comicul, 
didactic, laşi, România. : i A a in 

Laa publicate tragicul, grațiosul, urâtul, ironicul, grotescul, 
Psihopedagogie pentru fantasticul, absurdul etc.). Educaţia estetică 
examenele de definitivare şi.“ presupune un demers metodic de integrare a 
grade didactice, ediţia a l-a individului într-un dispozitiv de influenţe atât 
(2009), Educația religioasă. A : Ka 
Ka > formale, școlare, prin intermediul unor disci- 
Repere teoretice şi metodice i ? j a | 
(2009), Teoria şi metodologia pline cu specific artistic, cât şi extra-curricu- 
evaluării (2010), Educația. lare, prin valorificarea unor prilejuri speciale 


Experienţe, reflecţii, soluții ce se situează dincolo de şcoală, dar care, in- 


(2013)şa. dependent sau corelativ cu aceasta, sensibili- 
zează fiinţa faţă de frumos, potențează trăirile 
artistice, formează și consolidează gustul es- 
tetic autentic. 


În mod tradiţional, se consideră că educaţia 
estetică vizează atingerea a două mari obiecti- 
ve: pregătirea persoanei pentru a recepta fru- 
mosul și formarea ei pentru a crea sau extinde 
această valoare. Credem însă că finalitățile se 
pot multiplica şi nuanţa, de aceea în continu- 

are vom detalia șase ipostaze ale obiectivelor acestei laturi a educaţiei. 
Vom sintetiza obiectivele educaţiei estetice plecând de la mai mulţi au- 
tori (Hubert, 1965; Bârsănescu, 1935; Văideanu, 1967; Duvignaud, 
1979; Moise, 1996; Salade, 1998), dar şi cercetând mai atent fenome- 
nologia situațiilor estetice. Considerăm că educaţia estetică trebuie să-și 
propună atingerea următoarelor obiective: 


a) Formarea capacităţii de receptare a valorilor estetice; 


b) Potențarea competenţei de valorizare, apreciere, judecare a obiecte- 
lor sau situaţiilor estetice; 


c) Dezvoltarea trebuințelor de valorificare şi integrare a esteticului în 
viața proprie; 

d) Formarea capacităţii de a crea sau genera esteticul; 

e) Sporirea capacităţii de conturare a propriei identități culturale; 

f) Integrarea în umanitate prin cunoaşterea și interiorizarea valorilor 
estetice universale. 


Le vom detalia şi actualiza mai jos, într-un mod personal, prin raporta- 
re la specificitate, importanţă, competenţe vizate, contexte de manifes- 
tare, grad de intenționalitate etc. 


Formarea capacității de receptare 


Acest obiectiv general ținteşte capacităţile de „primire” și „întâmpina- 
re” a frumosului, pornind de la palierele de „jos” ale psihicului uman 
(senzaţii, percepții) şi până la etajele mai complexe ale receptivității 
(în care sunt antrenate afectele, capacitățile proiective). Aici se includ 
obiectivele referitoare la valorificarea, din perspectiva teoretică şi prac- 
tică, a valorilor estetice și ele se înscriu într-o ierarhie de componente 
în conformitate cu planurile comportamentale adiacente. Astfel, un 
prim moment în dezvoltarea receptivităţii estetice îl reprezintă for- 
marea senzorialităţii estetice, adecvate limbajului artistic, ce urmează 
a fi asimilat, adică „ascuţirea” acelor receptori prin intermediul cărora 
vor fi sesizate conformaţiile cromatice, acustice, gestuale etc. etalate 
de opera de artă. Antrenarea și punerea la treabă a aparatului recep- 
tiv constituie un preambul pentru însuşiri ulterioare. Urmează apoi 
(nu numaidecât într-o ordine genetică) un set de exigenţe orientate 
spre stimularea emoțiilor estetice, a acelor răspunsuri afective ce îşi au 
sorgintea în structurile de profunzime ale personalităţii umane și care 

catalizează recepţia. Alimentarea trăirilor afective estetice cu tensiu- 
nile și opoziţiile complexe (plăcere — neplăcere, personal — imperso- 
nal, interesat — dezinteresat, realizat — nerealizat, prezență — absenţă, 
original — originar etc. [7, p. 21-22]) este presupusă, de asemenea, în 
această activitate. Receptivitatea estetică trebuie să fie îndreptată şi 
spre noile valori estetice care se impun prin condiţiile lor sinestezice 
de afectare a senzorialităţii. Caracterul tot mai sincretic al unor arte 
(ca, de pildă , unele genuri şi stiluri ale muzicii tinere sau artei specta- 
colului, ce înglobează non-verbalul, gestualitatea, vestimentația, mu- 
zicalul, comportamentul spectatorilor etc.), dar şi lărgirea evidentă a 
sferei artisticului, reclamă o re-învăţare şi o lărgire a senzorialității (în 
măsura posibilului, căci şi aici sunt niște praguri!), în acord cu o parte 
a noilor stimuli culturali. 


Potenţarea competenţei de valorizare, apreciere, judecare a obiectelor sau 
situațiilor estetice 


Educaţia estetică trebuie să creeze exerciţii de apreciere şi emitere de 
judecăţi de valoare, în mod dirijat, dar şi autonom, cu privire la obiec- 
tele sau actele artistice. Aceasta presupune formarea și interiorizarea 
unor criterii valorice în concordanţă cu care să fie apreciate produse- 
le artistice. Formarea gustului estetic reprezintă o sarcină de prim or- 
din. Acesta se referă la reacţia în cunoştinţă de cauză şi pe baza unei 
experienţe estetice prealabile, printr-un sentiment de satisfacție sau in- 
satisfacție, în raport cu obiectul estetic. Bunul gust nu este doar o ches- 
tiune de predispoziţie spontană, nativă, interioară, ci şi un însemn sau 
rezultat al unui bagaj cultural, al nivelului aspirațional, al vizării unor 
trebuinţe înalte. Se cere a fi vizată judecata estetică, adică acel act de 
deliberare și de ierarhizare, într-un câmp axiologic, a obiectelor esteti- 
ce, pe baza unor criterii. Din acest punct de vedere, însușirea unor grile 
evaluative şi operarea în mod autonom a unor ierarhizări constituie 
un comportament care atestă o anumită maturizare spirituală. Desi- 
gur că în materie de artă se instituie comandamente sau dispozitive 
speciale de validare (critica literară, critica de artă, premiile pentru di- 
ferite performanţe artistice etc.), dar până la astfel de rezultate (care și 
ele pot fi discutate, interpretate) este bine ca persoana să ajungă la o 
competenţă valorizatoare şi la o autoapreciere în cunoștință de cauză, 
ce se pot manifesta independent. Formarea unui crez ideatic, stabil, ce 

caracterizează o personalitate iubitoare de frumosul autentic, va mar- 
ca realizarea unor convingeri estetice. Toate aceste componente se vor 
circumscrie idealului estetic, acelui complex ideatic general spre care 
se tinde și care ființează la un moment dat (la nivel individual sau gru- 
pal), orientând şi influențând întreaga experiență estetică. 


Dezvoltarea trebuinţelor de valorificare şi integrare a esteticului în viața 
proprie 

O bună educaţie trebuie să aibă ca țintă creşterea apetitului pentru 
experienţa estetică și a dorinței de apropriere a faptelor artistice, sta- 
tuarea unor interese stabile şi nevoi permanente de intrare în contact 
direct sau mediat cu opera de artă, de a o achiziționa, când este posibil 
(cazul unei cărți) sau de a o cunoaşte, aprecia, re-edita în moduri care 
ţin de nevoi, dorinţe, posibilități. Efectul evident al unei culturalizări 
estetice rezidă atât în a fi informat, în legătură cu specificul și dinamica 
spirituală, cât și în a încorpora arta în fapte de viaţă, în a o susține sau 
promova. În ultimă instanţă, sensul creaţiei este dat de re-trăirea sau 
re-producerea unor valori, idei, stări — cuprinse în opera de artă — în 
modul nostru concret de a fi sau de a face. Dezvoltarea unui stil estetic 
de viață precum și crearea unui spaţiu intim, a unui microclimat este- 
tic autentic, purificator şi compensator, pot constitui obiective actuale 
care să contracareze tehnologismul invadator, ideologiile masificatoa- 
re sau consumiste, presiunile de de-personalizare sau de-spiritualizare, 
cărora trebuie să le facem față prin strategii adecvate. 


Formarea capacității de a crea sau genera esteticul 


Creativitatea în plan estetic poate îmbrăca atât un caracter general, 
cât și unul particular. Desigur, ar fi bine ca toți oamenii să fie creativi 
până la un anume punct, aşa și stau lucrurile. Unii autori încearcă să 
ridice sintagma „creativitate estetică” la rangul de categorie teoreti- 
că distinctă, atotcuprinzătoare. De pildă, un autor francez — precum 
Jean-Claude Fourguin - o definește astfel: „Prin creativitate estetică 
înțelegem aptitudinea de a produce într-o manieră specifică (neutili- 
tară) şi diferențiată (funcţie de indivizi și situaţii) evenimente, forme, 
obiecte susceptibile de cristalizare estetică, mai bine zis capabile de 
a mobiliza virtualităţile senzoriale și emoţionale, rezervele de imagini 


ale spaţiului intim după o logică a jubilării şi comunicării, şi nu una de 

calcul sau de furie” [3, p. 30]. Fiecare individ îşi creează un ambient 
axiologic format, dacă nu din obiecte confecționate de noi înșine, cel 
puţin din asamblări, conexări de obiecte gata-făcute, într-o concepție 
inedită. Orice persoană, care se respectă, tinde spre un comportament 
estetic care este individual şi propriu, promovează o „stilistică” de or- 
din comportamental în raport cu valorile estetice. O anumită uzanță 
a unui obiect, un anumit mod de viaţă, particular și inconfundabil, 
trădează această creativitate funciară, această descoperire (inventare?) 
pe cont propriu a frumuseţii lumii întregi, de către fiecare dintre noi. 
Creativitatea estetică, înțeleasă în sens particular, se manifestă în pla- 
nul creativităţii artistice, într-o perspectivă concretă, aplicată, tehnică. 
De aceea, grupa de obiective referitoare la dezvoltarea capacităților 
artistice cuprinde măsurile de depistare a aptitudinilor şi de formare 
a deprinderilor și abilităţilor cerute de specificul creaţiei fiecărei arte 
în parte. Aceste obiective se adresează tuturor elevilor, dar ele vor fi 
operaţionalizate diferit, în funcţie de individualităţile cărora li se adre- 
sează: elevi fără performanţe artistice deosebite, elevi talentaţi pentru 
anumite arte. Toți copiii ar trebuie să fie introduși în chestiuni tehnice 
de primă instanță (de pildă, cum se desenează o natură statică, cum 
se obține efectul de perspectivă, cum se generează o gamă cromatică, 
cum se citeşte sau interpretează o partitură muzicală, cum se edifică un 
text literar etc.), în scopul dobândirii unei manevrabilități, deprinderi 
sau sensibilități generale într-o direcție sau alta, fie și pentru a experi- 
menta dificultăţile, rateurile, reușitele. Elevii, care probează anumite 
disponibilităţi într-o zonă artistică, trebuie să fie orientaţi către acele 
rute sau ocazii educaţionale care să le potenţeze talentele pe care le 
anunţă. 


Întărirea capacităţii de conturare a propriei identități culturale 


Într-o lume din ce în ce mai parcelată și mai împrăștiată, e nevoie de 
rataşarea persoanelor la complexe spirituale întremătoare, tonifiante, 
unificatoare. Iniţierea în arte conduce şi la racordarea individului la 
tradiţiile spirituale ale comunităţii din care face parte, la delimitarea și 
conştientizarea unui anumit specific ce ţine de istoria și tradiţiile gru- 
pale, comunitare, naţionale. Educaţia estetică conduce la o descoperire 
a unui bagaj cultural latent, ce poate propensa o anumită distinctivitate 
sau pregnanţă spirituală a persoanei. Identitatea nu este o dimensiune 

ce se cere a fi minimizată sau camuflată ci, dimpotrivă, trebuie să de- 
vină o „pecete”, promovată fără emfază, dar în mod deschis și demn. 
Demarcările sunt necesare în societatea prezentă, pentru că astfel indi- 
vidul se regăsește într-o „matcă” sau „carcasă” culturală, se recunoaște 
în şi prin alţii, descoperă că este racordat la un ansamblu spiritual con- 
cret (prin literatura, pictura, muzica etc. create în spaţiul cultural de 
apartenență), că ține de un predeterminat spiritual, că este așezat pe o 
„axă” culturală particulară, câștigând, astfel, sub aspectul congruenței 
şi împlinirii existenţiale. Bucuria artistică este dată și de această ocazie 
de conturare sau descoperire a interiorului cultural pe care îl purtăm. 


Integrarea în umanitate prin cunoașterea și interiorizarea valorilor estetice 
universale 


Educaţia pentru frumosul artistic deschide calea cunoașterii și respec- 
tării alterităţii spirituale. Cu acest prilej, aflăm multe despre alţii, des- 
pre fondul ideatic, aspiraţional sau comportamental al unor comunități 
din alte spaţii sau timpuri istorice. Educaţia estetică potențează comu- 
nicarea între civilizaţii şi generaţii, pe o axă diacronică, dar și sincro- 
nică, conducând la statuarea unei solidarități umane prin raportarea 
la un nucleu peren de valori universale. Limbajul artistic decantează 
şi mediază constante valorice care dau seama de unitatea spirituală a 
umanității. Dincolo de multitudinea de forme și expresii, ce variază de 
la un context socio-istoric la altul, de la o perioadă la alta, de la un artist 
sau altul, se poate descoperi un fundament comun de valori şi opţiuni 
care conduc la o mai bună integrare a individului în umanitate. Por- 
nind de la un astfel de fundament spiritual, se pot preveni neînţelegeri, 
se netezesc căile bunei înțelegeri, se dezamorsează conflicte, se pun 
bazele unei armonii și păci universale. Arta, ca intenționalitate şi te- 
matizare, aduce în atenţie preocupări și întrebări fundamentale care au 
traversat și animă umanitatea de peste tot și dintotdeauna. 


Desigur, obiectivele de mai sus sunt vizate în mod corelat și integrat, și 
nicidecum izolat sau autarhic. Fiecare context de învăţare a valorilor es- 
tetice potenţează atingerea mai multor obiective, existând posibilitatea 
ca într-un context anume să fie privilegiate doar unele, cu dominanță. 
Important este ca aceste obiective să se sprijine pe conţinuturi adecva- 
te, autentice, care să sporească interesul şi puterea lor de influențare în 
conturarea unei culturi estetice veritabile. 

1. Profilul personajului literar sau 
„tot ce se află în capul” personajului 
meu 


Un prim model de aplicare a tehnicii simu- 
lării personajului artistic ar putea fi prezen- 
tarea personajului cărții citite şi definirea 
stării interioare pe care o trăieşte eroul ca pe 
una proprie. În cadrul unui atelier de lectură 
şi discuții elevii clasei a V-a au experimentat 
însușirea rolului de personaj. Fiecare şi-a ales 
să fie un personaj, să-l prezinte de la persoana 
I-a, caracterizându-se succint prin unul dintre 
aspectele morale. 


Pentru a facilita comunicarea, au fost propuse 
mai multe jurnale de gândire, cu expresii pe 
care elevii le-au completat și utilizat în carac- 
terizările lor. 


Jurnal de gândire A. 


+ Sunt... Impresionez prin... Chiar dacă..., am ști- 
ut... am reușit să, am demonstrat că... Îmi place 
să... Cred că de la mine puteți învăţa... 


Jurnal de gândire B. 


+ Sunt... (prezentarea). Vreau să citiţi despre 
mine... Din păcate, am suferit un pic de pe urma... 
Ştiu să apreciez... Sunt... (alte calităţi)... Cred că 
merit... Nu sunt chiar mulțumit de mine... Recu- 
nosc că încerc să... 

+ Sunt... ( prezentarea)... Sunt... (alte calități)... Lumea spune că sunt... În 
realitate sunt... Prin bunătatea mea am... Sunt un alt om. Probabil că am 
alt caracter... Eu cred că ar trebui să mă gândesc la comportamentul meu... 


Oferim mai jos, drept exemplu, textul elaborat de un elev care a ales să 
fie Robinson Crusoe din romanul cu același nume al lui Daniel Defoe. 


„Sunt Robinson Crusoe. Cu siguranță că sunt un personaj literar ce 
impresionează toți cititorii. Chiar dacă am fost singur pe insulă, am 
ştiut să-mi fac prieteni, să nu-mi pierd curajul, să inventez noi moduri 
de trai. Am răbdare, sunt ingenios și asta îmi place. Cred că de la mine 
puteţi învăţa că în orice situație poţi să te descurci, dacă ţi-o doreşti 
cu-adevărat” (valori experimentale). 


Observăm, în acest mesaj, încrederea în propriile forțe şi cutezanța de 
care dă dovadă personajul. Este un model al prietenului credincios. 
Elevul prezintă o convingere însușită prin lectura romanului şi anume 
că „trebuie să înveți să lupţi, să înţelegi, să vorbeşti, să asculți și să taci 
atunci când este cazul” (valori de context ale mesajului — toleranța). 


De asemenea, remarcăm opinia bine argumentată a elevului. Discursul 
de la persoana I favorizează formularea ideilor-sinteză, pur atitudinale. 
Situaţia de simulare ajută la realizarea conexiunii între problematică, 
mesaj și raportare la actualitate. Prin caracterul ludic se reușește astfel 
încurajarea unor acțiuni realizate de personaj (valori de context ale 
educaţiei literar-artistice). 


2. Personajul meu este în zodia... 


De data aceasta vom genera comunicarea printr-un experiment de 
imaginație. Vom atribui personajului literar o dată de naștere, respec- 
tiv un semn zodiacal, fără intenţia de a învăţa semnele zodiacale, ci cu 
pretextul de a identifica trăsături de caracter ale personajului literar și a 
comunica pe baza textului literar. 


Activitatea în echipe poate demara cu sarcina de a analiza fișa-resursă 
„Personajul meu este în zodia...'. Elevii vor analiza toate caracteristi- 
cile zodiei fixate de profesor pentru fiecare grup în parte și vor alege 
trăsătura potrivită personajului pe care îl caracterizează. Este foarte 

important ca, în procesul de argumentare, textul literar să fie dovada 
principală. Elevilor li se solicită dovezi textuale, fragmente, replici. Ca- 
racterizarea de personaj va fi atât directă, cât şi indirectă, astfel încât pe 
parcurs discuţia şi lectura să fie indispensabile. 


Fişa-resursă „Personajul meu este în zodia...” 

Berbec (21.03 — 20.04): plin de inițiativă, ambițios, hotărât, egoist, 
capricios, obraznic, idealist. 

Taur (21.04 — 21.05): harnic, răbdător, încăpățânat, rigid, hotărât, po- 
sesiv, egoist. 

Gemeni (22.05 — 20.06): activ, optimist, încăpățânat, capricios, dez- 
ordonat, deștept, împrăștiat. 

Rac (21.06 — 20.07): prudent, sociabil, grijuliu, prietenos, modest, 
sensibil, nesigur. 

Leu (21.07 — 21.08): optimist, puternic, arogant, orgolios, nestăpânit, 
magnetic, egoist. 

Fecioara (22.08 — 21.09): corect, obiectiv, analitic, încăpățânat, preca- 
ut, nehotărât, modest, capacitate analitică, autocritic. 

Balanţă (22.09 — 22.10): intuitiv, logic, estetic, temperat, autocompă- 
timitor, nehotărât, diplomat. 

Scorpion (23.10 — 22.11): hotărât, întreprinzător, pasionat, ager, aro- 
gant, senzual, tainic, nemilos. 

Săgetător (23.11 — 20.12): neinteresat, idealist, compătimitor, risipi- 
tor, încăpățânat, lipsit de tact, de neîncredere, împrăștiat. 

Capricorn (21.12 — 19.01): diplomatic, vesel, profund, întreprinză- 
tor, egoist, materialist, carierist, ambițios, rigid. 

Vărsător (20.01 — 18.02): omenos, meditativ, onorabil, binevoitor, 
lipsit de simţ practic, de neînduplecat. 

Peşti (19.02 — 20.03): tăcut, compătimitor, adaptabil, supersensibil, 
credul, risipitor, capricios, flexibilitate, autocompătimitor. 


O altă sarcină ar putea fi analiza doar a unui singur semn zodiacal, ur- 
mând ca elevii să demonstreze că personajul literar ales este / nu este 
în zodia dată. 


De exemplu, în procesul de caracterizare a personajului literar Alexan- 
) 
dru Lăpuşneanul, din nuvela cu acelaşi nume de C. Negruzzi, elevii ar 
3 3 3 ) 
putea demonstra, cu exemple extrase din text, trăsăturile de caracter 

ale eroului, conform fișei-resursă. În exemplul de mai jos, elevii au ales 
trei semne zodiacale și au încercat să aducă argumente pentru fiecare 
trăsătură de caracter. În final, în baza casetelor obţinute, ei au concluzi- 
onat că personajul analizat poate fi în zodia berbecului, întrucât au găsit 
cele mai multe argumente pentru aceasta. 


O variantă alternativă de lucru ar fi ca elevii să demonstreze că perso- 
najul literar nu este născut în zodia aleasă / presupusă. 


Caracterul ludic al tehnicii provoacă elevii la discuţii, creează condiţii 
de interes şi motivaţie. Este foarte important a se observa că procedeul 
dat contribuie la cunoaşterea de sine, fiindcă anume ea ne permite să 
realizăm introspecţia, să proiectăm perspectivele vieții, să înțelegem 
trăsăturile esenţiale ale propriei personalități. 


Berbec (21.03-20.04) | Leu (21.07 - 21.08) (3 m ubareă 3 
plin de |„Dartu, Moţoace? | opti- |- neinte- | — 
iniția- | Învechit în zile rele, | mist resat 
tivă deprins a te ciocoii 
la toți domnii, ai 
vândut pre Des- 


pot, m-ai vândut şi 
pre mine, vei vinde 
şi pe Tomșa, [...] îţi 
făgăduiesc că sabia 
mea nu se va mânji 
în sângele tău; te 
voi cruța, căci îmi 
eşti trebuitor, ca 


să mă mai ușurezi 

de blăstemurile 

norodului” 
ambi- |,„Să mă-ntorc? puter- | „Să mă-ncred în idealist | — 
tios Mai degrabă-și va | nic voi? zise Lăpuş- 

întoarce Dunărea neanul înțelegând 

cursul îndărăpt” planul lui. Pesem- 

„A! Nu mă vrea ne gândești că eu 

ţara? Nu mă vreți nu ştiu zicătoarea 

voi, cum înțăleg?” moldovenească: 


«Lupul părul își 
schimbă, iar năra- 
vul ba?» Nu ştiu, 
că fiind mai mare 
peste oștile mele, 
cum ai văzut că 
m-au biruit, m-ai 
lăsat?”, 

hotărât | Este hotărât să aro-  |,„Boaită fățarnică! |com- |- 
pedepesească gant  |adăugăbolnavul  |pătimi- 
zbuciumându-se | tor 
a se scula din pat; 
tacă-ți gura; că eu, 
care te-am făcut 
mitropolit, eu te 
desmitropolesc. 
M-aţi popit voi, dar 
de mă voi îndrepta, 
pre mulți am să 
popesc şi eu!” 
egoist | „Dacăvoinumă  |orgo- |„Du-te, mori risipi- |- 
vreți, eu vă vreu, | lios pentru binele mo- |tor 
răspunse Lăpuş- şiei dumitale, cum 
neanul, a căruia ziceai însuți când 
ochi scânteiară ca îmi spuneai că nu 
un fulger, şi dacă mă vrea, nici nu 
voi nu mă iubiţi, eu mă iubeşte țara” 
vă iubesc pre voi, 
şi voi merge ori cu 
voia, ori fără voia 
dumneavoastră.” 
capri- |„Dacăvoinumă |nestă- | „Să mă-ntorc? încăpă- | „Să mă-ntorc? 
cios vreți, eu vă vreu!” |pânit | Mai degrabă-și va |țânat | Mai degrabă-și va 
întoarce Dunărea întoarce Dunărea 
cursul îndărăpt. A! cursul îndărăpt. 
Nu mă vrea țara? A! Nu mă vrea 
Nu mă vreţi voi, ţara? Nu mă vreți 
cum înțăleg?” voi, cum înțăleg?” 
obraz- | „Muiere neso- mag- |- lipsit | „Muiere neso- 
nic cotită! Strigă netic de tact |cotită! Strigă 
Lăpuşneanul, Lăpuşneanul, 
sărind drept în sărind drept în 
picioare, şi mâna picioare, şi mâna 
lui, prin deprin- lui, prin deprin- 
dere, se răzimă dere, se răzimă 
pe junghiul din pe junghiul din 
cingătoarea sa.” cingătoarea sa” 
idealist | „Boieri dumnea- |egoist |„Dacăvoinumă  |de „Boieri dumnea- 
voastră! Să trăim vreți, eu vă vreu, neîn- | voastră! Să trăim 
de acum în pace, răspunse Lăpuş- | credere | de acum în pace, 
iubindu-ne ca niş- neanul, a căruia iubindu-ne ca niş- 
te frați, pentru că ochi scânteiară ca te frați, pentru că 
aceasta este una un fulger, și dacă aceasta este una 
din cele zece po- voi nu mă iubiţi, din cele zece po- 
runci: Să iubeşti eu vă iubesc pre runci: Să iubeşti 
aproapele tău ca Voi, şi voi merge aproapele tău ca 
însuşi pre tine, şi ori cu voia, ori fără insuși pre tine, și 
să ne iertăm unii voia dumneavoas- să ne iertăm unii 
pre alții!” tră” pre alții!” 

3. Axa vieții personajului 


Tehnica: se împarte o coală de hârtie în iu d 


două, prin trasarea unei axe verticale. La 
unul dintre capete se scrie data nașterii, 
iar la celălalt — anul curent. Se împarte 
axa în intervale a câte S ani. Elevilor li 
se cere să-și amintească evenimentele 
mai importante din viaţa lor şi să le no- 
teze, aşezându-le în ordine cronologică 
pe axă. Este un exercițiu psihologic care Anul curent 
va antrena capacitatea de autoevaluare a 


H 


elevilor. 


Ulterior, le propunem elevilor să construiască o axă a vieții persona- 
jului literar. De multe ori opera artistică poate fi lipsită de detalii pre- 
cum data nașterii, studiile sau alte momente esențiale din viața eroului. 
Textul poate oferi doar un instantaneu, însă propria experiență de via- 
tă, precum şi experiența literară îl va antrena pe elev într-un proces de 
reflecţie. Esenţa acestui exercițiu nu constă în căutarea de adevăr, ci în 
posibilitățile uimitoare de a-și imagina, de a recrea sensuri, de a oferi 
textului literar o valoare adăugată, de a modela destine. 


Un experiment în acest fel, propus elevilor în cadrul atelierului de 
lectură, a vizat-o pe Otilia, personajul feminin central din romanul 
lui G. Călinescu Enigma Otiliei. Textul nu oferă informaţii sau detalii 
exacte despre nașterea protagonistei. Elevii au fost puși în situația de 
a deduce data, locul nașterii, studiile făcute. Drept punct de plecare 
poate servi descrierea oferită de către autor: „Fata părea să aibă opt- 
sprezece-nouăsprezece ani”. Detaliile cu privire la timpul petrecut în 
casa lui Costache Giurgiuveanu ar putea fi un alt reper în axa vieții. 
Căsătoria cu Pascalopol — un alt element temporal. Și momentul în 
care Felix află despre o altă aventură din viața Otiliei, faptul că aceas- 
ta se căsătorise cu un alt bărbat bogat, poate sugera o altă etapă a 
vieţii sale. 


Introspecţia în viața personajului oferă detaliul nescris al autorului, iar 
acest fapt conturează și alte experienţe necesare formării cititorului cult. 

4. Buletinul de identitate al personajului 


Ne propunem prin acest experiment didactic să găsim alte detalii în 
textul literar, care vor facilita explorarea de text, revenirea la lectură, 
conştientizarea anumitor elemente de subiect, cel mai important exer- 
cițiu fiind caracterizarea personajului. 


Elevii vor completa, după algoritmul propus, rubricile Buletinului de 
identitate al personajului literar. 

+ Numele: 

e Vârsta: 

e Adresa: 

+ Înălțimea: 

e Culoarea ochilor: 

e Culoarea părului: 


e Semne distinctive: 


Extindem ideea de buletin prin caracteristicile personajului literar. 
e Calităţi: 
e Defecte: 
e Gusturi: 
e Talente: 


Elevilor li s-a propus să realizeze exercițiul în baza personajului literar 
Harap Alb. Discuţiile au fost aprinse, întrucât numele exact, inițial, al 
personajului nu se cunoaște. Au fost propuse nume reale, argumentate 
prin anumite trăsături de caracter: Marcel (un coleg care este frumos şi 
puternic), lon (nume comun pentru poporul nostru), Vlad (semnifi- 
că putere). Bineînţeles, specificul speciei literare, basmul, a favorizat și 
nume specifice: Făt-Frumos, Ilieş, Ion cel puternic. 


Determinarea vârstei, la fel, a dat bătaie de cap elevilor. Unii au invocat 
maturitatea, acțiunile personajului fiind potrivite puterilor sau trăsătu- 
rilor de caracter la 30-35 de ani. Alţii au subliniat doza de naivitate a 
personajului, în acest fel atribuindu-i o vârstă de 18-19 ani. 


Adresa, ca element geografic, favorizează posibilități originale de a 
realiza inserţii interdisciplinare, dar şi experienţe de viață. Una dintre 
adresele propuse a fost și Republica Moldova, r-nul Briceni, mențio- 


ATELIER DE SCRIERE ŞI CITIRE MA 


nându-se că, posibil, cealaltă împărăție se afla la sudul Moldovei, în 
Vulcănești. 


Alţii au ales să numească ţara de origine a eroului Ţara Verde, de la 
numele tatălui său, Verde Împărat. 


Descrierea portretului fizic este și mai antrenantă, pentru că elevii vor 
atribui semne distinctive în funcție de experienţa proprie literară și de 
viaţă. 


Drept fișă-resursă am putea să le oferim o informaţie despre descrierea 
caracterului în funcţie de trăsăturile fizice. 


Fișă-resursă 


Sprâncenele. Despre persoanele care au sprâncene subțiri sau care nu 
sunt bine conturate se crede că sunt nehotărâte şi neîncrezătoare în 
forţele proprii. De partea cealaltă, persoanele cu sprâncene groase, 
stufoase au o personalitate puternică. Sprâncenele unite denotă intro- 
specţie, dar şi gelozie şi posesivitate. 


Ochii. Dacă sunt adânciţi în orbite, ochii denotă o personalitate interi- 
orizată. Ochii ieşiţi din orbite caracterizează o persoană foarte extro- 
vertă. Ochii apropiaţi indică personalități cu o viziune îngustă asupra 
lumii. O distanță mai mare dintre ochi denotă o fire deschisă, tolerantă. 


Gura. Colţurile ridicate sugerează o personalitate optimistă, iar cele lă- 
sate sunt întâlnite la persoanele dificile, greu de mulțumit. 


Maxilarul. Un maxilar bine definit sugerează un caracter puternic, dar 
şi o fire încăpăţânată. Un maxilar mic denotă slăbiciune și este specific 
persoanelor care se lasă influențate ușor. 


Ridurile. Cei care au riduri la colțul ochilor, cunoscute ca „talpa gâștii', 
sunt firi deschise și vesele, care oferă bună dispoziţie persoanelor din 
jur. 


În concluzie, vom aminti că profesorul are o contribuţie decisivă la fa- 
vorizarea stimulării imaginaţiei elevilor pentru redescoperirea de sen- 
suri. Simularea apropie copilul de realităţile vieții, iar aceasta îl face să 
devină un cititor cult, apt să interiorizeze şi să exteriorizeze sentimente. 

Natalia ŞTEFAN 


Atelier de scriere. 
Elaborarea unui text de ficțiune 


Atelierul de scriere, ca parte a demersului di- 
dactic, se va construi dintr-o serie de sarcini, 
toate centrate pe producerea unui text coe- 
rent [1]. Descifrând, în context, semnificaţia 
atelierului, am putea să spunem că acesta con- 
stituie un proces tehnologic clar și generează 
un produs finit bine proiectat — textul scris de 


i 


N.Ş. — profesoară de limba 
şi literatura română, grad 
didactic |, director adjunct 
pentru educaţie la Liceul 
Teoretic,Ştefan Vodă” din  verselor strategii de informare și documenta- 
or. Ştefan Vodă. re, în vederea abordării eficiente a comunicării 


scrise; aranjarea în pagină a textului propriu; 


elevi. 


În cadrul atelierelor de scriere, elevii îşi dez- 
voltă următoarele competenţe: utilizarea di- 


corectitudinea lingvistică a comunicării scri- 
se; producerea actelor de comunicare scrisă. 


Astfel, în clasa a VIII-a, în cadrul celor 2-3 
ateliere de scriere, preconizate pentru un an 
de studii, elevii vor compune câte un text, ghi- 
daţi iniţial de profesor, iar ulterior structurân- 
du-și ei înşişi lucrările. 


Scrierea unui text de ficțiune, ca parte a de- 
mersului didactic, presupune stimularea ima- 
ginaţiei, armonizarea elementelor întregului 
şi raportarea lor la parametrii de timp şi spa- 
ţiu. Acest text nu trebuie să fie o repovestire a 
unor opere citite sau a unor filme vizionate. 
Fiecare elev își va scrie textul individual, după 
ce va acumula suficiente idei pentru acesta. 

În continuare vom prezenta modelul lecţiei-atelier de scriere, realizat 
în clasa a VIII-a (timp de lucru — 2 ore academice): 


Anunţarea temei: Producerea unui text narativ de ficțiune. 
Evocare 


Brainstorming, brainwriting: Cine va fi personajul principal al naraţiu- 
nii? (elevii propun diferite variante de personaje umane sau din lumea 
animală, obiecte personificate — Aron, Neo, Nemo, Căciulă). 


Realizarea sensului 
Piramida narativă: 


Elevilor li se propune algoritmul piramidei narative: 

- un cuvânt — numele personajului; 

— două cuvinte — trăsăturile acestui personaj; 

— trei cuvinte — indicii de spaţiu și timp; 

- patru cuvinte — problemele pe care le va aborda în naraţiune; 

- cinci cuvinte — momentele-cheie ale expoziţiei și nodul acțiunii; 
- şase cuvinte — momentele-cheie ale desfășurării subiectului; 


— şapte cuvinte — momentele-cheie ale continuării desfășurării acțiu- 
nii, examinarea căilor posibile de soluționare a problemelor; 


- opt cuvinte — momentele-cheie ale deznodământului. 

Urmând paşii piramidei narative, fiecare elev poate să-și creeze o schi- 
tă, pe care o dezvoltă, ulterior, într-un text narativ de ficțiune. Propun, 
în continuare, un model de piramidă narativă şi de text narativ de ficţi- 


une, creat de Corniţel Victor, clasa a VIII-a B, Liceul Teoretic „Ştefan- 
Vodă” din or. Ştefan-Vodă: 


1. Moş Căciulă; 

2. modest, harnic; 

3. toamna anului 1998, în luna octombrie, într-o localitate din Marea 
Britanie; 

4. persoanele din jur, probleme la serviciu, lipsa atenţiei, banii; 

5. teatrul, căciuli, spectacol, juriu, spectatori; 


6. premiu, bal, regizor, loc de trai, costum, agitație; 


ATELIER DE SCRIERE ŞI CITIRE EO 


7. magazin de costume, închirierea casei, iertarea regizorului, confecți- 
onarea costumului, aviz bilete, casa; 


8. discuţii cu diverse persoane, respectarea regimului, prezentarea spec- 
tacolului, participarea la concurs, deschiderea propriului magazin, bani. 


Moş Căciulă (sau cum îi mai spun cunoscuţii - Căciulă) 


Întâmplarea noastră a avut loc în anul 1998, în luna octombrie. Era o 
toamnă ploioasă și friguroasă, dar interesantă şi bogată în felul ei. Din 
păcate, Căciulă era lipsit de atenţia celor din jur. Unicul lucru pe care îl 
observau orășenii erau căciulile sale haioase și diverse. EI lucra la un teatru 
vestit din centrul Marii Britanii. Nu era actor, ci un simplu costumier, care 
confecționa haine frumoase pentru toți actorii, dar nu avea destui bani să-și 
facă un costum şi pentru sine. 


Se apropia ziua desfășurării balului mascat, unde stăpânul celui mai bun 
şi original costum va fi premiat cu 1000 de lire (în vremea aceea banii aceş- 
tia aveau o valoare considerabilă). Moş Căciulă îşi dorea din tot sufletul 
să participe şi el. A început să-și coase un costum din bucăţile de materie 
rămase de la clienți. Gândul la premiu îi fura mult timp: îşi închipuia că a 
câştigat concursul, simțea şi auzea aplauzele tuturor; își închipuia cum îşi 
va deschide un atelier, dar la un moment a constientizat că mai întâi trebu- 
ie să câştige concursul, apoi să sărbătorească. 


Cu puţin timp înainte de deschiderea balului, Moș Căciulă s-a apropiat 
de regizor și şi-a cerut scuze că nu a reparat costumele pentru scenetă. 
Iertându-l, regizorul i-a spus despre noul magazin de costume, care i-a 
furat toți clienţii. Auzind vestea, Căciulă a încleiat avizuri că a ieftinit 
confecționarea costumelor. Reîntorcându-și clienţii, Căciulă, în sfârşit, 
și-a luat bilet la bal şi şi-a finisat costumul. Simţea că în curând îşi va 
putea realiza visul. 


Odată, obosind de replicile făcute pe seama căciulilor sale de cei din jur, le-a 
spus să se uite sub nas. 


A venit şi timpul anunțării câştigătorului. Auzindu-şi numele, Căciulă nu 
știa cum să reacționeze. Susținut de aplauzele spectatorilor, s-a îndreptat 
spre juriu. Era îmbrăcat într-o mantie roșie, pe cap avea o coroană străluci- 
toare, iar în mână ținea un baston auriu. 

După un an Moş Căciulă a reușit să-şi deschidă un atelier de croitorie şi 
să-şi construiască o casă minunată. S-a împăcat cu orășenii, care nu-l mai 
considerau ciudat. Celor săraci le făcea reduceri mari. 


Reflecţia. Se alege un grup de experţi din clasă (5-7 elevi). Ei au misi- 
unea să aprecieze lucrările colegilor în baza algoritmului: 

- respectarea pașilor piramidei narative; 

— formularea clară a ideilor; 

- conexiunea logică a ideilor; 

- coerenţa textului; 

— adecvarea limbajului; 

- atitudinile personale formate în baza textului; 

- actualitatea textului („Ce te învață textul colegului”), evidențiind 


creativitatea, imaginaţia, atitudinea acestora față de realitatea înconju- 
rătoare în baza textului ascultat. 


În urma ascultării textului propus mai sus, experţii din clasa a VIII-a B 
au remarcat următoarele: 


- colegul lor a respectat toți pașii piramidei narative; 
— şi-a formulat clar ideile, acestea având o conexiune logică; 
— textul este coerent și limbajul adecvat; 


— textul ascultat exemplifică modelul unui personaj pragmatic (Căciu- 
lă e o fire pragmatică); 

— textul oferă următoarele viziuni: orientarea în viață (Căciulă se orien- 
tează bine atunci când vede că cineva „i-a furat afacerea” şi face reduceri); 
realizarea unui scop (Căciulă și-a realizat scopul); realizarea scopului 
doar prin muncă sinceră şi asiduă (pentru a-ţi atinge scopul, e nevoie de 
muncă, perseverenţă, răbdare, timp, ceea ce a demonstrat Moș Căciulă), 
ingeniozitate, originalitate (el este un personaj ingenios atunci când se 
gândeşte cum ar putea câștiga bani şi când își coase propriul costum), 
hotărâre (decide să participe la bal și la concurs); rezolvarea conflictului 
cu societatea (Căciulă se reconciliază cu toată lumea și nu mai este con- 
siderat straniu); bunătatea (celor săraci le face reduceri). 


Acest tip de lecţie este solicitat de către elevi, deoarece le oferă posibi- 
litatea de a-și da frâu liber gândirii, imaginaţiei, creativității. 

La asemenea vârstă, elevul este capabil să-și expună liber punctul de 
vedere, să-şi manifeste spiritul critic și cel de observaţie. Este impor- 
tantă aprecierea și atitudinea colegilor, validitatea argumentelor aces- 
tora. Profesorul trebuie doar să-i dirijeze şi să-i monitorizeze în astfel 
de activități. Când elevul ajunge să-și controleze propria activitate de 
producere a textului, sarcinile din cadrul atelierului pot deveni teme 
pentru acasă. 


Bibliografie | 1. Tatiana Cartaleanu, Maria Ciobanu, Olga Cosovan, 
Limba şi literatura română, Ghidul profesorului, cl. 7, 
Chișinău, Editura Ştiinţa, 2007. 

Vasile FLUERAŞ 


Modelul scrierii procesuale - 
premisa formării competenţei 
de comunicare scrisă 


VE. — prof. dr., Liceul Teoretic 
„Avram lancu’, Cluj-Napoca. 
Volume publicate: Paideia 
şi gândire critică (2003), 
Teoria şi practica învățării 
prin cooperare (2005), 
Gândirea laterala şi scrisul 
creativ (2008). Autor a 
numeroase articole privind 
teoria şi practica didacticii 
româneşti. 


„Singurul mod de a învăţa să scrii este scriind. 
Profesorii nu pot să te înveţe să scrii în mod direct; 
ei pot doar crea situaţii din care să înveți 

singur din ceea ce faci.” 

P. Elbow & Belanoff. 


Civilizaţia  „centroliterară” [R. Bagdasar, 
1983], produsul celor trei şocuri ale viitoru- 
lui - globalizarea economică, societatea infor- 
maţională și noua revoluţie științifică şi teh- 
nică —, impune realizarea unui echilibru între 
vorbirea vie şi cea scrisă prin crearea unei şco- 
li a lecturii şi a scrisului, strâns legate de de- 
venirea omului contemporan şi a comunităţii. 


În ciuda profeţiilor sumbre, referitoare la 
detronarea scrisului de către audiovizual 
(McLuhan), ideea de scris cunoaşte în epoca 
noastră o puternică revenire. Această redesco- 
perire demonstrează nu numai continuitatea 
şi prestigiul constant al scrisului, dar și posi- 
bilitatea imbogățirii teoriei și practicii sale cu 
nuanţe și formulări noi. De aceea, întoarcerea 
la litera scrisă devine inevitabilă. Asistăm la 
o adevărată explozie a literei, cu consecințe 
pozitive şi negative în același timp. Profund 
revoluționar, fenomenul devine aproape de 
nestăpânit fără o preocupare a tuturor in- 
stituțiilor sociale şi a şcolii în special pentru 

gestionarea lui, justificând astfel spusa lui de Bono: „Abilitatea de a 
scrie sute de emailuri nu asigură abilitatea de a scrie ceva inteligent 
sau amuzant” [de Bono, 1999]. Se poate spune că devenirea omului, 
în general, și a celui contemporan, în special, nu se poate concepe în 
afara scrisului, a cărții și a bibliotecilor. „Totul pleacă de la literă, spune 
un mare contemporan al nostru, şi se întoarce la ea LA. Marino, 1987, 
n.n. — VE.], fără această condiţie devenirea omului, sigur, ar fi fost alta” 
[V. Flueraş, 2008]. 


Scrisul e ca respiraţia — nu putem trăi fără el. În fiecare zi ne scriem 
vieţile prin acţiunile noastre, ne facem auzite vocile noastre prin scris. 
Facem alegeri, planuri, ne revizuim planurile, în fapt, toate acestea sunt 
forme de scriere. Dacă elevii vor înțelege această legătură dintre experi- 
enţa lor zilnică şi punerea cuvintelor pe hârtie, atunci munca dascălilor 
ar trebui să se simplifice. Totuși practica demonstrează că nici valorifi- 
carea experienţei elevilor, prin punerea acesteia în cuvinte, propoziţii 
şi fraze, nu este suficientă, după cum nu este destul să-i punem pe elevi 
să citească literatură de calitate ca modalitate de a obține o bună com- 
poziţie a textului. Pentru a produce un text bun trebuie să-i învăţăm pe 
elevi, pe de o parte, că introducerea, cuprinsul şi încheierea reprezintă 
o structură a unui produs — text, iar pe de altă parte, acest produs este 
rezultatul unui proces care se poate învăţa: procesul scrierii. 


Procesul scrierii, sau scrierea procesuală, este un concept introdus în 
1971 de către Janet Emig în lucrarea The Composing Processes of Twelfth 
Graders, concept care defineşte cadrul formal de producere a textelor 
prin centrarea atenţiei elevilor în cursul realizării compozițiilor scrise 
pe următoarele cinci stadii: pre-scriere, schițare, revizuire, editare, publi- 
care. În cadrul acestui proces, elevii vor deprinde strategii care îi vor 
ajuta să înţeleagă scrierea ca pe un proces recursiv, să-și dezvolte un 
simţ al nevoii de stil, dar și un stil personal, să înțeleagă importanţa 
publicului-țintă şi a genului de scriere impus de o situaţie dată. O pre- 
cizare importantă este aceea că scrierea procesuală poate fi exersată la 
toate disciplinele curriculare și în timpul oferit acestora prin planul de 
învățământ, maxima eficiență însă fiind obținută în atelierele (cluburi) 
de scriere, ce pot fi organizate opţional, la decizia școlii. 


Când vorbim despre procesul scrierii, vorbim implicit despre creativi- 
tatea conştientă şi inconștientă a celui care scrie, despre procesul care 

definește structural scrierea și despre automonitorizarea propriei scri- 
ituri. Acest proces este tratat, în general, ca fiind unul liniar care, dacă 
este urmat pas cu pas, va conduce la un produs bine scris. În realitate 
însă, scrisul e un proces deloc liniar, ci, aşa cum mai spuneam, recursiv, 
a cărui calitate este determinată de o mulțime de variabile, între aces- 
tea gândirea celui care scrie ocupă un loc central, scrisul fiind o moda- 
litate de a gândi, iar calitatea scrisului fiind oferită de calitatea gândirii. 


Stadiile (etapele) sunt flexibile, se întrepătrund și se repetă; sunt in- 
teractive şi, de multe ori, au loc simultan. Alteori aceste etape sunt 
distincte şi bine separate, dar pentru cei mai mulți elevi ele au rareori 
limite clare. Se suprapun într-o manieră recurentă, mai degrabă decât 
să se înșire ca o succesiune ordonată de pași în care fiecare urmează 
limpede celuilalt. Când se lucrează la texte mai lungi, se produc idei, 
se adună informații, se planifică şi apoi se realizează o schiță. Autorul 
se poate întoarce mai târziu pentru a o revizui. Dacă este vorba de un 
text de mică amplitudine, așa cum poate fi întâlnit deseori în clasa a 
Il-a sau a III-a, sau un eseu în celelalte clase, pre-scrierea, schițarea şi 
revizuirea pot fi realizate pe măsură ce se avansează în scrierea textu- 
lui. Pot fi supuse procesului de revizuire şi se poate interveni asupra 
conţinutului în toate aceste stadii, chiar şi atunci când se lucrează la 
varianta finală. 


Considerăm însă că, la etapa de iniţiere a elevilor în scrierea procesu- 
ală, este necesar de exersat cu aceştia fiecare dintre cele cinci stadii ale 
scrisului, în mod separat. De aceea, pentru o bună însușire a acestora, 
fiecare stadiu exersat trebuie ilustrat cu modele de scriituri ale cole- 
gilor, ale colegilor lor mai mari, chiar ale scriitorilor consacraţi și ale 
profesorului lor. Ulterior sunt ajutaţi să descopere modul cum funcţi- 
onează cel mai bine procesul ca întreg, prin corelarea acestor paşi. 


Pre-scrierea 


Pre-scrierea este considerată de mulţi practicieni ca fiind elementul 
crucial al procesului scrierii, deși, inițial, era cel mai neglijat. Pre-scri- 
erea este etapa în care elevii se pregătesc să scrie. În acest sens, aceştia 
trebuie să se oprească asupra unei teme, să identifice un public, un mo- 
tiv şi un scop pentru care scriu, să stabilească forma adecvată a lucrării 

și să strângă idei și informaţii. Gail E. Tompkins și Cathy L. Blanchfield 
(2003) susțin că 70-75% din procesul scrisului are loc în acest stadiu. 


Debutul pre-scrierii se produce din momentul în care elevii citesc, în 
funcţie de vârstă, poveşti, basme, articole, eseuri, nuvele, romane, poe- 
zii, identifică posibile corelaţii ale textului citit cu experienţe personale 
sau cu experienţele altor oameni sau cu personaje cunoscute, rememo- 
rează experienţe din trecut, care pot deveni motive pentru producerea 
unui text. În general, experienţa arată că elevii la începutul producerii 
de texte, indiferent de vârstă, pregătesc acest pas în mod superficial, cu 
toate că este esenţial pentru calitatea procesului derulat și al produsu- 
lui final. 


Aşa cum se poate observa, acest prim pas are la bază ideea de constru- 
ire a textului prin valorificarea experienţelor de lectură şi de viață ale 
elevilor, având drept scop alegerea unui subiect, a unei teme precum și 
inventarierea informaţiilor pe care elevii le dețin despre subiectul sau 
tema despre care vor scrie. De aceea, în etapa de pre-scriere, trebuie 
clarificate următoarele aspecte: 

e subiectul scrierii; 

e volumul și calitatea informaţiilor deținute în acel moment, ca rezultat 
al experienţelor culturale personale, în legătură cu subiectul ales; 

e amploarea subiectului; 

e gânduri și sentimente generate, legate de subiect; 


stilul de abordare a subiectului; 


informaţii suplimentare necesare; 


sursele de informare existente în acest moment; 


e organizarea materialelor și a datelor; 
e publicul-ţintă (colegi, alte grupuri); 
e obiectivele compoziţiei în raport de public; 


e formatul adecvat. 


Toate aceste aspecte se vor și mai bine clarificate în mini-lecțiile orga- 
nizate cu elevii, unde aceştia au ocazia de a interacționa cu educatorul 
sau cu ceilalți colegi pentru a primi sprijin. Mini-lecţiile pot fi planifi- 
cate sau realizate, spontan, în tot cursul procesului scrierii, indiferent 

de stadiul în care se află textul, la cererea celui aflat în impas. În situația 
în care un elev solicită ajutor, dialogul elev — educator va avea loc ceva 
mai departe de grupul care scrie. Agenda unei mini-lecţii include repe- 
rele de mai sus, dar și aspecte particulare legate de scris, aspecte care îl 
frământă pe elev. 


Scopul pre-scrierii este, pe de o parte, de a (a) produce o abundență de 
material neprelucrat şi însemnări care vor genera câteva strategii pen- 
tru scrierea unei prime variante. Pentru cei mai mulți elevi, inceperea 
unei variante, trecând prea repede, superficial, peste etapa de pre-scri- 
ere, prefigurează un text cu o construcţie slabă, adesea plină de gene- 
ralități. Lucrările de acest fel tind să reflecte un tratament superficial 
al sarcinii de lucru și al procesului scrierii. Pe de altă parte, pre-scriere 
este o (b) modalitate de a prevedea realizarea unei schițe precum și 
revizuirea acesteia, permițând astfel unei lucrări să „crească”. 


Considerăm pre-scrierea nu numai debutul procesului scrierii, ci o eta- 
pă esenţială a acestuia ce ajută pe cel care scrie să controleze (1) iniţie- 
rea procesului pe care îl desfășoară, (2) conținuturile implicate în acest 
proces și să anticipeze produsul final (3). 


Așadar, pre-scrierea include trei categorii de acțiuni, practic, tot ceea 
ce se întreprinde înainte de a realiza o schiţă: generarea ideilor (1) prin 
consultarea jurnalelor personale (dacă există), indiferent de natura lor 
(jurnale de lectură sau jurnale reflexive), a caietelor de notițe; dialogul 
cu alți elevi, brainstorming, rememorarea unor experiențe personale; 
trecerea în revistă (2) a tuturor informaţiilor pe care le dețin elevii, 
precum și a gândurilor / ideilor acestora legate de subiectele pentru 
care au optat în acest prim stadiu, urmată concomitent de planificarea 
unui mod de a le scrie (3). Delimitate didactic doar, toate aceste mo- 
mente se întrepătrund în cursul procesului de scriere, ele neputând fi 
găsite izolat. 


Schiţarea 


În general, odată ce au fost utilizate câteva tehnici pentru generarea 
ideilor înseamnă că s-au acumulat câteva pagini de informaţie și s-au 
conturat câteva idei care pot produce o idee centrală motivantă ce, ul- 

terior, poate fi dezvoltată și care indică direcţia și, adesea, strategia de 
scriere pe care elevul o poate adopta. Având ideea centrală, o evaluare 
clară a gradului de interes a elevului pentru aceasta, publicul-ţintă, su- 
mum-ul de informaţii deținute de elev, precum și potenţiale surse de 
documentare identificate, elevul poate începe organizarea materialului 
rezultat într-o schiţă, în funcţie de intenţiile sale, concomitent cu re- 
dactarea primei ciorne. 


Nu există un punct clar definit în care încetează activitățile de pre-scri- 
ere şi începe schițarea. Pre-scrierea, schițarea și revizuirea nu urmează 
o succesiune strict liniară. S-ar putea ca autorul să trebuiască să se în- 
toarcă la generarea de idei când scrie prima schiță sau chiar să îşi reor- 
ganizeze întregul material de câteva ori până identifică cea mai bună 
variantă de schiță. De aceea există opinii că schițarea este un moment 
al stadiului pre-scrierii, iar alții o consideră un stadiu distinct al proce- 
sului scrierii. Considerăm că schița poate fi începută în pre-scriere, dar 
se poate constitui și într-un stadiu de sine stătător, cu note specifice în 
cadrul procesului scrierii. Ultima variantă o considerăm eficientă pen- 
tru elev şi producţia sa scriitoricească, mai ales în etapa de iniţiere a 
acestuia în procesul scrierii. 


Schițarea este etapa în care, plecând de la baza de date acumulată, ideile 
sunt transpuse pe hârtie pentru a vedea ce se poate spune despre su- 
biectul în cauză. Ea poate lua forma unui organizator cognitiv, ulterior 
transformat într-un text, sau, subsumând conţinutul informaţional sau 
ideatic unor categorii, acestea fiind rezultatul unui proces de categori- 
zare sau a unei liste structurate elaborate în pre-scriere. Sau, pur şi sim- 
plu, se scrie folosind datele disponibile. Odată ce au fost scrise, pot fi 
șlefuite pentru a fi făcute mai elegante. În procesul de realizare a schiţei 
nu se impune o atitudine critică față de ceea ce scriem, cum scriem, or- 
tografie sau caligrafie. Acestor operaţii li se va acorda atenţie mai târziu. 
De obicei, elevii scriu o singură schiță, considerând că este suficient, 
în schimb, mai târziu, numărul schițelor creşte, fapt ce constituie un 
indicator pentru faptul că au înțeles că scrisul presupune rescris. 


În practica scrierii procesuale este identificată o schiță formală și o 
schiță informală. Schiţarea formală, care este adesea rezultatul unor 
liste organizate, este o tehnică analitică ce presupune că se cunosc deja 
aspectele subiectului care ţin de cum, unde, când, ce şi cine. O schi- 

tă formală, pe de altă parte, poate să conţină propoziţii care dezvol- 
tă ideile / argumentele majore, iar pe de altă parte, pe cele mai puţin 
esenţiale, minore, pentru a delimita clar ideea centrală și a o susține şi 
întemeia. Cât de formală și detaliată va fi schița depinde de cererile sar- 
cinii de lucru și de personalitatea celui care scrie. Pentru ca schița să fie 
eficientă, este necesar să se cunoască strategia de scris cea mai eficien- 
tă, raportată la tema în lucru. Astfel, se pot combina rezultatele brain- 
stormingului cu cele ale scrierii libere obținând o schiță informală, a 
subiectului lor. Schițarea informală poate include o listă de probleme 
ce trebuie punctate. Ideile sunt adesea notate în ordinea în care apar 
pentru a avea sens pentru scriitor, când acesta reflectează la tema alea- 
să. Într-o etapă ulterioară, o schiţă informală poate să dezvolte anumite 
aspecte ale ideii centrale. Se poate începe cu o listă de idei, organizate 
pe subiecte inter-relaționate, și crea, astfel, o schiță informală genera- 
lă a conţinutului subiectului. De asemenea, în etapa de pre-scriere se 
foloseşte uneori o pseudo-schiţă, în fapt, o listă cu subiecte, idei sau 
informaţii aranjate neglijent într-o succesiune care pare să aibă sens. 
Această listă are drept scop oferirea unor idei de pornire elevilor-scriitori 
precum și o primă structură viitoarei compoziţii. Este bine ca aceste 
experienţe să fie predate elevilor ca model și surse de inspiraţie în ace- 
laşi timp. 


Aşa cum spuneam mai sus, planul schiţei va fi probabil informal prima 
oară, el putând fi revizuit de mai multe ori înainte de a scrie lucrarea; 
pe măsură ce acumulează cunoștințe despre subiect va lua hotărâri în 
legătură cu organizarea informaţiei pentru publicul vizat. De fapt, unii 
profesori acordă o importanţă deosebită schiţei, de aceea o vor cere să 
fie predată spre examinare. Subscriem la acest demers, indiferent de 
„anii de ucenicie” pe care îi are elevul în aplicarea scrierii procesuale. 


Revizuirea 


Pentru că o primă ciornă e doar atât, o primă ciornă, trebuie să existe 
o relaţie foarte strânsă între scrierea ei și procesul de revizuire a ei. 
Revizuirea este una dintre cheile unei scrieri de succes, autorul situ- 
ându-se într-o nouă ipostază, cea de cititor critic al propriului text. 
Pe baza lecturii critice, sunt analizate mai atent ideile expuse; sunt 

luate în considerare implicaţiile pe care le au datele culese, precum și 
argumentele utilizate în raport cu aceste idei; sunt identificate nevo- 
ile de informaţie nouă cerute de text, precum și legăturile logice care 
facilitează înţelegerea deplină de către cititor a conținutului ideatic; 
sunt introduse idei şi pasaje noi sau sunt eliminate porţiuni din text, 
eventual reintroduse în alte paragrafe. Când revizuim, practic, revi- 
zuim idei, revizuim stil, revizuim pentru public, revizuim unitatea 
aparentă a întregii producţii scripturistice. Prin revizuire, autorul își 
redescoperă subiectul, scopul demersului său de până acum și publi- 
cul. „Scrisul, asemenea lutului olarului, devine un obiect util sau fru- 
mos doar prin modelări şi rafinări repetate” [Donald Graves, 1981]. 
Scopul revizuirii este de a clarifica și modela înţelesul și de a organiza 
şi reorganiza scrierea. Aceasta este etapa în care autorul se gândește 
din nou la ceea ce a fost scris. Practic, revizuirea implică adăugarea, 
înlocuirea, ştergerea și mutarea ideilor şi a cuvintelor. Pe măsură ce 
scriitorii avansează în procesul scrierii, îşi modifică şi finisează per- 
manent compoziţia. La fel şi elevii. Lectura critică şi constructivă a 
textului presupune următoarele repere: 


e evaluarea validității și a credibilității argumentelor utilizate în text 
prin folosirea unui set limitat de cunoștințe şi deprinderi; 


e scepticism față de propria scriitură și față de a altora; 
e scepticism față de păreri autorizate; 
e deschidere față de multitudinea perspectivelor; 


e judecată intenţionată și autoreglatoare a scriiturii care rezultă din in- 
terpretarea activă a informaţiilor și a argumentelor, analiză, evaluare și 
inferenţă; 

e separarea aspectelor relevante de cele irelevante şi eliminarea acesto- 
ra din urmă; 


e identificarea problemelor și a modalităţilor de abordare a acestor 
probleme în text, precum și transferul unor soluţii rezolutive la proble- 
me diferite și inedite; 

e scepticism față de soluții gata servite; 

e utilizarea cu acuratețe, claritate şi diferenţiere a limbajului; 

e identificarea legăturilor logice dintre propoziţii; 


e interpretarea judecăților din text; 

+ evaluarea opiniilor / ideilor / raționamentelor în funcţie de standar- 
dele de evaluare existente; 


e examinarea oricărui concept sau formă a cunoaşterii pe baza argu- 
mentelor care le susţin și a concluziilor pe care le prefigurează; 


e identificarea efectelor pe termen lung a ideilor existente în text; 

e identificarea structurii argumentelor; 

e acceptarea, respingerea, amânarea unei judecăţi; 

e arta de a gândi asupra propriei gândiri pentru a avea o gândire mai 
eficientă, mai clară, mai precisă şi a îmbunătăţi cunoașterea; 

e identificarea şi conştientizarea valorilor şi a modelelor pe care le pro- 
movează scriitura [după A. Ștefănescu, 2001]. 


Editarea 


Practic vorbind, este o provocare pentru un scriitor ca să fie un bun 
editor sau critic al propriei sale scrieri, de aceea considerăm că aceste 
abilități sunt utile pentru elevii noştri. Verificarea greșelilor, activitate 
care se face de multe ori în timpul procesului scrierii, implică operaţia 
de comparare a textului inițial cu textul corectat, pentru a surprinde 
modificările făcute sau cele făcute incorect. Editarea solicită o verifica- 
re mai atentă a lucrării, evaluarea conţinutului, a organizării și a stilului. 
Editarea necesită analiză și judecăţi de valoare, pentru a lua decizii în 
privinţa conţinutului, organizării, eventual reorganizării și a stilului. 


Pentru a începe procesul de editare se impune imprimarea unui exem- 
plar al lucrării cu spaţii duble sau chiar triple între rânduri. De aseme- 
nea, dacă se scrie cu mâna, textul poate fi abordat de sus în jos și revi- 
zuite conţinutul general al lucrării și organizarea. Nu este necesar ca 
autorul să se concentreze pe editarea la nivel de propoziţii. Dacă trebu- 
ie rearanjate paragrafe și porțiuni, acum este momentul. Pentru a avea 
o imagine mai clară asupra modului în care este organizat textul, se vor 
scrie titlurile capitolelor sau poate fi folosită opţiunea de hartă a edi- 
torului de text pentru a le vedea. La clasele mici, spre exemplu, unde 
textul are rareori capitole și se scrie cu stiloul, se pot folosi propoziţiile 
principale care se scriu pe o pagină separată. După care se verifică dacă 
propoziţiile au legătură, în mod direct, cu ideea centrală. Uneori, ele- 

vii de la clasele primare realizează o hartă conceptuală pentru a vedea 
raportul dintre propoziţii, deseori raportul cuvintelor-cheie din pro- 
poziţii cu ideea centrală. Pot fi adăugate, şterse sau mutate porțiuni din 
text pentru a se potrivi ideilor autorului, despre conţinut și organizare. 


Va fi nevoie de mai mult decât o singură parcurgere a lucrării. Odată 
ce organizarea şi conţinutul sunt evaluate, elevii vor acorda toată aten- 
ţia stilului. Propoziţiile trebuie cizelate în aşa fel, încât să corespundă 
firesc ideilor. Aceeaşi atenţie trebuie acordată la verificarea trecerilor 
dintre idei și paragrafe, aceste treceri fiind indicatori semnificativi de 
coeziune a textului [V. Mih, 2004]. De asemenea, autorul trebuie să se 
asigure că paragrafele și propoziţiile sunt corect formulate, iar vocabu- 
larul și stilul sunt adecvate. Şi nu în ultimul rând, trebuie vegheat la res- 
pectarea regulilor gramaticale — fără greșeli de punctuație și ortografie. 


O bună modalitate de a învăţa elevii să privească critic propria scriitură 
este aceea prin care sunt obișnuiți să folosească o grilă de revizuire ori 
de câte ori revizuiesc un text propriu. Aceasta poate fi întocmită de 
autor, mai ales că dânsul cunoaște din interior propriile puncte tari și 
puncte slabe, ca scriitor. 


Grilă personală de revizuire 
Gramatică 
e Există acord între subiect şi predicat? 
e Există acord între adjectiv şi substantiv? 
e Există propoziţii neterminate, virgule lipsă, sau exprimări care se suprapun? 
e Există greșeli de punctuație și ortografie? 
e Verbele sunt folosite la timpul potrivit? 
Conţinut 
e Ideea centrală este clară? 
e Determină cititorii să se gândească pe mai multe planuri? Care sunt acestea? 
e Textul conţine informaţii şi dovezi suficiente pentru a fi apreciat de cititori? 
e Sunt paragrafe cu prea multă informaţie care împiedică înțelegerea? 
Reflecţii finale 
e Textul are o prezentare îngrijită şi atractivă? 
e Toate ideile şi-au găsit locul în text? 


e Ce notă aş putea primi pentru această lucrare? 

Publicarea 


Publicarea este stadiul final al procesului şi, într-o oarecare măsură, 
motorul întregului demers. De cele mai multe ori se termină atunci 
când elevul înmânează lucrarea profesorului pentru a fi apreciat. Ele- 
vii au nevoie de un motiv să scrie, trebuie să vadă cum se finalizează 
procesul în care a fost actor. De asemenea, trebuie să vadă / asculte 
şi lucrările colegilor. Publicarea poate lua multe forme. Astfel, tex- 
tul poate fi citit în faţa colegilor din scaunul autorului, inclus într-o 
antologie sau într-o revistă, sau depus în biblioteca clasei pentru a fi 
citit de colegi sau alți elevi, mai mici sau mai mari, sau în biblioteca 
şcolii. Scrierile pot fi expuse în clasă. Nu contează cum este publicat, 
finalizarea textului trebuie marcată în vreun fel sau chiar sărbătorită — 
dacă este posibil. 

Angela LUNGU 


Dezvoltarea competenţei de a vorbi 
în public prin orele de limba 

și literatura română și prin 
activitățile extraşcolare 


Omul este o ființă socială menită să interacțio- 
neze în permanenţă cu semenii săi, să se adap- 
teze, să se integreze, să colaboreze, să coopere- 
ze, să ia decizii, să-şi asume rolul de lider etc. 


În acest sens, mediul educaţional european și, 
implicit, cel din Republica Moldova, abordea- 
ză insistent problema formării competenţelor 
A.L. — profesoară de limba ce „nu rezidă în resurse, ci în însăși mobiliza- 
si literatura română, Liceul rea acestor resurse” (Ph. Perrenoud). La iden- 

de Creativitate şi Inventică . E AS 1: 
Prometeu rind Ceata tificarea posibilităţilor de mobilizare a acestor 
al lucrării Scriitori români resurse s-au mobilizat instituţii şi specialişti 
notorii (2010). din întreaga lume, stabilind competențele de 


care are nevoie cetățeanul universal pentru a 
se integra cu succes în viața socială, pentru 
a beneficia de creştere economică, pentru a 
avea slujbe mai bune etc. 


Dezvoltarea competenţei de a vorbi în public 
devine, aşadar, foarte importantă, derivând 
din prevederile Cadrului European Comun 
de Referinţă pentru Limbi, „document ce 
oferă un model de discriminare a competen- 
telor, de specificare a nivelurilor și de evaluare 
a gradului în care vorbitorul cunoaște limba”. 


Competența de a vorbi în fața unui auditoriu 
este o abilitate indispensabilă, solicitând cu- 

noştinţe din diferite domenii, precum psihologie, teatru, cultură gene- 
rală etc., de persuadarea discursului depinde reușita profesională, dar 
şi cea personală. Conștientizând importanţa unei comunicări eficiente 
şi rolul competenţei de a vorbi în fața publicului, ne-am propus să dez- 
voltăm competențele specifice pentru standardele culturii literare și 
pentru standardele comunicării la orele de limbă și literatură română. 
Rolul școlii în educarea unui vorbitor elevat fiind unul de primă impor- 
tanţă, înțelegem că profesorului îi revine misiunea de a-i învăţa pe elevi 
cum să construiască un discurs eficient, argumentat, coerent, persua- 
siv; să elimine frica şi inhibiţia pe care vorbitorul le-ar putea resimți. 


Demersul nostru se sprijină pe următorii factori constataţi: accentul 
pus pe evaluările scrise (tezele, evaluările finale, naționale), care au 
determinat dezvoltarea predominantă a abilităților de comunicare în 
scris în detrimentul celor de comunicare orală; realitatea lingvistică 
din Republica Moldova, ce se caracterizează încă, din păcate, printr-o 
stare precară a limbii vorbite; neputinţa vorbitorilor de a formula me- 
saje clare, coerente, argumentate. 


Discursul, conform definiţiei din DEX, „este expunere oratorică în fața 
unui auditoriu pe o temă politică, morală etc.; cuvântare; expresie ver- 
bală a gândirii; disertaţie, tratare a unui subiect de natură științifică sau 
literară; expozeu, tratat”. 


Atestat documentar încă din sec. al V-lea î. de Hr., discursul public şi-a 
însușit, de-a lungul timpului, mai multe roluri: la începuturi — de a-i 
convinge pe judecători de dreptatea cauzei prezentate, în prezent — de 
a informa, de a persuada, de a crea divertisment. 


Astăzi, se recomandă ca vorbitorul să-şi construiască inițial corpul 
discursului, să prezinte faptele, să le argumenteze în funcție de tipul 
discursului, de auditoriu (vârsta, pregătirea intelectuală), chiar de ora 
la care trebuie să se țină discursul, apoi să gândească modalităţile de 
a atrage atenţia publicului, de a modela vocea în funcție de mesaj etc. 


Competența de a vorbi în faţa auditoriului se formează pe toată durata 
ciclului gimnazial și liceal și, din punctul nostru de vedere, însumează 
aproape toate celelalte competenţe şi subcompetenţe specifice disci- 
plinei Limba și literatura română: utilizarea tehnologiilor informați- 
onale, audierea / interpretarea textului literar / nonliterar în limitele 

standardelor de conţinut, valorificarea mijloacelor expresive ale limbii 
române, emiterea judecăților de valoare etc. 


Îmbinarea tehnicilor de îmbogăţire a vocabularului — asocierile libere 
sau forțate, brainstorming-ul, cercetarea împărtăşită, pixuri în pahar, ate- 
lierele de discuţie, prezentările de carte etc. —, a oricăror metode prin care 
se dezvoltă competenţa-cheie de comunicare în limba maternă, împre- 
ună cu încurajarea, ghidarea vorbitorului de către profesor sunt factori 
ce contribuie la dezvoltarea competenţei în cauză. 


De asemenea, considerăm foarte importantă atmosfera din clasă, rela- 
tiile profesor — elev, elev — elev, deoarece ironiile colegilor sau evalua- 
rea dură a profesorului îl pot inhiba pe elevul care luptă să-şi contro- 
leze emoțiile, deci este necesară crearea ethosului, care, după Aristotel, 
înseamnă credibilitatea vorbitorului, datorată modului în care audien- 
ţa percepe inteligenţa, cunoştinţele, sinceritatea celui care face prezen- 
tarea, corelarea acestuia cu pathosul (apelarea la emoţii prin gesturi, in- 
tonaţie, exprimări afective) şi cu logosul (raționamente, dovezi, limbaj 
persuasiv), ce întregesc imaginea discursului. 


Deşi am constatat existența unui număr impresionant de cărți, studii, 
articole despre tipurile discursului, părțile constituiente ale acestuia, 
exemplificarea creării unui discurs, prin metode, tehnici, forme de lu- 
cru, este destul de săracă. Ne asumăm curajul să împărtășim în conti- 
nuare din experiența dezvoltării competenţei de a vorbi în fața audito- 
riului prin activităţile din cadrul orei de limba și literatura română și a 
celor extraşcolare. 


Activitatea didactică, în acest sens, s-a bazat pe anumiţi pași: stabilirea 
gradului de manifestare a competenţei prin evaluarea discursului iniți- 
al, identificarea carenţelor pentru fiecare vorbitor (vocabular insufici- 
ent, argumentare precară și, pentru cei mai mulți, stăpânirea cu greu a 
emoțiilor); identificarea și exersarea părților discursului, prin prezen- 
tarea modelelor și exercițiul individual, prin verificarea unor tehnici de 
prezentare orală (am utilizat suportul teoretic Tehnici de comunicare efi- 
cientă, autor dr. Rodica Stânea, România); relevarea indicilor calitativi 
pentru următorul discurs; motivarea elevilor de performanţă pentru 
participarea la activităţile extraşcolare ce vizează dezvoltarea compe- 
tenţei date. 

Diagnosticarea gradului de dezvoltare la elevi a competenţei de a vorbi 
în public s-a efectuat în cadrul atelierului de discuţie, prin susţinerea 
unui discurs pe tema Destinul omului este creația (L. Blaga), cu notițe 
de reper, cunoscând grila de evaluare: formularea clară a opiniei; vali- 
ditatea argumentelor; coerenţa exprimării; corectitudinea exprimării; 
contactul cu sala; respectarea limitei de timp — 6 minute. 


Analizând rezultatele evaluării iniţiale, am constatat că cei mai mulți 
dintre elevi respectă structura textului (introducere, cuprins, încheie- 
re), se exprimă, în linii mari, corect, își formulează clar opiniile. Defi- 
cienţele înregistrate se referă la modul de prezentare a discursului, la 
validitatea argumentelor, controlul imaginii personale, nerespectarea 
limitei de timp. 


Pentru atelierul de discuţie Iubirea - sentiment al înființării, elevilor li 
s-a propus să vizioneze conferința Despre iubire, ţinută de Dan Puric 
(disponibilă pe www.youtube.com). În cadrul activităţii, elevii au iden- 
tificat structura discursului și tehnicile de comunicare orală, pe baza 
unui plan de sarcini, propus de profesor. 


Sarcini Aşteptări 
_ | Formulează în 4-5 enunţuri impre- |- recunoașterea introducerii (exordiul); 
EJ siile despre începutul discursului. |- crearea empatiei; 
5 - tehnica autodezvăluirii, personalizarea 
ia discursului (ethos). 
Precizează domeniile la care face - ineditul argumentului, originalitatea; 
S referire vorbitorul. Selectează trei | — corelarea ideilor din diferite domenii; 
© | argumente de susținere a ideii iu- |- validitatea raționamentului, coerenţa 
5o | birii ca salvare pentru omul modern, | exprimării (logos); 
care te-au impresionat. - credibilitatea vorbitorului etc. 
ca | Exprimă-ţi opinia despre încheie- |- reluarea ideii centrale, cu accentuarea 
E rea discursului. punctelor tari; 
5 - influenţa asupra auditoriului, ton patetic, 
an fond emotiv (pathos). 
Comentează modul de prezentare |- menținerea contactului cu sala prin în- 
œ |aoratorului: interacțiunea cu sala, | trebări retorice, prin apelarea la experiența 
5 |limbajul corpului (privire, mimică, | personală a ascultătorilor; 
3 gesturi). - poziţia braţelor, privirea, mimică expre- 
O sivă, zâmbitoare / meditativă, în funcţie de 
mesaj (pathos). 


La oră se discută răspunsurile la întrebări, se fixează concluziile cu pri- 
vire la aspectele abordate. Astfel, elevii descoperă părțile discursului, 

se familiarizează cu unele tehnici ale prezentării orale, înțeleg rolul 
empatiei, dimensiune semnificativă a inteligenței emoționale, reali- 
zată prin „transpunerea imaginativ-ideativă în sistemul de referință al 
altuia” (S. Marcus), precum și rolul adresării directe către ascultători, 
deprind tehnica autodezvăluirii. 


Notând domeniile de referință (literatură, filozofie, psihologie, cine- 
matografie, matematică, religie), conștientizează necesitatea docu- 
mentării pentru a susține un discurs informativ sau persuasiv. 


Se enunțează, de asemenea, mai multe opinii despre iubire, aparținând 
unor autori celebri — Cicero, R. Barthes, B. Pascal, Platon etc. —, dar se 
subliniază de fiecare dată punctul propriu de vedere. Se comentează 
limbajul gesturilor, al mimicii, poziția capului, exprimarea paraverbală 
evidențiind faptul că pentru vorbitor succesul discursului rezultă din ce 
spune și cum spune, Dan Puric fiind un om de cultură deosebit, care în- 
cearcă să repună în circuit arta oratorică. Lucrul atent și detaliat asupra 
discursului prezentat este, din punctul nostru de vedere, foarte impor- 
tant, întrucât stabilește standarde înalte spre care trebuie să tindă elevul. 


Pentru a studia diversitatea discursurilor și a modului de prezentare, 
elevii au elaborat, pentru portofoliu, scheme și grafice conceptuale cu 
privire la noțiunile-cheie ale discursului. În cadrul atelierului de lec- 
tură, prin citirea discursului Răzbunarea vulturului, din culegerea lui 
Octavian Paler Rugaţi-vă să nu vă crească aripi, s-a vizat identificarea de 
către elevi a caracterului inedit al exprimării, valorificarea mitului prin 
prisma culturii generale a autorului, a originalității acestuia. Elevii au 
descoperit modalitatea de a capta atenţia sălii prin introducerea explo- 
zivă, caracterul șocant, dar argumentat al ideii. 


Tehnica jocului de rol a antrenat elevii în exersarea elaborării părților 
componente ale unui discurs şi a tehnicilor de exprimare orală. Acti- 
vitatea s-a desfășurat în grupuri, iar elevii au avut posibilitatea să își 
aleagă sarcina, în funcţie de preferinţele și tipul predominant de inte- 
ligenţă. 


Fişa de lucru 


Pornind de la afirmaţia lui Platon din Banchetul „Dragostea și pri- 
etenia distrug de-a pururi tirania”, realizați părțile componente ale 

discursului cu subiectul: „Nimeni nu poate trăi fără prieteni, chiar 
dacă stăpânește toate bunurile lumii” (Aristotel). 


1. Redactează introducerea, propune idei originale prin care să captezi 
atenția publicului, interacționează cu sala. 


2. Exemplifică tema prin referire la fapte de prietenie din literatură, din 
viața reală, experiența personală. 


3. Valorifică opinii despre prietenie ale personalităților, accentuând 
punctul propriu de vedere. 


4. Formulează concluzii, adresează întrebări retorice, sensibilizează as- 
cultătorii, invitând sala de a trece la acțiune în urma prezentării (teh- 
nica mozaicului). 


Fiecare grup a primit aceleași sarcini, cu indicarea timpului de lucru și 
de prezentare. De asemenea, profesorul le dă elevilor indicaţii privind 
tehnicile interactive ce urmează a fi utilizate pentru a stabili contactul 
cu publicul. Elevii prezintă în fața auditoriului rezultatele activității în 
echipe, urmând ca timp de o săptămână să-și pregătească discursul in- 
tegral. 


Evaluarea continuă a gradului de manifestare a competenţei vizate a 
ajustat prezentarea discursului la parametrii daţi; informarea perma- 
nentă a elevilor în legătură cu performanţele obținute, ghidarea și în- 
curajarea din partea profesorului a stimulat participarea elevilor, unii 
învingându-și complexele, alții obținând performanţe. 


Pe parcursul anului academic, elevii au realizat o serie de comunicări 
pe temele: Grigore Vieru, cavalerul adevărului, Visul rotundului românesc 
în creaţia viereană, Recuperarea sacrului în Fărâme de suflet de A. Sil- 
vestru ş.a. activităţi ce au contribuit esenţial la dezvoltarea competen- 
tei de a vorbi în public. 


Validarea rezultatelor cercetării s-a realizat prin evaluarea discursului 
Mihai Eminescu, românul absolut (P. Ţuţea). Determinarea gradului 
de dezvoltare a competenţei s-a efectuat în baza grilei vizând criteriile 
deja cunoscute elevilor. 


Analizând rezultatele celor două evaluări, de diagnosticare și de valida- 
re, am constatat o îmbunătăţire considerabilă a modului de prezentare 

a discursului. Elevii, însușind diverse tehnici de prezentare, s-au putut 
depărta de suport, unii chiar au renunţat și la notițele de reper. Un as- 
pect la care mai trebuie încă de lucrat este personalizarea discursului. 


Competența de a vorbi în fața auditoriului poate fi dezvoltată și prin 
activităţile extraşcolare, o experienţă inedită fiind organizarea a două 
ediții ale concursului de discursuri în public (pe care l-am coordonat 
şi moderat) susținut de către elevii cl. a IX-XII-a în cadrul Săptămânii 
Limbii Române pe temele: Mihai Eminescu, românul absolut (P. Ţuţea) 
în 2013 şi Mihai Eminescu, omul deplin al culturii române (C. Noica) în 
2014. Participanţii şi-au pregătit din timp discursul, fiind evaluaţi de 
un juriu constituit din profesori și elevi conform următoarelor criterii: 
subiect, raționament, dovezi — 40 de p., exprimare şi prezentare — 30 
de p., stabilirea credibilităţii — 20 de p., răspunsuri la întrebări — 10 p. 
(grila de evaluare a concursului Public Speaking, organizat în 53 de 
tări, inclusiv Moldova, sub patronajul reginei Marii Britanii). Limita de 
timp a fost de 5 minute pentru gimnaziu şi de 7 minute pentru liceu. 


v» 


Cele mai bune discursuri au fost publicate în ziarul „Basarabia literară’. 


O altă activitate care a antrenat elevii în munca de cercetare şi pre- 
zentare este Conferința Internaţională Grigore Vieru — un spirit care a 
aprins cuvintele neamului românesc, organizată de instituția noastră în 
cadrul activităților de parteneriat încheiate cu Colegiul Naţional „Ion 
Creangă”, Târgu Neamţ, România. Eleva Arhiliuc Cristina, cl. a XII-a, 
participă în acest an pentru a V-a oară, prezentând până acum urmă- 
toarele discursuri: „Universul copilăriei în creaţia lui Grigore Vieru”; 
„Acasă în poezia viereană”; „Rădăcini și dezrădăcinare în creaţia lui 
Grigore Vieru”; „Mitul soarelui în creaţia lirică viereană” și „Imaginea 
arhetipală a copilăriei în creaţia lui Grigore Vieru și Spiridon Vangheli'. 


O experienţă deosebită a fost organizarea atelierului de dezvoltare a 
competenţei de a ţine un discurs în public în cadrul Taberei de Matema- 
tică Altair, la Albena, Bulgaria (02.08-12.08.2011), sub egida DGETS, 
unde cei 22 de elevi cu care am exersat tehnici de prezentare în public au 
concurat la final cu discursul pe tema „Lumea în simboluri”. 


Concluziile confirmă faptul că, demonstrând atitudini şi cunoştinţe, 
elevii îşi pot dezvolta abilităţile de comunicare discursivă. Utilizarea 
tehnicilor moderne de învățare permite instruirea diferențiată şi indi- 
vidualizată, valorifică stilurile de învăţare ale elevilor, dezvoltând rela- 

ţii interpersonale armonioase. Dificultatea o constituie faptul că aceas- 
tă competenţă e greu de apreciat, se dezvoltă pe parcursul unui timp 
îndelungat și se monitorizează anevoios în clasele numeroase. 


Suntem conştienţi de faptul că nu toţi elevii vor reuși să devină maeș- 
tri ai discursului în public, dar să se exprime corect, coerent, clar, atât 
oral, cât şi în scris trebuie să poată fiecare, de aceea rolul profesorului 
de Limbă şi literatură română este de a motiva, a încuraja formarea 
elevului ca vorbitor elevat, or, „Arta supremă a profesorului este de a 
trezi bucuria exprimării creatoare și bucuria cunoașterii” (A. Einstein). 

Natalia CIMPAC 


Tehnici de receptare a textului literar 
din perspectiva transdisciplinară 


Actualmente, tendinţa sistemului de învăţă- 
mânt, orientat spre formarea și dezvoltarea 
competenţelor-cheie, este de a valorifica, tot 
mai mult, un nou model de predare-învăţare 

a disciplinelor şcolare, în care sunt consoli- 

[Ai date cunoștințe din diverse arii curriculare, 

în vederea educării unei persoane inteligente, 

N.C.- profesoară de capabile să înțeleagă lumea înconjurătoare și 


limba şi literatura română, să răspundă imperativelor acesteia, printr-o 


grad didactic |, master în unitate a cunoaşterii. 
ştiinţe ale educaţiei, Liceul 


Teoretic, Gaudeamus, mun. Etapa cea mai relevantă a transferului de 
Chişinău. cunoștințe, a fuziunii mai multor discipline, 
sub forma integrării curriculare, este oferită 
de transdisciplinaritate, termen amintit, pen- 
tru prima dată, cu trei decenii în urmă, în 
lucrările lui Jean Piaget, Edgar Morin, Eric 
Jantsch, lansat în circuit mondial de către Ba- 
sarab Nicolescu. 


S-a demonstrat că prin învăţarea transdis- 
ciplinară elevii îşi conştientizează mult mai 
bine nevoile, abilităţile, stilurile de învăţare, 
valorificându-și cunoştinţele acumulate şi 
potenţialul creativ de identificare a soluţiilor 
optime pentru diverse probleme sau situații 
racordate la adevărata existență umană. 


În contextul în care politicile curriculare sunt 
centrate pe o perfecționare continuă a proce- 
sului instructiv-educativ, profesorului îi revi- 
ne misiunea de realizare a conţinuturilor prin 

metode active, formative, atitudinea recomandată fiind cea a armo- 
niei dintre metodele tradiționale şi cele moderne. Important este ca 
activităţile propuse la clasă să-i antreneze pe elevi în condiţii practice 
de analiză, interpretare, creare, asigurându-le rolul de investigator, ex- 
plorator, cercetător şi, bineînţeles, creator de noi soluții și idei. 


Această modificare a configurației rolurilor celor doi subiecți ai demer- 
sului didactic — profesor și elev — evidenţiază, totodată, nevoia modi- 
ficării paradigmei educaționale, prin stabilirea și implementarea unor 
modalități individuale de învăţare. 


Astfel, în cadrul orelor de Limba și literatura română, în vederea for- 
mării şi dezvoltării capacităţii de receptare a operei artistice, propu- 
nem activități participative indispensabile actului lecturii și, în special, 
receptării textului literar, care trebuie înţeles în profunzime, prin deco- 
dificarea semnelor, conotaţiei figurilor de stil, imaginilor plasticizante, 
valorificându-se resursele intelectuale, creative ale celui educat. 


În acest sens, ţinem să menționăm că problema dezvoltării capacității 
receptării textului literar rămâne una deschisă, având în vedere, spre re- 
gret, rezultatele modeste ale elevilor la evaluările naționale, fapt ce ar 
trebui să ne atenţioneze pe noi, profesorii, şi să ne orienteze spre o re- 
organizare şi desfăşurare mai eficientă a demersului educaţional, prin 
abordarea unui subiect din perspectiva mai multor arii curriculare, ofe- 
rind, astfel, o imagine cât mai completă a temei discutate. 


Având în vedere că transdisciplinaritatea este înțeleasă ca o formă su- 
perioară a interdisciplinarităţii, în cele ce urmează propunem câteva 
activităţi de receptare a textului literar ce presupun și unele tehnici ve- 
nind din alte discipline decât Limba și literatura română: 


Lecţia unui vers — un exercițiu care dezvoltă creativitatea elevului, gene- 
rează noi viziuni şi interpretări deosebite. Completarea spaţiilor libere 
din vers cu anumite lexeme / sintagme se va efectua prin respectarea 
relevanţei cuvântului inserat pentru un context care trebuie valorifi- 
cat. Timpul acordat realizării sarcinii date se stabileşte în funcție de 
textul propus şi de complexitatea acestuia, după care elevii își expun, 
argumentat, variantele proprii, care, ulterior, se analizează de către toa- 
tă clasa, pentru ca, în cele din urmă, să se întocmească o listă a celor 
mai deosebite răspunsuri. La etapa finală, profesorul prezintă, pentru 
confruntare, varianta originală. 

De exemplu, etapele unui astfel de exerciţiu pot fi: 


1. Completează spaţiile libere ale versului cu un substantiv: 
Eu cred că... 

E mai puternic decât... 

2. Completează spaţiile libere cu un adjectiv: 

Eu cred că un om... 

E mai puternic decât un om... 

3. Confruntă varianta proprie cu cea originală: 

Eu cred că un om liber 


E mai puternic decât un om înarmat. (Adrian Păunescu) 


De asemenea, raportat la specificul disciplinei, mesajul versurilor poa- 
te fi decodificat, printr-un brainstorming, pornind de la lexemele-che- 
ie: om, liber, înarmat, elevii fiind invitaţi să: construiască câmpul se- 
mantic al cuvântului liber; să alcătuiască sintagme cu lexemul înarmat; 
să enumere locuţiuni adverbiale / expresii cu substantivul om. 


În cheia abordării transdisciplinare, ca extensie, elevilor li se propune: 


+ să formuleze întrebări pentru a intervieva un coleg / părinte / pro- 
fesor / oricare altă persoană, prin prisma afirmației lui A. Păunescu. 
Întrebările adresate trebuie să ţină de datele senzorialității, bazate pe 
imaginar, cum ar fi: — Libertatea este un blestem sau o binecuvântare?; — 
A fi fericit în singurătate înseamnă oare a fi liber?; — De ce este dornic un 
om liber?; — Există rutină în viața unui om liber? etc.; 


e să întocmească un text-rețetă, cu recomandări care trebuie urmate 
riguros de oricine, pentru dezvoltarea umanităţii în condiţiile actualei 
societăți; 

e să-şi expună argumentat trăirile postelectorale, în baza altor texte ce 
abordează aceeaşi idee poetică, cum ar fi: Sunt un om viu de N. Stă- 
nescu, O, OM! de T. Dorz etc., importanţa analizei subiectului despre 
om / umanitate, valori şi nonvalori fiind evidentă nu doar pentru un 
ulterior examen de capacitate, ci pentru întreaga viață, elevul asumându-și 
rolul de creator al propriului său destin; 


+ să definească noțiunea de umanitate, în cheia Legii lui Ohm (I=U/R), 
la etapa de reflecţie, elevii concluzionând și conștientizând, totodată, că 
intensitatea umanității (U) este direct proporţională cu rațiunea aplicată 
(R) şi invers proporţională cu independența anarhică (1): (U=R/1). 

Picturile discursive reprezintă o altă tehnică prin care elevii își expun, în 
desen, asociaţiile în baza unei sintagme / unui vers, comentând, ulteri- 
or, imaginea conturată. 


Astfel, spre exemplu, la unitatea de învăţare Mihai Eminescu, un creator 
de valori naționale şi universale, în cadrul lecţiei de receptare a textului 
literar Peste vârfuri, la etapa prelecturii, elevii au fost rugaţi să creioneze 
pe foaie imaginile, asociaţiile „născute” dintr-o simplă audiere a sintag- 
mei peste vârfuri. Timp de lucru — 5-7 minute. 


Această tehnică a servit la trasarea unor idei, la orientarea către subiec- 
tul lecţiei, elevii prezentându-și, argumentativ, desenele. Iată unele 
dintre acestea: 


„consider că peste 
vârfuri ne aşteaptă 
viitorul creat de al 
nostru propriu eu, 
astăzi” (Dragoş M.) 


„peste vârfuri 
e necunoscutul 
necuprins, care, 
la moment, mă 
înspăimântă.” 
(Cristina A.) 


„peste vârfuri sunt 
eu, cea nedesco- 
perită de nimeni, 
într-o lume a 
copilăriei” (Cătăli- 
na C.) 


„peste vârfuri văd 
alte vârfuri, ce se 
înalță la infinit în 
faţa mea, pentru a 
mă face puternică.” 
(Anișoara M.) 


Ca extensie, elevilor li s-a propus să redea, în desen, la alegere, mesajul 
global al unei poezii eminesciene. Remarcabil a fost, în acest sens, ta- 
bloul realizat de Daria G., în baza poeziei Lacul: 

) 


Binevenite pentru dezvoltarea competenţei de elaborare a compune- 
rilor-caracterizare, a eseului literar de caracterizare a personajului, din 
perspectiva estetică, sunt Autoportretul și Portretistica, a căror imple- 
mentare este dictată, inclusiv, de cerințele actualei societăţi — elabora- 

rea şi prezentarea unui CV (pentru aderarea la un ONG, pentru parti- 
ciparea la vreun eventual concurs, pentru depunerea dosarului la studii 
în străinătate, pentru angajarea la serviciu etc.). 


Astfel, la unitatea de învățare Personajul literar şi modalități de caracterizare 
a acestuia, pentru etapa de evocare a lecției, procesul instructiv-educativ a 
demarat prin descifrarea mesajului afirmației lui Grigore Vieru Sunt iarbă, 
mai simplu nu pot fi. Ulterior, elevii au fost invitaţi să-și schițeze propriul 
portret moral, pe foi separate, fără a le semna, pentru a-și identifica, reci- 
proc, personalitatea, în baza celor notate. Timp de lucru — 8 minute. 


S-a distins prin originalitate autoportretul elevei care a valorificat sen- 
sul unor cuvinte, diferit de cel biologic sau astronomic, în contexte 
inedite precum: 


1. Urăsc tactica struțului. 

2. Nu sunt retractilă ca melcul. 

3. Uneori, sunt doar o apariție meteorică. 

4. Nu sunt decât conţinutul dintre sentiment și rațiune. 

5. De fiecare dată a vorbit omul din mine. 

Îmbucurător a fost faptul că autoportretele multor elevi au fost rea- 
lizate prin reactualizarea experienţei de lectură, făcând trimiteri la 
personaje semnificative: Suzana și Johan Moritz din Ora 25, Maitreyi 
din romanul cu același titlu, Mihaela din Invitaţie la vals, Mihai Ulmu 
și Maria Răzeșu din Tema pentru acasă, Anda şi Dinu din Scrisoare de 


dragoste etc., personaje care i-au marcat prin comportament, atitudine, 
mod de gândire, viziune asupra lumii. 


Experimentul literar este o altă tehnică prin care demersul transdiscipli- 
nar și-a dovedit eficienţa. 


Prin intermediul acesteia, se urmăreşte aplicarea creativă a teoriilor, 
formulelor şi sofismelor matematice, a proprietăţilor chimice. 


Ca exemplu, propunem decodificarea mesajului poeziei La steaua de 
M. Eminescu, raportându-l la teoria relativităţii: 

La steaua care-a răsărit — imaginea unei stele în câmpul nostru vizual 
E o cale atât de lungă — sursa luminoasă aflată la marginile universului 
Că mii de ani i-au trebuit — timpul = distanţa / viteza luminii 


Luminii să ne-ajungă — parcurgerea distanţei de la sursă la receptor (ochi) 

Poate demult s-a stins în drum — consumarea sau distrugerea sursei 
În depărtări albastre — lumina la distanţe de mii de ani 
Și raza ei abia acum — sosirea cuantelor de lumină pe retina ochilor 


Luci vederii noastre — recepţionarea imaginii în creierele noastre. 


Motivaţi şi interesaţi de subiectul propus spre explorare, elevii au venit la 
următoarea lecţie cu informaţii captivante pentru întreaga clasă, și anu- 
me că Eminescu l-a depăşit cu 20 de ani pe Albert Einstein în prezentarea 
teoriei relativităţii, poezia La steaua fiind scrisă la data de 1 decembrie, 
1886, în timp ce teoria relativităţii a fost sistematizată de celebrul fizician 
abia în 1905; poetul scria într-un manuscris: „pentru a constata mișca- 
rea, trebuie ceva nemișcat... Judecăm repaosul sau mișcarea unui corp, 
comparând poziţia sa cu aceea a obiectelor care-l înconjoară, despre care 
admitem că sunt în repaos... Unde-i mișcarea când spaţiul e nemărginit?”. 


Bineînţeles că astfel de întrebări stimulează gândirea, imaginaţia, re- 
sursele intelectuale ale fiecărui elev în parte, procesul instructiv-educa- 
tiv devenind interesant, motivaţional și important în formarea și dez- 
voltarea personalităţii elevului. 


Alţi elevi, pasionaţi de chimie, au elaborat caracterizări de personaje 
literare în baza elementelor chimice și ale proprietăţilor acestora, regă- 
site în numele / prenumele personajului literar: 


Caracteristici ale lui CĂLIN din poemul 
eminescian Călin (file din poveste) 

Arde repede, având căldura speci- | Ca sol al iubirii, personajul va arde în focul pe 
fică înaltă. care l-a aprins. Rezultatul acestei arderi, din 
momentul în care sărută fata şi până devine soțul 
ei, reprezintă umanizarea Zburătorului. 
Este reactiv, se corodează rapid Zburătorul devine Călin, bucurându-se de o 
în aer umed, pierzându-și luciul şi | fericire terestră. 

înnegrindu-se. 
Este puţin toxic. Zburătorul poate lua diferite înfățișări, determi- 
nând fetele să se îndrăgostească de el, ca, în final, 
să dispară. 


Proprietăți chimice ale litiului (Li) 


Litiul este singurul metal alcalin | Călin, iubit contemplativ, trezeşte iubirea pe care 
care se combină direct cu azotul la |o ignoră, la început, ca, mai apoi, să se topească 
rece, formând nitrura Li N. şi el în dulcele ei amar. 


Fotolimbajul este o altă tehnică interactivă, flexibilă şi democratică, 
corespunzătoare intereselor elevilor pasionaţi de arta fotografică, prin 
care se exersează creativitatea şi sensibilitatea faţă de realităţile vizuale, 
ce au impact cognitiv și estetic puternic asupra elevilor. La cei mai pu- 

ţini sensibili, prin tehnica dată, se dezvoltă această latură a personalită- 
ţii (suprasensibilul), elevii fiind motivaţi să exploreze, să analizeze și să 
selecteze cele mai sugestive imagini pentru textul artistic, manifestând 
interes şi emoție în timpul prezentărilor. 


Implementată în procesul de interpretare a mesajului literar, tehnica 
respectivă valorifică fiecare dintre cele trei niveluri de receptare: recep- 
tarea sentimentală care rezidă în interesul provocat de o imagine sau 
alta; receptarea intelectual / apreciativ / productivă, care se referă la pri- 
ma idee de mesaj al textului poetic; receptarea creativă, susținută de un 
şir de întrebări ca act de interpretare (realizarea unui feed-back). 


Cert e că fotolimbajul provoacă interesul elevilor, un argument solid în 
acest sens îl constituie și dezvoltarea competenţei digitale în domeniul 
tehnologiilor informaționale și comunicaționale. 


Ca exemplu, propunem ilustrarea acestei tehnici prin poezia lui M. So- 
rescu Arcada: 


Fotolimbaj Arcada de Marin Sorescu 
Azi am văzut un [a Azi am văzut un ochi 
Care mă iubea. Care mă iubea. 
Vedeam bine că m-ar fi primit Vedeam bine că m-ar fi primit 


Sub E- lui Sub sprânceana lui, 
i i 

Dar a venit un bad Dar a venit un nor 

Şi EF Şi ochiul s-a închis. 


Ori s-a speriat Ori s-a speriat 

Şi-a Ea în chipul tău Şi-a fugit în chipul tău 
Lângă celălalt ochi, Lângă celălalt ochi, 

Lângă şi lângă Ez Lângă fruntea și lângă gura 
Care nu mă iubesc. Care nu mă iubesc. 


Observând comportamentul elevilor în astfel de activități, am identifi- 
cat transformări și manifestări pozitive, care mi-au întărit convingerea 
că tehnicile aplicate, în combinaţie cu altele, conduc la eficiența învăță- 
rii şi formării personalităţii celui educat. 


Libertatea oferită elevului în exprimarea propriilor idei şi atitudini, 
printr-o abordare transdisciplinară a conţinuturilor curriculare, con- 
tribuie esenţial la dezvoltarea unui interes durabil față de literatură și 

artă, în general, subiectul receptor (elevul) devenind un cititor cult, res- 
ponsabil de propria învăţare. 


Aplicarea tehnicilor transdisciplinare contribuie la dezvoltarea şi 
îmbogățirea receptivităţii elevilor, care se manifesta prin: 


e capacitatea de decodificare a imaginilor artistice; 
e dezvoltarea emoţional-afectivă; 

e intensificarea capacității imaginative; 

+ dezvoltarea experienţelor estetice; 

e promovarea unei gândiri strategice; 


e perfecționarea simțului artistic. 


Viziunea transdisciplinară îi oferă elevului posibilitatea de a vedea 
realitatea multidimensional, structurată pe multiple niveluri, viziune 
graţie căreia elevul se poate bucura de libertatea multiplelor interpre- 
tări ale textului literar și, prin acesta, a lumii, în general. 


În acest sens, din perspectiva transdisciplinarităţii, receptarea textului li- 
terar va rămâne mereu deschisă altor interpretări și va juca un rol impor- 
tant asupra evoluţiei cunoașterii, căci orice comentariu literar va atrage 
după sine noi reprezentări, activitatea literar-artistică având un impact 
deosebit în dezvoltarea tuturor proceselor psihice ale celui educat. 


Accentul pus pe flexibilitate, interdisciplinaritate, transdisciplinaritate 
îl orientează pe elev spre o învăţare intrinsecă, prin aplicarea şi transfe- 
rarea cunoștințelor dobândite, în scopul soluționării diverselor proble- 
me cotidiene, în mod creativ. 


În fond, prin abordarea transdisciplinară, se urmărește cerința didacti- 
că de a situa elevul, și nu materia de învățământ, în centrul procesului 
instructiv-educativ, prin demararea, organizarea și desfășurarea lecţiei 
în cheia intereselor și necesităților celui educat, stimulându-se pro- 
priul lui efort în formarea și dezvoltarea competenţelor transversale, 
printr-un dialog permanent între discipline. 


Bibliografie | 1. Basarab Nicolescu, Transdisciplinaritatea, Manifest, 
Editura Junimea, Iași, 2007. 
2. Vlad Pâslaru, Introducere în teoria educaţiei literar-artis- 
tice, Editura Museum, Chișinău, 2001. 
3. Ana Petean, Mircea Petean, Ocolul lumii în S0 de jocuri 
creative, Editura Limes, Cluj-Napoca, 2010. 

Abordări interdisciplinare 
la orele de română 


Problema interdisciplinarităţii îi preocupă în 
prezent pe mai mulți cercetători. Termenul e 
recent, deşi conceptele vin din antichitate. 


Incă în 1700 J.-J. Rousseau susținea necesita- 
tea unui curriculum bazat pe nevoile și inte- 
resele individului, pornind de la experiențele 


A * vieţii cotidiene, dar curriculumul educațional 
N.C. profesoară de limba medieval rămânea strict delimitat și mono- 
e olita ll alei disciplinar. Abia în secolul al XIX-lea, conte- 
Prometeu-Prim!. le L- N. Tolstoi a încercat să pună în practi- 
că ideea, creând la moşia sa o „școală liberă”, 
centrată pe „viaţa celui care învaţă”, conside- 
rând că „singura metodă educativă este viața 
însăşi”. În secolul al XX-lea, s-au realizat pri- 
mele încercări valoroase de depăşire a pre- 
dării monodisciplinare. În acest scop, Ovide 
Decroly propunea un nou sistem şcolar numit 
de el „sistemul centrelor de interese”. Se creau 
centre de interes, unde temele și probleme- 
le erau studiate din perspectiva mai multor 
discipline. Elemente de interdisciplinaritate 
presupune şi metoda proiectelor, propusă de 
Kilpatrick, în care materiile de studiu sunt în- 
locuite prin proiecte pe care elevii trebuie să 
le realizeze. 


În prezent, la baza cercetărilor se propun câ- 
teva tipuri de învăţare, specifice unei abordări 
interdisciplinare: învăţare în baza inteligențe- 

lor multiple, învățarea bazată pe proiect, învăţarea bazată pe probleme, 
învățarea — aventură, care ar fi o învăţare în afara sălilor de clasă. 


Drept reper de cercetare ne-a servit monografia lui Lucian Ciolan, In- 
vățarea integrată, fundamente pentru un curriculum transdisciplinar. 


În literatura de specialitate se operează cu termenii: monodisciplinari- 
tate, multidisciplinaritate (pluridisciplinaritate), interdisciplinaritate, 
transdisciplinaritate. Astfel, monodisciplinaritatea se limitează la da- 
tele unei singure discipline. De exemplu, pentru o înţelegere profundă 
a motivului luminii în poezia Eu nu strivesc corola de minuni a lumii de 
Lucian Blaga, se analizează și alte poezii pentru identificarea aceluiași 
motiv. 


Multidisciplinaritatea înseamnă punerea alături a unor discipline, care 
nu sunt neapărat vecine, corelarea lor pentru a lămuri tema și se re- 
alizează la nivel inferior de integrare a acesteia. De exemplu, basmul 
Tinerețe fără bătrâneţe şi viață fără de moarte este una dintre puţinele 
poveşti care atestă relativitatea timpului — în Valea Plângerii nu exis- 
tă nici timp, nici memorie. În anul 1916, Einstein formulează ştiinţific 
noţiunea de relativitate a timpului — cu cât gravitația e mai mare, cu 
atât timpul va curge mai greu, iar la înălțimi timpul curge mai repede. 
Valea Plângerii e situată sus, în cer. 


„Interdisciplinaritatea este o formă de cooperare între discipline dife- 
rite cu privire la o problematică, a cărei complexitate nu poate fi sur- 
prinsă decât printr-o convergenţă și o conturare prudentă a mai multor 
puncte de vedere” [3, p. 123]. 


„Interdisciplinaritatea presupune o intersectare a diferitor arii disci- 
plinare, presupune interacțiunea deschisă dintre anumite competen- 
te sau conţinuturi interdependente dintre două sau mai multe dis- 
cipline” [2, p. 126]. Aparatul conceptual-metodologic este utilizat 
pentru a examina o temă / o problemă importantă. Este o cooperare 
între discipline, iar problema poate fi rezolvată din mai multe per- 
spective. În abordare interdisciplinară, încep să fie ignorate limitele 
stricte ale disciplinelor, căutându-se teme comune pentru anumite 
obiecte de studiu, care pot duce la apariţia unei discipline noi (hi- 
brid). Putem diferenția interdisciplinaritatea care pune accent pe ex- 
plorarea temei / problemei şi accentul poate trece de pe disciplină pe 

cel care învaţă. Tipul fundamental de învăţare se realizează în bază 


de probleme. 


Transdisciplinaritatea este centrată pe „viaţa reală”, pe probleme im- 
portante, aşa cum apar ele în context cotidian și cum afectează viețile 
oamenilor. Se centrează pe principiul învăţării prin cercetare. Litera- 
tura de specialitate propune următoarele idei întru realizare: per- 
soana-resursă care deţine informaţii, notele de teren etc. Îndrăznim să 
afirmăm că tipul de învăţare ar fi învățarea-aventură. 


Orele de literatură oferă numeroase ocazii de abordări interdisciplinare. 
Drept disciplină de reper în soluționarea problemelor am ales psiholo- 
gia, iar tipul de învăţare — învățarea bazată pe probleme. Elevul e pus în 
situaţia să identifice problema și s-o formuleze, să aleagă informaţiile de 
care are nevoie, să prezinte soluţii. Problemele, de obicei, oglindesc as- 
pecte reale ale vieţii cotidiene, de aceea cadrul didactic va fi pus în situa- 
ţia de a identifica probleme adecvate și relevante pentru elev. 


În clasa a IX-a, pentru studierea nuvelei Toiagul păstoriei de Ion Druţă 
poate fi aplicată teoria biotipului, care reprezintă o paralelă între struc- 
tura corpului și psihologia omului. 


Problemă: Păstorul reprezintă tipul introvertitului sau al extraver- 
titului? În rezolvarea problemei se utilizează teoria lui Jung pentru a 
identifica tipul personajului (introvertitul — energie direcționată intern, 
pentru înţelegerea şi administrarea sinelui și a experienţelor, extraverti- 
tul — energie direcționată spre lume, pentru a influenţa factorii și eveni- 
mentele din afară). Elevii primesc fișa de lucru, elaborată de profesor, 
pentru a o completa cu exemple din text: 


E singuratic Cuvântul „singur” utilizat de 10 ori 
E meditativ, visător „Rămâne dus pe gânduri cu privirea rătăcind pe acele dealuri 
fumurii” 


Face orice în felul său | „Îndărătnicul și taciturnul din vârful dealului” 


Nu vorbeşte uşor cu | „Se zice că e mult pre-zgârcit la vorbă și atunci când nu vrea el, 
cei din jur nu poţi scoate cu cleştele vorba dintr-însul.” 


Concluzie: Pe lângă faptul că Păstorul reprezintă destinul creatorului, 
mai este și tipul introvertitului, energia psihică e orientată spre interi- 
or, spre cunoaşterea sinelui și experienţelor, are o anumită profunzime 
şi originalitate a gândirii. 

În clasa a XI-a, la studierea nuvelei O făclie de Paşti de I. L. Caragiale 
poate fi aplicată noțiunea biotipului din perspectiva judecății omului 
după faţă sau conformaţia craniului, a corpului. 


Problemă: Gheorghe e un criminal sau nu? Metode: conversaţia, lu- 
crul pe text, descoperirea. 


Conform teoriei lui Lombroso, criminalul are trăsături fizice distincte, 
transmise ereditar (capacitatea craniului mică, sinusurile frontale foar- 
te dezvoltate, maxilare proeminente, orbite oblice, pielea pigmentată, 
părul des și creţ, urechi mari). Criminalul perfect întrunește 5-6 trăsă- 
turi, cel imperfect — 3-4 trăsături, cei care au mai puţin de trei trăsături 
nu sunt criminali, dar au predispoziţii spre agresivitate şi violență. 


Exemplu din text: „Criminalul luat ca tip, are braţele peste măsură de 
lungi și picioarele prea scurte, fruntea îngustă și turtită, occiputul tare 
dezvoltat. Cazul de reversie el îl cunoștea în carne și oase, era portretul 


lui Gheorghe.. 


Concluzie: Sunt prezentate trei trăsături, deci Gheorghe nu este crimi- 
nal, dar are predispoziţii spre agresivitate. 


Critica literară menţionează noi teme și abordări ale romanului Ciu- 
leandra de L. Rebreanu: tema alienării individului, psihologia crimina- 
lităţii, investigarea stratului psihic abisal. 


Problemă: Este Puiu Faranga nebun sau nu? Metode de lucru: obser- 
vaţia, descoperirea, lucrul cu textul. 


Elevii primesc tezele din psihologie care urmează a fi argumentate cu 
exemple din roman. Profesorul are fragmente din roman pentru fiecare 
teză, după discuţii se citeşte fragmentul. 


Teza nr. 1. După Freud, cauzele bolii trebuie căutate în inconștient, în 
copilărie, incidentele din copilărie fiind refulate în inconștient. Freud 
analizează cazul unei fetițe care refuza să bea apă din pahar. A constatat 
că, în copilărie, ea a văzut cum câinele bonei a băut din paharul ei. 


Exemplu din operă: „Se vedea și retrăia cu scârbă o clipă când a plâns 
amarnic, pentru că guvernanta l-a reținut cu forța să nu pună mâna pe 
găina decapitată.. 

Prin urmare, conflictele din copilărie, dacă nu au fost rezolvate, sunt 
cele mai periculoase. 


Teza nr. 2. Integrarea corectă în meserie, convieţuirea pașnică în so- 
cietate şi familie, puterea de iubire a oamenilor stau sub semnul să- 
nătăţii. Lipsa de integrare în meserie, familie şi societate, precum și 
continua indispoziție, conjugate cu sentimente de răutate, sunt sem- 
ne ale bolii. 


Exemple: „Puiu ducea o viață mondenă lipsită de griji, îi este specific 
orgoliul ascendenţei nobiliare, nu este înțeles. Susţine doctoratul la Pa- 
ris pentru a fi la înălțimea aspirațiilor bătrânului, cartea nu i-a plăcut 
decât ca un stupefiant împotriva insomniei, în timpul războiului e sub- 
locotenent într-un birou. În căsătoria cu Mădălina nu este fericit, ea 
adoptă faţă de el o atitudine blând-contemplativă”. 


Aşadar, inadaptabilitatea, care afectează conservarea și anulează dez- 
voltarea, provoacă, în schimb, nebunia. 


Teza nr. 3. Sănătatea mintală este convieţuirea dintre instincte și nor- 
me. Tirania instinctelor duce spre crimă. Tirania normelor duce la 
boală mintală. 


Exemple: „Viaţa şi-o trăieşte conform normelor impuse de tata. Bătrâ- 
nul are o teorie nostimă, zice că neamul e condamnat să se stingă, fiind- 
că de atâtea generaţii nu și-a mai împrospătat sângele. Şi așa, cum eram 
singurul Faranga, eu aveam datoria să mă însor cu o fată de la ţară. . 


„Trebuie să faci cum am hotărât eu. Căci în joc nu eşti numai tu și per- 
soana ta, ci sunt și eu și, împreună cu noi, toţi strămoșii noștri... 


„Tatăl a căutat să-l ferească de contactul cu prieteni violenţi, apoi îşi 
amintește cu câtă greutate i-a dat voie să se ocupe cu vânătoarea. La 
urma urmei, poate e mai bine să-ți împlineşti pofta, împuşcând 
iepuri.” 


Observăm că romanul ilustrează perfect această luptă dintre norme şi 
instincte. 


Teza nr. 4. Frica devine principalul izvor al bolilor mintale, duce la dis- 
trugerea ființei înseși, când întreci măsura devine boală. 

Exemple: „De clipa aceasta i-a fost frică... Sufletul nu vedea nimic, de 
frică. 

Un fior de spaimă... Spaima că a atins o viață omenească i se răsucea în 
suflet... 


După Freud, frica şi mânia sunt două mecanisme de controlare a aştep- 
tărilor şi țin de instinctele morții. 


Modelele de lucru prezentate, considerăm, provoacă elevul la cerceta- 
re, analiză, comunicare mai eficientă. 


O altă perspectivă de interpretare interdisciplinară o constituie abor- 
dările prin intermediul picturii. Atât pictura, cât și literatura sunt for- 
me de comunicare, dar fiecare apelează la un alt limbaj. 


În clasa a V-a, pastelul Sfârşit de toamnă de V. Alecsandri poate fi in- 
terpretat prin prisma metodei pictura verbală. Iată un posibil scena- 
riu: 


e Elevii definesc cuvântul tablou. 


e Profesorul prezintă tablourile unor pictori cunoscuți, respectând 
structura: imagini de ansamblu, detalii, sentimente. De exemplu: Isaak 
Levitan Toamna de aur. 


+ Elevii observă cum sunt repartizate elementele, detaliile (în prim-plan — 
elemente definite clar, în planul secund, pe fundal — elemente vagi, 
care exprimă răceală). 


e Elevii repartizează imaginile din pastel conform structurii: prim-plan, 
planul secund, fundalul, specificând culorile, atmosfera. 


În clasa a XI-a tema „Realismul. Trăsăturile curentului literar” este tra- 
tată din perspectiva picturii. Parcurs: 


e Elevii prezintă un scurt istoric al dezvoltării realismului în pictură 
(reprezentanți — Gustave Courbet, Manet). 


e Elevii deduc, în baza pânzelor Plimbarea cu barca, Bar la Folies-Berge- 
re, de Manet, lipsa explicită de emoție. Dacă romanticii valorifică din 
plin emoția, drept reacţie la romantism, realismul mută accentul pe 
adevăr. 

+ Primesc o listă cu trăsături specifice artei realiste, cu referire la pânze 
reprezentative, cunoscute. Prin asociere, formulează trăsăturile curen- 
tului literar — realismul. 


Prezintă oameni obișnuiți. Personaje tipice, în împrejurări tipice. 
Au redat scene neidealizate ale vieţii şi muncii | Lipsa de idealizare. 

de la ţară. 

Şi-au exprimat angajamentul faţă de adevăr. | Prezentare obiectivă. 

Pun accent pe lumea naturală, tangibilă. Reliefare veridică a societăţii. 

Este prezentată viaţa țăranilor și provinciali- | Tematică socială. 

lor. 

Critică lipsa de pudoare a societăţii. Intenţia critică la adresa societăţii. 


Au utilizat o gamă restrânsă a tonurilor de ne- | Stil sobru, clar, precis, obiectiv. 
gru, maro, gri. 


Abordarea transdisciplinară la orele de Literatura română dezvoltă 
abilități de comunicare, expunere liberă, interpretare, elevii îşi îmbo- 
găţesc cultura generală prin informaţii din istoria artelor, formându-și 
valori şi atitudini. 


În baza analizelor de mai sus, se observă că în prezentările interdisci- 
plinare nu sunt aplicate metodologii didactice sofisticate. În schimb, 
acestea oferă avantajul predării temelor în mod original și oportunita- 
tea de a elabora propriile modalităţi de lucru, într-o manieră flexibilă 
de realizare a lecţiei. 


Bibliografie | 1. Tatiana Cartaleanu, Olga Cosovan, Angela Grama-To- 
mita, Elena Cartaleanu, Limba și literatura română: Ghid 
de implementare a curriculumului modernizat pentru treap- 
ta liceală, Editura Cartier, Chişinău, 2010. 

2. Lucian Ciolan, Învățarea integrată. Fundamente pentru 
un curriculum transdisciplinar, Editura Polirom, Iaşi, 2008. 
3. Constantin Cucoş, Pedagogia, Editura Polirom, Iași, 
1996. 

4. Ioan Jinga, Elena Istrate, Manual de pedagogie, Editura 
ALL, București, 2008. 

5. Nicolae Margineanu, Psihologie și literatură, Editura 
Dacia, Cluj, 1971. 

6. Constantin Şchiopu, Metodica predării literaturii româ- 
ne, Centrul ed. al UASM, Chişinău, 2009. 

7. Limba şi literatura română: Curriculum pentru cl. a 
10-a — a 12-a, Î.E.P. Ştiinţa, Chișinău, 2010. 


EET PT RO MIÂINIĂ 


Liliana ROSTEA 
La start! Atenţie! BAC! 


L.R. — profesoară de limba 

şi litera 

limba latină, magistru în 
filologie. A profesat la școala 
Waldorf, la 
de Servantes", 
Române. Între 1999 şi 2007 


a activa 
superior 
român 
u 
| 


făcut st 
titlului: 
Clasică 


în ca 


ura română şi 


Liceul,„Miguel 
a Casa Limbii 


itate de lector 


a Catedra filologie 
ă a ULIM. În 2013 a 
dii de omologare a 
icenţiat în Filologie 


a Un 


iversitatea din 


Murcia, Spania, ţară în care 


ocu 


ieşte din 2007. 


Nedrept. De acord. În cel mai frumos ano- 
timp şi la cea mai neliniştită vârstă eşti ne- 
voit să te întemniţezi între patru pereţi, ca 
să te pregătești de BAC. Subliniez — nedrept, 
deoarece, dacă procedezi literalmente, nu 
faci altceva decât să pierzi o noimă de timp 
în zadar. Creierul tău are deja un ritm de asi- 
milare, format în toţi anii de școală și liceu. 
La fel cum s-a obișnuit stomacul cu orarul 
alimentar şi mușchii cu efortul fizic. Planifi- 
că-ţi timpul, cu o lună înainte de BAC, ca, 
de fapt, şi fiecare zi din viaţa ta. 4-5 ore de 
lectură zilnică sunt suficiente pentru a-ţi ac- 
tualiza cunoştinţele şi chiar pentru a învăța 
unele lucruri trecute cu vederea anterior. Fă-ţi 
timp pentru comunicare, plimbare, sport, 
distracție, de ce nu (cu măsură), adică pen- 
tru programul tău obişnuit. Asta te-ar ajuta 
să învingi stresul și panica. 


Perioada de pregătire îți poate servi, eventu- 
al, pentru revenirea la unele subiecte trecute 
pe planurile secundare ale memoriei; să-ţi 
împrospătezi bagajul de noţiuni și date, să în- 
frunţi emoţiile. În realitate, BAC-ul n-ar fi atât 
de greu, dacă n-ar fi şi atât de stresant, iar pen- 
tru a-ți stăpâni temerile, pe lângă pregătire, ai 
nevoie de susținere. Când zic susținere, mă re- 
fer la cu totul altceva decât ar putea să-ți trea- 
că prin minte și sper că nu-ți trece — copiatul. 
Al doilea gând la fel insist să-l excluzi, pentru 
că Maia Sandu chiar se dovedește a fi ambi- 

ţioasă şi (pare că) n-are alte lucruri de făcut decât să dezrădăcineze 
corupţia din învățământ. Or, dacă nu iei atitudine din start, cu timpul 
preţul ignoranței tale va creşte în progresie aritmetică. Poate că viitorul 
nu depinde de acest examen, dar cu siguranță depinde de fiecare pas 
pe care îl faci zi de zi. Păşeşte gândind, cu toată încrederea, să nu mai 
revii, să-ți consumi timpul şi efortul cu alte lucruri interesante. Învață 
să câştigi respectul celor din jur şi autostima. Cu ceva trebuie să începi, 
deci, repet, exclude varianta copiatului. 


Poate că acest examen reprezintă o răscruce de unde trebuie să alegi 
un drum, unul singur, pe care îl vei urma în continuare, un fel de gară 
în care trebuie să schimbi destinaţia. Adună-ţi toată energia, apropie-te 
de răspântie măcar informat, căci experienţa o vei aduna cu timpul, şi 
fă o alegere calculată. Această probă nu este nici cea mai dificilă, nici 
cea mai serioasă (nici prima, nici ultima) din viaţa ta: unu — deoarece 
este prevăzută pentru nivelul mediu de cunoaștere, iar tu trebuie să ai 
o părere mai bună despre tine, și, evident, să demonstrezi validitatea 
propriei păreri, iar doi — pentru că te-ai pregătit ca de niciuna, tocmai 
doisprezece ani. 


Vorbim, în particular, de testul la Limba și Literatura Română, pe care 
ar trebui să-l susțină majoritatea elevilor, accentuez cu prudenţă diplo- 
matică — majoritatea — deoarece există şi cazuri obiective, ce nu țin de 
pregătire, când se pică un examen. Tocmai pentru asemenea cazuri, nu 
pentru cei ce ignoră să codifice lucrarea, există a doua testare. 


Principalul și cel mai ferm avantaj al acestui obiect rezidă în faptul că 
răspunzi în limba maternă, iar uşor peste 50% din răspuns presupune 
variaţii proprii la subiect. Oricât s-ar insista asupra scrisului la temă, 
acesta este şi unicul examen la care cantitatea învinge calitatea. Așa că 
îndrăznește! Începe cu subiectul cel mai simplu, maculatorul sigur nu 
roşește, schițează-ţi un plan, fraze de reper, tot ce îţi amintești și ți se 
pare la subiect. După ce vei depăși șocul, o sa fii în stare să-ți organi- 
zezi firul gândurilor. Gândeşte în scris, lasă-ţi ideile sub sarcini, nu te 
întoarce cu ele acasă, la moment ai casei așteaptă de la tine notă, nu 
idei. Pregătești acest examen de mai mult de un deceniu, timp în care 
ursul învață nu doar a merge cu bicicletă, dar se poate ambiţiona să-și 
scoată și carnet de conducere, așa că nota bene! Pentru ortografie nu ai 
nicio scuză, poate numai pentru neatenţie beneficiezi de ceva bonus 
din oficiu, dar totul depinde de tine, concentrează-te, la urma urmelor, 

măcar trei ore, la ai tăi 18 ani, împliniţi sub aripa ocrotitoare a mamei și 
tutela tatei. Recitește lucrarea fără grabă, fii atent la logica exprimării, 
evită frazele kilometrice, dacă împovărează fluiditatea și accesibilitatea 
textului. 


Să revenim deci la cele 4-5 ore cotidiene de pregătire. În primul rând, nu 
te obligă nimeni să le consumi consecutiv și neîntrerupt, dar nu le poți 
amâna pentru următoarea zi, căci, efectiv, le vei pierde. Deconectează 
toate aparatele, rețelele, forumurile și alte sâcâieli ce te-ar putea sustrage, 
izolează-te în colțişorul tău comod. Fă atâtea pauze, de câte ai nevoie. 
Mănâncă bine, dormi bine, hidratează-te — ajută la concentrare. Ziua și 
noaptea ce preced examenul rezervă-le pentru odihnă, lucru știut: poves- 
tea porcului nu mai funcționează, deci adună puteri pentru lupta finală. 


Ajuns în ziua examenului nu-ţi rămâne decât să iei lucrurile cu calmi- 
tate şi echilibru: 


e Servește un dejun ușor, de dorit generos în polizaharide, cum ar 
fi o tartină din pâine integrală, care te va ţine în formă pe parcursul 
examenului. Nu întrece măsura, să nu te simţi incomod și somnambul. 
Nu mânca dulciuri, căci deşi conţin un nivel înalt de zahăr, injectându-ţi 
energie şi dispoziţie, efectul lor trece repede, iar curând ți se va face 
foame și te vei indispune. Nu consuma calmante, Doamne fereşte! 
Examenul va trece pe lângă tine și nota cu siguranță nu va fi a ta. 


e Fii punctual (fără a deschide paranteza), de la trezit până la predat lu- 
crarea, vei dispune apoi de jumătate de zi pentru a uita că eşti în sesiune. 


+ Nu face experimente! Puneţi haine și încălțăminte comodă, nu 
nouă!, în ziua aceasta bieţii colegi nu dispun de timp să-ţi aprecieze 
achiziția. Nu experimenta nici cu dejunul, dacă nu bei cafea, evită să 
începi în această zi, te-ar putea copleși o surpriză neplăcută. 


e Pregătește-ţi lucrurile din ajun, de la acte până la sticla cu apă! 


e Gândeşte pozitiv, optimist, dar nu te relaxa, acționează contra cro- 
nometru, uneori trei ore trec nedrept de repede. 


Trebuie să muncești, nu te încrede în încurajările celor din jur, care 
te asigură că dacă mai scapi și de năpasta asta, îţi va fi mai ușor. Inco- 
rect! Totul decurge în aceeași progresie aritmetică — la mai mult și la 
mai mare, vorba vine. Prin urmare, ambiţionează-te, succesele tale se 
ascund după încercările grele. Inspiraţie și atenţie! Sper sincer că vei 
susține această probă cu brio, ca să savurezi gustul primului salt major. 


E multă diferinţă între educaţiune și cultură. Așa d. e. 
educaţiunea streină implică spirit strein, - cultura streină 
ba. Educaţiunea e cultura caracterului, cultura e 
educațiunea minţii. Educaţiunea are a cultiva inima şi 
moravurile, cultura are a educa mintea. În fine, un om 
bine educat, cu inimă, caracter și moravuri bune poate să 
fie c-un cerc restrâns de cunoștințe, pe când din contra 
cultura, cunoștințele cele mai vaste pot să fie coprinse de 
un om fără caracter, imoral, fără inimă. 

Cultura streină ca atare nu poate strica pe om, pentru că 
trece prin prizma unui caracter, a unei inimi deja 
formate, - educaţiunea, creşterea cade însă în periodul 
acela al vieţei omeneşti, când inima neformată încă a 
omului seamănă unei bucăţi de ceară, în care poţi 
imprima ce vrei. Când inima cu vârsta se-mpietreşte, 
atunci n-o mai poți îndrepta, o poţi numai rupe. [...] 
Educaţiunea streină implică spirit strein și un corp 
coprins de spirit strein e asemenea unei pietre desprinse 
din zid. 


Mihai EMINESCU, Despre cultură și artă, 
Junimea, 1970 

